
Fortale. 

JL)en  sagnagtige  Figur  Grib  er  ikke  opfunden 
af  Forfatteren.  I  min  Barndom  hørte  jeg  hende 
meget  ofte  omtale,  men  som  en  Person,  der  maatte 
være  forsvunden  vistnok  mindst  en  Snes  Aar  før 
den  Tid,  da  mine  Erindringer  begynde,  omtrent 
midt  i  Trediverne. 

Jeg  har  aldrig  hørt  Nogen  fortælle,  at  han  eller 
hun  selv  har  seet  Grib,  men  meget  ofte,  at  den 
eller  den  navngivne  Person  ved  en  eller  anden 
nærmere  betegnet  Lejlighed  havde  seet  hende  eller 
talt  med  hende.  Hun  stod  i  Folks  Forestilling 
snart  som  en  ulykkelig,  vanvittig  Kvinde,  snart 
som  et  Væsen  af  mere  mystisk  Natur,  som  der 
var  Fare  ved  at  møde,  men  efter  hele  den  Maade, 
hvorpaa  jeg  saa  tidt  har  hørt  hende  omtale,  har 
jeg  aldrig  tvivlet  om,  at  der  virkelig  har  existeret 
et  ulykkeligt  Væsen,  der  i  en  længere  Aan*ække  har 


havt  sit  væsenligste  Tilhold  i  Gribskov  paa  en  Tidr 
der  paa  det  nærmeste  maa  falde  sammen  med 
Krigen  i  Aarhundredets  Begyndelse. 

Navnene  i  denne  Fortælling  ere  saa  godt  som 
alle  laante  fra  virkelige  Personer,  som  jeg  mindes 
fra  min  Barndom;  men  de  ere  forsætlig  byttede 
om  paa  en  meget  vilkaarlig  Maade,  saa  at  næppe 
Nogen,  der  har  Erindringer  fra  hin  Tid,  vil  kunne 
gjenkjende  en  bestemt  Person  under  det  Navn, 
hvorunder  han  gaar  i  Fortællingen.  En  Undtagelse 
gjor  Jensen,  Smeden  og  Skolemesteren  i  Nøddebo,, 
der  virkelig  havde  den  dobbelte  Bestilling;  han  om- 
tales allerede  i  Kommandør  Paludans  Barndoms- 
erindringer fra  Rektor  Bendtsens  Tid,  der  findes 
optaget  i  et  Skoleprogram  fra  Frederiksborg  Skole. 
Jeg  husker  ham  godt  som  en  meget  gammel  Mand ; 
men  da  havde  han  opgivet  Skolemestervirksomheden. 

Hortang,  den  2den  August  1893. 

J.  Helms. 

I. 

Fændrike-Jens. 


Naar  man  fra  Esrom  følger  Vejen  langs  Søen 
til  Nøddebo,  kommer  man  efterhaanden  forbi  en 
Del  Smaahuse,  Vangehuse,  der  have  Navn  efter  de 
„Vange",  hvori  Skoven  fra  gammel  Tid  er  inddelt. 
„Vangene"  ere  nu  blot  Navnet  paa  de  forskjellige 
Skovparter,  men  i  tidligere  Tid,  da  der  var  mange 
hundrede  Heste  paa  Frederiksborg  Stutteri,  der  om 
Sommeren  gik  paa  Græs  i  Skoven,  vare  Vangene 
tillige  Betegnelser  for  de  Dele  af  Skoven,  hvor  de 
forskjellige  Hold  Heste  havde  deres  Græsseplads. 
1  )erfor  træffer  man  ogsaa  den  Dag  idag  store  Stykker 
Stendiger  inde  i  Skoven,  der  nu  ere  forsømte  og 
forfaldne,  men  tidligere  vare  Grænserne  mellem 
Vangene. 

I  Vangehusene  bo  „Hegnsmændene",  eller,  som 
de  nu  som  oftest  kaldes,  Skovløberne.  Da  de  i 
forrige  Aarhundrede  og  i  Begyndelsen  af  dette  ikke 
blot  vare  Skovbetjente,  men  tillige  havde  Opsyn 
med   Hestene,    besattes    disse    Poster    ofte   med   ud- 

tjente  Soldater  eller  Underofficerer,  og  derfra  skriver 
sig  Navne    som    „Piberhuset"    og    „Fændrikehuset". 
I   dette  sidste,    som  ligger  omtrent  midtvejs  mellem 
Esrom  og  Nøddebo,    boede  ved  dette  Aarhundredes 
Begyndelse  Hegnsmanden  Mads  Nielsen,  efter  Huset 
almindelig    kaldet    Mads    Fændrik.      Samme    Mads 
Fændrik     havde    selvfølgelig    en    Flok    hvidhovede 
Drenge,    og    den    ældste    af    disse    var   en   stor  og 
stærk   Knægt,    Jens,    af   hans  Samtidige    almindelig 
kaldet  Fændrike-Jens.     Da  Jens  lykkelig  var  bleven 
konfirmeret,    havde    han    et    Aars    Tid    tjent    hos 
Præsten  i  Søborg,  men  da  han  længtes  efter  Skoven 
og  Hestene,    og  Faderen   desuden   havde  god  Brug 
for    ham    hjemme,    var    han    vendt    tilbage    til    sin 
Faders    Arne ,     hvor     han     nu     førte    et    lykkeligt 
Friluftsliv    og    fandt  Næring    for    sin   Trang  til   det 
Eventyrlige,  der  tidlig  var  udviklet  hos  den  alvorlige 
og  ordknappe  attenaars  Dreng.    Foruden  i  sit  Hjem 
havde    han    et   andet  Tilholdssted  hos   sin  tidligere 
Skolemester  i  Nøddebo,  Smed  Jensen.     Nøddebo  er 
nemlig  et  lille  Sogn  med  faa  Mennesker,   da   det  jo 
næsten    helt    og    holdent    ligger    i    Grib    Skov,    og 
Degne-  og  Skolemester-Embedet  var  derfor  ikke  just 
noget  fedt  Embede,    og  saaledes  begav  det  sig,    da 
gamle  Rasmus  Degn  efter  at  have  bestridt  Embedet 
til  Alles  Tilfredshed  i  40  Aar  ærlig  og  redelig  havde 
drukket   sig  ihjel,    at  der  ikke   fandtes  Nogen,    der 
søgte  at  blive  hans  Eftermand.    Under  disse  vanske- 
lige   Forhold    reddede   Amtmanden   Situationen    ved 
at   indgaa   den    rimelige  Akkord  med  Smed   Jensen, 


at  denne  for  en  Godtgjørelse  af  20  Rigsdaler  om 
Helaaret  og  frit  Husly  i  Skolen,  skulde  besørge 
Lærdommens  Indbankelse  i  de  Nøddebo  Drenge  og 
Piger  paa  den  Betingelse,  at  han  kun  skulde  læse, 
naar  der  ikke  var  Arbejde  i  Smedjen,  og  da  der 
kun  var  faa  Børn  og  kun  lidt  Smedearbejde,  lode 
disse  Bestillinger  sig  nogenlunde  forene,  og  Børnene 
fik  desuden,  hvad  man  nu  vilde  kalde  Sløjd,  tillige 
Undervisning  i  praktisk  Livsgjærning,  for  naar  det 
hændte,  at  der  midt  under  Undervisningen  kom  en 
Bonde,  der  skulde  have  sine  Heste  beslaaede,  saa 
maatte  de  større  Drenge  hjælpe  ham  i  Smedjen, 
medens  de  mindre  og  Pigerne  maatte  luge  hans 
Bede  og  hyppe  hans  Kartofler. 

Xaar  Fændrike-Jens  jævnlig  holdt  til  hos  sin 
gamle  Skolemester,  var  det  dog  ikke  saa  meget 
hverken  for  den  ene  eller  den  anden  Slags  Lærdoms 
Skyld,  men  fordi  Smed  Jensen  ikke  var  nogen 
almindelig  Mand,  som  man  kan  begribe.  Han 
havde  selv  oplevet  en  Del,  og  mere  kunde  han 
fortælle.  Hans  Fader  havde  i  sin  Ungdom  tjent 
under  Tordenskjold,  og  han  selv  havde  boet  i 
Hørsholm  i  Struensees  og  Caroline  Mathildes  Dage, 
vilde  man  tro  Jensen ,  hvilket  Mange  vare 
letsindige  nok  til,  havde  han  ikke  taget  saa  ringe 
Del  i  hin  Tids  Begivenheder.  Men  foruden  at  for- 
tælle kunde  han  ogsaa  „forklare",  og  paa  den  Tid 
da  Dønninger  og  Rygterne  fra  den  franske  Revolu- 
tions Begivenheder  antoge  helt  sære  Skikkelser, 
naar   der  samledes  en  Flok  Bønder   og  Kulsviere   i 


Nøddebo  Kro,  trængte  man  i  høj  Grad  til  En,  der 
kunde  „ forklare",  og  det  skulde  være  en  underlig 
Ting,  hvorom  Smed  Jensen  ikke  havde  en  nogen- 
lunde brugelig  Forklaring  paa  rede  Haand. 

En  af  de  sidste  Dage  i  Marts  1801  gik  Mester 
og  Lærling  og  gravede  i  Skolehaven,  og  Jens  søgte 
nu  at  faa  rede  paa,  hvordan  det  hang  sammen 
med  de  R}rgter,  der  gik  om  Ufreden  med  Engelsk- 
manden. 

„Ja  seer  Du,"  sagde  Smeden  og  satte  Spaden  i 
Jorden,  medens  han  beredte  sig  til  et  Foredrag, 
„Du  veed  jo,  at  Paven  ikke  inaa  gifte  sig." 

„Ja  vel,"   sagde  Jens. 

„Men  Kongen  af  Ægypten  — " 

„Farao?"   henkastede  Jens  spørgende. 

„Ja  —  hm  —  ja,  Farao,  han  maa  have  saa 
mange  Koner,  han  vil,  og  derfor  er  der  altid  Ufred 
mellem  Paven  og  Farao;  og  saa  veed  Du  jo  nok, 
at  Franskmændene  huggede  Hovedet  af  deres  Konge, 
og  saa  satte  Paven  dem  i  Ban,  og  derfor  holdt 
General  Bonaparte  med  Farao.  Men  da  saa 
Bonaparte  havde  faaet  Paven  til  at  neje  sig,  saa 
sluttede  han  Forlig  med  Franskmanden  paa  den 
Betingelse,  at  Bonaparte  skulde  hjælpe  ham  mod 
Farao,  og  saa  rejste  han  med  hele  Hæren  til 
Ægypten,  og  saa  fangede  han  Farao  i  et  Slag  ved 
en  By,  der  hedder  Pyramide,  og  huggede  Hovedet 
af  ham  med  det  Samme.  Men  da  saa  General 
Bonaparte  skulde  hjem  igjen,  saa  vare  hele  Flaaden 
gaaet    Fanden    i    Vold,     for     den    havde    Admiral 


Nielsen  eller  Nelson,  eller  hvad  han  nu  hedder, 
ødelagt,  og  General  Bonaparte  maatte  gaa  hjem  ad 
Landevejen  udenom  Tyrkiet.  Den  Historie  tilgiver 
Franskmanden  aldrig,  og  nu  er  den  engelske  Konge 
bange  for  sin  Knap,  og  for  at  vi  ikke  skal  forene 
os  med  Franskmanden,  siger  de,  at  han  har  i 
Sinde  at  angribe  os ,  mens  Franskmanden  slaas 
med  Østrigerne  og  Russerne." 

„Men  tror  I  da,  at  Engelskmanden  kan  gjore 
os  Noget?" 

„Ja  det  kommer  vel  Noget  an  paa,  hvor  mange 
de  er." 

..Men  i  gamle  Dage  kunde  vi  da  staa  os  til 
Sos  mod  hvem  det  skulde  være.  Hvordan  var  det, 
at  Kongen  af  Preussen  plejede  at  sige?" 

„Ja,  Frederik  den  Store,  og  det  var  en  Mand, 
der  forstod  sine  Ting,  han  plejede  at  sige,  at  hvis 
han  var  Konge  over  Danmark  og  Norge,  saa 
skulde  der  ikke  blive  løsnet  et  Kanonskud  i  Evropa 
uden  hans  Tilladelse." 

„Men  holder  vi  da  med  Franskmanden?" 

„Ja,  seer  Du,  det  er  ikke  saa  godt  at  sige,  for 
det  er  Statssager,  som  man  ikke  gjærne  taler  højt 
om,  og  da  jeg  sidst  talte  med  Bernsdorff  — " 

...Men  han  er  jo  død." 

„Ja,  men  det  var  før  end  han  døde;  da  sagde 
han,  at  det  var  noget  usikkert  med  Franskmanden 
i  denne  Tid." 

.Ja,  men  jeg  tror,  at  hvis  E  gelskmanden 
kommer,  saa  vil  han  nok  blive  vist  hjem  igjen,  for 

I  har  jo  hørt,   hvordan   de   har  lagt  Flaaden  ud  og 
gjort  Alting  rede  inde  i  Kjøbenhavn." 

„Ja,  jeg  tænker  ogsaa  nok,  at  han  dyer  sig,  for 
naar  Kronprindsen  gaar  ham  imøde  med  hele 
Flaaden  —  nej,  see  God  Dag,  Svend  Sobæk,  hvor 
kommer  I  fra?" 

Denne  Hilsen  gjaldt  en  Bondemand,  der  ganske 
langsomt  kom  kjørende  ude  paa  Gaden  langs 
Havegjærdet. 

Svend  Sobæk,  saa  kaldet  efter  Sobækhuset  oppe 
i  den  nordlige  Ende  af  Grib  Skov,  var  en  Kulsvier- 
bonde, den-  regelmæssig  en  Gang  om  Ugen  kjørte 
sit  Læs  Trækul  til  Kjøbenhavn.  Han  sad  med 
Benene  dinglende  ud  over  Forsmækken  foran  det 
højt  stablede  Læs  med  Trækullene  i  store  flettede 
Sække  med  vide  Masker.  Svend  standsede  sit 
Kjøretøj,  smed  Tømmerne  løst  over  Ryggene  paa 
de  mere  end  adstadige  Heste  og  klatrede  ind  over 
Havegjærdet. 

„God  Dag  igjen,  Skolemester,"  ja,  jeg  skulde 
jo  see  at  liste  ind  til  Staden  med  et  Læs  endnu; 
det  bliver  vel  det  sidste,  inden  Ufreden  kommer." 

„Aa,  I  mener  Engelskmanden;  han  dyer  sig 
nok,  han  har  Franskmanden  i  Ryggen,  har  han." 

„Xaa,  saa  I  tror  ikke,  at  han  kommer?  Ja,  det 
tror  jeg  heller  ikke,  for  han  er  allerede  kommen." 

„Hvad  siger  I,  Svend?"  farer  Skolemesteren  op. 
„Er  han  kommen?  hvoraf  veed  I  det?" 

..Ja,  vi  har  da  oppe  fra  Esbønderup  Skovhuse 
talt    over    de   3   Snese  store  Skibe,    der   har  ligget 

nogle  Dage  ud  for  Kullen,  og  her  skal  I  see  et 
Stykke  Papir,  som  Niels  Væver  igaar  havde  med 
fra  Kjøbenhavn." 

Med  disse  Ord  trak  han  en  Stump  sammen- 
krøllet Avispapir  op  af  Lommen,  fik  det  med  stort 
Besvær  foldet  ud  og  gav  det  til  Skolemesteren,  der 
saa  læste  det  højt.  Det  var  en  Proklamation  fra 
Kronprindsen  med  Opfordring  til  at  melde  sig  som 
frivillig  til  Flaaden  og  lovede  hver  Mand  15  Rigs- 
daler i  Haandpenge  strax. 

Jens's  øjne  lynede,  da  han  hørte  det.  „Der 
kunde  jeg  have  Lyst  til  at  være  med!"  fløj  det  ud 
af  ham. 

„Du,"  sagde  Svend  Sobæk  med  et  noget  ringe- 
agtende Tonefald,  „Du  er  vel  noget  for  stumpet 
endnu,  Jens.  Men  ellers  kunde  de  15  Rigsdaler  jo 
nok  være  værd  at  tage  med,"  føjede  han  til,  „naar 
man  da  ellers  fik  Lov  at  beholde  sin  Helsen,  og 
saa  kunde  slippe  lidt  snart  hjem  igjen.  De  siger 
ellers,  at  Admiral  Nielsen  selv  er  med,  eller  General 
Bonaparte,  en  af  dem  er  det,  men  det  kan  være 
mig  lige  meget,  for  nu  faar  jeg  afsted.  Farvel, 
Skolemester!" 

..Nej,  trin  indenfor  og  faa  en  Dram  først, 
Svend." 

„Ja,  jeg  siger  Tak,  som  byder,"  siger  Svend  og 
gik  nu  med  Skolemesteren  ind  i  Huset,  medens 
Jens  blev  alene  i  Haven. 

Jens  stod  med  Proklamationen  i  sin  Haand.  Han 
læste  den  igjennem  den  ene  Gang  efter  den  anden,  mens 

Historierne  om  Tordenskjold  fløj  ham  gjennem  Ho- 
vedet. Det  surrede  i  hans  Hjærne  om  Farao,  Admiral 
Nielsen  og  General  Bonaparte  —  og  saa  Proklamationen 
med  Kronprindsens  Navn  under  og  15  Rigsdaler  i 
riaandpenge!  „Jeg  vil  slaas  med  Engelskmanden," 
sagde  han  halvhøjt  for  sig  selv  den  ene  Gang  efter 
den  anden,  og  hver  Gang  fik  hans  Røst  en  be- 
stemtere Klang  og  hans  Ryg  en  rankere  Holdning. 
Saa  tog  han  sin  Spade  og  gravede  et  Par  Spadestik 
med  et  forbitret,  energisk  Tag,  tog  saa  og  slængte 
Spaden  saa  langt  han  kunde  hen  i  den  anden  Ende 
af  Haven,  og  da  han  havde  kjølet  sig  ved  denne 
Bedrift,  gik  han  rolig  hen  og  tog  sin  Trøje  ned  af 
en  Busk,  han  havde  lagt  den  over,  trak  den  paa, 
sprang  over  Havegjærdet  ud  paa  Landevejen  og 
begav  sig  med  raske  Skridt  ad  Vejen  op  imod 
Skoven. 

Imidlertid  havde  Smeden  og  Skolemesteren  lagt 
hele  Politiken  klart  som  Dagen  frem  for  Svend 
Sobæks  forbavsede  øjne,  og  da  denne  nu  troede 
sig  tilstrækkelig  instrueret,  og  sammen  med  en 
Dram  eller  to  havde  indtaget  en  tilstrækkelig  Dosis 
af  Paven  og  Farao,  Admiral  Nielsen  og  General 
Bonaparte,  samt  hvad  Smed  Jensen  og  Bernsdorff 
mente  om  det  Hele,  saa  fik  han  atter  fat  i  Tøm- 
merne, satte  sine  Ben  i  den  gamle  dinglende 
Stilling  ud  over  Forsmækken,  bød  Farvel  til  Mester 
og  gav  sig  med  samt  sine  Kul  paa  Vejen  til  Kjø- 
benhavn. 

Han   var  omtrent  naaet  til  det  Sted,   hvor  de  8 

Veje  mødes,  da  han  seer  En  sidde  paa  Vejkanten, 
og  da  han  naaede  derhen,  opdagede  han,  at  det 
var  Jens. 

„Hvad  Fa' en  sidder  Du  her  og  gaber  efter, 
Jens?" 

„Ja,  jeg  vilde  bede  Forlov,  om  jeg  maatte  age 
et  Stød  med?" 

„Hvor  vil  Du  hen?" 

„Til  Kjøbenhavn." 

„Til  Kjøbenhavn?  Hvad  er  det  for  Tossestreger  ? 
hvad  vil  Du  der?" 

„Jeg  vil  slaas  med  Engelskmanden." 

„Du  vil  Fa'en  heller,  Jens.  Troer  Du  ogsaa,  at 
Du  er  gammel  nok  til  det,  Jens?" 

„Tordenskjold  var  ikke  ældre  end  jeg,  da  han 
bankede  Svenskerne." 

„Ja,  men  Tordenskjold  han  var  vel  ogsaa  anden 
Karl  end  Du  er,  hvis  det  da  ikke  er  Løgn  Alt- 
sammen. Men  Smeden  troede  ellers,  at  Du  var 
gaaet  hjem.  Hvad  troer  Du,  han  vil  sige,  naar 
han  hører,  at  Du  er  løbet  ad  Kjøbenhavn  til?" 

„Ja,  men  her  staar  jo  i  Kronprindsens  Skrivelse, 
at  man  skal  melde  sig  paa  Flaaden,  og  saa  kommer 
det  jo  ingen  Anden  ved." 

„Ja,  det  er  godt  nok,  men  det  er  dog  saa  sin 
Sag  at  tage  Dig  med  til  Kjøbenhavn." 

„Ja,  saa  kan  jeg  gaa." 

„Ja,    det   kan  Du  jo  ogsaa.     Nej,    kom  saa  lige 
sid  op,  saa  kan  vi  jo  snakke  om  det." 

Saa    kom    Jens    da    op    at    age,    og   da  Dagen 

brød  frem  igjen,  naaede  de  Nørreport,  just  som 
den  blev  lukket  op,  og  Svend  Sobæk  indtog  sit 
sædvanlige  Stade  paa  Kultorvet. 

Jens  havde  flere  Gange  været  i  Kjøbenhavn  paa 
Kullæssene,  saa  at  han  kunde  godt  finde  Vej,  og 
foreløbig  havde  han  kun  et  kort  Stykke  Vej  at  gaa, 
thi  hans  første  Maal  var  Regensen.  Der  havde 
han  nemlig  en,  rigtignok  noget  ældre,  Barndoms- 
kammerat, en  Fiskersøn  fra  Gilleleje,  hvem  Præsten 
i  Søborg  havde  taget  sig  af,  undervist  og  endelig 
dimitteret  til  Universitetet.  Rasmus  Lyngby  var 
4  å  5  Aar  ældre  end  Jens,  men  i  de  Dage,  da 
Rasmus,  læste  Latin,  og  Jens  vogtede  Kvæget  samme 
Sted,  havde  de  tumlet  meget  om  sammen,  gravet 
og  rodet  i  Ruinerne  af  Søborg  Slot,  der  ligger  paa 
Præstens  Mark,  og  vel  ogsaa  nu  og  da  kæmpet  en 
ridderlig  Kamp  baade  i  „Kongshaven"  og  paa 
„Toves  Kirkegaard",  Navne,  som  den  Dag  idag 
bruges  om  forskjellige  Stykker  af  Præstegaards- 
j orden.  Jens  havde  oftere  bragt  Bud  ind  til  Rasmus 
fra  Præsten  i  Søborg,  og  han  vidste  altsaa  godt, 
hvor  han  skulde  træffe  ham. 

Der  var  Uro  og  Bevægelse  i  Byen,  og  da  Jens 
i  den  tidlige  Morgenstund  kom  ind  i  Regensgaarden, 
hvor  der  ellers  paa  den  Tid  plejede  at  være  stille 
og  tomt,  saa  han  strax,  at  der  var  noget  Usæd- 
vanligt paa  Færde.  Gaarden  var  fuld  af  Studenter, 
hvoraf  mange  i  den  Tid  gik  i  deres  Studenter- 
uniformer hjemme  i  Gaarden.  Der  var  stærkt  Røre 
i   Flokken,    Liv    og  Bevægelse,    ivrig    og    højrøstet 

Tale.  Oppe  paa  den  store  Vandbeholder  til  Venstre 
i  Gaarden  ud  for  6te  Gang  stod  en  Student  og 
læste  Noget  op  af  et  Papir,  og  Jens  hørte  strax,  at 
det  var  det  samme  Papir,  som  han  selv  havde  i 
sin  Lomme,  med  Kronprindsens  Navn  under.  Der 
var  Uro  og  Lidenskab  i  Ord  og  i  Miner,  men  den 
Tanke  faldt  dog  ikke  mange  Studenter  ind,  at  de, 
Studenterne,  kunde  gaa  ombord  paa  Flaaden.  Ligheds- 
forestillingerne  vare  dengang  ikke  herhjemme  trængte 
saaledes  ind  i  den  almindelige  Bevidsthed  som  et 
halvt  Aarhundrede  senere,  i  1848,  da  Ingen  holdt 
sig  for  god  til  at  stille  sig  i  de  menige  Soldaters 
Rækker;  i  1801  havde  man  Minderne  om  de 
hvervede  Soldater  endnu  for  nær  paa  Livet,  til  at 
man  kunde  tænke  sig  Muligheden  af  at  stille  sig 
frivillig  blandt  de  Menige.  Ja,  gjaldt  det,  at  Stu- 
denterne som  Korps  skulde  rykke  ud,  ja,  det  var 
en  anden  Sag.  Og  skjønt  Flaadens  Mandskab  altid 
havde  været  populært  blandt  Studenterne,  og  skjønt 
Mange,  ja  maaske  de  Fleste  i  deres  Hjærter  følte 
sig  rede  til  ethvert  Offer  for  Fædrelandet,  var 
denne  Form,  at  gaa  som  Matros  ombord  paa 
Flaaden,  dog  noget  saa  Nyt,  saa  Overraskende,  at 
næppe  mange  tænkte  sig  Muligheden  af,  at  han 
kunde  indlade  sig  paa  sligt. 

Jens  stod  i  Flokken  og  undrede  sig  noget  over, 
at  der  ikke  ovenpaa  Oplæsningon  lød  et  almindeligt 
Raab  om,  at  de  Alle  vilde  ombord  strax,  da  han 
fik  Oje  paa  den,  han  søgte,  Rasmus  Lyngby.  Han 
stod   tavs   med    Ryggen    op   til    en  Mur   og   stirrede 

lige  ud  for  sig  i  Rummet.  I  ham  foregik  der  i 
dette  øjeblik  en  Strid  mellem  hans  to  Naturer, 
Fiskerdrengen  fra  Gilleleje,  der  vilde  ombord  paa 
Flaaden,  og  Studenten,  der  ikke  ret  kunde  forlige 
sig  med  Tanken  derom.  Da  stod  pludselig  Jens 
lige  for  ham. 

„God  Morgen,  Rasmus." 

„Hvad  Jens,  Du  her?    Hvad  vil  Du?" 

„Jeg  vil  slaas  med  Engelskmanden." 

,,Yil  Du?  Ja,  saa  vil  jeg  med.  Men  kom  med 
op  paa  mit  Kammer." 

Saa  gik  de  to  Venner  op  paa  Studentens  Kammer, 
og  her  begyndte  hos  Rasmus  paa  ny  Kampen 
mellem  Fiskerdrengen  og  Studenten,  og  vant,  som 
han  var,  til  at  lade  Forstanden  raade,  til  at  veje 
og  vælge,  havde  han  ikke  let  ved  at  tage  en  Be- 
slutning. 

Det  var  et  underligt  Forhold,  der  i  øjeblikket 
var  mellem  de  to  Kammerater.  Den  Ældre,  theo- 
logisk  Student,  nær  ved  sin  Embedsexamen,  vak- 
lende, usikker,  med  Taarer  i  øjnene,  ligesom  søgende 
Styrke  hos  den  langt  yngre,  den  uvidende  Bonde- 
dreng, der  troede,  at  der  endnu  var  en  Farao  i 
.Egypten.  Rolig  og  sikker  i  sin  Beslutnings  Urokke- 
lighed stod  han  midt  paa  Gulvet  og  forstod  ikke 
alle  de  Tvivl,  der  kæmpede  i  hans  Kammerat. 

„Og  seer  Du,  Jens,"  sagde  Rasmus  Lyngby, 
„jeg  er  jo  ikke  min  egen  Herre.  Da  jeg  saa 
pludselig  saa  Dig  nede  i  Gaarden  og  hørte  Dit 
sikre:    „Jeg  vil  slaas  med  Engelskmanden,"   fløj  de 

Ord  ud  af  min  Mund,  men  det  var  Uret.  Husk 
paa  min  gamle  Fosterfader  i  Søborg  —  min  egen 
Fader  taler  jeg  ikke  om  —  men  den  gamle  Præst, 
der  uden  at  have  nogen  Forpligtelse  dertil,  af  ren 
faderlig  Godhed  har  bragt  Offer  paa  Offer,  for  at 
jeg  engang  skulde  blive  Præst,  ham  skylder  jeg  at 
overveje  et  saadant  Skridt  nøje. 

„Ja,  det  kan  nok  være,  men  jeg  mener,  at  hvis 
Alle  havde  de  Betænkeligheder,  saa  fik  Flaaden 
vel  ikke  sit  Mandskab,  og  hvad  vilde  saa  Kron- 
prindsen  sige?  Men  sig  mig  nu  blot,  for  det  veed 
Du  sagtens,  hvor  jeg  skal  gaa  hen  og  melde  mig, 
saa  gaar  jeg  strax,  for  slaas  med  Engelskmanden, 
det  vil  jeg,  det  er  det  Hele.'' 

„Jens,  Jens,  gaa  ikke  fra  mig,  før  jeg  har  taget 
en  Beslutning.'' 

„Det  kommer  da  an  paa,  om  Engelskmanden 
vil  vente  saa  længe." 

.Ja,  men"  —  Videre  kom  han  ikke.  •  Nede  fra 
Gaarden  lød  et  vældigt  Hurra,  og  de  to  Venner 
stormede  ned  ad  Trapperne. 

I  Gaarden  stod  en  Kanoneer  af  Marinen;  ham 
gjaldt  den  rungende  Hilsen.  Studenterne  vare 
stimlede  sammen  om  ham  og  spurgte  ham  ud,  thi 
han  var  lige  kommen  i  Land  ude  fra  Flaaden. 
Han  fortalte,  hvad  han  vidste,  skjønt  det  næppe 
var  mere,  end  hvad  de  Alle  vidste,  at  den  engelske 
Flaade  laa  ud  for  Vedbæk,  og  at  man  kunde  vente 
et    Angreb    paa    Blokskibene    hvert    øjeblik.       Han 

skulde  nu  strax  ombord  igjen,  og  hvis  Nogen  vilde 
med,  saa  — " 

,,Her    er    jeg,"    sagde    Jens    og    traadte    frem. 

Studenterne    traadte    til    Side     og    mønstrede    med 

beundrende  Blikke  den  djærve  Bondeknøs,    der   saa 

uventet    kom    til   Syne  iblandt  dem,    og  mere  end 

Een  gav  ham  et  kraftigt  og  ærlig  ment  Haandtryk. 

Kanoneren     kastede    et    prøvende    Blik    paa    ham, 

skrev    saa    i    en    Fart    hans    Navn    op    i    en    lille 

Lommebog    og    vilde    til   at  stikke   den   i  Lommen 

igjen,    men    holdt    inde.      „Og   jeg,"     lød    det    fra 

Rasmus  Lyngby.    Synet  af  den  blaa  Uniform  havde 

gjort   det   af  med  ham;    Fiskerdrengen  havde  sejret 

over  Studenten,    og   efter   at   han    i    al  Hast   havde 

ordnet  sine   Sager    og    skrevet    et  Par   Ord    til   den 

gamle    Præst    med    Bøn    om    Tilgivelse    for    dette 

Skridt,  fulgte  de  to  unge  Mennesker  med  Kanoneren, 

endnu  i  Regensporten  hilste  med  et  rungende  Hurra 

fra    Regensianerne,    og    faa    Timer    efter    vare    de 

ombord    paa  Prammen  Nyborg,    hvor    de   sammen 

med    en   Snes    andre    nylig    hvervede   Folk  baxede 

Kanonerne   og  søgte   i  saa  stor  Hast  som  mulig  at 

tilegne   sig   de  allernødvendigste  Færdigheder  for  at 

kunne  gjøre   Tjeneste   ombord,    og   Studenten,    den 

oprindelige  Fiskerdreng,    viste   sig   nu    ikke  at  være 

blandt  de  ringeste  til  dette  for  dem  alle  saa  uvante 

Arbejde. 


II. 

Under  Slaget. 


Saa  kom  Skjærtorsdag  den  2den  April. 

Ved  Kirketid  lød  de  første  Skud  ude  fra  Rheden. 
Der  gik  som  et  elektrisk  Stød  gjennem  hele  Kjø- 
benhavn.  Alt,  hvad  der  kunde  krybe  og  gaa, 
strømmede  ud  imod  Toldboden  og  Lange  Linie,  der 
ellers  var  afspærret,  men  hvilken  Afspærring  kunde 
i  dette  øjeblik  dæmme  op  for  den  ustandselige 
Strøm  af  Mennesker?  Ethvert  Punkt  i  og  udenfor 
Kjøbenhavn,  hvorfra  der  var  Udsigt  ud  over  Vandet, 
var  besat  med  Mennesker,  Unge  og  Gamle,  Mænd 
og  Kvinder,  der  i  Tavshed  og  aandeløs  Spænding 
lyttede  til  Skuddene  og  stirrede  ud  imod  Røgen,  der 
steg  og  sank  og  langsomt  trak  sig  ind  over  Kalk- 
brænderibugten. Af  og  til,  naar  Røgen  et  øjeblik 
hævede  sig,  skimtede  man  Glimtene  fra  Kanonerne, 
og  mellem  Skuddene  hørte  man  nu  og  da  Klokkerne, 
som  kaldte  til  Kirke,  men  de  kaldte  forgjæves. 
Vel  var  der  dem,  hvis  Hjærtes  Trang  i  dette  øjeblik 
drog  dem  til  Kirken,  men  Bulderet  lød  ogsaa  derind 

og  fyldte  Rummene,  saa  at  der  ikke  blev  Plads  for 
Andet.  Tanken  kunde  ikke  finde  Ro  og  Hvile 
derinde,  og  lidt  efter  lidt  listede  de  faa  Kirkegængere 
atter  ud  i  det  Fri.  Men  brændende  Bønner  stege 
til  Himlen  fra  Tusinder,  Bønner  saa  varme,  saa 
ivrige,  saa  indtrængende,  som  de  sjældent  stege  fra 
Kirkernes  Indre.  De  stege  fra  Torve  og  Stræder, 
fra  Kirketaarne  og  Husenes  Tage,  fra  de  tætte 
Skarer  paa  Toldboden  og  fra  de  enlige  Gamle  og 
Svage,  der  sad  hjemme  og  lyttede  —  lyttede  — 
lyttede.  Fik  det  dog  aldrig  Ende?  Time  efter  Time 
gik;  lige  rasende,  lige  ubønhørligt  lød  Tordenen  ude 
fra  Soen. 

I  den  tætte  Skare  paa  Toldboden  talte  man  kun 
sagte.  Ingen  vovede  at  forstyrre  sin  Sidemand  i 
hans  urolige  Tanker;  en  knugende  Stilhed  hvilede 
over  den  tætsluttede  Flok.  Man  kastede  et  spør- 
gende Blik  paa  de  Nærmeste,  for  om  muligt  i 
deres  Ansigter  at  læse  et  Svar  paa  sine  egne 
ængstelige  Tvivl.  Snart  læste  man  Haab,  snart 
Rædsel,  men  man  tav. 

En  Standsning  er  indtraadt  lidt  efter  Middag, 
men  endnu  er  intet  Budskab  kommen  derude  fra, 
og  snart  begyndte  Kanonbulderet  igjen.  Vel  var 
der  kommen  Baade  i  Land  med  Saarede  og  med 
Resterne  af  Mandskaberne  fra  de  forladte  Skibe, 
men  de  vare  landsatte  ovre  paa  Holmen;  til  Told- 
boden er  intet  Budskab  naaet  derude  fra,  og 
Mængden  staar  endnu  lige  tavs  og  lige  saa  tæt 
sammentrængt  som  i  Kampens  første  Timer. 

Men  pludselig  kommer  der  Uro  i  Skaren;  den 
begynder  at  bølge  og  bevæge  sig;  man  hører 
Raabet:  „See  der!  see  der!  hvad  er  det?"  Der  er 
Xoget  eller  Nogen,  der  nærmer  sig.  De,  som  staa 
yderst,  see  en  uformelig  Ting  langsomt,  ganske 
langsomt,  nærme  sig  ude  fra  Trekroner.  Det  er  en 
sønderskudt  Stj'kpram,  der  bugseres  af  to  Baade, 
hvis  Mandskab  trækker  tungt  og  træt  paa  Aarerne. 
Endelig  kommer  den  saa  nær,  at  man  paa  Siden 
af  den  kan  læse  det  første  og  det  sidste  Bogstav 
af  et  Xavn  —  Resten  er  skudt  bort  — .  Der  staar 
et  X  og  et  g.  ,,Xyborg" !  hører  man  En  raabe, 
„det  er  Stykprammen  Nyborg"!  Den  kommer 
nærmere;  det  lasede  Flag  slæber  i  Vandet  efter  den. 
Ombord  seer  man  kun  et  Par  Mand,  men  Resten? 
hvor  er  Resten?  See  nøjere  til!  Paa  Dækket,  eller 
det,  der  engang  har  været  et  Dæk,  men  nu  kun  er 
en  ujævn  Ophobning  af  Plankestumper  og  Splinter,  er 
lagt  et  Par  store  lasede  Sejl,  og  derunder  tegner 
sig  Formen  af  en  hel  Række  menneskelige  Legemer, 
Døde  og  Døende  mellem  hverandre. 

Prammen  lægger  endelig  til  Land. 

Kun  de  Xærmeste  see  hele  det  gruopvækkende  Syn. 
Hist  og  her  rejser  sig  en  bleg  Skikkelse,  en  Saaret,  der 
nogenlunde  kan  hjælpe  sig  selv.  De  faa  Usaarede  have 
travlt  med  at  faa  Fartøjet  gjort  fast,  men  snart  er  en 
Flok  fra  Land  ombord  for  at  yde  den  Hjælp,  de 
tormaa.  Det  gjælder  først  og  fremmest  om  at  faa 
de  Døde  og  Saarede  i  Land.  Baarer  og  Bærebøre 
ere   hurtig  skaffede    til   Veje.     En   bred   Vej   aabner 

sig  gjennem  Mængden,  og  nu  begynder  det  første 
Tog  af  Kampens  Ofre  over  Toldboden  til  Kvæst- 
huset  og  Almindeligt  Hospital.  Stille  og  roligt 
bæres  Baare  efter  Baare  gjennem  Mængden,  der 
blotter  Hovedet,  naar  en  Død  eller  en  Døende 
bæres  forbi. 

De  sidste  ere  komne  i  Land.  Da  kravler  en 
ung  Matros  møjsommelig  og  træt  fra  den  knuste 
Ræling  op  over  Toldbodens  Bolværk.  Han  gaar 
som  i  Søvne  et  Par  Skridt  frem,  retter  sig  da  først 
til  sin  fulde  Højde,  tager  sin  Hue  af  og  tørrer  med 
Bagen  af  sin  Haand  Sveden  og  Krudtslammet  af 
sit  Ansigt ;  saa  kaster  han  et  forundret  og  spørgende 
Blik  omkring  paa  den  store  Flok,  som  han  nu 
først  synes  at  opdage,  og  siger  da  til  en  af  de 
Nærmeste  klangløst  og  henkastende,  som  om  han 
slet  ikke  ventede  Svar  paa  sit  Spørgsmaal:  „Hvad 
er  Klokken"? 

En  ældre  Mand,  der  har  lagt  Mærke  til  ham, 
træder  hurtigt  ud  af  Flokken,  trækker  sit  Uhr  op 
af  Lommen  og  lægger  det  i  Matrosens  Haand, 
hvorpaa  han  lige  saa  hurtig  trækker  sig  tilbage  og 
forsvinder  i  Skaren.  Matrosen  kaster  et  tankeløst 
Blik  paa  Uhret,  putter  det  saa  i  sin  Buxelomme  — 
og  falder  i  samme  øjeblik  tungt  og  som  livløs  til 
Jorden.  Der  er  Hænder  nok  til  at  løfte  ham  op, 
og  snart  bæres  han  efter  sine  Kammerater  til  Al- 
mindeligt Hospital. 

Det  var  Fændrike-Jens,  der  nu  havde  faaet  sin 
Villie,    at   slaas   med  Engelskmanden.     Han   var   en 

af  de  faa  ombord  paa  Prammen  Nyborg,  der  uden 
Saar  var  sluppen  derfra,  og  som  endnu  vare  i 
Stand  til  at  føre  en  Aare,  da  denne,  sønderskudt 
og  knust,  uden  en  eneste  brugbar  Kanon,  havde 
trukket  sig  ud  af  Slaget.  Men  den  utrolige  An- 
strængelse  og  Kampens  Spænding  havde  været  for 
meget  for  hans  unge  Aar,  og  da  Spændingen  med 
Et  hørte  op,  krævede  Naturen  sin  Ret. 

Hvile  og  Ro  bragte  ham  dog  snart  paa  ret 
Kjøl  igjen  ;  men  da  han  efter  et  Par  Dages  Forløb 
atter  kunde  melde  sig  til  Tjeneste,  blev  han  af- 
mønstret med  det  Samme.  Han  søgte  til  Kulsvier- 
vognene paa  Kultorvet,  og  Jens  var  hjemme  i 
Fændrikehuset,  inden  gamle  Mads  havde  anet,  at 
han  var  borte.  Mads  troede,  at  han  gik  og  gravede 
i  Haven  hos  Smeden  og  Skolemesteren  i  Nøddebo; 
denne  troede,  at  han  var  gaaet  hjem,  og  Svend 
Sobæk,  der  kunde  have  givet  Oplysning,  var  rolig 
kjørt  hjem  igjennem  Nøddebo  uden  at  tænke  paa  at 
snakke  om  en  saa  ligegyldig  Ting  hverken  til  den 
Ene  eller  til  den  Anden. 

Jens  var  nu  altsaa  hjemme,  og  vilde  kunne  have 
været  Dagens  Løve,  hvis  han  havde  holdt  af  at 
fortælle,  men  det  laa  nu  engang  ikke  for  ham; 
men  desto  mere  blev  der  fortalt  om  ham  rundt 
omkring,  og  Folk  saa  med  Beundring  paa  den 
unge  Knægt,  der  havde  bundet  an  med  Engelsk- 
manden, og  som  nu  næppe  gad  tale  derom.  Dog 
fik  det  næsten  strax  indflydelse  paa  hans  Skjæbne, 
thi  Overførsteren  paa  Egelund,   der  fattede  Interesse 

for  ham,  fik  ham  anbragt  i  Lære  hos  Skovfogden 
i  Nyhegn,  for  med  Tiden  at  lave  en  Skovfoged 
af  ham. 

Der  var  to  Ting  foruden  hans  egen  indesluttede 
Natur,  der  bidrog  til,  at  han  ikke  holdt  af  at  tale 
om  sin  Deltagelse  i  Slaget.  For  det  Første  vidste 
han  ikke,  hvad  der  var  bleven  af  Rasmus  Lyngby, 
og  han  følte  et  Slags  Samvittighedsnag  ved  Tanken 
om ,  at  det  var  ham ,  der  havde  bragt  Rasmus 
ombord  paa  Flaaden.  Og  saa  var  der  —  Uhret, 
som  han  endnu  gik  med  i  sin  Buxelomme.  Da 
han  var  vaagnet  til  Bevidsthed,  fandt  han  det  i  sin 
Lomme,  og  ved  at  undersøge  det  nøjere  opdagede 
han,  at  det  ikke  alene  var  et  Gulduhr,  men  paa 
den  indre  Side  af  Kapselen  var  der  anbragt  et 
Navnetræk,  omgivet  af  Ædelstene.  Det  var  forst 
lidt  efter  lidt  gaaet  op  for  ham,  hvorledes  han  var 
kommen  til  det.  Men  turde  han  beholde  det?  og 
hvorledes  skulde  han  slippe  af  med  det?  En  Følelse 
af,  at  det  kunde  kaste  en  Skygge  paa  ham  at  blive 
fundet  i  Besiddelse  af  en  saa  kostbar  Gjenstand,  og 
Frygten  for,  at  man  'ikke  vilde  tro  hans  Fortælling 
derom,  bevirkede,  at  han  kun  viste  det  til  sin 
Fader,  og  denne,  der  ganske  delte  Sønnens  Be- 
tænkeligheder, raadede  ham  til  at  gjemme  det  i  det 
usikre  Haab  en  Gang  i  Tiden  at  finde  den  oprinde- 
lige Ejermand,  men  ikke  at  tale  om  det  eller  vise 
det  til  Nogen. 


III. 

Sorte  Philip. 


Der  er  gaaet  ni  Aar  siden  Slaget  paa  Rheden. 
I  tre  Aar  har  Danmark  været  i  en  uforsonlig,  men 
haabløs  Krig  med  England.  Der  var  fra  Danmarks 
Side  ikke  Tale  om  at  sejre  i  den  ulige  Kamp,  men 
kun  om  at  haabe  paa,  at  Napoleon  tilsidst  skulde 
faa  Bugt  med  England,  og  saa  i  Mellemtiden  gjøre 
Fjenden  al  den  Fortræd,  man  kunde,  selv  om  det 
gik  ud  over  En  selv,  og  der  var  kun  eet  Punkt, 
hvor  der  var  nogen  Mulighed  for  at  ramme  den 
mægtige  Fjende,  nemlig  i  hans  Handel.  Et  af  de 
Midler,  Datiden  under  saadanne  Forhold  betjente 
sig  af,  var  Kapervæsenet,  eller  rettere  sagt,  Kaper- 
uvæsenet, og  i  1810  var  det  i  fuld  Gang,  og  de 
gamle  Fiskere  i  Nordsjælland  kunde  endnu  for  en 
Menneskealder  siden  fortælle  Et  og  Andet  om,  hvad 
de  havde  hørt  eller  selv  været  Vidne  til  som  Børn, 

uiar  der  stundom  taltes  om  en  eller  anden  rask 
Sømandsdaad,  om  de  hurtig  vundne  og  lige  saa 
hurtig    tabte    Penge,    saa     vare    disse    Fortællinger 

isprængte  med  Sagn  og  Rygter  om  mislige  Forhold 
og  ligefremme  Forbrydelser,  som  det  vilde,  helt 
eller  halve,  Sørøverliv,  førte  med  sig.  Endnu  i 
Slutningen  af  Frederik  den  Sjættes  Tid  levede  der 
adskillige  Mænd  i  Nordsjælland,  som  man  saa  paa 
med  en  hemmelig  Gru,  thi  Rygtet  sagde,  „at  de 
var  Slaver'*,  at  det  var  Folk,  der  for  Mord  i  Kaper- 
tiden var  dømte  til  Døden,  men  af  Frederik  den 
Sjætte  vare  benaadede  mod  at  aflevere  fabelagtige 
Summer  til  den  forsultne  Statskasse  og  med  For- 
pligtelse til  een  Dag  i  hvert  Aar  at  møde  i  Slaveriet 
og  gaa  „i  Kongens  Mundering"  fra  Morgen  til 
Aften.  Men  i  Krigsaarene  selv  var  der  ved  Siden 
af  Følelsen  af  Nøden  og  Lammelsen,  der  mærkedes 
overalt,  dog  endnu  en  Følelse,  der  trængte  alt 
Andet  i  Baggrunden,  Hadet  til  Englænderne  og  til 
Alt  og  Alle,  der  antoges  at  staa  i  Forbindelse  med 
dem,  og  den  store  Hob  var  tilbøjelig  til  at  tilgive 
Alt,  naar  det  blot  gik  ud  over  en  Englænder. 

i  Strandgade  i  Helsingør,  i  et  af  de  større  og 
smukkere  Huse  i  Gadens  nordlige  Ende,  sad  en 
Formiddag  i  Efteraaret  1810  en  ung  Pige  med  sit 
Sytøj  ved  Vinduet.  Værelset  var  stort  og  rigt  ud- 
styret; Alt  tydede  paa  et  velhavende  Kjøbmands- 
hjem.  Den  unge  Pige  kastede  det  ene  Blik  efter 
det  andet  ned  mod  Havnen,  hvor  der  idag  var 
stærkt  Røre,  og  hvor  Folk  af  alle  Slags  i  broget 
Mangfoldighed  bevægede  sig  mellem  hverandre.  I 
Havnen  laa  en  let  bygget  Kutter,  der  ved  sit  hele 
Snit  viste,  at  den  hørte  til  de  priviligerede  Sørøver- 

skibe,  og  lidt  fra  den  laa  en  engelsk  Brigg,  der 
nylig  var  bragt  ind.  Der  lød  Hurraraab  og  Larm; 
der  blev  drukket  og  sunget;  raat  og  vildt  gik  det 
til,  men  Helsingørs  fredelige  Borgere  kunde  dog 
ikke  lade  være  at  kaste  misundelige  og  beundrende 
Blikke  til  Kaperkaptajnen,  Sorte  Philip,  der  nu  for 
tredje  Gang  i  kort  Tid  havde  bragt  en  Price  ind  i 
Helsingørs  Havn.  Sorte  Philip  selv  gik  op  og  ned 
ad  Dækket,  kommanderede  og  demonstrerede.  Eder, 
Spark  og  Skjældsord  fløj  til  alle  Sider,  og  dog  var 
der  dem,  der  lagde  Mærke  til,  at  han  ikke  blev  saa 
ubetinget  og  blindt  adlydt  af  sine  Undergivne,  der 
brummede,  naar  han  kom  dem  for  nær,  og  kun 
brød  sig  grumme  lidt  om  hans  bydende  Væren,  der 
syntes  mere  beregnet  paa  at  imponere  Borgerne  paa 
Skibsbroen  end  Mandskabet  paa  Kutteren. 

Det  var  paa  denne  Scene,  den  unge  Piges  Øjne 
dvælede,  aabenbart  i  Frygt  og  Spænding;  intet 
Under,  thi  hun  vidste,  at  hendes  Fader  var  der 
ombord,  efterat  han  i  flere  Dage  havde  ventet 
Kaperens  Ankomst,  for  om  muligt  at  træffe  en 
Aftale  med  den  bekjendte  Sorte  Philip  om  et  Fore- 
tagende, der  maatte  gribe  stærkt  ind  i  hendes 
Skjæbne. 

Konsul  Weigell  havde  tilbragt  en  lang  Række  af 
sine  Ungdomsaar  i  England,  hvor  han  var  Deltager 
i  et  Handelshus,  men  efter  sin  Hustrus  Død  havde 
han  taget  fast  Bolig  i  Kjøbenhavn,  hvor  han  ledede 
det  engelske  Hus'  Forretninger  paa  Danmark.  Men 
ved  Begivenhederne    1807   og  den   derpaa   følgende 

Krig  og  Afbrydelse  af  Forbindelserne  med  England 
gik  hele  hans  Virksomhed  i  Stykker,  og  da  han 
troede  at  kunne  føre  en  roligere  og  mindre  be- 
mærket Tilværelse  i  en  mindre  By,  var  han  flyttet 
til  Helsingør.  Det  skulde  kun  altfor  snart  gaa  op 
for  ham,  at  han  kun  havde  gjort  Ondt  værre.  Han 
var  snart  kjendt  af  Alle  i  den  lille  By,  og  den 
Rest  af  engelsk  Accent,  han  aldrig  kunde  frigjøre 
sig  for,  stemplede  ham  i  Mængdens  øjne  som 
„Englænderen"  eller  vel  endogsaa  som  „Spionen". 
Det  kunde  ikke  skjules,  at  han  virkelig  af  og  til 
havde  faaet  Breve  fra  sine  gamle  Handelsvenner  i 
England,  og  skjønt  dette  ikke  var  en  absolut  For- 
brydelse dengang,  da  selv  Regjeringen  i  Smug  ved 
„Lincenser"  lettede  den  officielt  forbudte  Samfærdsel 
med  England,  som  man  dog  ikke  helt  kunde  und- 
være, var  det  dog  en  farlig  Sag  at  modtage  saa- 
danne  Breve,  naar  man  havde  det  Uheld  paa  Grund 
af  en  Nuance  i  sin  Udtale  at  have  gjort  sig  mis- 
tænkt. Konsul  Weigell  var  en  varmtfølende,  trofast, 
dansk  Mand,  men  de  idelige  Naalestik,  den  aldrig 
hvilende  Mistænkeliggørelse  lagde  sig  tilsidst  over 
ham  som  en  Byrde,  han  ikke  kunde  bære,  og  da 
der  endelig  kom  Meddelelser  til  ham  fra  England, 
der  tydede  paa,  at  hele  hans  Formue  stod  paa 
Spil,  hvis  han  ikke  personlig  kom  derover,  mod- 
nedes efterhaanden  den  Tanke  hos  ham  at  vige  for 
Trykket  og  for  en  Tid  unddrage  sig  sine  Lands- 
mænds Blik.  Tilfældig  var  han  kommen  i  Berøring 
med   Kaperkaptajn   Philip  Bendtsen,    og  han   havde 

nu  endelig  fattet  den  Beslutning,  saasnart  denne 
atter  anløb  Helsingørs  Havn,  da  at  henvende  sig 
til  ham  og  tilbyde  ham  en  Sum  for  at  sætte  ham 
ombord  paa  et  af  de  engelske  Skibe. 

Længe  have  Mary  Weigell  siddet  ved  Vinduet 
og  stirret  ned  imod  Havnen,  men  pludselig  rejste 
hun  sig  og  lyttede,  thi  i  Kontoret  neden  under 
hørte  hun  hurtige  og  urolige  Skridt.  Hun  fløj  ned 
ad  Trappen  og  ind  i  Kontoret,  hvor  hun  traf  sin 
Fader,  der  gik  urolig  op  og  ned  ad  Gulvet.  Hun 
fløj  ham  om  Halsen  med  det  Udraab: 

„Fader,  Fader,  jeg  vidste  ikke,  at  Du  var 
kommen  tilbage,  o,  jeg  var  saa  bange,  saa  længe 
Du  var  ombord  hos  de  vilde  Mennesker." 

„Ja,  de  vilde  Mennesker  har  nu  lovet  at  bringe 
os  herfra,  Mary;  vi  maa  nu  betro  os  til  dem." 

„Men  tror  Du  da  denne  Kaperkaptajn?" 

„Tror  ham?  Xej,  Gud  fri  mig  derfra!  men  han 
faar  sine  tusinde  Daler  i  klingende  Mynt,  saasnart 
han  har  sat  os  sikkert  ombord  i  et  engelsk  Fartøj, 
og  at  han  vil  tjene  dem,  det  tror  jeg  fuldt  og  fast." 

„Saa  er  det  da  afgjort,  at  vi  skal  rejse.  — 
Fader,  men  tror  Du,  at  vi  nogensinde  komme  til- 
bage igjen?"  spurgte  Mary,  idet  Taarerne  trillede 
ned  ad  hendes  Kinder. 

„Det  raader  Gud  for,  mit  Barn,  og  tro  Du  mig, 
denne  Tilstand  kan  ikke  vare  længe.  Hele  Verden 
trænger  til  Ro,  der  vil  komme  Fred  paa  den  ene 
eller  den  anden  Maade,  og  saa  komme  vi  atter 
tilbage.     Her  kan  jeg  ikke  blive  for  Øjeblikket,  hvis 

jeg  ikke  skal  blive  afsindig,  og  jeg  tror  tidt,  at  jeg 
allerede  er  det.  Folk  peger  ad  mig  paa  Gaden, 
ikke  en  Dag  gaar  hen,  hvor  ikke  Ord  som  For- 
ræder eller  Spion  bliver  mig  kastet  i  Ansigtet.  Jeg 
vil  bort,  og  jeg  vil  forsvinde  paa  en  hemmelighedsfuld 
Maade,  saa  at  Ingen  aner,  hvor  jeg  er  rejst  hen, 
og  dertil  kan  den  Slyngel  Philip  hjælpe  mig." 

Atter  klyngede  Mary  sig  til  ham,  kyssede  de 
Taarer  bort,  der  løb  ned  ad  hans  Kinder  lige  saa 
rigeligt  som  ad  hendes. 

„Jeg  gjor  jo  ingen  Indvendinger,  Fader,  gjør  jeg 
vel?  har  Du  noget  ønske,  som  ikke  ogsaa  er  mit? 
Alen  naar  —  —  naar?"  føjede  hun  ængstelig  til, 
„naar  skal  vi  da  rejse?" 

.jlmorgen  Aften.  Vi  tage  en  Vogn  herfra  under 
Paaskud  af  at  kjøre  til  Frederiksværk.  Undervejs 
bede  vi  i  Esrom.  Vi  giver  Kusken  et  Ærinde  op  i 
Klosteret  eller  ned  i  Møllen  og  imidlertid  kjøre  vi 
alt  hvad  Remme  og  Tøj  kan  holde  til  Gilleleje. 
Philip  har  lovet  at  vente  os  der  med  Kutteren 
Kl.  10.  Du  og  jeg  maa  nu  i  Stilhed  træffe  vore 
Forberedelser,  saa  at  vi  om  muligt  kunne  forsvinde, 
uden  at  Nogen  aner,  hvor  vi  ere  blevne  af." 

Mary  havde  en  Følelse  af,  at  denne  Plan  var 
udklækket  i  en  syg  Hjærne,  men  hun  havde  saa 
længe  gaaet  og  seet  paa  sin  Faders  forknytte 
Adfærd,  at  hun  var  kommen  til  det  Resultat,  at 
enhver  Forandring  var  at  foretrække  for  den  syge- 
Tilstand,  hvori  han  nu  befandt  sig. 

Medens  denne  Samtale    mellem  Fader  og  Datter 

fandt  Sted,  havde  Situationen  paa  Skibsbroen  for- 
andret sig.  Helsingørsfolkene  passe  deres  Middag, 
og  som  Følge  deraf  blev  der  tomt  ved  Havnen. 
Den  forrige  Støj  og  Tummel  var  bleven  afløst  af 
forholdsvist  Driveri,  og  Kaptajnen  tog  sig  et  Hvil  i 
sin  Kahyt,  hvor  han  oplivede  sig  med  en  rummelig 
Flaske  Genever,  der  stod  paa  det  lille  Bord,  der 
var  fastgjort  til  hans  Standkøje.  Det  var  aabenbart 
ikke  blot  Geneveren,  der  tegnede  det  tilfredse  Grin 
paa  Sorte  Philips  Læber. 

„Saa  Du  vil  stikke  af,  vil  Du.  Fæ!  —  og  Du 
vil  betale  mig  1000  Rigsdaler  for  at  sætte  Dig 
ombord  i  en  Engelskmand  —  men  først  give  mig 
Pengene,  naar  Du  er  ombord  —  Fæ!  Har  jeg- 
Dig  først  i  Kutteren,  kan  vi  jo  akkordere  om 
Prisen.  Alt,  hvad  Du  har  hos  Dig,  kan  jeg  frit 
raade  over,  uden  at  en  Kat  skal  gjø  ad  mig  —  og 
saa  putte  Dig  til  Bunds  i  Kattegattet.  Men  saa  vil 
Mandskabet  dele  —  var  der  blot  Een  af  de  Æsler, 
man  kunde  stole  paa  —  de  kunde  let  faa  i  Sinde 
at  sende  mig  selv  bagefter.  Nej,  skal  der  gjøres 
noget  ordentligt  ud  af  den  Sag,  maa  det  ske  i  Land. 
Xaa!  der  maa  spekuleres  mere  over  den  Sag,  men 
hvordan  det  gaar  eller  ikke  gaar,  den  Spion  skal 
ikke  bringe  Penge  ud  af  Landet  i  disse  svære 
Tider.'- 

Idet  han  endte  sin  Enetale  med  denne  om  højt 
Fædrelandssind  vidnende  Tirade,  tog  han  en  Slurk 
af  Flasken  og  faldt  i  en  behagelig  Søvn  og  drømte 

om  1000  blanke  Sølvdalere  i  en  Suppeterrin,  som 
han  ikke  kunde  faa  Laaget  af. 

Philips  Søvn  blev  dog  ikke  af  lang  Varighed, 
men  paa  samme  Tid,  som  han  begyndte  at  komme 
til  Bevidsthed  igjen ,  vuggedes  han  atter  tilbage  i 
en  halv  drømmende  Tilstand  ved  den  monotone 
Lyd  af  en  sagte  Nynnen  paa  den  anden  Side  af 
de  Planker,  der  skilte  hans  Kahyt  fra  Folkelukafet. 
Endelig  begyndte  han  tydeligere  at  skjælne  Lydene 
i  de  korte,  ensformige  Strofer,  men  det  var  ikke 
Dansk,  der  blev  sunget  og  heller  ikke  Engelsk. 
Han  lyttede  og  lyttede,  og  endelig  gik  det  op  for 
ham,  at  det  var  Færøisk.  Hvorfor  blev  Philip  først 
rød,  saa  bleg,  da  han  hørte  den  færøiske  Sang? 
Han  vidste  dog  godt,  at  der  var  en  Færing  ombord, 
men  var  dette  Minde  fra  Færøerne  ham  maaske 
særlig  ubehageligt  i  dette  Øjeblik,  da  han  rugede 
over  onde  Planer?  Der  var  for  ikke  længe  siden 
kommen  en  Mand  ombord,  der  gik  under  Navn  af 
Lars  Tambour  eller  —  efter  hans  Herkomst  — 
Lars  Færing.  Det  var  en  lille  undersætsig  Fyr  paa 
omtrent  3< )  Aar,  med  rødagtigt,  tottet  Haar,  lidt 
halt  og  lidt  skeløjet,  men  trods  det  krumme  Ben, 
efter  hans  Sigende  et  Minde  fra  den  2den  April,  og 
det  skjæve  øje,  var  han  hurtig  og  smidig  som  en 
Abekat,  og  skarpsynet  som  en  Glente.  Han  holdt 
sig  for  det  meste  stille  for  sig  selv,  men  kunde 
dog  stundom  blandt  de  vilde  Kammerater  slaa  sig 
løs  og  synge  for  baade  paa  Dansk  og  Færøisk. 

Philip  kunde  ikke  lade  være  at  lytte,  og  pludselig 

mærkede  han,  at  der  mellem  de  færøiske  Strofer 
indflettedes  danske  Linier,  og  af  disse  mærkede 
han,  at  en  enkelt  kom  igjen  med  regelmæssige 
Mellemrum  som  et  Slags  Omkvæd,  der  lød: 

„Men  Strandskaden  skriger  for  Nolsøpoul." 

Langsomt  rejste  Philip  sig  i  Vejret,  gned  sine 
øjne  og  lyttede  videre,  men  kun  den  samme  Vers- 
linie, der  stadig  kom  igjen,  kunde  han  opfatte. 

„Skulde  den  Djævel  af  en  Færing  kjende  Noget 
til  den  Historie?  Ikke  en  Mand  er  her  ombord,  der 
var  med  dengang,  og  mig  bekjendt  ligge  de  alle 
paa  Havets  Bund." 

Hurtig  og  lydløst  steg  han  op  ad  den  stejle 
Kahytstrappe  og  formørkede  i  næste  øjeblik  Ind- 
gangen til  Folkelukafet,  hvor  han  overraskede  Lars 
Tambour  med  det  pludselige  Udraab: 

„Hvad  er  det,  Du  synger,  Din  Hallunk?" 

Lars  saa  med  de  skjæve  øjne  til  Kaptajnen  og 
svarede  roligt  og  stilfærdigt: 

„Hvad  jeg  synger,  kan  næppe  more  Kaptajnen, 
det  er  saadan  en  Vise,  vi  synge  derhjemme  paa 
Nolsø  — u 

„Paa  Nolsø?''  raabte  Kaptainen  med  en  underlig 
Betoning,  som  om  han  sank  Noget  i  det  Samme, 
et  Tonefald,  der  aabenbart  ikke  gik  Lars's  Øren 
forbi,  thi  han  gjentog  med  et  vist  skadefro  Eftertryk: 

„Ja,  paa  Nolsø.  Maaske  Kaptajnen  kjender 
den?  Det  er  ellers  en  Vise,  der  mest  handler  om 
Fugle." 

..Men  det  Dansk,  Du  sam: 

„Ja,  jeg  skal  sige  Kaptajnen,  at  jeg  kan  ikke 
Visen  rigtig,  og  saa  pynter  jeg  paa  den  med  lidt 
Dansk  imellem,  og  jeg  synes  nu,  at  det  lyder  svært 
godt  sammen." 

,,Aa,  syng  et  Par  Vers  for  mig,  jeg  forstaar 
ogsaa  lidt  af  det  Færøiske  —  jeg  har  været  deroppe 
engang." 

„Ja,  Kaptajnen  har  nok  saa,"  svarede  Lars 
igjen  med  et  Sideblik,  der  saa  klart,  som  om  det  var 
sagt  med  Ord,  viste,  at  han  vidste  Et  eller  Andet, 
som  det  maaske  havde  været  klogere  at  anstille  sig 
uvidende  om. 

„Lad  os  saa  faa  de  to  sidste  Vers  om  igjen, 
Lars." 

„Nej,  jeg  vil  ikke,  Kaptajn.  Det  kan  Kaptajnen 
ikke  have  nogen  Fornøjelse  af,  det  er  bare  om 
Fugle." 

„Saa,  Du  vil  ikke,  Din  Satan?"  raabte  Philip  og 
gjorde  en  Bevægelse,  som  om  han  vilde  lægge 
Haand  paa  ham ;  men  Lars  maa  have  forudset 
Muligheden  af  en  saadan  Ende  paa  Samtalen,  thi  i 
et  Xu  var  han  paa  Benene  og  klar  til  at  tage  imod 
Angreb.  Philip  var  dog  ikke  den  Mand,  der  veg 
tilbage  for  nogen  Voldsomhed,  og  da  han  saa,  at 
Lars  havde  i  Sinde  at  tage  Kampen  op,  var  han 
bestemt  paa  at  haandhæve  sin  Myndighed.  Med 
en  pludselig  uventet  Bevægelse  af  sin  venstre 
Haand  fik  han  med  denne  et  Tag  om  Struben  paa 
Lars,  og  hans  højre  Haand  faldt  tungt  paa  dennes 
Hoved,    saa   at  han  et  Øjeblik  næsten  sank  i  Knæ, 

men  i  næste  Sekund  var  han  paa  Benene,  og  med 
Skaftet  af  sin  Kniv  gav  han  Kaptajnen  et  saadant 
Slag  over  den  venstre  Arm,  at  han  maatte  slippe 
Taget  og  tumlede  et  Skridt  tilbage,  hvorved  han  i 
det  snævre  Rum  tørnede  med  Nakken  mod  en 
Hylde,  saa  at  det  sortnede  for  hans  Øjne,  og  Lars 
var  ikke  sen  til  at  benytte  sig  af  denne  Fordel.  I 
næste  øjeblik  var  det  ham,  der  havde  sine  Hænder 
om  Kaptajnens  Hals.  Denne  faldt  tungt  bagover, 
og  den  lille  Færing  var  ved  at  hæve  Haanden  til 
Slag,  da  han  opdager,  at  Kaptajnen  har  faaet  sin 
Kniv  los,  og  det  havde  været  ude  med  Lars,  hvis 
han  ikke  havde  faaet  Tid  til  at  bibringe  ham  endnu 
et  Slag  med  Knivskaftet  over  Haandleddet,  saa  at 
Kniven  faldt  ud  af  Kaptajnens  Haand.  Saa  slap 
Lars  sit  Tag,  snappede  i  en  Fart  Kaptajnens  Kniv 
og  satte  sig  saa  roligt  paa  Bænken,  mens  Kap- 
tajnen kom  paa  Benene. 

„See,  nu  kan  det  vel  være  nok,  Kaptajn.  Denne 
Kniv  har  jeg  ellers  længe  havt  Kig  paa,  og  naar 
jeg  faar  Lov  til  at  beholde  den  i  Fred,  skal  jeg 
holde  min  Mund  for  det  Første.  Den  Kniv  har  til- 
hørt Xolsøpoul,  og  nu  veed  jeg,  hvem  den  Kaper 
var,  der  rendte  Poul  i  Sænk  ude  ved  Vaagø,  plyn- 
drede Skib  og  Ladning  og  sendte  ham  og  hele 
Mandskabet  til  Bunds." 

„Det  er  Løgn  og  Sladder  Altsammen,"  udbrød 
Philip,   „hvad  kommer  Din  Nolsøpoui  mig  ved?" 

„Ja,  I  husker  maaske,  Kaptajn,  at  jeg  ogsaa  er 
fra    Nolsø,    og  je,L,r    har    faret    med  Poul   baade   paa 

England  og  Spanien,  og  skulde  jeg  saa  ikke  kjende 
hans  Kniv?"  I  havde  handlet  forsigtigere,  om  I 
havde  ladet  ham  tage  sin  Kniv  med,  dengang  I  lod 
Nolsøpoul,  en  Mand,  der  var  Jer  ti  Gange  værd, 
gaa  nedenom  i  de  blaa  Vover.  I  og  ingen  Anden 
er  Poul  Nolsøs  Morder." 

Kaptajnen  havde  bleg  som  et  Lig  hørt  disse 
Ord;  da  rejste  han  sig,  som  om  han  vilde  stige  op 
af  Lukafet,  men  pludselig  gjorde  han  en  brat  Ven- 
ding og  for  som  rasende  ind  paa  Lars.  Men  og- 
saa  da  var  denne  paa  sin  Post.  Smidig  som  en  Kat 
sprang  han  til  Side,  og  Kaptajnens  Slag  ramte  i 
Luften  og  han  selv  faldt  næsegrus  til  Jorden. 

„Ja,  nu  er  det  nok  mig,  der  kunde  være  Herre 
her  om  Bord,''  hviskede  Lars  ham  i  øret,  „men 
jeg  skal  holde  min  Mund  —  for  det  Første.  Men 
husk  paa,  Kaptajn,  at  jeg  behøver  blot  at  aabne 
min  Mund,  for  at  I  skal  blive  gjort  et  Hoved  kortere 
ude  paa  Amager.'' 

„Der  tager  Du  fejl,  Lars,"  hviskede  Kaptajnen, 
thi  han  begyndte  aabenbart  at  blive  bange  for  at 
tale  højt.  „Hvad  jeg  har  gjort,  havde  jeg  Lov  til 
at  gjøre;  der  er  dem  blandt  de  høje  Herrer  i  Kjø- 
benhavn,  der  kun  vilde  sige  den  en  daarlig  Tak, 
der  er  dum  nok  til  at  vaase  om,  hvor  Nolsøpoul 
blev  af  — "  > 

„Ja,  jeg  skal  holde  min  Mund  —  for  det 
Forste." 

„H  vorlænge  ?" 

Ja,    det   kommer   an   paa,  '  hvad   der   er  at  tjene 

derved,  Kaptajn,  men  det  er  vel  ingen  Skade  til,  at 
I  husker  paa,  at  den  lille  krumbenede  Færing  har 
Jert  Liv  i  sin  Haand,  og  jeg  slipper  ikke  mit  Tag, 
før  jeg  er  nødt  til  det.  See  nu  til,  I  kommer  ind 
i  Jer'  egen  Baas,  inden  Nogen  mærker,  hvad  her  er 
gaaet  for  sig.  Som  jeg  siger,  Kaptajn,  jeg  skal 
holde  min  Mund  —  for  det  Første." 

Da  gik  Philip  tilbage  til  sin  Kahyt.  Frem  og 
tilbage  gik  han  en  lille  Stund  som  en  Bjørn  i  sit 
Bur,  medens  han  hyppig  gav  sig  en  Opstrammer 
af  Geneverflasken,  og  godt  var  det,  om  Lars  havde 
seet  og  kunnet  læse  hele  det  Bjerg  af  Grusomhed 
og  Haan,  der  tegnede  sig  paa  hans  Ansigt,  da  han 
udbrød:  „Fæ!  Han  har  mit  Liv  i  sin  Haand,  og 
saa  fortæller  den  Dumrian  mig  det  lige  i  øjnene. 
Nolsøpoul*)!  Ja,  det  kommer  ingen  Anden  ved  end 
de  høje  Herrer  i  Kommissionen.  Det  var  dog  Me- 
ningen, at  jeg  skulde  løbe  den  Storskryder  i  Sænk. 


*)  Nolsøpoul  eller  Poul  Nolsø  var  en  af  sine  Landsmænd 
højt  fortjent  og  ualmindelig  dygtig  Færing,  der  i  Slutningen 
af  forrige  og  i  Begyndelsen  af  dette  Aarhundrede  arbejdede 
ivrig  for  at  fremme  Færøernes  Opkomst  i  mange  Retninger, 
blandt  Andet  ved  at  søge  at  faa  Handelen  frigivet.  Han 
var  derved  ofte  i  Konflikter  med  den  kgl.  Handelskommis- 
sion i  Kjøbh.,  og  da  han  1808  sporløst  forsvandt  med 
Skib  og  Mandskab,  var  den  Tro  almindelig  paa  Fær- 
øerne, at  han  paa  Foranledning  af  Regjeringsmyndighederne 
i.  Kjøbh.  var  rendt  i  Sænk  af  en  dansk  eller  norsk  Kaper. 
Han  var  Forfatter  af  mange  Viser,  i  hvilke  han  under  Bil- 
leder fra  Fuglenes  Liv  spottede  over  de  danske  Emb 
tillingsmænd  paa  Øerne. 
nnes  Helms:   Grib.  3 

Og  Penge  til  fik  jeg  oven  i  Kjøbet.  Det  gaar  paa 
deres  Regning  og  ikke  paa  min.  Tilbunds  gik  de 
allesammen  og  Skuden  i  Luften.  Ikke  en  Balle  af 
Ladningen  tog  vi  ombord.  Blot  den  forbandede 
Kniv  —  ja  lad  ham  kun  beholde  den  saalænge 
—  —  saa  mit  Liv  er  i  Din  Haand?  men  er  Dit  da 
ikke  i  min?"  Saa  satte  Philip  sig  til  at  grunde. 
Pludselig  rejste  han  sig  som  en  Mand,  der  har  faaet 
et  godt  og  fornøjeligt  Indfald,  stak  Hovedet  ud  at 
Kahytsdøren  og  raabte: 

„Lars  Tambour!" 

„Halløj,  Kaptajn!"  lød  det  inde  fra  Lukafet,  og 
et  Øjeblik  efter  traadte  Lars  med  Huen  i  Haanden  ind 
til  Kaptajnen,  som  om  der  Ingenting  var  forefaldet. 

„Der  er  min  Haand,  Lars,"  sagde  Philip,  idet 
han  med  en  nedladende  Mine  rakte  ham  Haanden, 
„lad  nu  det  være  glemt,  der  er  forefaldet  mellem 
os  to.  Kniven  kan  Du  beholde,  og  hvis  Du  har 
Lyst,  kan  Du  imorgen  følge  mig  paa  en  Tour,  hvor 
der  er  dygtig  med  Penge  at  tjene  —  saadan,  for- 
staar  Du,  at  en  fattig  Karl  kan  have  nok  for  sin 
Livstid  —  men  —  hold  ren  Mund,  ikke  en  Kjæft  maa 
drømme  om,  hvad  vi  to  tage  os  for  imorgen  Aften." 

„Det  er  godt,  Kaptajn,  lad  mig  kun  komme 
med  paa  den  Sjov,  og  jeg  skal  holde  mig  Mund, 
skal  jeg  -  saalænge  jeg  selv  vil,"  føjede  han  til 
for  sig  selv,  idet  han  gik  ud  af  Kahytten. 

„See  saa,"  sagde  Kaptajnen,  idet  han  satte  sig  til 
Ro  i  Kahytten,  „har  han  først  faaet  Blod  paa  Fingrene, 
saa  bliver  han  vel  nødt  til  at  holde  sin  Mund." 


IV. 
Gildet  paa  Voxtrup. 


lJagen  efter,  at  det  i  det  Foregaaende  fortalte 
Optrin  mellem  Kaperkaptajnen  og  Lars  Tambour 
havde  fundet  Sted,  var  der  stort  Gilde  paa  Gaarden 
Voxtrup,  der  ligger  i  Esbønderup  Sogn  imellem 
Saltrup  og  Græsted.  Per  Larsen,  hyppigere  kaldet 
Per  Voxtrup,  bortgiftede  Datteren  Pernille  til  Lars 
Terkelsen,  Søn  af  Terkel  Nielsen  paa  Gaarden  Hov 
ved  Villingerød. 

Det  var  strænge  Tider  og  haarde  Kaar,  Bøn- 
derne som  alle  Andre  dengang  levede  under,  og 
dog  maatte  man  undres  over,  hvilken  Velstand  der 
selv  under  de  daværende  Forhold  nu  og  da  kunde 
stilles  til  Skue,  naar  det  skulde  være,  og  Per  Vox- 
trup var  ikke  den  Mand,  der  lod  Lejligheden  til  at 
forbavse  sin  Samtid  gaa  forbi,  naar  den  tilbød  sig. 
I  Nordsjælland  havde  man  aldrig  kjendt  til  Herre- 
mandstyranniet;  det  var  først  Klosterets,  siden  Kro- 
nens Bonder;  cle  havde  længe  levet  under  forholds- 
50de   Vilkaur,   og  naar  der  gik  mange  Sagn  og 

Fortællinger  om,  at  Lov  og  Ret  hørte  op  saa  langt, 
som  Kulmilerne  røg,  saa  var  der  vel  nok  Noget 
deri,  for  saa  vidt  som  der  boede  en  stridig  og  selv- 
raadig  Slægt,  der  var  varit  til  at  staa  paa  sin  Ret. 
Store  Skatte  var  der  dog  intet  Sted  paa  Kistebunden, 
dertil  var  Kulsvierracen  en  for  letsindig  Befolkning, 
men  der  var  kun  ringe  Fattigdom  og  ikke  faa  Steder 
solid  Velstand  efter  Datidens  Forhold. 

Bryllupet  paa  Voxtrup  bar  ikke  Vidne  om  Ti- 
dernes Tryk.  Som  der  Aaringer  i  Forvejen  havde 
været  spundet  og  vævet  til  Brudens  Udstyr,  var  der 
i  mange  Uger  i  Forvejen  brygget  og  bagt  til  Festen. 
„Bedemænd"  havde  mindst  en  Maaned  forud  redet 
rundt  ikke  blot  til  Slægt  og  Venner,  men  til  alle  de 
Mange,  baade  udensogns  og  indensogns,  som  Per 
Voxtrup  „var -i  Gildeslag  med".  Nogle  vare  bedte 
til  at  møde  som  „Ridere",  Andre  som  „Kjørere", 
men  Alle  til  at  møde  „med  Knive  og  Skeer  og 
bedste  Klæ'er".  Dage  før  Gildet  gik  det  ud  over 
stort  Kvæg  og  smaat  Kvæg  til  den  tre  Dages  Fest; 
Høns  og  Ænder  maatte  række  Hals;  overalt  lugtede 
der  af  nybagt  Brød,  og  i  „Øverste-Stuen"  stod  i 
lange  Rækker  Stabler  af  Stentøj  og  Tintøj,  der  var 
laant  i  Omegnen,  og  Rækker  af  store  Spylkummer 
med  Smør,  formet  i  Toppe  som  en  Sukkertop,  og 
disses  Tal  forøgedes  bestandig,  thi  ikke  blot  i 
Dagene  forud,  men  paa  selve  Bryllupsdagen  bragte 
hvert  nyt  Læs  Bryllupsgjæster  deres  Bidrag  til 
Husets  Forsyning,  Æg,  Høns,.  Skinker,  Smørstabler, 
Sigtebrød,  Søsterkage  o.  s.  v.  i  det  Uendelige;    der 

kom  Dunke  med  Extrakt  og  Brændevin,  derimod 
var  der  paa  den  Tid  endnu  ikke  Tale  om  Vin  ved 
et  Bondegilde,  selv  paa  de  største  Gaarde. 

Paa  Bryllupsdagen  samledes  Gjæsterne  i  Per 
Voxtrups  Gaard,  men  kun  et  ringe  Tal  af  dem 
rummedes  i  de  tre  Værelser,  i  „Stuen",  den  store 
fælles  Daglig-  og  Beboelsesstue  med  Alkoverne  og 
det  lange  faste  Egetræs  Bord;  i  den  lille  „Mellem- 
stuen", ligesom  Stuen  med  Lergulv,  og  saa  i  „Øverste- 
Stuen"  med  Bræddegulv,  Husets  Fest-  og  Balsal, 
skjønt  der  ikke  var  højere  til  Loftet,  end  at  en 
nogenlunde  velvoxen  Mand  maatte  vare  sit  Hoved 
for  Loftsbjælkerne.  De  fleste  af  Gjæsterne  færdedes 
omkring  i  Gaarden,  i  Haven  eller  i  Loerne,  hvor  der 
allerede  var  gjort  ryddeligt  til  Aftenens  Dans  for 
dem,  der  ikke  kunde  rummes  i  Øverste-Stuen.  Kl.  12 
steg  man  til  Vogns.  Forrest  kom  16  Ridere,  hvoraf 
adskillige  vare  forsynede  med  gamle  Bøsser,  over- 
ordentlig ufarlige  for  det  Maal,  man  mulig  kunde 
finde  paa  at  skyde  efter,  men  sande  Mordvaaben 
for  dem,  der  vovede  at  fyre  dem  af;  thi  de  rigtige 
„Pufferter",  dem  man  brugte  til  at  skyde  „Katte" 
med  paa  Kongens  Enemærker,  de  kom  ikke  frem 
ved  saadanne  Lejligheder.  Saa  fulgte  den  lange 
Vognrække,  først  en  Vogn  med  Spillemænd,  der 
trakterede  Violiner  og  Klarinetter,  saa  Brudgommen 
med  sine  Forlovere  og  Bruden  med  sine,  saa  begges 
Forældre  og  nærmeste  Slægt  og  derefter  Resten  af 
Følget  i  en  Orden,  hvor  Ranghensyn  i  høj  Grad 
gjorde  sig  gjældende;  allersidst  mulige  fjærnere  Si. 

ninge,  der  ikke  hørte  til  den  saa  fast  afgrændsede 
Gaardmandsklasse. 

Et  saadant  Brudetog  tog  sig  prægtig  ud,  ikke 
mindst  fordi  man  kjørte  godt  i  Nordsjælland,  hvor 
Bønderne  allerede  dengang  næsten  overalt  havde 
ypperlige  Heste,  til  Dels  af  den  nu  saa  godt  som 
forsvundne  ejendommelige  Race  af  de  smaa  „Frede- 
riksborgheste";  Bønderne  fra  Søborg  og  Gilleleje 
Sogne  kjørte  næsten  alle  med  Skimler  eller  hvide 
Heste.  I  flyvende  Fart  gik  det  gjennem  Saltrup  til 
Esbønderup,  hvor  Toget  tog  ind  i  Præstegaarden, 
medens  Klokkerne  allerede  havde  begyndt  at  ringe, 
saasnart  man  fra  Taarnet  fik  Toget  i  Sigte.  „Riderne" 
havde  i  Forvejen  bragt  Extrakt  og  Søsterkage,  hvor- 
med Bordet  var  dækket  i  Præstens  Storstue,  da 
Vogntoget  kom,  og  til  enhver  indtrædende  Gjæst  blev 
der  budt  Brød  og  Extrakt,  og  Høflighed  bød,  at 
man  nippede  til  Glasset  —  der  var  kun  eet  —  og 
brød  en  lille  Stump  af  Søsterkagen,  medens  den 
sidste  Haand  lagdes  paa  Brudens  Pynt  af  Præstens 
Kone.  Efter  Vielsen  samledes  Følget  endnu  engang 
i  Præstegaarden,  hvor  Ceremonien  med  Extrakten 
og  Søsterkagen  gjentoges,  og  Toget  tog  afsted  i 
samme  Orden,  hvori  det  var  kommen,  om  muligt  i 
et  endnu  hurtigere  Tempo,  og  nu  knaldede  de  gamle 
Muskedonnere  hele  Vejen  hjemad,  medens  Kirke- 
klokkerne ringede  paany. 

Paafaldende  tarveligt  var  det  egentlige  Festmaaltid, 
Middagsmaden,  hvor  Brud  og  Brudgom  vare  bæn- 
kede for  Enden  af  det  lange  Bord.    Maaltidet  bestod 

kun  af  „Grød  og  Fisk",  Risengrød  og  Klipfisk.  Kun 
ved  den  øverste  Bordende,  hvor  Egnens  Honoratiores, 
Præsten  og  Doktoren  med  Familier,  sadde  nærmest 
Brudeparret,  havde  hver  sin  egen  Tallerken ;  længere 
nede  ved  det  samme  Bord  langedes  til  Fadet  med 
de  medbragte  Knive  samt  Horn-  eller  Træskeer. 
Drikkevarerne  vare  Brændevin  og  01,  Brændevinen 
drukken  af  Glas  eller  „Stov",  et  lille  Tinbæger,  der 
rummede  en  god  Snaps,  Øjjlet  af  Kande,  af  Træ 
eller  Tin.  Gjæsterne  spiste  i"  mange  Hold,  saa  at 
Dandsen  forlængst  var  begyndt  i  Øverste-Stuen, 
inden  de  sidste  Gjæster  havde  spist  til  Middag.  De 
mange  Stege  serveredes  først  ved  det  meget  sen£ 
Aftensmaaltid,  og  da  de  skulde  række  gjennem  tre* 
Dage,  kunde  det  være  rigtigt  nok  at  lægge  en  solid 
Grundvold  med  Grød  og  Fisk,  for  man  tog  fat 
paa  dem. 

Dandsen  gik  lige  fra  Mørkningens  Begyndelse 
livligt  i  Øverste-Stuen,  hvor  en  yderst  sparsom  Be- 
lysning tilvejebragtes  ved  enkelte  meget  spredte 
Tællelys,  der  vare  anbragte  hist  og  her  paa  Væggene 
i  Træklodser  med  et  Hul  i.  I  Loerne  lød  Violinerne 
ligesaa  lystig;  Engelskdands,  Reel  og  Kontrasejre, 
Sextour  og  Totour  afløstes  af  „Skotsk",  hvad  der 
nu  kaldes  Gallopade,  og  Vals.  Karlene  holdt  i  disse 
sidste  Hænderne  i  Pigens  Sider,  hun  lagde  begge 
Hænderne  paa  Karlenes  Skuldre.  Latter  og  drøj 
Skjæmt,  der  dog  aldrig  gik  til  Raahed,  lød  højt, 
kort  sagt,  Ungdommen  morede  sig. 

Ude  i  den  lille  Forhave,   der  skilte  Gaarden  fra 

Landevejen,  sad  i  den  endnu  temmelig  lyse  'Sep- 
temberaften et  lille  udvalgt  Selskab  ved  et  lille  Bord, 
hvorpaa  der  stod  et  Tinkrus  øl  og  en  Klukflaske 
med  Brændevin.  Selskabet  bestod  af  Ingen  ringere 
end  selve  Per  Voxtrup  og  Terkel  Nielsen  fra  Hov 
samt  et  Par  andre  Bondematadorer  fra  Egnen.  Sam- 
talen drejede  sig  om  Krigen  og  de  strænge  Tider, 
om  Napoleon  og  Pontecorvo*).  Meningerne  var  delte 
om  denne  Sidstes  Forhold  til  Spaniolerne,  der  for 
et  Par  Aar  siden  havde  været  her  i  Landet,  og 
hvoraf  en  lille  Flok  var  naaet  op  til  Gilleleje,  hvor 
de  havde  sat  sig  i  Besiddelse  af  Baade  og  reddet 
sig  ombord  paa  Engelskmandens  Orlogsskibe. 

„Det  er  ligegodt  en  Filur,  den  Pontecorvo," 
mente  Terkel  Nielsen,  idet  han  gav  et  Smæk  paa 
Sølvlaaget  paa  Merskummeren,  „det  er  ligegodt  en 
Filur,  og  hvis  jeg  var  Napoleon,  saa  skulde  han 
ikke  faa  Lov  til  at  gaa  løs  i  mange  Dage.  Det 
var  sgu  ham,  der  slap  Spaniolerne  løs,  saa  de 
brændte  Kolding  Slot  af,  og  nu  siger  de  ude  i 
Helsenør  —  jeg  hørte  det  inde  hos  Kjøbmand 
Holstebro's,  —  at  han  skal  være  Konge  i  Sverrig, 
og  Rasmus  Hiortespring,  han  Bodsvenden,  mente, 
at  han  ogsaa  havde  havt  sine  Fingre  med  i  Spillet, 
da  de  knækkede  Halsen  paa  Prindsen  af  Augusten- 
borg ovre  i  Skaane." 


")  Kun  muler  dette  Navn  var  den  senere  Carl  Johan  paa  den 
Tid  bekjendt  blandt  Nordsjællands  Bønder.  Jeg  har  i  gamle 
Folks  Fortællinger  aldrig  hørt  ham  benævne  Bernadotte. 

j.  H. 

„Nej  stop  nu  lidt,  Terkel,"  bemærkede  Per  Vox- 
trup,  „det  kan  godt  være,  at  Pontecorvo  er  en  Filur, 
men  det  kunde  han  dog  ligegodt  ikke  gjøre  for,  at 
Prindsens  Hest  snublede,  saa  han  faldt  af  og  brak 
Halsen,  og  det  siger  jeg,  at  kunde  jeg  blive  Konge 
i  Sverrig,  saa  var  jeg  en  Tosse,  om  jeg  ikke  tog 
imod  det,  naar  det  saadan  bød  sig  til  af  sig  selv." 

„Ja  nu  skal  man  see,  at  de  gjør  Dig  til  Konge 
i  Sverrig,"  faldt  Terkel  Hov  ind,  „det  skulde  da 
være  Sokonge,  som  han  sagde  Lars  Kjældsen,  der 
outede  *)  Svinene  paa  Skæffergaarden  **),  da  Kancelli- 
raaden  spurgte  ham,  hvad  han  var.  Jeg  er  Sokonge, 
sagde  han,  over  Firehundrede,  det  er  mere  end 
Deres  Velbyrdighed  nogen  Tid  bli'r." 

Den  „Sokonge"  faldt  Per  Voxtrup  for  Brystet. 
Han  tog  et  Par  lange  Drag  af  sin  Pibe  og  en  Slurk 
øl.  Saa  gjorde  han  en  Bevægelse,  som  om  han 
vilde  slaa  i  Bordet,  men  tog  sig  i  det.  Havde 
Terkel  Hov  drukket  en  Snaps  mindre,  vilde  han 
have  mærket,  at  den  Spøg  ikke  huede  hans  Vært, 
men  Terkel  var  af  en  skjæmtefuld  Natur,  og  vilde 
desuden  for  de  Tilstedeværendes  Skyld  ikke  stikke 
op  for  Per  Voxtrup. 

„Du  skulde  dog  see,  Per,"  forsatte  han,  „at  faa 
en  rigtig  Akkord  med  Pontecorvo,  for  skal  I  to 
trække  Læs  sammen,  saa  varer  det  ikke  længe,  før 
Du  kommer  til  at  holde  Dig  selv  med  Kost  ligesom 
Thomas  Slagters  Hund." 


*;  oute  =  vogte. 

arden,  nu  Esromgaard. 

Den  Sammenligning  med  Thomas  Slagters  Hund 
tiltalte  endnu  mindre  Per  Voxtrup.  Han  blev  rød  i 
Hovedet  og  rejste  sig  op  med  en  Bevægelse,  der 
tydede  paa  Storm,  men  Terkel  Hov  kom  ham  i 
Forkjøbet,  lagde  beroligende  sin  Haand  paa  hans 
Skulder  og  sagde: 

„Naa,  godt  Ord  igjen,  Per,  det  er  jo  bare  Plaser. 
Lad  os  nu  ikke  blive  usaates*)  for  Pontecorvos 
Skyld.  Sid  nu  nor  og  lad  os  faa  en  Dram  —  men 
der  har  vi  min  Salighed  Smed  Jensen  fra  Nøddebo, 
han  kan  udlægge  os  Skrifterne." 

Smed  Jensen  var  netop  den  Mand,  Situationen 
behøvede.  Han  kunde  oplyse  de  Vildfarende  og 
styrke  de  lidet  Troende,  for  det  var  utroligt,  saa 
han  vidste  Besked.  Per  Voxtrup,  der  havde  en 
Fornemmelse  af,  at  han  som  Vært  havde  været  nær 
ved  at  forløbe  sig,  greb  Lejligheden  til  at  vende 
Ordet  til  Smed  Jensen. 

„See  God  Dag,  Skolemester,  kom  hid  og  sid 
hos,  saa  kan  vi  faa  Re'elighed  paa  det  med  Ponte- 
corvo  og  Prindsen  af  Augustenborg,  for  Terkel  har 
faaet  meget  mere  Nyt  at  løbe  med  ude  hos  Holste- 
bro's,  end  han  kan  gabe  over." 

Smeden  følte  sig  i  høj  Grad  smigret  ved  at  blive 
opfordret  til  at  give  sit  Besyv  med  i  saa  fornemt 
Lag,  men  i  Bevidstheden  om  sin  aandelige  Over- 
legenhed i  dette  ulærde  Selskab  fandt  han  sig  ikke 
foranlediget  til  at  lægge  nogen  særdeles  stor  Ydmyg- 


*)  usaates  ^=  uenige. 

hed  for  Dagen;  tværtimod  traadte  han  med  Selv- 
følelse hen  til  Bordet,  greb  Kanden  og  tog  med  et 
„Med  Forlov"  en  god  Slurk  01  og  med  et  nyt 
„Med  Forlov"  stoppede  han  sin  Pibe  af  Per  Vox- 
trups  Sælskinds  Pung,  der  laa  paa  Bordet;  gav  sig 
saa  god  Tid  med  at  slaa  Ild,  og  først  da  han  havde 
faaet  sikker  og  solid  Fyr  paa  Pibetøjet,  skubbede 
han  sin  Hat  bag  i  Nakken  og  lavede  sig  til  at  for- 
klare. 

„Ja  —  inte  mine  Ord  igjen,"  sagde  han  og  saa 
sig  forsigtig  om,  som  om  han  formodede  en  Spion 
i  Nærheden,  der  blev  betalt  for  at  mærke  sig,  hvad 
Smed  Jensen  mente  om  Tingene,  „inte  mine  Ord 
igjen,  men  jeg  skulde  tage  meget  fejl,  om  det  ikke 
er  Paven,  der  staar  bag  ved  det  Hele." 

„Paven!"  udbrød  Per  Voxtrup  forbavset,  „Paven 
har  jo  Franskmanden  slæbt  til  Paris  og  kappet  Ho- 
vedet af." 

„Nej  ikke  denne,  Per  Voxtrup,  det  var  den  for- 
rige Pave,  som  de  kappede  i  Paris." 

„Naa,  saa  hans  Fa'r,  kan  jeg  tro?" 

„Nej,  det  er  min  Sjæl  Løgn,  Skolemester,  for 
saa  meget  veed  jeg  da,  at  det  var  Kongen,  som  de 
kappede,"  raabte  Terkel  Hov.  „Men  hvad  mener 
saa  I,  Jensen,  om  hvordan  det  gik  til,  da  Hertugen 
af  Augustenborg  brak  Halsen?" 

„Ja  det  er  nu  ikke  saa  bestemt  at  sige,  Terkel, 
om  han  brak  Halsen." 

„Jo  Gu'  min  Sjæl  brak  han  Halsen.  Det  sagde 
ogsaa    han,    Rasmus   Hjortespring,    for    han    havde 

hørt  det  af  en  Skaaning,  der  selv  havde  været  med 
ved  Manø'ren;  han  sagde,  at  han  gik  lige  paa 
Næsen  nør  af  Hesten,  saa  han  fik  et  Spark  i  Ho- 
vedet af  det  nærmer  Fremben,  og  saa  var  der 
Noget,  der  sagde  Krk-Krk  —  ligesom  en  Skov- 
skade, og  væk  var  han." 

„Nej,  saa  har  Rasmus  Hjortespring  vidst  daarlig 
Besked,  nej  Gift,  min  Fa'r,  Gift!"  bemærkede  Smed 
Jensen  med  en  hemmelighedsfuld  Mine. 

„Var  han  gift?"  udbrød  En  af  de  andre  Til- 
stedeværende, der  hidtil  kun  havde  skjenket  Sam- 
talen en  forbigaaende  Interesse  og  imidlertid  faaet 
sig  en  lille  Middagslur.     „Siger  I,  at  han  var  gift?" 

„Nej,  jeg  siger,  at  han  har  faaet  Gift  af  Paven, 
Per  Jensen." 

„Er  Paven  bleven  gift?"  gjentog  den  noget  om- 
taagede  Per  Jensen. 

„Nej,  det  var  Prindsen  af  Augustenborg,  vi  talte 
om,"  rettede  Per  Voxtrup. 

„Er  han  ogsaa  bleven  gift?  Til  Lykke,  Per 
Voxtrup!  Ja  det  er  jo  med  Din  Søn,  Terkel  Hov. 
Skade,  at  han  er  rødhaaret  ligesom  Du,  Terkel, 
men  derfor  kan  han  min  Sjæl  godt  faa  sorte  Ræve- 
unger.    Singot,  Terkel!" 

Nu  var  det  Terkel  Hovs  Tour  at  blive  rød  i 
Kammen,  men  atter  blev  Situationen  reddet  ved  en 
ny  Gjæsts  Ankomst. 

Den  Nysankomne  var  en  høj,  lyshaaret  Mand 
med  store  Træk  og  et  aabent  om  end  noget  al- 
vorligt  Ansigt.     Han    var    iført    en    ny  Skovfoged- 

uniform.  Den  klædelige  grønne  Dragt  med  det 
brede  Læderbælte  om  Livet  fremhævede  hans  ranke 
og  kraftige  Skikkelse,  idet  han  frit  og  utvunget 
gik  hen  til  Værten  og  undskyldte  med  et  Par  Ord, 
at  han  paa  Grund  af  Tjenesteforretninger  først  var 
kommen  saa  sent. 

„Tak,  og  velkommen,  Jens  Skovfoged!"  raabte 
Per  Voxtrup,  „hvor  godt  Folk  er,  kommer  godt  Folk 
til.  Ja,  Du  skal  vel  ind  og  gantes  med  Tøsene, 
kan  jeg  tro,  jeg  har  jo  seet  Dig  træde  en  Reel  før; 
men  kom  nu  først  og  sid  ned  og  faa  en  Dram 
med  os  Andre.     Singot,  Skovfoged!" 

Jens  Skovfoged  hilste  paa  de  Tilstedeværende, 
inden  han  tog  Plads,  medens  Smeden  mønstrede 
ham  fra  Top  til  Taa  og  fornøjet  udbrød: 

„Se,  nu  er  der  jo  bleven  en  hel  Karl  af  Dig, 
Jens.  Det  er  en  anden  Sludder,  end  dengang  Du 
løb  fra  mig  i  Nøddebo,  og  Svend  Sobæk  tog  Dig 
op  og  kjørte  Dig  til  Kjøbenhavn  for  at  slaas  med 
Engelskmanden.  Naa,  dengang  fik  Du  da  din  Lyst 
styret,  men  det  kunde  let  have  gaaet  saa,  at  Du 
aldrig  havde  seet  Sol  eller  Maane  mere." 

..Det  kunde  saa  gaaet,  Skolemester,  men  vor 
Herre  holdt  sin  Haand  over  mig." 

„Ja,  det  er  nu  godt  nok,"  bemærkede  Skole- 
mesteren, „men  jeg  er  ellers  af  den  Mening,  at  vor 
Herre  har  Andet  at  gjøre  end  at  blande  sig  i  den 
Ting,  hvem  der  skal  træffes  og  hvem  der  skal  gaa 
Ram  forbi.  Han  fik  ellers  et  farligt  Hyre,  især  i 
denne  Tid,  men  at  falde  med  en  god  Samvittighed, 

det  er  allerede  en  hel  Slump.  Men  —  seer  I,  Per 
Voxtrup,  hvad  nu  ellers  Pontocorvo  angaar  og 
Prindsen  af  Augustenborg,  saa  holder  jeg  for,  at 
det  altsammen  kommer  fra  Paven  — " 

„Det  kommer  fra  Maven  —  ja,  det  rigtig," 
afbrød  Per  Jensen,  „Du  drikker  for  meget,  Smed 
Jensen,  det  er  Din  Skade  — " 

„Nej,  stop  nu  med  Paven,  Skolemester!"  raabte 
Per  Voxtrup,  „for  der  har  vi,  min  Salighed,  en 
Mand,  der  veed  Besked.  Jeg  vil  give  mit  Liv  paa, 
at  det  er  Philip  Bendtsen,  som  kommer  der  og  har 
en  Mand  med  sig.  Halløj,  Kaptajn  Philip!"  raabte 
han,  idet  han  sprang  op  paa  Havediget,  „vær  saa 
god  at  see  indenfor,  her  er  lidt  Lystighed  her,  vær 
saa  god !  I  er  jo  Mand  for  at  kravle  over  Gjærdet, 
og  I,  Kammerat,  vær  saa  godl"  lød  Per  Voxtrups 
gjæstfri  Indbydelse. 

„Ja,  det  er  min  Styrmand,  jeg  har  med;  han 
er  lidt  krumbenet,  men  derfor  kravler  han  ligegodt 
—  naa  —  herop  med  Dig,  Lars!" 

Saa  kom  Kaptajn  Philip  og  Lars  Tambour  ind 
i  Haven  og  bleve  bænkede  hos  de  Andre,  der  nu 
fik  en  Tællepraas  paa  Bordet. 

Philip  var  ikke  barnefødt  der  paa  Egnen,  og 
hvor  han  egentlig  hørte  hjemme,  var  der  nok 
Ingen,  der  vidste;  men  som  en  ganske  ung  Fyr 
havde  han  et  Aarstid  spillet  slemt  op  derude  paa 
Egnen  med  en  paafaldende  Mængde  Penge  i  Lommen, 
var  derefter  gaaet  til  Søs  med  Skipper  Bendt  Persen 
fra  Gilleleje,    og   fra   den  Tid   gik   han   oftest  under 

Navn  af  Philip  Bendtsen  eller  Sorte  Philip.  Han 
var  nemlig  ualmindelig  mørk  af  Hudfarve,  hvorhos 
hans  sorte  Haar  og  mørke  Øjne  gav  ham  et 
zigeuneragtigt  Udseende.  Som  en  Fyr  paa  nogle 
og  tyve  Aar  færdedes  han  atter  jævnlig  derude, 
udmærkede  sig  paa  en  alt  andet  end  fordelagtig 
Maade,  ved  Slagsmaal  ved  alle  Gilder  og  grove 
Uordener  og  Spektakler,  ja,  han  havde  mere  end 
een  Gang  gjort  Bekjendtskab  med  „Kulhytten",  en 
gammel,  lav  Bygning  nede  ved  Esrom,  der  laa  paa 
den  Plads,  hvor  der  nu  er  et  Bryggeri,  og  som 
brugtes  til  Arrest.  Kun  ved  Arrestanter,  der  an- 
saaes  for  meget  farlige,  brugte  man  Kjælderne 
under  Klosteret.  Syv  eller  otte  Aar  før  de  Til- 
dragelser, som  her  fortælles,  forsvandt  han  igjen  for 
en  Tid,  og  der  var  dem,  der  satte  hans  Forsvinden 
i  Forbindelse  med  et  Mord  paa  en  Skovbetjent, 
hvorom  der  aldrig  blev  opklaret  Noget.  Men  i 
Aarene  1809  og  1810  hørte  man  hyppig  hans 
Navn  nævne  som  Kaptajn  paa  Kutteren  „Svalen", 
og  at  han  i  Egenskab  af  Kaperkaptajn  slog  raske 
og  djærve  Slag  og  gjorde  Engelskmanden  stor 
Fortræd,  derom  var  der  ikke  to  Meninger,  og  Følgen 
var,  at  Sorte  Philip  i  en  Haandevending  blev  populær 
i  hele  Nordsjælland,  og  de  Fleste  vare  tilbøjelige  til 
at  slaa  hans  Ungdomsbedrifter  i  Glemmebogen  og 
kun  i  ham  saa  den  uforfærdede  Kaper,  der,  naar 
han  var  i  Land,  slog  svært  om  sig  med  Penge, 
mødte  med  et  Gulduhr  i  den  ene  Lomme  og 
et   Sølvuhr    i    den    anden,    om    der    end   mumledes 

om,  at  Tjenesten  ombord  hos  Philip  var  noget 
uregelret  i  det  Hele,  og  at  hans  Mandskab  var 
sammensat  af  temmelig  mistænkelige  Bestanddele. 
Men  Philip  var  i  ethvert  Tilfælde  i  Øjeblikket  en 
Mand  af  Betydning,  og  baade  Per  Voxtrup  og 
Terkel  Nielsen  følte  sig  smigrede  ved  hans  Selskab. 
Anderledes  var  det  med  Smeden  og  Skolemesteren, 
der  pludselig  følte  sig  trængt  i  Baggrunden  og 
opgav  Haabet  om  at  faa  „forklaret"  til  Ende,  og 
endnu  mere  med  Skovfogeden,  der  benyttede  øje- 
blikket til  at  trække  sig  tilbage  og  træde  ind  i 
Gildeshuset,  men  det  kunde  ikke  undgaaes,  at  han 
og  Philip  kom  til  at  mødes,  og  i  Forbigaaende 
vexlede  de  et  hurtigt  Blik,  der  vidnede  om,  at  de 
kj endte  hinanden,  men  at  Ingen  af  dem  satte  Pris 
paa  Bekjendtskabet. 

Ved  den  øverste  Ende  af  det  lange  Bord  sad 
nu  en  Del  ældre  Koner  og  drak  Kaffe,  der  rigtignok 
i  Hovedsagen  var  lavet  af  brændte  Ærter  og  Agern. 
Unge  Piger  og  Karle  færdedes  frem  og  tilbage, 
medens  Dandsen  gik  lystig  i  „Øverste-Stuen".  Da 
Jens  Skovfoged  traadte  ind,  blev  han  modtagen 
med  Glæde  og  venlige  Ord,  og  mere  end  een  af  de 
unge  Piger  saa  med  næsten  alt  for  milde  Øjne  til 
den  unge  Skovfoged  i  den  ny  og  klædelige  Dragt. 
Hilsende  til  Højre  og  Venstre  gik  han  op  imod 
Mcllemstuen  for  at '  gaa  ind  til  de  Dandsende,  da 
der  opstod  en  pludselig  Stilhed  i  hele  Stuen,  og 
Alles  øjne  vendte  sig  ned  imod  Døren.  Ogsaa 
Jens  Skovfoged  vendte  sig  om,    og  indenfor  Døren, 

næsten  som  om  hun  var  kommen  i  Følge  med 
ham,  stod  en  gammel,  sammensunken  Skikkelse,  en 
Kone  med  et  langt  hvidt  Haar  bunden  op  under  en 
almindelig  Bondehue,  hvorfra  enkelte  lange  uredte 
Tjavser  trængte  sig  frem  og  hang  ned  over  hendes 
Ansigt  og  ned  ad  Ryggen.  I  sin  Haand  holdt  hun 
en  lang  snoet  Stok.  Hun  blev  staaende  tavs 
indenfor  Døren,  og  da  Synet  af  hende  havde  frem- 
bragt Stilhed  overalt,  og  man  kun  hørte  hviskende 
Stemmer  udtale  Ordet  „Grib"  eller  „Gribkonen", 
sagde  hun  med  tydelig,  sikker  Røst:  „Guds  Fred  i 
Stuen"  ! 

Jens  Skovfoged  kastede  et  Blik  omkring  sig,  og 
da  det  var  klart,  at  Alle  saa  lydløst  som  muligt 
tog  Afstand  fra  hende,  og  da  Ingen  besvarede 
hendes  Hilsen,  gik  han  hen  imod  hende  og  sagde: 
„Tak,  Mor  Grib,  og  Guds  Fred  igjen,  sid  ned  og 
faa  Noget  at  bide  paa!" 

Han  satte  en  lille  Bænk  hen  til  hende  ved  den 
nederste  Ende  af  Bordet,  og  fik,  om  end  med 
nogen  Besvær,  Husets  Folk  til  at  sætte  Grød  og 
Fisk  for  hende. 

Hun  satte  sig  et  Øjeblik,  nød  et  Par  Mundfulde, 
men  rejste  sig  saa  igjen  og  lod  sine  Øjne  urolig 
løbe  omkring  i  Stuen,  som  om  hun  søgte  Nogen. 
Jens  Skovfoged,  som  var  bleven  staaende  i  Nær- 
heden af  hende,  opfordrede  hende  til  at  spise. 

;, Tak,  Fændrike-Jens,"  sagde  hun,  „ikke  er  Du 
ræd  for  Grib."  „Sært  Gilde  det,"  føjede  hun  lidt 
efter  til,   halvt  hviskende,    som  om  det  kun  var  bc- 

';lms:     Grib.  4 

stemt  for  Skovfogeden,  „hvor  Ræven  er  til  Gjæst. 
Vogt  paa  Fæ  og  paa  Folk,  for  Ufred  er  nær,  naar 
den  Sorte  er  ude.  Tak  for  Skjænk  og  for  Madl 
Guds  Fred  og  Farvel!" 

Med  disse  Ord  gik  hun  ud  af  Døren,  og  idet 
hun  gik  langs  Havediget,  blev  hun  et  Øjeblik 
staaende  og  lyttede  til  Samtalen  i  den  Kreds,  hvor 
Sorte  Philip  nys  havde  slaaet  sig  ned.  Kun  et 
Øjeblik  stod  hun  stille,  saa  gik  hun  med  langt 
hurtigere  Skridt,  end  man  efter  hendes  Alder  skulde 
have  formodet,  op  ad  Vejen  til  Saltrup,  drejede  saa 
til  Højre  op  imod  Skoven  og  tog  Retningen  henimod 
Knokkehuset. 

Men  inde  i  Gildeshuset  varede  det  noget,  inden 
Lystigheden  kom  i  Gang  igjen.  Mange  havde  seet 
Grib  indenfor  Døren,  men  Ingen  havde  Lyst  til  at 
nævne  Navnet.  Ingen  sagde,  men  Alle  tænkte,  at 
en  Utykke  var  nær,  naar  Grib  saa  pludselig  havde 
vist  sig. 

Hvem  var  Grib?  Ja,  det  var  der  Ingen,  der 
vidste.  De  Fleste  havde  jo  aldrig  seet  hende,  men 
Alle  havde  hørt  tale  om,  at  en  lille,  gammel  Kone 
levede  i  Grib  Skov,  at  hun  i  Ny  og  Næ  blev  seet 
saa  af  En,  saa  af  en  Anden,  men  at  der  kunde 
hengaa  lange  Tider,  hvor  Ingen  hørte  Noget  til 
hende.  Saa  troede  man,  at  hun  var  død,  indtil  det 
en  skjøn  Dag  atter  spurgtes,  at  hun  var  seet  af 
den  eller  den.  Hvor  hun  boede,  spurgte  Ingen  om; 
hyppigst  var  hun  seet  i  Nærheden  af  Grib  Sø,  men 
ogsaa    hyppig  i   Skovens   nordligste   Ende   ved  Es- 

bønderup  Skovhuse  og  Saltrup.  Hun  saa  træt  og 
affældig  ud,  men  gik  hurtigt,  og  Mange  troede,  at 
det  ikke  gik  helt  naturlig  til,  fordi  man  mente,  at  hun 
næsten  samtidig  var  seet  i  begge  Ender  af  Skoven, 
der  dog* er  næsten  tre  Mile  lang.  Det  Ukjendte,  det 
Hemmelighedsfulde,  der  omgav  hende,  fremkaldte 
Frygt,  skjønt  Ingen  havde  hørt  noget  Ondt  om 
hende,  og  at  have  mødt  Grib  blev  aldrig  anseet 
for  et  godt  Varsel,  og  at  hun  nu  havde  vist  sig  i 
selve  Gildeshuset,  tog  de  Fleste  for  et  daarligt 
Tegn  for  de  Nygifte,  eller  i  det  Mindste  for  et 
Forbud  om  et  eller  andet  Ondt,  der  vilde  times  i 
Egnen. 

Snart  var  Grib  dog  atter  glemt.  Violinerne 
klang  fra  Øverste-Stuen  og  Loen,  og  Gildet  gik  sin 
reglementerede  Gang,  saalænge  Fødderne  kunde 
røre  sig,  og  Øjnene  holdes  aabne. 


V. 
Overfaldet. 

Uet  var  dog  ikke  alle  Gjæsterne  paa  Voxtrup, 
der  glemte  Grib.  Ikke  længe  efter,  at  hun  havde 
forladt  Gaarden,  gik  en  Anden  bag  efter  hende; 
det  var  den  unge  Skovfoged,  der  fulgte  hende,  nær 
nok,  til  at  han  kunde  holde  Øje  med  hende,  men 
fjærnt  nok,  til  at  hun  foreløbig  ikke  mærkede,  at 
Nogen  fulgte  hende.  Først  i  det  øjeblik,  da  hun 
stod  i  Begreb  med  at  gaa  ind  i  Ko  viet*)  oppe  ved 
Knokkehuset,  satte  han  Fart  paa,  og  ganske  lidt 
indenfor  Skovkanten  indhentede  han  hende. 

„God  Aften,  Mor  Grib,  bliv  ikke  bange,  det  er 
kun  mig,  Jens  Skovfoged." 

„Bange!  Fændrike-Jens,"  gjentog  hun  med  lidt 
haanlig  Betoning,  „bange  for  Mennesker  har  jeg 
for  længe  siden  .  holdt  op  at  være.  Men  hvorfor 
kan  Du  ikke  lade  en  gammel  Kone  som  mig  gaa  i 
Fred?  Du  i  det  Mindste  veed  dog,  at  jeg  for- 
nærmer Ingen." 


*)  Sibbeiup  Hegn  eller  Kobbel,  almindeligt  kaldet  „Kovlet", 

„Ja,  det  veed  jeg  godt,  Mor  Grib,  men  jeg 
veed  ogsaa,  at  det  ikke  var  for  Ingenting,  I  var 
paa  Voxtrup  i  Aften.  I  vilde  søge  efter  Nogen 
eller  vare  mod  Nogen." 

„Kaftske  begge  Dele,  Fændrike-Jens,  men  gaa 
nu  tilbage  til  Voxtrup  og  hold  Dine  Øjne  aabne. 
Kan  hænd's,  en  Ulykke  er  nær,  men  hvilken,  det 
veed  jeg  ikke." 

„I  veed  dog  maaske  mere,  end  I  lader  til,  og 
jeg  tror  næsten,  jeg  er  paa  Sporet.  Hvad  mente  I 
med,  at  den  Sorte  er  ude?" 

„Jeg  sagde,  Du  skulde  selv  bruge  Dine  Øjne." 

„Ja,  jeg  plejer  saa  van,  og  det  er  derfor,  jeg 
fulgte  Jer.  Jeg  saa  sorte  Philip  komme  ind  paa 
Gaarden,  og  jeg  belavede  mig  paa  Ondt.  Sig  mig, 
er  det  ham,  I  mener?" 

Der  lød  som  et  Suk,  eller  var  det  et  Vindpust 
i  Skoven? 

Grib  gik  hurtigere  til,  og  Skovfogden  fulgte 
hende  et  Stykke  i  Tavshed.  Da  standsede  hun 
med  Eet. 

„Gaa  tilbage,  Fændrike-Jens,  gaa  tilbage,  men 
hurtig,  ellers  er  det  maaske  for  sent." 

Disse  Ord  lød,  som  kom  de  fra  et  Bryst,  fuldt 
af  Angst  og  Kvide. 

„I  svarer  mig  ikke  paa  mit  Spørgsmaal,  men 
det    er    mig   ogsaa   et  Svar.     God   Nat,    Mor  Grib, 

vor  Herre  være  med  Jer!  Skulde  I  behøve  en 
Haandsrækning,  saa  veed  I,  hvor  jeg  bor." 

Med  disse  Ord  gjorde  Skovfogden  kort  omkring 

og  gik  saa  hurtig,  som  hans  Ben  kunde  bære  ham, 
tilbage  i  Retningen  ad  Voxtrup.  Da  han  var  lige 
ved  fra  den  smalle  Skovvej  at  naa  ud  paa  den 
bredere  Vej,  hørte  han  Stemmer,  lidt  efter  Fodtrin. 
Maanen  var  staaet  op,  og  i  det  usikre  Lys  saa 
han  to  Mænd  nærme  sig,  og  lagde  allerede  i  nogen 
Afstand  Mærke  til,  at  den  ene  haltede.  Han  holdt 
sig  stille  i  Skyggen,  mens  de  gik  lige  tæt  forbi 
ham,  og  han  kjendte  nu  tydelig  Sorte  Philips 
slentrende  Gang  og  hans  brøsige  Stemme,  idet  han 
henkastede  nogle  ligegyldige  Ord  til  sin  Ledsager, 
og  han  saa  dem  nu  bøje  ind  i  Skoven,  netop  ad 
den  samme  Vej,  paa  hvilken  han  selv  lige  nylig 
havde  fulgt  Grib.  Han  var  intet  Øjeblik  i  Tvivl 
om,  at  Grib  paa  en  eller  anden  Maade  havde  fattet 
Mistanke  til  disse,  og  at  hendes  Besøg  i  Gaarden 
i  Virkeligheden  sigtede  til  at  faa  Folk  til  at  vare 
sig  for  dem.  Formodentlig  havde  hun  tilfældig 
været  i  Nærheden  og  seet  dem  i  Skumringen  kravle 
over  Havediget,  og  i  denne  i  og  for  sig  ganske 
uskyldige  Omstændighed  kunde  hun  muligvis  have 
seet  en  Fare,  der  truede  fra  Philips  Side.  Men  da 
hans  Mistanke  nu  en  Gang  var  vakt,  og  han 
vidste,  hvilken  farlig  Person  Philip  var,  besluttede 
han  i  Stilhed  at  følge  efter  ham,  saa  meget  mere, 
som  det  i  Øjeblikket  faldt  ham  ind,  at  han  maaske 
havde  ondt  i  Sinde  mod  den  gamle  Kone,  og  han 
i  det  Hele  havde  Grund  til  at  undre  sig  over,  hvad 
Philip    overhovedet   vilde    saa   langt   inde   i   Landet, 

medens  hans  Kutter  laa  i  Helsingørs  Havn,  hvilket 
han  tilfældigvis  havde  hørt. 

Som  han  før  var  gaaet  efter  Grib,  gik  han  nu 
efter  Philip  og  hans  Kammerat,  kun  med  langt 
større  Forsigtighed  og  saa  lydløst  som  mulig. 
Philip  kjendte  aabenbart  nøje  Besked  med  Stierne  i 
Skoven.  Han  valgte  en  Sti,  der  holdt  sig  i  Ud- 
kanten og  gik  i  Retning  ad  Huseby,  dog  gik  han 
ikke  her  ud  af  Skoven,  som  Skovfogden  forst 
havde  troet,  men  efterat  han  i  nogen  Tid  havde 
staaet  stille,  som  om  Stien  var  ved  at  forsvinde  for 
ham,  gik  han  videre  fremad  lige  i  Retning  ad 
Skovfogedhuset  i  Nyhegn,  netop  Jens  Skovfogeds 
Bolig.  Et  Øjeblik  opstod  den  Tanke  hos  ham,  at 
de  muligen  agtede  at  aflægge  ham  selv  et  Besøg, 
og  saa  hurtig  som  mulig  skyndte  han  sig  derfor 
forbi  dem  ad  en  Omvej,  gik  indenfor  og  tog  en 
Bøsse  med  sig  og  stillede  sig  ved  en  aabenstaaende 
Lem  i  sin  Lo,  hvorfra  han  maatte  kunne  see  dem 
komme.  Han  havde  kun  staaet  der  et  Minut,  da 
han  hørte  hviskende  Stemmer: 

..Monstro  han  skulde  være  gaaet  hjem?"  hørte 
han  Philip  sige. 

„Ja,"  lød  Svaret,  ligeledes  hviskende,  „jeg  saa 
ham  gaa  denne  Vej  ind  i  Skoven,  men  hvor  han 
saa  blev  af,  maa  Fanden  vide.  Dog  bildte  jeg 
mig  et  Par  Gange  ind,  at  jeg  kunde  høre  Fodtrin 
foran  os." 

„Saa  meget  des  bedre,  hvis  han  er  hjemme," 
hørte  han   svare,    men   til    sin  Forundring   saa    han 

dem  derpaa  gaa  forbi  Huset  ud  paa  Landevejen 
mellem  Helsingør  og  Frederiksværk,  der  løber  lige 
forbi,  og  derfra  over  Vejen  ind  i  Skoven  paa  den 
anden  Side,  hvor  der  hverken  er  Vej  eller  Sti. 
Han  gik  nu  et  lille  Stykke  op  ad  Vejen  i  Retning 
ad  Maarum,  men  tog  saa  Plads  paa  en  Grøftekant, 
hvorfra  han  selv  useet  kunde  oversee  et  temmelig 
stort  Stykke  af  Vejen. 

Han  havde  ikke  siddet  længe,  før  han  hørte 
Rummel  af  Vogne,  der  nærmede  sig  hurtig  fra 
Esrom-Siden.  Han  mærkede  snart,  at  der  var  flere 
Vogne  i  Følge,  og  at  det  var  mere  eller  mindre 
fulde  Bønder,  der  sagtens  kom  hjem  fra  Helsingør, 
og  som  under  Kjørselen  raabte  til  hverandre  fra 
den  ene  Vogn  til  den  anden.  Ganske  tæt  ved, 
hvor  han  sad,  holdt  den  forreste  Vogn  pludselig 
stille,  saa  at  den  bageste  kjørte  sin  Vognstang  ind 
i  Bagsmækken  paa  den  forreste. 

„Nu  skulde  da  ogsaa  den  Onde  gale  og  splintre 
Dit  forbandede  Bæst,"  raabte  en  Stemme  fra  den 
forreste  Vogn,   „saadan  som  Du  kjører." 

„Ja,  hvorfor  Fa'n  i  Helvede  holder  Du  stille 
midt  paa  Landevejen?" 

„Jeg  tabte  min  Pisk  —  naa,  kan  Du  ikke  rykke 
en  Kjende,  Din  Fjærmer  er  jo  lige  ved  at  kravle 
op  i  Vognen  til  mig." 

„Ja,  hold  a'  Dig*),  saa  jeg  kan  komme 
forbi." 


*)  Hold  a'  Dig  =  kjer  til  Venstre. 

„Du  kan  jo  gi'  Tid  —  men  hvad  Fa'n  er  det? 
Holdt!  Høj!  Stands!" 

Dette  Udraab  gjaldt  en  tredje  Vogn,  der  kom 
kjørende  i  vild  Fart,  og  som  truede  med  at  kjøre 
lige  lukt  ind  i  de  to  Vogne,  der  allerede  spærrede 
Vejen.  Denne  fik  standset  lige  i  rette  Tid  for  ikke 
at  kjøre  paa  de  to  andre,  men  i  samme  øjeblik, 
som  den  holdt,  lød  derhenne  fra  først  et  Raab  at 
en  Mandsstemme,  saa  et  Skrig  af  en  Kvinderøst, 
der  faldt  et  Skud,  saa  et  nyt  Skrig,  og  da  Skov- 
fogden, da  Skuddet  faldt,  skyndte  sig  hen  til  Vog- 
nene, troede  han  at  see  een  eller  to  Mænd  skynde 
sig  derfra  ind  i  Skoven. 

„Hvem  var  det?"  raabte  han  til  Bønderne,  „var 
det  Nogen  af  Jer,  der  skjød?" 

.. Xej,"  svarede  En  af  dem,  „det  var  der  ved 
den  bageste  Vogn,  og  Bønderne  flokkedes  nu 
sammen  om  denne.  Der  var  ingen  Kudsk,  og  det 
var  med  Nød,  de  fik  Ro  paa  de  skummende  og 
stejlende  Heste.  I  Vognen  sad  en  ung  Pige,  der  i 
sine  Arme  holdt  en  ældre  Mand,  der  var  i  Begreb 
med  at  synke  sammen. 

„For  Guds  Skyld,  hjælp!  de  har  truffet  ham, 
Hjælp!  Hjælp!"  raabte  den  unge  Pige  i  Angst  og 
Rædsel. 

„Hold  paa  Hestene  og  see  efter  dem  i  Vognen," 
raabte  Skovfogden,  „medens  jeg  springer  ind  efter 
en  Lygte." 

Han  var  hurtig  tilbage  med  Lygten,  og  det  blev 
nu  klart,  at  det   virkelig    forholdt    sig    saa,    at   den 

ældre  Mand  var  saaret,  og  den  unge  Pige  sad  og 
støttede  hans  Hoved,  der  hang  slapt  ned  paa  hans 
Bryst.  Men  inden  de  ret  havde  faaet  begyndt  at 
tage  sig  af  dem,  lød  endnu  et  Skud  tæt  ved,  inde 
i  Skoven,  uden  at  dog  Nogen  af  dem  ude  paa 
Vejen  blev  ramt,  og  de  hørte  en  stønnende  Lyd, 
som  af  et  Menneske,  der  vaandede  sig. 

Alt  dette,  der  foregik  saa  at  sige  i  samme  Øje- 
blik, forvildede  de  Bønder,  der  vare  til  Stede,  og 
som  vare  villige  nok  til  at  hjælpe,  men  som  hver- 
ken havde  vidst  ud  eller  ind,  hvis  ikke  Skovfogden 
havde  taget  Kommandoen.  Vognen  med  den  Saa- 
rede  blev  vendt  og  kjørte  i  Skridtgang  de  Par  Hun- 
drede Alen  hen  til  Skovfogedboligen.  Den  Saarede 
var  besvimet,  og  den  unge  Pige  vred  fortvivlet  sine 
Hænder.  Jens  Skovfoged  søgte,  saa  godt  han 
kunde,  at  berolige  hende,  og  det  lykkedes  til  Dels, 
da  hun  saa,  med  hvor  kraftig  og  varsom  Haand 
han  fik  ham  taget  af  Vognen  og  bragt  ind  i  Huset, 
medens  han  samtidig  gav  en  af  Bønderne  Ordre  til, 
alt  hvad  Remme  og  Tøj  kunde  holde,  at  kjøre  til 
Esbønderup  efter  Lægen. 

Snart  var  den  Saarede  bragt  til  Hvile  paa  Skov- 
fogdens Seng.  Saa  godt  de  kunde,  søgte  han  og 
den  unge  Pige  '  i  Forening  at  standse  Blodet,  der 
kom  fra  et  Saar  i  Halsen.  Den  Saarede  var  kom- 
men til  Bevidsthed,  men  kunde  ikke  tale.  Han 
søgte  med  Tegn  at  gjøre  dem  Et  eller  Andet  be- 
gribeligt, men  det  varede  en  Stund,  inden  det  gik 
op  for  dem,  at  han  spurgte  om  Kufferterne.      Vog- 

nen  blev  undersøgt,  og  det  viste  sig,  at  en  Kuffert 
manglede,  men  det  lod  til  at  virke  beroligende  paa 
ham,  da  de  viste  ham  en  mindre  Vadsæk,  der  for- 
modentlig indeholdt  hans  Værdisager. 

Da  bankede  det  paa  Husdøren,  og  da  Jens 
Skovfoged  lukkede  op,  stod  der  to  af  de  Mænd,  der 
havde  været  til  Stede  ved  Overfaldet,  som  bar  en 
Tredje,  der  var  dødbleg  og  ligeledes  saaret,  og  til 
sin  Overraskelse  saa  Skovfogeden,  at  dette  ikke 
var  nogen  Anden  end  Philip.  Da  Folkene  havde 
faaet  Orden  paa  deres  Kj  øretøj  er  og  vilde  give  sig 
paa  Vej,  havde  de  hørt  Stønnen  inde  fra  Skoven, 
og  ved  at  gaa  efter  Lyden  havde  de  fundet  en 
Mand,  badet  i  sit  Blod,  som  de  nu  kom  slæbende 
med.  Han  blev  foreløbig  lagt  ude  i  Karlekammeret 
og  overgivet  til  de  Folks  Omsorg,  der  havde  bragt 
ham,  og  da  Lægen  lidt  efter  kom  og  fik  de  Saa- 
rede  undersøgt,  viste  det  sig  snart,  at  denne  sidste 
kun  havde  faaet  et  temmelig  ufarligt  Saar  i  Armen, 
der  paa  Grund  af  stærk  Blødning  havde  medført 
en  Besvimelse,  medens  den  ældre  Mands  Saar  var 
af  den  Beskaffenhed,  at  der  maatte  anvendes  den 
yderste  Forsigtighed,  skjønt  han  søgte  at  berolige 
ved  den  Ytring,  at  der  næppe  var  nogen  overhæn- 
gende Fare  til  Stede. 

Hermed  var  Konsul  Wejgells  og  Datteren  Mary's 
Englandsrejse  foreløbig  standset,  og  de  befandt  sig 
nu  begge  i  Skovfogdens  Hus,  der  helt  og  holdent 
blev    overladt    til    deres  Brug,     medens     den    unge 

Skovfoged,  hans  gamle  Pige  Maren  og  Karlen  ind- 
rettede sig  i  Udhuset. 

Philip  slap  de  nemt  af  med;  thi  den  næste 
Morgen  var  han  borte,  og  kun  paa  Blodpletter  rundt 
om  i  Kammeret  kunde  man  see,  at  der  havde  været 
et  saaret  Menneske.  Vinduet  stod  aabent,  og  Fuglen 
var  fløjet. 

Overfaldet  ved  Skovfogedhuset  var  selvfølgelig 
Dagen  efter  bekjendt  og  det  staaende  Samtaleæmne 
i  hele  Egnen,  og  alle  Kræfter  bleve  satte  i  Gang 
for  at  fange  Morderen,  og  at  dette  var  Philip,  var 
Ingen  i  Tvivl  om,  saa  meget  mindre,  som  det  jo 
var  bekjendt  for  Mange,  at  han  Dagen  i  Forvejen 
havde  været  paa  Voxtrup,  og  Skovfogden  angrede 
nu,  at  han  havde  givet  saa  ringe  Agt  paa  ham, 
men  dels  havde  han  ikke  troet  ham  i  Stand  til  at 
flygte,  dels  havde  den  Omstændighed,  at  han  og- 
saa  var  saaret,  aabenbart  ved  det  andet  Skud,  de 
Alle  havde  hørt,  men  som  var  gaaet  dem  af 
Glemme,  medens  de  syslede  med  den  ældre  haardt 
saarede  Mand,  i  Øjeblikket  bragt  nogen  Forvirring 
i  hans  Forestillinger. 

De  optagne  Forhør  styrkede  paa  alle  Maader 
Mistanken,  og.  det  gjaldt  nu  at  fange  ham.  Op- 
mærksomheden rettedes  først  mod  Kutteren,  der 
Dagen  efter  Overfaldet  saaes  at  gaa  for  smaa  Sejl 
frem  og  tilbage  ud  for  Gilleleje.  Der  laa  en  Jolle 
ved  Land  med  en  Mand,  der  havde  Ordre  til  at 
tage  Kaptajnen  ombord  der,  men  han  var  ikke 
kommen,  og  Kutteren   holdt   det   fremdeles  gaaende 

for  at  vente  paa  ham.  Der  blev  sat  Vagt  og  holdt 
Opsyn,  men  Kaptajnen  kom  ikke,  og  efter  at  have 
ventet  et  Par  Dage  gik  Kutteren  med  en  Politi- 
embedsmand ombord  tilbage  til  Helsingørs  Havn. 
Hvert  Hus  og  hver  Gaard  i  Omegnen  blev  gjennem- 
søgt,  men  Alt  forgjæves.  Hans  Ydre  var  saa  let 
kjendeligt,  og  da  han  tilmed  var  saaret,  skulde  man 
tro,  at  han  vanskelig  kunde  skjule  sig,  og  der  var 
næppe  Nogen,  der  kunde  tænkes  at  ville  yde  ham 
Tilflugt,  thi  Beundringen  for  Kaperkaptajnen  var  nu 
hurtig  afløst  af  Forbitrelse  mod  Morderen,  og  alle 
gamle  Historier  om  ham  dukkede  nu  op  igjen,  oven 
i  Kjøbet  i  forstærkede  og  overdrevne  Former.  Der 
var  en  formelig  Klapjagt  paa  ham,  men  han  var 
som  sunken  i  Jorden,  og  hvert  Spor  af  ham  var 
tabt.  Medens  man  efterhaanden  holdt  op  at  tale 
om  Morderen,  talte  man  desto  mere  om  den  unge 
Pige  og  hendes  Fader,  der  stadig  boede  i  Skov- 
fogedhuset, hvor  Alle,  som  kom  og  gik,  vidste  at 
fortælle  om  den  rørende  Omhu,  hvormed  hun  plejede 
den  Syge.  Folk  i  Omegnen  tilbød,  den  Ene  efter 
den  Anden,  at  tage  ham  hjem  til  sig  for  at  skaffe 
ham  bedre  Pleje,  men  Lægen  raadede  bestemt  fra 
at  flytte  ham,  og  den  unge  Pige  selv  forsikrede, 
idet  hun  rørt  takkede  for  de  venlige  Tilbud,  at 
hendes  Flader  ikke  kunde  befinde  sig  under  gun- 
stigere Forhold,  saa  omhyggelig  som  hun  blev 
understøttet  dels  af  Skovfogden  selv,  dels  af  gamle 
Maren. 

Men   der    gik  Dage,    der    gik  Uger;    Forholdene 

forandrede  sig  ikke  væsentlig.  Konsulen  kunde  be- 
standig  ikke  tale,  og  Lægen  forbød  ham  paa  det 
Strængeste  at  prøve  derpaa,  ligesom  han  paalagde 
alle  dem,  der  plejede  ham,  at  undgaa  ethvert  Spørgs- 
maal  eller  Forsøg  paa,  at  faa  ham  til  at  tale,  da 
hans  Tilstand  derved  forværredes,  og  den  gamle 
Læge  begyndte  i  det  Hele  at  see  mere  og  mere 
mistrøstig  ud. 

Var  Stillingen  allerede  i  den  Henseende  saare 
farlig,  blev  den  det  ikke  mindre  i  en  anden.  Marv 
havde,  siden  hun  blev  voxen,  levet  et  saa  tilbag 
trukket  Liv,  at  hun  yderst  sjælden  havde  havt  Lej- 
lighed til  at  omgaaes  med  yngre  Mænd.  Nu  be- 
fandt hun  sig  daglig  i  den  nærmeste  Berøring  med 
en  ung  Mand,  der  vel  i  Kundskaber  og  Dannelse 
stod  saa  langt  under  hende,  men  en  Mand  af  en 
ædel  og  mandig  Skjønhed,  en  Mand,  der  oven  i 
Kjøbet  i  et  kritisk  øjeblik,  saa  troede  hun  i  det 
Mindste,  var  bleven  hendes  Livs  Frelser,  og  som 
nu  med  lige  saa  stor  Takt  som  Omhu  ydede  hendes 

j;e  Fader  enhver  mulig  Bistand.  Vel  holdt  Skov- 
fogden sig  saa  vidt  mulig  tilbage  fra  Sygeværelset, 
men    flere    Gange    hver  Dag    t}rede    man    til    hans 

erke  Arm,  naar  det  gjaldt  om  at  lette  den  Syge, 
at  pusle  og  forandre  hans  Leje,  og  naar  han  ikke 
var  til  Stede,  og  en  Anden  prøvede  derpaa,  var  det 
aabenbart,  at  den  Syges  Blik  urolig  og  ængstelig 
spurgte  efter  Skovfogden.  Og  naar  hun  Dag  efter 
Dag  saa,  med  hvor  megen  behersket  Kraft,  ja  næsten 
Ynde  i   hver  Bevægelse,   med   hvilken  Ængstelighed 

for  at  volde  Smerte,  han  flyttede  ham  paa  Lejet; 
naar  hun  dernæst  saa,  hvor  megen  Umage  han  gjorde 
sig  for  at  vise  dem  hver  lille  Tjeneste  med  den 
Ærbødighed,  han  mente  at  skylde  hendes  Fader  og 
hende  selv,  saa  blev  hun  opfyldt  af  en  hidtil  ikke 
kjendt  Følelse  af  taknemmelig  Beundring  og  en  Hen- 
givenhed, som  en  ganske  ung  og  uerfaren  Pige 
ikke  uden  Fare  nærer  for  en  ung  Mand  af  ube- 
stridelig Skjønhed,  og  denne  Følelse  blev  hende  lidt 
efter  lidt  bevidst,  saa  at  hun  begyndte  med  en  vis 
Sky  at  undgaa  at  være  ene  med  ham,  og  hun 
tyede  sjældnere  og  sjældnere  til  hans  Hjælp,  skjønt 
den  desværre  stadig  gjordes  mere  og  mere  nød- 
vendig; thi  det  lod  sig  ikke  længer  skjule,  at  det 
gik  tilbage  og  ikke  fremad  med  den  Syges  Til- 
stand. 

Skovfogden  paa  sin  Side  kunde  lige  saa  lidt 
undgaa  at  føle  sig  dragen  af  den  unge  Piges  Skjøn- 
hed, dog  endnu  mere  af  den  rørende  og  opofrende 
Kjærlighed,  hvormed  hun  plejede  sin  Fader.  Han 
saa  med  Forbavselse,  hvor  ganske  hun  glemte  alt 
Hensyn  til  sin  egen  Bekvemmelighed,  og  hvor  let 
hun  tog  til  Takke  med  de  saare  mangelfulde  For- 
hold i  Skovfogedhuset.  Hun  veg  næsten  aldrig  fra 
Faderens  Leje,  og  med  Nød  og  Næppe  fik  den 
gamle  Maren  hende  til  at  gaa  en  lille  Tour  i  den 
friske  Luft,  naar  det  lakkede  henimod  Aften. 

Skovfogedboligen  ligger  lige  tæt  ved  et  af  Nord- 
sjællands, ja  af  hele  Danmarks,  smukkeste  Punkter, 
Skovhusbakken,    nu    paa    Kortene  kaldet    Haregabs- 

bakken,  hvorfra  man  har  en  henrivende  Udsigt  til 
alle  Sider.  Mod  Nord  og  Øst  seer  man  ud  over 
Kattegat  og  Sundet  med  Kullen  og  Hallandsaas  i 
Baggrunden ;  nærmere  har  man  det  storartede,  stærkt 
bakkede  Landskab  ud  imod  Nakkehoved  og  Villinge- 
bæk, med  Søborg  og  Søborgsø,  som  dengang  frem- 
bød en  udstrakt  Vandflade,  til  Venstre,  og  Skovene 
henimod  Helsingør  til  Højre,  medens  man  dybt 
under  sig  seer  de  takkede  Gavle  af  den  langt  nær- 
mere liggende  Esbønderup  Kirke.  Mod  Syd  saa 
man  dengang  ikke  blot  som  nu  udover  et  stort 
Parti  af  Grib  Skov,  men  da  Skovbestanden  i  denne 
Del  af  Skoven  dengang  var  forholdsvis  ung,  saa 
man  over  Skoven  Esrom  Sø  og  yderst  i  Horizon- 
ten  de  fjærne  Højder  henimod  Hørsholm.  Og  dog 
var  og  er  næsten  det  allersmukkeste  den  allernær- 
meste Forgrund,  hvor  paa  alle  Sider,  langs  Bakkens 
Skraaninger,  en  stor  Mængde  Huse,  de  saakaldte 
Esbønderup  Skovhuse,  ligge  i  dejlige  maleriske 
Grupperinger,  omgivne  af  en  yppig  Vegation,  og 
alle  Gange  og  Stier  propfulde  af  hvidhovede  Børn, 
kjønne,  frimodige  og  kvikke.  Paa  Toppen  af  Bak- 
ken stod  en  gammel  mægtig  Pil,  der  kunde  sees 
milevidt,  og  derunder  stod  en  simpel  Træbænk. 
Denne  Bænk  var  Maalet  for  Mary's  smaa  Vandrin- 
ger, naar  hun  et  Øjeblik  søgte  Vederkvægelse  uden 
for  Huset. 

Det  var  nu  i  de  sidste  Dage  af  Oktober;  Løvet 
faldt  og  Dagene  bleve  korte,  men  Luften  var  vid- 
underlig klar  og  gjennemsigtig,  og  naar  Mary  henad 

Aften  sad  paa  sin  Bænk  og  saa  ud  over  det  dejlige 
Landskab,  saa  Røgen  stige  i  Vejret  fra  Husene, 
Arbejdsmændene  vende  hjem  fra  Skovarbejde,  og 
de  hvidhovede  Børn  løbe  dem  jublende  i  Møde, 
kunde  hun  midt  i  sin  Sorg  og  Kvide  blive  greben 
af  en  Følelse  af  Lykke,  og  den  Tanke  dæmrede 
frem:  Her  kunde  jeg  ønske  at  leve  hele  mit  Liv. 


Johannes  Helms:     Grib. 


VI. 
Paa    Sporet. 


-Lige  over  Bakkekammen  gaar  en  meget  befær- 
det Fodsti,  der  fra  „Præstevejen",  den  Vej,  der  paa- 
langs  gjennem  Skoven  fører  fra  Esbønderup  til 
Nøddebo,  forgrener  sig  ned  til  de  spredte  Skovhuse, 
og  hvad  var  naturligere,  end  at  Skovfogdens  Vej 
fra  Hjemmet  ned  til  Skovene  ved  Esrom  Sø  førte 
derover?  og  Intet  var  uheldigere,  end  at  han  just 
skulde  komme  forbi  netop  i  et  øjeblik,  da  saa- 
danne  Tanker  utydelig  dæmrede  i  Mary's  Sjæl. 

Med  et  venligt  „God  Aften"  svarede  hun  paa 
hans  ærbødige  Hilsen,  og  saa  venlig  have  disse 
Ord  lydt  i  hans  øren,  at  han  standsede,  og,  som 
naturligt  var,  spurgte,  hvorledes  hendes  Fader  havde 
det  i  Eftermiddag. 

„Aa,  det  er  kun  daarligt,"  svarede  hun,  „jeg 
seer  ingen  Ende  paa  hans  Sygeleje,  uden  den,  som 
jeg  næppe  tør  tænke  paa,  men  jeg  maa  dog  ikke 
dølge  for  mig  selv,  at  mit  Haab  mere  og  mere  be- 
gynder at   svinde.     Har  Lægen   ikke   for  Dem   ud- 

talt,  hvad  jeg  godt  forstaar,  at  den  gamle  Mand 
ikke  nænner  rent  ud  at  sige  til  mig?" 

„Ikke  med  rene  Ord,  Jomfru.  Han  plejer  des- 
uden ikke  at  sige  meget,  men  jeg  kan  jo  nok  see,  at 
Sygdommens  Gang  ikke  lover  meget.  Men,  tillad 
mig  et  Spørgsmaal,  som  jeg  tidt  har  havt  paa 
Læberne,  har  De  altid  boet  i  Helsingør?" 

„Xej,  jeg  er  født  i  England,  og  De  har  jo  sag- 
tens hørt,  at  Folk  paa  Grund  af  min  Faders  mange- 
aarige  Oplold  der  og  hans  lidt  udenlandske  Udtale 
har  mistænkt  ham  for  at  være  engelsksindet,  og  at 
Sorgen  derover  var  Grunden  til  hans  vistnok  over- 
ilede Plan  til  at  rejse  bort  fra  Landet  paa  en  hem- 
melighedsfuld Maade.  Selv  har  jeg  næsten  ingen 
Erindringer  fra  England,  da  jeg  som  ganske  lille 
Pige  kom  til  Kjøbenhavn,  og  der  boede  vi  til  for 
et  Par  Aar  siden." 

„Jeg  spørger  derom,  Jomfru,  fordi  jeg,  især  i  de 
sidste  Dage,  da  Deres  Fader  er  bleven  svagere  og 
ligesom  har  faaet  et  yngre  Udseende,  ikke  kan  fri- 
gjøre  mig  for  den  Tanke,  at  jeg  har  seet  ham  en- 
gang før,  men  uden  at  det  er  mig  muligt  at  sige 
hvor/ 

„Ja,  det  er  jo  ikke  saa  underligt,  om  De  kunde 
have  seet  ham  i  Kjøbenhavn,  hvor  De  jo  ofte  har 
været,  eller  i  Helsingør." 

„Nej,  det  er  mig,  som  om  jeg  har  seet  ham  i 
Drømme.  Ja,  jeg  forstaar  det  ikke  selv;  men  det 
er  mig,  som  om  jeg  saa  ham  midt  i  en  stor  Skare, 
som  om  jeg  saa    et  Hav    af  blottede   Hoveder    om- 

kring  ham;  og  han  talte  til  mig,  dg  saa  forsvandt 
Alt  paa  een  Gang.  Og  det  var  ganske  bestemt  ham, 
ikke  blot  hans  Ansigt,  men  selv  det  Fremmede  i 
hans  Udtale,  som  De  taler  om,  mindes  jeg,  skjønt 
jeg  kun  synes,  at  det  var  to  Ord,  han  sagde  til 
mig;  men,  som  sagt,  det  Hele  er  mig  saa  forunder- 
ligt uklart,   kun  veed  jeg,    at  det  var  hans  Ansigt." 

„Det  er  vist  kun  en  Indbildning  hos  Dem.  Han 
var  altid  bange  for  at  komme  i  Sværme  af  Men- 
nesker. Men  De  har  nu  seet  ham  saa  ofte,  og  De 
har  vist  ham  og  mig  saa  megen  Godhed,  saa  at 
jeg  ikke  veed,  hvorledes  vi  —  ak!  jeg  maa  vist 
sige  jeg  —  nogensinde  skal  kunne  gjengjælde 
Dem  det." 

„Aa,  tal  ikke  derom,  Jomfru;  De  betaler  jo  for 
Deres  Ophold." 

„Ak,  hvorledes  vilde  vi  med  Penge  kunne  be- 
tale Deres  Omhu  og  Opofrelse?" 

„Det  er  saamænd  ikke  værdt  at  tale  om,  Jomfru," 
naar  vor  Herre  blot  vilde  lade  ham  leve  —  og, 
føjede  han  til  efter  et  lille  Ophold,  „og  saa  De  bag 
•  efter  vilde  tænke  lidt  venlig  paa  os  Bønderfolk 
herude.  Men  —  det  er  nok  bedst,  jeg  gaar," 
sluttede  han  i  en  rigtig  Følelse  af,  at  det  virkelig 
var  bedst,  han  gik,  da  der  var  Noget,  der  sagde 
ham,  at  det  var  farligt  i  Øjeblikket  at  komme  ind 
paa  Følelsernes  Omraade,  hvorhen  Samtalen  truede 
med  at  forvilde  sig. 

„God  Nat,  lille  Jomfru,  og  jeg  vil  ønske  Deres 
Fader  det  Samme." 

„Tak,  Hr.  Madsen." 

„Kald  De  mig  hellere  Jens  Skovfoged.  Rigtig- 
nok er  mit  Navn  Jens  Madsen,  men  det  er  der  ikke 
et  Menneske,  der  kalder  mig  herude,  hvor  de  alle- 
sammen har  kjendt   mig  fra  Dreng  af.      God  Nat." 

Saa  gik  han  ned  i  Skoven,  skjønt  det  næsten 
var  mørkt,  men  Skoven  var  ham  jo  saa  bekjendt, 
at  det  ikke  gjorde  stor  Forskjel.  Han  gik  i  sine 
egne  Tanker,  og  de  skiftede  fra  Mary  deroppe  paa 
Bænken  til  hendes  Fader,  dog  ikke  saa  meget  den 
syge  Mand,  der  laa  hjemme  i  hans  Stue,  som  den 
Mand,  han  havde  seet  i  Drømme  mellem  de  mange 
Hoveder.  Da  hørte  han  Fodtrin  og  saa  en  Mand 
komme  sig  imøde,  og  i  Maaneskinnet  kjendte  han 
Svend  Sobæk." 

„God  Aften,  Jens  Fændrik!  naa,  Du  gaar  sent 
i  Skoven." 

„Ja,  det  er  da  ikke  saa  underligt,  da  mit  Em- 
bede fører  det  saa  med  sig.  Men  hvad  Pokker  vil 
Du  her,  Svend?  Du  skulde  da  ikke  ogsaa  være 
her  paa  Professionens  Vegne?" 

„Jøsses,  Jens,  hvad  kan  Du  mene  med  det?" 
udbrød  Svend  Sobæk  med  et  godt  forstilt  Udbrud 
af  Forundring  og  med  et  Præg  af  miskjendt  Uskyl- 
dighed. 

Det  gamle  Venskab  mellem  Jens  og  Svend  So- 
bæk, der  skrev  sig  fra  dengang  Jens  havde  kjørt 
med  ham  til  Kjøbenhavn  i  1801,  havde  siden  den 
Tid  ikke  fornægtet  sig,  men  det  havde  faaet  en 
pikant   Bismag,    omtrent   som    mellem    to    Elskende. 

der  plage  hinanden  med  smaa  elskværdige  Drillerier 
og  til  Tider  gjøre  hinanden  Helvede  hedt  nok.  Sagen 
var,  at  de  stode  paa  modsatte  Sider  i  deres  Livs- 
anskuelser. Jens  var  Ordenens  og  Lovens  Mand. 
Han  var  en  Hegnsmands  Søn  og  nu  Skovfoged 
selv,  opdragen  i  den  Tro,  at  Krybskytteri  var  ulov- 
ligt og  Brændetyveri  strafbart.  Svend  Sobæk  var 
Kulsvier  og  en  Kulsviers  Søn.  Det  var  ham  med 
Modersmælken  indgivet,  at  en  Pind  Brænde  i  Skoven 
og  en  Smule  Raadyr  mer  eller  mindre,  det  kunde 
aldrig  rage  saa  vidt.  Kulsvierprofessionen  var  til- 
med en  daarlig  Forretning,  naar  man  ikke  kunde 
have  Brændet  saa  billigt  som  muligt,  det  vil  sige  * 
helst  frit,  og  at  „et  Bøgestød  eller  en  Elletrunte  en- 
gang imellem,  det  kerer  Kongen  sig  sgu  ikke  om," 
og  saa  samlede  man  sig  lidt  efter  lidt  saa  mange 
Bøgestød  og  Elietrunter,  at  der  kunde  blive  til  en 
ny  Brænding,  og  hændes  kunde  det,  naar  Uheld 
skulde  være,  at,  naar  det  var  mørkt  i  Vejret,  kunde 
der  løbe  et  Par  Favnestykker  eller  Fagotter  med  i 
Bunken,  og  var  det  saa  en  Aften  bleven  lidt  sent, 
og  man  af  et  rent  Tilfælde  havde  den  gamle  Skyder 
med  i  Vognen,  ja,  saa  kunde  en  Raabuk  komme 
saa  fristende  nær,  at  der  havde  hørt  en  Engels 
Taalmodighed  til  at  lade  den  gaa  fra  sig,  og  en 
Engel  var  Svend  ikke,  og  siges  skal  det  til  hans 
Ros,  at  han  heller  aldrig  havde  gjort  Paastand  paa 
at  være  det. 

Læseren  vil  heraf  kunne  forstaa,    at  Svend  følte 
sig  noget  krænket  ved  Skogfogdens  Hentydning  til, 

at  han  muligvis  var  her  „paa  Professionens  Vegne'4, 
og  hans  fuldstændige  Mangel  paa  Evne  til  at  for- 
staa,  hvad  han  kunde  mene  med  det. 

„Ja,  lad  nu  det  være  godt,  Svend,"  sagde  Skov- 
fogden, „vi  kan  jo  være  lige  gode  Venner  for  det 
saa  længe,  til  vi  snupper  Dig  engang." 

„Ja  Kors  kan  vi  det,  Jens.  Jeg  har  ellers  kun 
været  nøre  paa  Kloster*)  og  faat  mig  nogen  Skraa- 
tobak  paa  Kroen.  Jeg  var  ogsaa  inde  paa  Kjælder- 
stuen.  De  snakker  endnu  ikke  om  Andet  end  om, 
hvor  Fanden  i  Helvede  Philip  kan  være  bleven  af. 
Jeg  tror  lige  godt,  at  han  er  her  i  Skoven  endnu, 
og  hvis  Nogen  vidste,  hvor  Grib  havde  sit  Tilhold, 
saa  tror  jeg  nok,  at  hun  var  Mand  for  at  sige  os  det." 
„Mener  du  det,  Svend?"  siger  Jens  med  nogen 
Opmærksomhed,  som  om  der  ved  Svends  Yttring 
var  falden  ham  en  Tanke  ind,  som  det  nok  var 
værd  at  give  Agt  paa,  og  saa  gik  de  en  Stund  vi- 
dere i  Tavshed. 

Omtrent  midt  imellem  Esbønderup  og  Nøddebo, 
noget  nærmere  ved  den  østlige  end  ved  den  vest- 
lige Side  af  Skoven,  ligger  en  stor  aaben  Slette,  hvor 
nu  Ostrup  Skovridergaard  ligger,  men  som  før  var 
en  Skovfogedbolig.  Sletten  er  nu  meget  mindre  end 
tidligere,  da  en  stor  Del  er  bleven  tilplantet  for  tyve 
til  tredive  Aar  siden.  Midt  over  den,  fra  Nord  til  Syd, 
gaar  „Præstevejen",  Sognevejen  mellem  Esbønderup 
'øddebo  Kirker,  der  høre  til  eet  Pastorat.  Endnu 
for  en  Snes  Aar  siden  var  en  Del  af  denne  Vej  bro- 
Den  sædvanlige  Betegnelse  for  Esrom. 

lagt,  thi  her  stod  indtil  for  noget  over  halvandet 
Hundrede  Aar  siden  en  Landsby,  Ostrup,  der  tillige 
med  en  anden  Landsby,  længere  Nord  paa,  Sibberup, 
blev  nedlagt  for  det  kongelige  Stutteris  Skyld.  Denne 
Slette  var  Hovedsamlingspladsen  for  de  Hundreder  af 
Heste  fra  Frederiksborgs  Stutteri,  der  om  Sommeren 
gik  løse  paa  Græs  i  Skoven.  I  Stutteriets  Velmagts- 
dage, i  Slutningen  af  forrige  Aarhundrede,  skal  der 
have  været  otte  til  ni  Hundrede  Heste.  Senere  svandt 
Antallet  betydeligt  ind,  men  endnu  i  Midten  af  dette 
Aarhundrede,  da  Fortælleren  heraf  som  Dreng  eller 
ganske  ungt  Menneske  mangfoldige  Gange  baade 
ved  lys  Dag  og  i  Mørke  er  gaaet  over  Sletten,  var 
det  ikke  uden  en  vis  ængstelig  Fornemmelse,  man 
mødte  disse  halvvilde  Flokke,  der  vel  som  oftest 
græssede  fredeligt,  men  nu  og  da,  naar  de  op- 
skræmmedes,  kunde  sætte  afsted  i  flyvende  Fart  og 
med  dundrende  Hovslag  henover  Sletten.  Tilsynet 
med  Hestene  paahvilede  Hegnsmændene,  og  Fændrike- 
Jens  havde  jo  fra  Barnsben  af  gaaet  sin  Fader  til 
Haande  i  Skoven,  saa  at  han  var  nøje  fortrolig  med 
hele  deres  Færd.  Svend  Sobæk  var  jo  ogsaa  godt 
hjemme  i  Skoven,  men  det  var  en  anden  Slags  fir- 
benede Dyr,  han  var  mere  fortrolig  med,  og  naar 
det  begyndte  at  blive  mørkt,  holdt  han  sig  til  sin 
egen  Udkant  af  Skoven,  hvor  han  var  bedst  hjemme 
i  Forholdene. 

Under  Samtalen  mellem  ham  og  Skovfogden 
vare  de  nu  komne  noget  ud  af  hans  almindelige  Vej, 
og  de  befandt  sig  pludselig  ude  paa  Ostrup  Sletten, 

som  de  stode  i  Begreb  med  at  gaa  tværs  over  fra 
Øst  til  Vest. 

Pludselig  standsede  Skovfogden  og  lyttede. 

„Hør,  hvor  urolige  Hestene  er,"  siger  han,  „der 
er  Nogen,  der  jager  dem." 

„Ja,  det  er  vel  det  Tyvetøj,  der  løber  omkring 
med  Bøsse  i  Skoven  om  Natten,"  siger  Svend  So- 
bæk  med  det  uskyldigste  Tonefald,  han  kunde  faa 
frem. 

„Ja,"  siger  Skovfogden,  „Folk  kan  ikke  lade 
være  at  jage  dem,  men  det  skulde  de  hellere  lade 
være  med,  for  det  gjør  dem  vilde,  men  vent  blot 
lidt,  saa  skal  vi  snart  faa  Ro  paa  dem." 

„Det  er  farlig  saa  godt,  du  kj ender  de  Heste, 
Jens." 

„Ja,  jeg  har  jo  gaaet  imellem  dem,  siden  jeg 
kunde  skræve  over  en  Hesteryg,  og  de  kj  ender  mig 
alle  sammen.    Hør,  hvor  urolige  de  er." 

Saa  dannede  han  af  sine  to  hule  Hænder  lige- 
som en  stor  Konkylie  og  blæste  ind  mellem  de  to 
Tommelfingre,  saa  det  gav  en  hul  fløjtende  Lyd. 
Det  gjorde  han  et  Par  Gange,  og  nu  hørtes  Hov- 
slagene af  en  stor  Flok  Heste,  det  kom  travende  hen 
imod  dem,  og  lidt  efter  vare  de  to  Mænd  midt  i  en 
tæt  Kreds  af  de  smaa  Heste,  man  kaldte  Tumlinger. 
Svend  saa  lidt  urolig  ud,  men  Skovfogden  strøg  en 
over  Mulen,  klappede  en  anden  paa  Halsen,  næv- 
nede nu  en,  nu  en  anden  ved  Navn  og  tog  saa  en 
lille  Pose  med  Salt  op  af  Lommen  og  lod  nogle  af 
de  nærmeste  slikke  det  af  sine  Hænder,  saa  løftede 

han  Hænderne  højt  op  til  en  jagende  Bevægelse, 
klappede  et  Par  Gange  i  Hænderne,  og  med  løftede 
Haler  fløj  Hestene  vrinskende  afsted. 

Svend  havde  været  et  undrende  Vidne  til  dette 
Møde,  og  saa  gik  de  videre. 

„Det  er  farligt,  saa  Du  har  Magt  over  Bæsterne," 
sagde  han,  men  det  er  lige  godt  ikke  saa  rart  for 
en  Anden  at  møde  dem  i  Flokke,  naar  de  er  vrede. 
Ja,  nu  skilles  nok  vore  Veje.     God  Nat,  Jens." 

Saa  gik  Skovfogden  hjemad,  men  jo  længere 
han  gik,  desto  mere  kom  han  til  at  tænke  paa 
Svend  Sobæks  Ord,  at  muligvis  Grib  vidste  Besked 
om  Philip.  For  Svends  Vedkommende  kom  hans 
Bemærkning  derom  fra  den  Tro,  at  Grib  som  et 
Slags  Skovtrold  vidste  Besked  med  alt  det  Hemme- 
lighedsfulde, der  færdedes  i  Skoven  ved  Nattetid. 
Jens  kjendte  lidt  mere  til  hende,  og  ansaa  hende 
simpelt  hen  for  en  ulykkelig  Stakkel,  der  skyede  alt 
menneskeligt  Samkvem,  men  at  hun,  hvis  Nogen 
holdt  sig  skjult  i  Skoven,  vidste  lidt  Besked  derom, 
den  Tanke  fandt  han  ikke  saa  urimelig.  Han  nær- 
mede sig  imidlertid  sit  Hjem,  og  da  han  fik  Øje 
paa  Lyset  i  Sygeværelset,  vege  alle  andre  Tanker 
for  Bekymringen  for  den  stakkels  unge  Pige,  som 
derinde  sad  ved  sin  Faders  Dødsleje. 

Da  Svend  Sobæk  efter  en  noget  længere  Van- 
dring, der  ikke  var  ganske  interesseløs  med  Hensyn 
til  Bøgestød  og  Elletrunter,  nærmede  sig  sit  Hjem, 
gjorde  han  allerførst  et  Løb  ned  til  sin  Kulmile  for 

at  see,  om  Alt  var  i  Orden  der.  Der  gik  en  lille 
Mand  med  et  krumt  Ben  og  passede  Ilden. 

Den  Krumbenede  var  Lars  Tambour.  Han  var 
et  Par  Dage  efter  Overfaldet  kommen  ned  til  Svend 
Sobæks  Kulmile  og  havde  først  staaet  og  seet  til, 
medens  Svend  stablede  Brændet  og  dækkede  det 
med  Græstørv;  lidt  efter  lidt  havde  han  givet  sig  i 
Snak  med  ham,  havde  saa  begyndt  at  give  ham  en 
Haandsrækning,  og  Enden  var  bleven,  at  Lars  havde 
faaet  Lov  til  at  ligge  paa  Stænget  om  Natten.  Den 
næste  Dag  var  det  gaaet  paa  samme  Maade,  saadan 
af  sig  selv,  saa  at  Lars  uformærkt  var  kommen  i 
et  Slags  Tyendeforhold  der  i  Huset,  hvilket  kom 
Svend  tilpas,  for  han  gik  paa  den  Tid  og  passede 
sin  Bedrift  uden  nogen  anden  mandlig  Bistand,  idet 
hans  sædvanlige  Hjælper,  Jens  Jæger,  sad  i  Kul- 
hytten paa  Grund  af  et  uheldigt  Møde  med  Forst- 
raaden  i  et  Øjeblik,  da  han  bar  en  Pose  paa  Ryggen, 
og  Forstraaden  saa  fik  Lyst  til  at  kjøbe  hans  „Gris", 
som  han  havde  i  Posen,  og  det  saa  viste  sig,  at 
samme  Gris  havde  ualmindelig  lange  Øren  og  Bag- 
ben, og  i  det  Hele  lignede  en  Hare  saa  livagtig,  at 
Jens  Jæger  blev  nappet,  og  Kancelliraaden  tog  et 
altfor  ringe  Hensyn  til  bemeldte  Jægers  Paastand, 
„at  det  havde  været  en  Gris,  da  han  puttede  den  i 
Posen." 

Lars  befandt  sig  vel  hos  Svend  og  gjorde  al 
Slags  Tjeneste  baade  ved  Milerne,  paa  Lodden  og 
i  Huset;  han  kunde  baade  passe  Høns  og  Kreaturer, 
han   kunde    lege    med  Børnene  og  synge  Viser,  og 

nogle  af  dem  paa  et  udenlandsk  Maal,  og  det  var 
især  til  Fornøjelse.  Om  Skudsmaal  og  saadanne 
Formaliteter  plejede  man  ikke  at  spørge  i  den  Ende 
af  Skoven,  og  saadan  gik  nu  Lars  paa  tredje  Uge 
og  gjorde  sig  nyttig  hos  Svend  Sobæk. 

„Naa,  hørte  I  saa  Noget  om  Philip  nede  paa 
Kloster?"  spurgte  Lars,  og  det  var  i  det  Hele  paa- 
faldende,  hvilken  Interesse  han  ved  alle  Lejligheder 
viste  for  den  Sag. 

„Nej,  ikke  saadan  større,"  svarede  Svend,  „men 
de  tror  ellers,  at  han  maa  være  her  i  Skoven  endnu, 
og  der  er  dem,  der  tror,  og  det  tror  jeg  med,  at 
Grib  veed  Besked." 

„Grib?     Hvem  er  Grib?" 

„Aa,  det  er  saadan  en  gammel  Kvinde  eller  Hex 
eller  saadan  noget  Djævelskab,  der  løber  omkring  i 
Skoven  ved  Nattetid.  De  siger  for  Resten,  at  hun 
var  paa  Voxtrup,  da  der  var  Gilde  i  forrige  Maaned, 
men  de  siger  jo  saa  meget  Sludder,  og  det  kan  og- 
saa  nok  hændes,  at  det  ikke  altid  gaar,  som  de  siger, 
at  naar  Grib  er  til  Bryllup,  saa  bliver  der  Artid*) 
inden  Barsel.  Ligegodt  løjerligt  var  det,  at  det  var 
netop  selvsamme  Aften,  da  Engelskmanden  blev 
skudt  nøre  i  Ny  hegn." 

„Veed  I  Noget  om,  hvor  hun  boer?" 

„Boer?  Hun  boer  vel  i  et  Hul  under  Jorden  et 
Sted,  hvis  hun  da  ikke  rider  omkring  paa  et  Koste- 
skaft. Og  hvem  Fanden  veed,  om  saadan  noget 
Troldtøj  boer  noget  Steds?" 

*)  Begravelse. 

„Jeg  kunde  dog  lige  godt  have  Lyst  til  at  faa 
hende  ledt  op,"   sagde  Lars. 

„Vil  Du  lede  hende  op?  Du  er  nok  ikke  rigtig 
tosset,  Du.  Nej,  det  Djævelskab  skal  man  holde  sig 
fra.  Hvordan  gik  det  ikke  ham  Mureren,  Moller- 
vært,  nøre  paa  Kloster,  da  han  krøb  ind  og  vilde 
mure  Bruderus's*)  Hul  til?  Han  var  da  halvgantet, 
da  han  kom  ud  igjen,  og  lige  meget  hjalp  det,  for 
Hullet  er  der  sgu  endnu." 

„Men  var  han  ikke  halvgantet  i  Forvejen?" 

„Han  var  ikke  med  de  Klogeste,  det  kan  ha  sin 
Rigtighed." 

Men  fra  den  Tid  af  begyndte  Lars  Tambour  at 
liste  omkring  i  Skoven  ved  Nattetid.  Men  det  er 
ikke  saadan  at  færdes  i  Skoven  om  Natten,  naar  man 
da  ikke  saa  at  sige  er  født  i  den,  og  man  ikke  er 
ualmindelig  staalsat  mod  Overtro.  Det  var  næsten 
værre  i  de  maanelyse  Nætter  end  i  de  mørke,  og 
naar  Lars  pludselig  hørte  det  rasle  i  Løvet  tæt  ved 
sig,  eller  en  pludselig  Maaneskinsstribe  skjød  sig  ned 
paa  en  udgaaet  Stub  eller  uventet  gav  Gjenskin  i  en 
Mosepyt,  fløj  der  en  Gysen  igjennem  ham,  som  han 
havde  ondt  ved  at  beherske,  og  mangen  Gang  bildte 
han  sig  ind  at  see  den  gamle  Kone  med  det  hvide 
Haar,  men  naar  han  saa  nærmede  sig,  var  hun 
borte,  Lyset  skuffede  ham,  og  han  løb  Panden  mod 
et  Træ  eller  blev  hængende  i  de  sammenfiltrede 
Buske.  Og  kom  han  saa  til  at  jage  de  sovende 
Heste  op,  og  de  satte  afsted  i  vild  Gallop  tæt  forbi 

ham,  krøb  han  i  Skjul  bag  et  Træ,  hvorfra  han 
kunde  føle  Dampen  fra  de  snøftende  Næseboer.  Men 
dog  blev  han  ved,  Nat  efter  Nat,  betagen  af  et  aldrig 
opgivet  Haab  om  at  udforske  Philips  Skjul.  Naar 
han  saa  henad  Morgenstunden  kom  tilbage  til  So- 
bækkehuset  og  krøb  op  paa  Stænget  for  at  faa  sig 
et  Par  Timers  Søvn,  sagde  han  til  sig  selv:  „Jeg 
skal  dog  tilsidst  faa  Dig  ud  paa  Amager." 

Naar  Philip  i  sin  Tid  havde  faaet  Lars  Tambour 
med  til  Overfaldet,  var  det  jo  i  Haab  om  derved 
at  faa  ham  gjort  uskadelig ,  men  naar  Lars  var 
gaaet  ind  derpaa,  havde  det  udelukkende  været 
dennes  Hensigt  at  faa  et  nyt  og  sikkert  Tag  i  ham, 
og  Lars  gik  ikke  for  Ingenting  med  Nolsøpouls  Kniv 
i  en  Snor  om  Livet. 


VIL 
Jul  i  Skoven. 


1  den  sydlige  Udkant  af  Grib  Skov,  ikke  langt 
fra  Fruebjerg,  omtrent  der,  hvor  Alsynderup,  Tjære- 
by og  Nøddebo  Sogne  mødes,  ligge  et  Par  Huse, 
der  hedde  Gadevangshusene.  De  ere  kun  kjendte  af 
Faa;  vel  gaar  Landevejen  fra  Frederiksborg  til  Hel- 
singe og  derfra  Nord  om  Arresø  der  forbi,  men  ikke 
Mange  have  Ærinde  der,  og  paa  den  Tid,  da  denne 
Historie  foregik,  var  det  Skik,  at  Kulsvierne,  naar 
de  kom  der  i  Nærheden,  smurte  paa  Krallikerne,  for 
der  gik  Rygter  om,  at  Egnen  deromkring  var  lidt 
mere  usikker  end  andetsteds;  de  glemte  kun,  at 
Rygternes  Oprindelse  nok  mere  skyldtes  de  Herrer 
Kulsviere  selv  end  de  fredelige  Skovarbejdere,  der 
boede  i  de  faa  meget  fattigt  udseende  Huse. 

I  et  af  disse  Huse,  der  laa  lidt  afsides  fra  de 
andre,  vel  noget  nær  det  tarveligste  af  dem  alle, 
boede  Sidse  Hvass.  De  Lærde  ere  uenige  om  Op- 
rindelsen til  dette  Tilnavn.  Maaske  havde  hun  selv, 
men    rimeligvis    hendes   Fader    eller  Moder  eller  en 

fjærnere  Slægtning  tjent  hos  en  Familie  ved  dette 
Navn ;  thi  hvis  det  skulde  betegne,  at  hun  var  af  en 
særlig  hvas  Karakter,  gjorde  det  hende  skammelig 
Uret.  Det  var  en  stakkels  døvstum,  omtrent  fyrre- 
tyveaarig  Pige,  der  erhvervede  sig  et  tarveligt  Ud- 
komme ved  at  væve,  især  for  Folk  i  Frederiksborg, 
hvortil  hun  havde  en  lille  Times  Gang ;  og  om  hun 
ogsaa  gik  lidt  ud  at  sy  og  paa  de  Dage  fik  Kosten, 
kan  man  dog  let  tænke  sig,  at  det  var  yderst  smaat 
med  Fortjenesten,  og  dog  havde  hun  havt  Hjærte 
og  Mod  til  at  paatage  sig  at  sørge  for  endnu  et 
Væsen  foruden  sig  selv,  for  en  lille  døvstum  Pige, 
hendes  Broderdatter,  der  var  bleven  forældreløs,  da 
hendes  Fader  et  Par  Aar  i  Forvejen  under  Arbejdet 
med  at  afbarke  en  Eg  var  falden  ned  og  havde 
slaaet  sig  ihjel,  og  hendes  Moder  var  død  kort  efter. 
Sidse  tog  saa  den  lille  syvaarige  Birthe  hjem  til  sig, 
og  der  blev  hun.  Hvilken  Sum  af  opofrende  Kjær- 
lighed der  blev  givet  og  modtaget  i  dette  fattige 
Hjem,  det  veed  kun  Gud,  og  derfor  var  det  vel 
ogsaa,  at  han  sendte  en  tredje  Kvinde,  tilsyneladende 
endnu  mere  hjælpeløs  og  forladt  end  nogen  af  de 
to,  men  som  ogsaa  gav  sin  Kjærligheds  Skat,  og 
naar  det  strængt  behøvedes,  selv  fandt  et  Ly  hos 
de  to  døvstumme  Kvinder. 

Naar  Sidse  stundom  gik  bort  og  syede,  saa  var 
Barnet  saa  godt  som  hele  Dagen  overladt  til  sig 
selv,  og  saa  hændte  det  en  Aften  flere  Aar  før  de 
sidst  fortalte  Begivenheder,  at  da  Sidse  kom  hjem, 
savnede    hun    Barnet.      Forfærdet    søgte    hun  i  de 

nærmeste  Huse  og  den  nærmeste  Del  af  Skoven, 
men  da  hun  ved  Midnatstid  vendte  hjem  i  Angst 
og  Kvide,  fandt  hun  sit  Plejebarn  sovende  sødt  paa 
det  fattige  Leje,  men  ved  Siden  af  hende  sad  en 
lille  gammel  Kone  med  Tjavser  af  det  hvide  Haar 
hængende  frem  under  Huen,  der  smaanynnede  for 
Barnet  og  ved  Tegn  ivrig  tyssede  paa  den  indtræ- 
dende Kvinde,  for  at  hun  ikke  skulde  forstyrre 
Barnets  Søvn.  Sidses  Tegnsprog  gjorde  det  snart 
klart  for  den  gamle  Kone,  at  ogsaa  hun  var  døv- 
stum ligesom  Barnet,  og  Grib,  thi  hende  var  det, 
fik  nu  ogsaa  Plejemoderen  til  at  gaa  til  Ro,  medens 
hun  selv  blev  siddende  og  nynnede  for  hende  lige- 
som for  Barnet.  Da  de  vaagnede,  var  Grib  borte, 
men  fra  den  Tid  kom  hun  af  og  til  igjen  ligesom 
for  at  holde  Øje  med  de  to  Stakler,  ja,  naar  Sidse 
var  borte,  kunde  hun  blive  længere  Tid  hos  den 
Lille,  som  hun  efterhaanden  lærte  at  forstaa  og  gjøre 
sig  forstaaelig  for,  og  engang  imellem  bragte  hun 
lidt  Fødevarer  og  nogle  tarvelige  Klædningsstykker 
til  Huset,  men  altid  kom  og  forsvandt  hun,  uden  at 
Nogen  saa,  hvorfra  hun  kom,  eller  hvor  hun  gik 
hen.  Kun  i  de  koldeste  Vintermaaneder  havde  hun 
tilsidst  vænnet  sig  til  at  tage  et  Slags  fast  Ophold 
hos  de  to  Døvstumme,  men  hun  holdt  sig  da  altid 
fuldkommen  skjult  for  alle  andre  Mennesker,  og 
hendes  Værter  havde  forstaaet,  at  hun  ikke  vilde  sees 
af  Nogen.  Saasnart  det  første  Spor  af  Foraar  viste 
.  forsvandt  hun  uden  Varsel,  og  kom  saa  kun  en 
elden  Gang    for    at    holde  Øje    med    sine  Venner 

eller  bringe  dem  en  lille  Gave.  Hvor  Grib  saa  op- 
holdt sig  fra  Vinter  til  Vinter,  det  var  der,  som  før 
fortalt,  Ingen  der  vidste,  lige  saa  lidt  som  Nogen 
kj endte  hendes  Vintertilhold  hos  de  to  Døvstumme. 
Men  Føde  og  Klæder  maatte  hun  dog  have,  i  Fald 
hun  da  var  et  Menneske,  der  havde  samme  For- 
nødenheder som  Andre,  og  der  var  dem,  der  troede, 
at  gamle  Erhard  vidste  Noget  derom. 

Gamle  Erhard,  ikke  han,  som  gamle  nulevende 
Folk  kunne  huske,  men  hans  Fader,  var  ligesom 
senere  Sønnen  Skovfoged  i  Ostrup,  paa  den  store  før 
omtalte  Slette  midt  i  Skoven,  Stutterihestenes  bedste 
Græsseplads,  hvor  der  nu  ligger  en  Skovridergaard.  Det 
var  nemlig  Folks  Tro,  at  hun  der  i  Nærheden  havde 
en  eller  flere  Boliger,  med  hvis  Indretning  hun  i  al 
Hemmelighed  blev  hjulpen  af  Skovfogden,  og  der  var 
ganske  vist  paa  det  Sted  Muligheder,  som  paa  ikke 
mange  andre  Steder.  Der  havde  nemlig,  som  oven- 
for fortalt,  indtil  Midten  af  forrige  Aarhundrede  ligget 
en  stor  Landsby,  Ostrup,  der  i  sin  Tid  var  ned- 
reven for  Stutteriets  Skyld,  og  der  var  endnu  i  Ud- 
kanterne af  Sletten  ikke  blot  Levninger  af  Haver 
med  Frugttræer  og  Frugtbuske,  men  udtørrede,  kun 
halvt  tilkastede  Brønde,  ja  endogsaa  Spor  af  enkelte 
Kjælderrum.  Og  lidt  længere  inde  i  Skoven,  inde 
mellom  Multebjærgene,  hvor  saa  at  sige  aldrig  noget 
Menneske  satte  sin  Fod,  naar  han  ikke  havde  be- 
stemt Ærinde  der,  kunde  en  Løvhytte  ligge  lunt  i 
Læ  baade  for  Vind  og  Regn,  og,  som  sagt,  der  var 

Folk,  der  troede,  at  gamle  Erhard  vidste  mere  Be- 
sked derom,  end  han  vilde  ud  med. 

Sent  en  Aften  i  Efteraaret,  da  det  var  be- 
gyndt at  blive  koldt,  bankedes  der  paa  Sidses  Dør. 
Kunde  hun  end  ikke  hore  det,  kunde  hun  føle,  at 
der  blev  banket,  og  da  hun  lukkede  op,  stod  Grib 
der,  hvem  hun  længe  ikke  havde  seet  noget  til,  men 
større  var  hendes  Forundring,  da  hun  saa,  at  Grib 
førte  en  Mand  med  sig,  en  Mand,  der  bar  sin  ene 
Arm  i  et  Bind.  Alanden  saa  syg  og  afkræftet  ud, 
og  hans  Bleghed  traadte  endnu  skarpere  frem  paa 
Grund  af  det  lange  uredte  sorte  Haar  og  det  stride 
Skæg.  Der  hverken  kunde  gives  eller  modtages 
nogen  Forklaring,  men  Sygdom  og  Nød  behøvede 
ingen  saadan  hos  Sidse,  og  snart  laa  den  Syge, 
plejet  af  kjærlige  Hænder  og  endnu  kjærligere  Hj ærter, 
i  lidt  Hø,  der  henlaa  i  et  lille  Rum,  der  vel  engang 
havde  huset  en  Ko  eller  en  Gris,  men  nu  længe 
havde  været  uden  Beboere. 

Det  var  Kaperen,  Morderen,  Philip,  der  nu  laa 
gjemt  i  det  afsides  liggende  Hus  i  Gadevang,  værnet 
og  plejet  af  en  halv  afsindig  gammel  Kone,  en  døv- 
stum halvgammel  Pige  og  et  døvstumt  Barn. 

Saaret    maatte    have    været    ondartet   eller  være 

bleven   det  ved  mangelfuld    Pleje;     utilstrækkelig  og 

uhensigtsmæssig  Ernæring  havde  vel  ogsaa  gjort  Sit 

til  at  nedbryde  den  stærke  Mands  Kræfter.  Grib  blev 

;   Huset,    men    der   gik  Maaneder,    inden  Philip 

.  ;idtu  at  kunne  bruge  sin  Arm,  og  inden 
Kræfter  for  Alvor    begyndte  at  vende  til- 

bage.     Det  var   et   underligt  Hjem  for  de  fire  Men- 
nesker,   et  Hus,   hvor   der   næsten   aldrig  hørtes   en 
Lyd,    og  ikke   blot   de,   der  passerede   Vejen,    men 
selv  Naboerne  havde  nærmest  Fornemmelsen  af,   at 
Huset  stod  ubeboet.    Kun  henad  Aften  kunde  man, 
hvis  man  stod  meget  tæt  derved,  have  hørt  en  Lyd 
derfra,    en    underlig   mumlende   Lyd;   det  var,    naar 
Grib  med  en  lille  Tællepraas  satte  sig  ved  den  syge 
Mands   Leje,    tog   et  gammelt   laset  Testamente   op 
af  sin  Lomme  og  læste  for  ham.    Ingen  veed,  hvad 
der    saa    bevægede    sig   i   hans   Tanker.     Stille   laa 
han    og   stirrede  paa  Loftet;    om  han  hørte  Noget 
eller  bevægedes  af,  hvad  han  hørte,  det  var  umuligt 
at  sige.     Sjælden  sagde  han  et  Ord;  man  mærkede 
lige  saa  lidt  Taknemmelighed  over  de  Velgjærninger, 
der    vistes    ham,    som    Utaalmodighed    eller   Vrede; 
han  saa  nærmest  ud  som  en  Mand,    der  var  fældet 
under  et  Slag,   og  som  foreløbig  havde  opgivet  Alt 
og  fandt  sig  i  Alt.     Og  dog  lyttede  han,   naar  den 
gamle   Kone  læste;   men    om   han  lyttede  til  Guds 
Ord,  om  han  lyttede  efter  Haab  og  Trøst,  eller  om 
han    kun   i  den  gamle  Kones  mumlende  Røst  søgte 
efter  et  Minde,  der  utydelig  syntes  at  tage  Skikkelse 
hos   ham  —  ja   det  veed   Ingen;    men   lidt  var   det 
maaske   af  begge  Dele.     Undertiden   kunde  han  da 
pludselig  vende   Hovedet    om    imod  hende   med   et 
ivrigt  spørgende  Udtryk,   som   om   han   søgte  Svar 
paa  en  Tvivl,  og  den  gamle  Kone  fortolkede  Spørgs- 
maalet    paa  sin   Vis   og'  sagde:    „Lig  stille,    Philip, 
ja  vist,    det    gjælder  ogsaa  for  Dig  —  sagde  ikke 

Frelseren  paa  Korset:   „Sandelig,  idag  skal  Du  være 
med  mig  i  Paradis." 

Det  var  Juleaften,  og  den  blev  holdt  hellig  i  det 
fattige  Hus.  Philip  var  kommen  ind  i  den  lille 
Stue,  hvor  Sidses  Væv  stod,  og  hvor  der  lige  netop 
kunde  være  Plads  til,  at  de  fire  Mennesker  kunde 
sidde  om  det  lille  Bord.  Der  brændte  et  Lys,  om- 
viklet med  en  Grankvist,  og  Grib  læste  af  Bogen. 
Sidse  saa  hende  i  Ansigtet  og  nikkede  engang 
imellem  til  Tegn  paa,  at  hun  fulgte  med.  Hun 
kunde  læse  lidt,  og  hun  vidste,  hvad  der  stod  i 
Bogen,  og  hvad  Bevægelsen  af  den  gamle  Kones 
Læber  betød.  Den  lille  Birthe  stirrede  snart  paa 
Grankvisten  om  Lyset,  snart  paa  Grib,  snart  paa 
Sidse;  Ordene  kjendte  hun  ikke,  og  vel  kun  meget 
lidt  til  Tanken,  men  hendes  Ansigt  straalede  med 
et  Udtryk,  der  viste,  at  hun  havde  Følelsen  af  noget 
Glædeligt,  noget  Højtideligt,  og  engang  imellem 
kastede  hun  ogsaa  et  spørgende  Blik  paa  Philip, 
som  om  hun  var  nysgjærrig  efter  at  vide,  om  han 
forstod,  hvad  Grib  læste.  Han,  der  var  den  eneste, 
der  forstod  Ordene,  havde,  saa  langt  han  kunde 
mindes  tilbage,  kun  kjendt  Juleaften  som  en  Aften, 
hvor  man  svirede,  drak  og  for  det  meste  sloges. 
Tavs  stirrede  han  paa  Grib  med  et  Udtryk  af  For- 
undring, og  det  tog  Tid,  inden  det  gik  op  for  ham, 
at  der  var  nogen  Forbindelse  mellem  Grankvisten 
og  hvad  den  gamle  Kone  læste;  men  der  kom  et 
øjeblik,  da  han  var  greben  deraf,  og  en  Taare  rul- 
lede langsomt  ned  ad  hans  Kind  —  Gud  veed,  naar 

det  sidst  var  sket?  —  og  Barnet  saa  det,  og  hun 
gik  troskyldig  hen  og  satte  sig  paa  hans  Skjød, 
tog  sit  gamle  hullede  Forklæde  op  og  tørrede  Taaren 
bort;  da  bøjede  Philip  sit  Ansigt  ned  over  Barnet 
og  kyssede  den  lille  Birthe,  og  han  fik  for  første 
Gang  siden  sin  tidligste  Barndom  —  desværre  og- 
saa  for  sidste  Gang  i  sit  Liv  —  en  Fornemmelse 
af  den  hellige  Juleaften. 

Men  da  Julen  var  omme,  begyndte  Philip  at 
komme  til  Kræfter,  og  da  var  den  stille  Tid  forbi. 
Da  begyndte  hans  urolige  og  voldsomme  Natur  at 
kræve  sin  Ret.  Da  begyndte  han  at  færdes,  rigtig- 
nok kun  saa  længe  det  var  mørkt,  ude  omkring  i 
Skoven,  og  hans  Tanker  rugede  over  nye  Planer, 
om  Planer  til  at  komme  bort.  Men  hvorhen?  Han 
turde  ikke  nærme  sig  Kysten,  allermindst  komme 
i  Nærheden  af  sit  gamle  Skib,  thi  han  vidste,  at 
han  havde  en  uforsonlig  Fjende,  der  lurede  paa 
ham,  og  denne  Fjende,  Lars  Tambour,  tænkte  han 
sig  altid  ombord  paa  Svalen,  og  lidet  anede  han, 
at  denne  hans  ubønhørlige  Fjende  Nat  efter  Nat 
sneg  sig  om  i  Skoven  uden  anden  Tanke  end  den 
at'  fange  Philip  levende  eller  at  bore  Poul  Nolsøs 
Kniv  i  hans  Hjærte. 

Men  som  Philips  Kræfter  voxede  Dag  for  Dag, 
blev  han  utaalmodigere  og  uforsigtigere,  og  samtidig 
bleve  Dagene  længere  og  lysere,  og  dermed  voxede 
Faren ;  men  Fangelivet  hos  de  Døvstumme  —  end- 
ogsaa  Grib  begyndte  nu  at  forsvinde  for  længere 
Tid    ad    Gangen  blev    ham    uudholdeligt;    han 

maatte  ud  i  Verden,  der  maatte  voves  for  at  vindes. 
Han  blev  nu  borte  hele  Dage  ad  Gangen,  kom  saa 
træt  og  modløs  tilbage,  som  om  en  Plan  atter  var 
opgivet  eller  mislykket,  men  en  Aften  i  Marts  gik 
han  bort  og  kom  ikke  mere  tilbage.  Fire  eller  fem 
Dage  derefter  kom  Grib,  gik  søgende  omkring  i 
Huset,  men  da  hun  ikke  fandt  ham  og  af  de  Døv- 
stummes Tegn  forstod,  at  han  var  gaaet  bort  for 
adskillige  Dage  siden,  blev  hun  greben  af  en  heftig 
Uro  og  gik  hastig  bort,  og  nu  saa  Sidse  og  Birthe 
ikke  noget  til  hende  i  lang  Tid. 


VIII. 
Kancelliraaden. 


nde  i  Skoven  omkring  Grib  Sø  er  der  tæt  og 


I 

lunt,  og  Løvet  sidder  længe  paa  Træerne,  men  en 
Dag  i  November  kommer  Stormen  og  tager  et  Tag 
i  de  gamle  Bøge,  saa  de  kaste  deres  sidste  Hoved- 
pynt; og  Vinden  spiller  op  med  de  løsslupne  Blade 
og  fejer  dem  sammen  i  Bunker;  men  Bunkerne 
ryster  paa  Hovedet,  flyver  endnu  en  Gang  til  Vejrs 
og  hvirvle  i  en  Hexedans  mellem  de  gamle  Bøges 
og  Eges  nøgne  Grene,  men  naar  de  atter  nærme 
sig  til  Jorden,  saa  blive  de  fangne  af  de  unge  Ris- 
bøge, der  kror  sig  i  deres  falmede  Dragt  og  gjøre 
sig  vigtige.  Men  Løvet  lægger  sig  roligt  ved  Ris- 
bøgenes Fod  og  siger:  „Det  var  Ret,  vogt  mig  nu, 
her  ligger  jeg  trygt  og  lunt,  men  naar  de  hvide 
Sommerfugle  komme  og  dække  os  med  sit  bløde 
Tæppe,  saa  staa  I  og  fryse,  og  tak  I  Gud,  om  I 
kan  slippe  Vinteren  over  og  faa  nye  Klæder  til 
Foraaret."  Der  var  tyst  i  Grib  Skov.  Hestene  stod 
og  gumlede  i  de  lune  Stalde  i  Frederiksborg  Stutteri, 

og  naar  Jens  Skovfoged  med  sin  Bøsse  paa  Nakken 
gik  gjennem  Skoven,  var  det  ikke  for  at  gjøre 
Dyrene  Fortræd,  de  havde  ondt  nok  ved  at  bjærge 
sig  i  Kulden  og  Sneen,  det  var  mere  for  at  værge 
dem  mod  de  mange  frivillige  Jægere,  der  i  de 
maaneklare  Nætter  vare  ude  for  at  hente  en  Buk 
eller  vel  endogsaa  Hjort,  naar  det  kunde  træffe  sig 
saa  heldigt,  skjønt  det  sidste  gjaldt  Slaveriet  paa 
Kronborg.  Ofte  havde  han  da  ved  Nattetid  mødt 
en  lille  Mand,  der  haltede  lidt,  og  som  tilsyneladende 
for  sin  Fornøjelses  Skyld  tridsede  rundt  i  Skoven, 
thi  saavidt  Skovfogden  kunde  see,  havde  han  hverken 
Bøsse  eller  Sæk  eller  Reb,  eller  overhovedet  Noget, 
hvoraf  man  kunde  slutte,  at  han  gik  i  ulovligt 
Ærinde,  saa  at  der  ikke  var  nogen  Grund  til  at 
stoppe  ham.  Traf  Skovfogden  ham  saa  paa  et  af- 
sides Sted  inde  i  Skoven  og  sagde:  „God  Aften  % 
saa  svarede  han  høflig  igjen,  men  med  lidt  uden- 
landsk Tonefald,  og  Skovfogden  gik  videre  og  undrede 
sig  over,  hvad  den  Fyr  kunde  have  at  tage  vare 
paa  derude  ved  Nattetid. 

Ogsaa  Vinteren  gik  til  Ende.  I  Skovfogedhuset 
var  der  for  længe  siden  bleven  saa  underlig  tomt. 
Den  syge  Mand  var  død  og  laa  begravet  paa  Es- 
bønderup Kirkegaard,  og  Marys  Onkel,  hendes 
Farbroder,  der  var  en  højtstaaende  Embedsmand  i 
Kjøbenhavn,  havde  været  derude,  ordnet  Alt  med 
Hensyn  til  Begravelsen  og  havde  taget  Mary  med 
til  Kjøbenhavn,  hvor  hun  nu  havde  fundet  et 
Hjem  i  Onkelens  Hus.    Rigelig  —  efter  Skovfogdens 

Mening  altfor  rigelig  —  havde  han  faaet  Vederl 
for  sine  Udgifter  og  sin  Ulejlighed,  og  Mary  havde 
ved  Afskeden  trykket  hans  Haand  og  takket  ham 
saa  varmt  og  inderligt,  medens  tunge  Taarer  trillede 
ned  ad  hendes  Kinder,  og  da  hun  saa  var  borte, 
havde  han  for  første  Gang  følt,  hvor  ensomt  der 
var  i  det  gamle  Skovfogedhus. 

„Du  er  en  god  Tosse,"  sagde  han  tidt  og 
mangen  Gang  til  sig  selv,  „hvad  kommer  den  fine 
Jomfru  Dig  ved?  Hende  faar  Du  dog  aldrig  mere 
at  see,  og  Dig  har  hun  for  længe  siden  glemt," 
men  han  kunde  sige  det  saa  tidt,  han  vilde;  gik 
han  paa  sine  ensomme  Vandringer  omkring  i  Skoven, 
vendte  hans  Tanker  dog  altid  tilbage  til  den  Tid, 
da  Mary  sad  grædende  ved  sin  døende  Faders  Leje, 
eller  han  talte  et  Par  Ord  med  hende,  naar  de 
mødtes  paa  hendes  smaa  Vandringer  til  Skovhus- 
bakken. 

Philip  var  glemt  eller  næsten  glemt.  Ingen  hørte 
eller  saa  noget  til  ham.  "Svalen  laa  trukken  paa 
Land  ved  Hornbæk,  hvor  den  blev  kalfatret  og 
tættet  og  malet,  at  den  kunde  være  rede  til,  naar 
Isen  var  af  Sundet,  at  gaa  paa  Jagt  efter  ny 
Eventyr  og  nyt  Bytte  under  sin  ny  Fører,  Skipper 
Jakob  Reimers  fra  Fanø,  der  med  sit  Mandskab 
svirede  i  Kroen  og  længtes  efter  at  faa  begyndt  paa 
en  Frisk,  thi  de  Penge,  der  var  tjent  forrige  Sommer, 
de  vare  for  længe  siden  fløjet  med  Vildgæssene 
fra  ifjor. 

Selv  Birkedommer  og  Politi   havde  slaaet  Philip 

i  Glemmebogen,  og  naar  Alt  kom  til  Alt,  var  der 
dog  Ingen,  der  med  Vished  kunde  sige,  at  det  var 
ham,  der  havde  begaaet  Mordet;  han  havde  jo  selv 
været  saaret,  da  man  fandt  ham;  borte  var  han  i 
ethvert  Tilfælde,  og  Ingen  havde  hørt  eller  seet 
noget  til  ham.  Birkedommeren  —  Kancelliraaden 
hed  han  i  Tale  mellem  Mand  og  Mand  —  boede  i 
Nøddebo,  hvor  han  havde  sin  egen  Gaard.  Han 
var  en  gemytlig  Mand,  der  ikke  tog  sig  sit  Embede 
saa  overmaade  strængt.  Han  havde  saa  mange 
gode  Venner  i  Fredensborg  og  Frederiksborg,  og 
naar  de  gode  Venner  samledes  om  et  Glas  Punsch 
og  Visebogen,  saa  var  Kancelliraaden  gjærne  den, 
der  sang  for,  og  for  en  Spøg  gik  han  aldrig  af 
Vejen,  naar  han  kunde  komme  til.  Sin  Tids  Drikke- 
viser kunde  han  allesammen,  og  han  kunde  be- 
gynde at  tralle  paa  dem  fra  den  tidligste  Morgen. 
Det  forstaar  sig,  det  var  ikke  saa  meget  tidligt. 
Han  og  Fruen  havde  det  gemytligt  sammen.  De 
nød  deres  Morgendrik  paa  Sengen,  og  det  var  god 
indsmuglet  Kaffe,  thi  det  var  Fastlandsspærringens 
Tid,  og  havde  man  ikke  en  fast  Akkord  med  et 
Firma  i  Helsingør,  der  igjen  havde  en  lige  saa  fast 
Akkord  med  en  Smugler  eller  Kaper,  hvad  der  ofte 
var  et  og  det  samme,  saa  var  Kaffe  og  Sukker  paa 
den  Tid  en  Luxusvare,  der  kun  kom  paa  de  meget 
Riges  Bord.  Stundom  fik  de  sig  saa  et  Parti  Piquet 
paa  Sengen,  og  naar  Fruen  saa  havde  faaet  sit 
entoilette  i  Orden,  hvad  der  tog  grumme  lidt  Tid 
iig  var  derefter,  saa  begyndte  Kancelliraaden  i 

Ro  og  Mag  at  berede  sig  til  Dagens  Gjærning  ved 
at  iføre  sig  sine  Klædningsstykker,  og  ude  paa 
Gaden,  hvortil  Sovekammervinduerne  vendte  ud, 
kunde  man  saa  høre  hans  Livarier,  cfer  steg  og 
sank  i  Forhold  til  de  Anstrængelser,  Paaklædningen 
medførte. 

En  Morgenstund  i  Slutningen  af  Marts  var  han 
netop  midt  i  et  af  sine  bedste  Numere,  da  han  blev 
afbrudt  af  Fruen,  der  aabnede  Døren  paa  Klem. 

„Møllerkarlen  fra  Stenholt  Mølle  er  her  med  en 
Kurv  Aal,  kan  jeg  tage  imod  dem." 

„Duer  de  noget,  Mille?" 

„Ja,  det  er  store,  dejlige  Aal." 

„Saa  tag  imod  dem  for  Guds  Skyld,  men  de 
skal  spises  idag,  hver  eneste  en,  hører  Du,  ellers 
sender  det  Møllerbæst  Bud  imorgen  og  siger,  at  det 
var  en  Fejltagelse,  naar  han  faar  at  vide,  at  han 
har  tabt  sin  Proces,"  og  saa  slog  han  en  Latter  op, 
saa  det  kunde  høres  over  Lil  Skolen. 

Derfra  kom  i  samme  øjeblik  Smeden  og  Skole- 
læreren Jensen,  og  da  han  hørte  den  glade  Røst, 
kastede  han  i  Forbigaaende  et  Blik  til  Kancelliraadens 
Sovekammervinduer,  og  mødte  Allerhøjstsammes  An- 
sigt, der  straalede  ved  Tanken  om  det  Fjæs,  som 
., Møllerbæstet"  imorgen  vilde  sætte  op.  Kancelli- 
raaden  slog  i  en  Fart  Vinduet  op  øg  hilste  paa 
Jensen. 

„God  Morgen,  Jensen,  der  er  nok  Ferie  i  Skolen 
idag." 


93 


„Ja  der  er  saa,  Hr.  Kancelliraad,"  svarede  Jensen,, 
„jeg  skal  sige  Hr.  Kancelliraaden,  at  naar  det  saa- 
dan  hverken  er  Frost  eller  Tø,  saa  har  de  stakkels 
Unger  svært  ved  at  traske  de  lange  Veje,  og  saa 
er  der  altid  lidt  Pilleri  henne  i  Smedien." 

„Hør,  sig  mig,  Jensen,  har  I  nylig  hørt  Noget 
fra  Kejser  Napoleon?  Tror  I,  at  det  er  sandt,  at 
han  og  Russen  ikke  kan  forliges  længere?  De  siger 
ude  i  Frederiksborg,  at  vi  snart  kan  vente,  at 
Russen  vil  slaa  sig  til  Engelskmanden,  og  at  vi  saa 
kan  vente  at  faa  baade  Kaffe  og  Sukker  til  rimelige 
Priser  igjen." 

„Ja  de  siger  saa  meget  derude  i  Frederiksborg, 
men  jeg  veed  nok,  hvad  jeg  veed." 

„Naa,  hvad  veed  I  da?" 

„Ja  jeg  veed  det  jo  ikke  saa  lige,  men  jeg  tror, 
at  siden  Napoleon  er  bleven  Kejser  Frantses  Sviger- 
søn og  har  faaet  Polen  i  Medgift,  saa  dyer  Russen 
sig  nok,  for  Engelskmanden  maa  dog  tilsidst  neje 
sig,  og  ikke  tror  jeg,  at  nogen  af  de  tre  Kejsere  i 
Længden  har  Lyst  til  at  drikke  Agernkaffe  med 
Sirup  i.  Nej  de  holder  sammen  mod  Engelskmanden, 
gjør  de,  til  han  nejer  sig.  Og  nu  siger  de,  at  og- 
saa  stærke  Jeppe  i  Villingebæk  har  faaet  Kaperbrev, 
og  det  vil  blive  Engelskmanden  en  haard  Torn  at 
bide  i  —  men,  hvem  Fanden  er  det,  som  der  kom- 
mer? Det  er,  min  Salighed,  Niels  Udrider,  men 
Jøsses!  hvor  han  seer  ud!" 

Tæt  udenfor  Esrom  Kloster  laa  et  Par  Stnaahuse 

med  en  Smule  Jord  til,  hvor  de  to  „Udridere"  boede. 
Disse  Bestillingsmænd  vare  nærmest  knyttede  til 
Amtstuen,  der  havde  sit  Kontor  paa  Klosteret,  men 
gjorde  iøvrigt  ogsaa  Tjeneste  som  ridende  Bud  for 
Administrationen  i  det  Hele,  og  to  Gange  om  Ugen 
hentede  de  blandt  Andet  Posten  i  Frederiksborg. 

Det  var  en  af  disse  Udridere,  der  fremkaldte 
ovenstaaende  Udbrud  af  den  politiske  Smed  og 
Skolelærer,  og  det  ikke  uden  Grund,  for  Niels  Ud- 
rider   kom    farende,    som    om    han    havde    stjaalet 

ten;  stænket  og  sølet  var  han,  og  da  han  vor 
ua  for  det  aabne  Vindue  og  saa  Kanceliiraaden 
staa  der  i  Skjorteærmer,  standsede  han  Hesten  med 
et  Ryk,  saa  at  den  nær  var  gaaet  bag  over,  og 
rakte  et  stort  Brev  ind  ad  Vinduet  til  Kancelii- 
raaden. Denne  aabnede  det  i  en  Fart  og  læste: 
„Philip  er  greben  imorges  tidlig,  indsat  i  Arresten 
paa  Klosteret,"  undertegnet  Jens  Nielsen,  Sogne- 
foged. 

„Godt I  vel!"  raabte  Kanceliiraaden,  „rid  tilbage 
saa  hurtig  Du  kan,  og  sig,  jeg  er  der  om  en 
Time." 

Udrideren  gjorde  kort  omkring  og  væk  var  han, 
medens  Jensen  ;saa  gabende  skiftevis  paa  ham  og 
Kanceliiraaden.  Nysgjær righeden  løb  af  med  ham, 
og  han  udbrød:  „Men  Gud  bevares,  Hr.  Kancelli- 
raad,  hvad  er  der  paa  Færde?" 

„Hvad  der  er  paa  Færde  —  Hm!  ja!  Hvad  der 
er  paa  Færde?    Hvad  kommer  det  ham  ved?  —  Aa 


Skidt!  I  kan  lige  saa  godt  faa  det  at  vide  strax  — 
Kejser  Napoleon  er  død!''  —  og  saa  smækkede  han 
Vinduet  i  med  det  samme,  og  Jensen  stod  og 
gabede  en  Gang  saa  højt  som  før.  En  Snes  Mi- 
nutter efter  kjørte  han  alt  hvad  Remme  og  Tøj 
kunde  holde  ad  Vejen  til  Esrom  og  havde  da  for 
længe  siden  glemt  den  Limstang,  han  havde  givet 
Smed  Jensen  at  rende  med. 

Hvordan  det  paa  den  Tid  gik  med  Rettens 
Pleje,  naar  man  kom  Nord  for  Grib  Skov,  er  et 
omtvistet  Spørgsmaal.  Den  almindelige  Tro  var.  at 
det  gik  godt,  fordi  det  noget  nær  gik  af  sig  selv, 
og  den  ene  Haand  holdt  den  anden  i  Lommen. 
Store  Forbrydelser  skete  der  sjælden  —  og  saadan 
noget  som  at  tage  en  Raabuk  eller  en  Pind  Brænde 
i  Skoven,  var  der  ingen  ærlig  Mand,  der  faldt  paa 
at  regne  for  Noget;  det  højeste  var,  at  en  Mand, 
der  var  uheldig,  kunde  faa  sig  et  Tilnavn  som  den 
brave  Jens  Jæger  eller  Fagot  Carl,  men  slige  Hæders- 
navne kom  Ingen  til  Skade  paa  gode  Navn  og 
Rygte,  og  havde  han  faaet  sit  passende  Kvantum 
Vand  og  Brød,  saa  var  han  og  Samfundet  der- 
med kvit. 

Rent  lokalt  seet  kunde  det  synes,  som  om  In- 
stitutionen trængte  til  at  reformeres.  Egnens  Thing- 
sted  var  Thinghuset,  et  lille  teglhængt  Hus  med 
Dør  og  to  Fag  Vinduer,  der  indtil  noget  over 
Midten  af  dette  Aarhundrede  laa  paa  Thingbakken 
ved  Esrom.     Her  holdtes  regelmæssig  Ret  en  Gang 

om  Ugen.  Udenfor,  imellem  Thinghuset  og  Lande- 
vejen, der  fra  Helsingør  over  Esrom,  Maarum  og 
Helsinge  fører  til  Frederiksværk,  stod  en  „Kag",  en 
fire  til  fem  Alen  høj  Pæl  med  to  Jærnringe  for  oven 
og  en  forneden,  hvori  man  bandt  den  ulykkelige 
S}mder  fast,  der  var  „benaadet"  med  at  stryges  til 
Kagen  for  derefter  at  indsættes  i  Rapshuset  paa 
Livstid.  Den  stod  der  ikke  for  et  Syns  Skyld, 
hvilket  Undertegnede  kan  bevidne,  thi  i  mine  Drenge- 
aar,  i  Slutningen  af  Trediverne,  har  jeg  to  Gange 
seet  slige  benaadede  Livsfanger  blive  kagstrøgne  der. 
Mon  det  ikke  netop  skulde  være  de  Sidste,  der  have 
lidt  den  Straf  her  i  Danmark? 

Paa  Esrom,  omtrent  der,  hvor  der  nu  ligger  et 
Bryggeri,  laa  „Kulhytten",  et  gammelt  Træskur, 
der  brugtes  til  Arrest  for  mindre  farlige  Fanger, 
men  skulde  de  forvares  extra  godt,  bleve  de  an- 
bragte i  Kjælderen  under  Klosterets  vestlige  Gavl. 
Der  skinnede  hverken  Sol  eller  Maane,  og  midt  i 
Kjælderen  stod  —  og  staar  maaske  endnu  —  en  stærk 
Egestolpe  fra  Gulv  til  Loft  med  Jærnringe  til  deri 
at  lænke  Forbryderen ;  det  var  et  fuldkommen  middel- 
alderligt Fangehul,  saa  barbarisk  som  tænkes  kunde. 
En  Behagelighed  var  der  dog  forbunden  med  den  første 
af  disse  milde  Stiftelser,  og  det  var  den  Omstændig- 
hed, at  naar  Fangen  først  var  tilbørlig  anbragt,  saa 
overlod  man  det  saa  noget  nær  til  ham  selv,  naar 
han  vilde  bryde  ud,  thi  Arrestforvareren  boede 
hverken  i  Kulhytten  eller  paa  Klosteret,    men  i  den 

snurrige  høje,  nu  aldeles  forfaldne,  Bygning,  der  ligger 
lige  over  for  Kroen,  og  som  vistnok  var  Klosterets 
gamle  Portnerbolig.  Saa  meget  er  vist,  at  da  denne 
Bygning  i  Tyverne  eller  Trediverne  blev  indrettet 
til  Arresthus,  fik  Arrestforvareren  bestandig  sin  Løn 
udbetalt  som  „Portner",  en  Benævnelse,  der  kun 
synes  at  kunne  forklares  ved,  at  Navnet  er  fulgt 
med  Huset  eller  et  ældre  Hus,  der  har  ligget  paa 
samme  Sted.  Fra  den  Tid  af  boede  Arrestforvareren 
dog  under  Tag  med  sine  Gjæster.  Naar  dertil  nu 
kom,  at  Birkedommeren  boede  i  Nøddebo,  en  Mil 
derfra,  og  Sognefogden  i  Esbønderup,  en  Fjerdedel 
Mil  derfra,  saa  vil  man  vistnok  indrømme,  at  der 
noget  nær  var  gjort,  hvad  der  kunde  gjøres,  for 
Arbejdets  Deling. 

Den,  der  denne  Morgen  havde  været  lidt  tidlig 
paa  Benene  paa  Esrom,  vilde  kunne  have  været 
Vidne  til  et  mærkeligt  Optog.  Jens  Skovfoged  ind- 
bragte to  Arrestanter,  hvoraf  den  ene  i  Grunden 
arresterede  den  anden.  Philip  gik  med  Hænderne 
bundne  paa  Ryggen,  bleg,  blodig,  træt  og  tilsølet, 
og  han  skjælvede  øjensynlig,  ikke  for  Skovfogden, 
men  for  en  lille  halt  Mand,  der  holdt  ham  i  Kraven 
og  ikke  et  øjeblik  slappede  sit  Tag  eller  vendte 
sine  Øjne  fra  ham.  Jens  Skovfoged  overlod  denne 
at  føre  sin  Fange  og  gik  lige  bag  efter  dem  begge 
med  Bøssen  løs  i  Haanden.  En  Dreng,  som  han 
mødte,  sendte  han  til  Sognefogden  med  Bud  om 
øjeblikkelig  at  komme  ned  paa  Kroen. 

Da   dette   Optog    kom    ind   i  Kroens  Gjæstestue, 

var  det  endnu  meget  tidligt  paa  Dagen,  og  Gjæst- 
giver  Skade  var  ikke  i  Stand  til  at  møde  strax, 
thi  han  var  midt  i  en  Pot  Kegler.  Dette  er  ikke 
saaledes  at  forstaa,  at  han  paa  den  Tid  af  Dagen 
—  eller  Natten  —  allerede  hengav  sig  til  denne  be- 
hagelige Sport,  nej  han  drømte  om  en  for  ham  meget 
indbringende  Pot,  hvor  der  spilledes  om  Sølvtøj. 
Han  drømte  just,  at  den  lille  Kontorist  Valdberg 
havde  slaaet  „Otte  om  Kongen",  og  at  der  i  den 
Anledning  skulde  gives  Punsch,  men  der  var  noget 
Djævelskab  ved  Kuglen,  for  den  blev  ved  at  fare 
rundt  imellem  Keglerne,  der  rejste  sig  selv  og  saa 
bleve  væltede  igjen,  og  det  gav  saadant  et  Spektakel 
og  Rabalder,  at  Skade  tilsidst  slog  Øjnene  op,  og 
saa  buldrede  og  dundrede  det  paa  Døren,  og  Drømmen 
opløste  sig  i  den  nøgne  Virkelighed,  at  han  hørte 
sin  rødhaarede  Tjenestekvinde  Pernille  larme  og 
skraale,  som  hun  havde  en  Kniv  i  Halsen,  „at  Hr. 
Skade  skulde  komme  ned  strax."  Skade  tænkte  et 
Øjeblik  paa  at  gjøre  et  Udfald  og  hive  Pernille 
Støvleknægten  i  Hovedet,  men  Gjæstgiveren  sejrede 
over  Mennesket,  og  da  han  i  dette  Hastværk  lugtede 
Noget  at  fortjene,  saa  iførte  han  sig  hurtig  de  nød- 
vendigste Prydelser  og  ilede  ned  i  Gjæstestuen,  hvor 
der  mødte  ham  en  Skuffelse  i  Skovfogdens  og  hans 
Fangers  Personer.  Heldigere  var  den  tykke  Arrest- 
forvarer, der  var  bleven  averteret  og  lidt  efter  kom 
til;  thi  da  han  havde  noget  Vist  for  enhver  Arre- 
stant, som  han  tillige  skulde  bespise,  var  enhver 
Tilvæxt  i   hans  Besætning   ham    en   sikker  Indtægt. 


99 


Saa  toge  Skovfogden,  Gjæstgiveren  og  Arrestfor- 
vareren Vejen  til  „Kulhytten",  og  da  der  kun  var 
eet  Rum  ledigt,  hørte  Philip,  at  de  tre  Mænd  talte 
om,  hvorvidt  det  gik  an  at  lade  de  to  Anholdte 
sidde  sammen,  men  da  Døren  aabnedes,  fløj  Philip 
tilbage  med  et  pludseligt  Ryk,  og  raabte  med  en 
Rædsel,  der  fik  de  Andre  til  at  gyse: 

„Ikke  sammen  med  ham  der!  Sæt  mig,  hvor 
De  vil,  men  ikke  sammen  med  ham;  han  myrder 
mig ! " 

Skovfogden  bemærkede,  at  efter  hvad  han  samme 
Morgenstund  havde  været  Vidne  til,  kunde  der  være 
Noget  i  det,  og  da  Arrestforvareren  umulig  kunde 
være  tjent  med,  at  hans  Gjæster  toge  Livet  af 
hverandre  —  det  gik  jo  lige  ud  af  hans  Lomme  — , 
saa  tilbød  han  Philip  Logement  ovre  i  Kloster- 
kjælderen  „hvis  Du  da  ikke  er  bange  for  Spøgelser 
og  Rotter,"  og  da  Philip  øjensynlig  var  langt  mere 
bange  for  sin  Medfange  end  for  Spøgelser  og 
Rotter,  saa  blev  han  ført  over  i  Klosterkjælderen, 
og  Døren  forsvarlig  spærret  efter  ham.  Saa  gik 
Skovfogden  hjem ;  Gjæstgiver  Skade  gik  ogsaa  hjem 
og  gav  den  rødhaarede  Pernille  et  Par  Ørefigen  for 
at  have  vækket  ham  til  ingen  Nytte,  og  Arrest- 
forvareren satte  sig  til  at  regne  ud,  hvormeget  han 
kunde  knappe  de  to  ny  Fanger  af  paa  Kosten, 
uden  at  Livet  helt  gik  af  dem.  Saa  kom  Jens 
Sognefoged,  fandt  Alt  saare  godt  og  sendte  Melding 
til  Kancclliraaden. 

7* 

Samme  Dags  Eftermiddag  gik  der  to  Rygter 
over  hele  Nordsjælland,  som  i  lige  Grad  lagde  Be- 
slag paa  Interessen,  og  inden  Aften  vidste  hvert 
Menneske  fra  Bloustrød  Kro  til  Gilleleje  og  fra  Fre- 
deriksværk til  Helsingør,  at  Philip  var  greben,  og 
at  Kejser  Napoleon  var  død. 


IX. 
De  heje  Herrer. 


1  en  stor  og  smuk  Lejlighed  i  store  Kongens- 
gade boede  Etatsraad  Weigell,  Marys  Onkel.  Med 
sin  Hustru  og  Datter,  tre  til  fire  Aar  yngre  end  Mary, 
førte  han  et  selskabeligt  Hus.  Han  var  en  livlig 
og  munter  Mand,  lidt  formel  i  sin  Embedsvirksom- 
hed, som  det  dengang  hørte  til  i  de  fornemme 
Kredse,  men  i  sit  Hjem  den  glade  joviale  Vært  og 
den  kjærlige  Familiefader.  Der  havde  denne  Vinter 
været  stille  paa  Grund  af  Familiesorgen,  og  der  var 
vist  den  stakkels  forældreløse  Mary  alt  det  Hensyn 
og  al  den  kjærlige  Omsorg,  som  hendes  Sorg  og 
forladte  Stilling  gjorde  det  saa  naturligt  at  vise 
hende;  men  der  var  jo  nu  allerede  gaaet  et  halvt 
Aar,  og  Roserne  begyndte  at  komme  tilbage  paa 
hendes  Kinder,  ja  den  skjælmske  Kousine  turde 
allerede  begynde  at  spøge  med  Marys  Sværmeri  for 
den  ridderlige  Skovfoged;  men  den  Aften,  som  vi 
nu  skulle  fortælle  om,  var  det  Thoras  Kinder,  som 
kom    til    at   rødme,    da  hendes   Barndoms   Flamme 

kom  paa  Tale.  Familien  sad  ved  Eftermiddags- 
kaffen. Sandheden  tro  maa  jeg  meddele,  at  den 
var  mere  end  tilbørlig  blandet  med  Cikorie,  og  man 
drak  den  sort,  thi  Sukker  var  dengang  en  endnu 
dyrere  Vare  end  Kaffe.  Da  kom  Etatsraaden  ind 
med  et  fornøjet  Ansigt  og  sagde:  „Jeg  har  lige 
faaet  Bud  om,  at  Skibet  er  kommen  fra  Færøerne, 
og  at  Pastor  Lyngbye  er  med." 

Hvorfor  blev  Thora  rød  lige  op  til  begge  ørerne? 
O  hellige  Uskyldighed!  Fra  sit  ottende  Aar  -  og 
siden  havde  hun  ikke  seet  ham  —  havde  hun 
sværmet  for  Pastor  Lyngbye,  der  i  1802  var  draget 
som  Præst  til  Færøerne  og  nu  efter  sin  gamle 
Fosterfaders  Død  var  bleven  Præst  i  Søborg.  Det 
var  Fændrike-Jens's  Kammerat,  der  den  sidste  Marts 
1801  lige  fra  Regensen  var  gaaet  ombord  paa  Blok- 
skibene. 

Den  theologiske  Student  var  bleven  saaret  i 
Slaget  og  lagt  ind  paa  Kvæsthuset.  Der  kom  i  de 
Dage  mange  af  Byens  baade  store  og  smaa  Bor- 
gere, der  søgte  at  hjælpe  og  trøste  de  Saarede  »paa 
Hospitalerne,  og  saaledes  var  det  gaaet  til,  at  Etats- 
raaden og  Fruen  vare  blevne  opmærksomme  paa 
Studenten,  og  de  havde  tilsidst  taget  ham  hjem  til 
sig  og  givet  ham  en  kjærlig  Pleje  under  en  lang- 
varig Rekonvalescensperiode,  og  da  de  alle  havde 
faaet  ham  kjær,  havde  Etatsraaden  yderligere  taget 
sig  af  ham,  og  da  han  i  den  følgende  Vinter  havde 
taget  sin  theologiske  Examen,  havde  han  ved  Etats- 
raadens  Protektion    opnaaet    næsten    strax    at   blive 


103 


Præst  paa  Færøerne,  rigtignok  i  et  Embede,  der 
ikke  var  stor  Rift  om.  Inden  sin  Afrejse  havde 
han  besøgt  sin  Fødeegn  og  ved  den  Lejlighed  og- 
saa  opsøgt  Fændrike-Jens,  og  de  to  Barndomsvenner 
havde  for  første  Gang  siden  Slaget  seet  hinanden, 
fortalt,  hvad  der  var  hændet  dem  da  og  senere,  og 
blandt  Andet  havde  Jens  ved  den  Lejlighed  fortalt 
ham  Tildragelsen  med  Uhret,  men  tillige  sagt,  at 
han  ikke  ønskede  den  Historie  omtalt,  hvorom 
Lyngby e  havde  givet  ham  et  Tilsagn,  der  var  ham 
saa  meget  lettere  at  holde,  som  han  i  de  Dage 
havde  saa  Mangt  og  Meget  at  tænke  paa,  at  Be- 
givenheden meget  snart  var  gaaet  ham  af  Minde. 

Men  Ingen  i  Etatsraadens  Hus  havde  med  større 
Varme  sluttet  sig  til  den  tapre  Student  end  den  lille 
syvaarige  Thora,  og  da  han  nu  snart  efter  rejste 
bort,  og  Thoras  Beundring  og  Begejstring  for  Hel- 
tene fra  den  2den  i\pril  voxede,  efterhaanden  som 
hun  selv  modnedes  og  lærte  at  forstaa  Kampens 
Betydning,  der  stadig  mindedes  og  forherligedes  i 
de  ypperste  Digteres  Sange,  da  fløj  Tanken  hyppigere 
og  hyppigere  over  de  rullende  Bølger  ud  til  Fær- 
øerne, thi  derude  levede  jo  hendes  Barndoms  Helt 
og  Gjenstanden  for  hendes  spirende  Kjærlighed.  Har 
nogensinde  en  Kjærlighed  været  ren  og  uskyldig, 
saa  var  det  Thora  Weigells  Kjærlighed  til  Præsten 
paa  Vaagø,  og  hvert  Aar  kom  der  ogsaa  et 
Brev  fra  ham  til  hans  lille  Veninde,  men  efter- 
haanden undrede  det  hende,  at  han  stadig  skrev  til 
„lille"    Thora,    det   var,    som    han   slet  ikke  tænkte 

paa,  at  hun  stærkt  nærmede  sig  til  at  blive  store 
Thora,  men  altid  rødmede  hun  op  over  begge  øren, 
naar  Brevet  kom,  og  altid  spøgte  de  Andre  dermed, 
og  Thora  lo.  Men  idag,  da  hun  pludselig  hørte, 
at  han  var  der  i  Byen,  og  man  kunde  vente,  at 
han  hvert  Øjeblik  vilde  træde  ind  i  Stuen,  rødmede 
hun  ogsaa,  men  da  de  Andre  spøgte  dermed,  lo 
hun  ikke,  men  reddede  sig  ind  i  sit  eget  Værelse, 
og  kom  først  tilbage,  da  hun  havde  faaet  sit  lille 
uskyldige  Hjærte  helt  til  Ro. 

Endnu  samme  Aften  fik  Etatsraaden  Besøg  af 
Præsten,  og  stor  var  Forundringen  ved  Gjensynet. 
Da  han  rejste,  var  han  en  slank  ung  Mand,  endnu 
lidt  bleg  og  gjennemsigtig  efter  det  lange  Sygeleje, 
og  nu,  efter  ni  Aars  Forløb,  kom  der  en  robust, 
bredskuldret  Mand  i  sin  kraftigste  Alder,  ja  han  saa 
vel  endog  lidt  ældre  ud,  end  han  var,  vejrslagen 
og  rødmusset,  og  hans  hele  ydre  Fremtræden  mindede 
ved  det  første  øjekast  vel  nok  saa  meget  om  Fisker- 
drengen som  om  Studenten ;  det  var  først,  da  Sam- 
talen kom  i  Gang,  og  der  kom  rigtig  Liv  i  ham, 
at  hele  Familien  opdagede,  at  de  virkelig  havde 
deres  gamle  Rasmus  Lyngbye  for  sig.  Og  det  var 
jo  ikke  saa  underligt.  Livet  paa  Færøerne,  med  de 
lange,  ofte  besværlige  og  farefulde,  Baadfarter,  som 
jo  havde  en  særlig  Tillokkelse  for  ham,  der  fra 
Barnsben  var  fortrolig  med  Havet,  kunde  nok  sætte 
sit  Mærke  paa  en  blegnæbbet  ung  Kandidat,  og  nu 
kom  han  jo  oven  i  Kjøbet  lige  fra  den  lange  Sø- 
rejse paa  en  ublid  Aarstid.    Det  var  især  for  Thora, 

at  Forundringen  var  stor,  og  i  Begyndelsen  vel  ikke 
fri  for  nogen  Skuffelse,  og  det  havde  i  det  Hele 
nogen  Vanskelighed  for  de  to  at  finde  den  rigtige 
Form  for  deres  Samtale,  da  det  jo  ikke  gik  an  at 
tage  Traaden  op,  hvor  den  sidst  var  sluppen,  den- 
gang de  sagde  Du  til  hinanden,  hvilket  nu  Ingen  af 
dem  havde  Mod  til  at  fortsætte  med. 

Det  blev  alligevel  et  for  alle  Parter  meget  for- 
nøjeligt Besøg,  og  det  blev  et  langt  Besøg,  thi 
Etatsraaden  interesserede  sig  meget  for  Færøerne, 
da  han  ifølge  sin  Embedsstilling  havde  med  den 
færøiske  Handel  at  gjøre,  og  han  tilbragte  nu,  længe 
efter,  at  den  kvindelige  Del  af  Familien  havde  trukket 
sig  tilbage,  en  Del  af  den  sildige  Aften  med  at  ud- 
spørge Præsten  om  mange  Forhold  deroppe.  Det 
var  uundgaaeligt,  at  Talen  da  ogsaa  kom  paa  Poul 
Nolsøe,  hans  Virksomhed,  hans  Reformplaner,  hans 
Stormløb  paa  Administrationen  hernede  og  endelig 
hans  gaadefulde  Forsvinden;  men  her  maatte  Præsten 
med  stor  Varsomhed  komme  frem  med  sine  Me- 
ninger, thi,  en  stiv  Buraukrat  som  Etatsraaden  var, 
med  sine  Kundskaber  om  Forholdene  deroppe  ind- 
blæste af  Kjøbmænd  og  Sorenskrivere  paa  øerne, 
der  saa  tidt  var  gjort  til  Gjenstand  for  Poul  Nolsøes 
direkte  Angreb  og  endnu  oftere  for  bidende  Spot 
i  hans  Viser,  som  alle  Færingerne  sang,  saa  han 
i  denne  mærkelige  Mand  kun  en  Oprører,  en 
Revolutionær,  der  lod  haant  om  de  Velgjærninger, 
som  Regjeringen  lod  disse  fjærne  øer  tilflyde.  Præsten 
var  derimod   en  begejstret  Beundrer  af  den  utrætte- 

lige  Færing,  og  han  søgte  at  paavise,  hvilke  mærke- 
lige Fremskridt  der  i  de  sidste  tyve  Aar  havde 
fundet  Sted  paa  Øerne  næsten  i  alle  Retninger,  med 
deres  Skibsbygning,  deres  Fiskeri,  deres  Agerdyrk- 
ning, og  som  næsten  alle  kunde  henføres  til  denne 
Mands  Exempel  og  Virksomhed,  og  om  han  end 
ikke  fuldt  ud  billigede  Reformatorens  noget  dristige 
Optræden  lige  over  for  Regjeringen,  kunde  han  dog 
undskylde  denne  med  Mandens  uegennyttige  og 
varme  Kjærlighed  til  sine  Fødeøer.  Etatsraaden  var 
en  saa  dannet  Mand  og  erkjendte,  at  Præsten  frem- 
satte sine  Meninger  paa  en  sømmelig  og  beskeden 
Maade,  saa  at  de  uden  meget  stærke  Ord  kom  over 
de  vanskeligste  Punkter,  og  tilsidst  spurgte  Etats- 
raaden da  ogsaa  Præsten  om  hans  Mening  om, 
hvad  der  var  bleven  af  Poul,  da  denne  for  et  Par 
Aar  siden  sporløst  var  forsvunden  med  Skib  og 
Mandskab. 

„Det  er  mig  selvfølgelig  umuligt,  Hr.  Etatsraad, 
at  have  nogen  Mening  derom,"  svarede  Præsten, 
„men  det  kan  jeg  ikke  fordølge,  at  Færingerne  over- 
alt paa  Øerne  tro,  at  hans  Skib  er  boret  i  Sænk  af 
en  dansk  eller  norsk  Kaper." 

„Hvad  Grund  har  de  til  en  saa  taabelig  Tro?" 
udbrød  Etatsraaden.  „Kan  han  ikke  lige  saa  godt 
som  en  Anden  være  forgaaet  med  Mand  og  Mus  i 
en  Storm  i  Atlanterhavet?" 

„Jo  ganske  vist  er  der  den  Mulighed;  kun  veed 
man,  at  hans  Skib  var  saa  godt  og  hans  Mandskab 
saa    dygtigt,    som    der    nogensinde    har    sejlet    paa 

Havet,  og  hans  egen  Duelighed  som  Skibsfører  er 
aldrig  bleven  bestridt,  hvorfor  en  Stranding  i  rum 
Sø  synes  lidet  sandsynlig,  men  hvad  der  især  har 
givet  Rygtet  Næring,  er  den  Omstændighed,  at  hans 
Skib  sidst  er  seet  ikke  meget  langt  fra  Øerne  paa 
Hjemvejen  fra  Amerika,  og  at  der  omtrent  paa 
samme  Tid  af  Fiskere,  der  have  været  langt  til 
Havs,  er  seet  et  Fartøj,  som  de  antoge  for  en 
dansk  eller  norsk  Kaper,  men  at  intet  saadant  Skib 
har  lagt  til  Land  ved  nogen  af  Øerne,  hvorfor  man 
mente,  at  den  af  hemmelighedsfulde  Grunde  havde 
søgt  bort  igjen,  og  endelig,  at  der  imellem  den 
Tid,  da  hans  Skib  sidst  var  seet,  og  den  Tid,  da 
han  efter  rimelig  Beregning  for  længe  siden  burde 
have  været  hjemme,  ikke  indtraf  noget  ondt  Vejr 
af  Betydning." 

„Nej,  jeg  skal  sige  Dem  Noget,  min  Far;  Sagen 
er,  at  saadan  en  Partigænger,  som  Poul  Nolsøe 
var,  han  kommer  let  til  at  staa  i  et  halvt  over- 
naturligt Lys  blandt  sine  Tilhængere,  og  naar  han 
saa  en  skjøn  Dag  gaar  til  Bunds  paa  den  mest 
dagligdags  og  naturligste  Maade  af  Verden,  saa  tror 
de,  at  det  er  sket  enten  ved  et  Mirakel  eller  en 
Forbrydelse;  det  skulde  slet  ikke  undre  mig,  om 
vi  fik  at  høre,  at  den  kongelige  danske  Regjering 
havde  besørget  ham  over  i  den  anden  Verden  for 
at  slippe  for  hans  pinagtige  Paahæng." 

..Ja,  siden  Etatsraaden  nævner  det,  saa  vil  jeg 
ikke  nægte,  at  den  Slags  Ytringer  virkelig  høres 
paa  øerne,    men   jeg   behøver  vel  ikke  at  tilføje,    at 

intet  fornuftigt  Menneske  laaner  Øre  til  slig  taabelig 
Snak." 

„Ja,  der  har  vi  det.  Det  er  Revolutionen,  min 
Far,  der  nu,  efter  at  den  i  tyve  Aar  har  raset  i  den 
øvrige  Verden,  er  naaet  til  Færøerne.  Havde  den 
Karl  levet,  havde  han  gjort  sig  til  Konge  eller 
maaske  til  Kejser  deroppe,  ligesom  det  Daarekistelem 
Jørgensen  gjorde  paa  Island,  og  det  var  gaaet  ham 
paa  samme  Maade,  hvis  han  da  ikke  var  bleven 
hængt.  Det  manglede  blot,  at  vi  skulde  sende 
Krigsskibe  til  Færøerne  for  at  føre  Krig  med  hans 
Stormægtighed  Poul  den  Første  af  Nolsøe.  Naa! 
—  men  De  maa  jo  være  træt,  og  jeg  sidder  her 
og  holder  Dem  op.  Det  er  jo  længe  siden,  De  har 
sovet  paa  fast  Grund.  God  Nat  I  Ja,  vi  seer  Dem  vel 
nok  snart  igjen,  om  ikke  før,  saa  naar  De  har  været 
ude  og  kastet  det  første  Blik  paa  Deres  ny  Hjord ! " 

Saa  gik  Præsten,  men  Etatsraaden  gik  længe  op 
og  ned  ad  Gulvet  og  tænkte  paa  Poul  Nolsøe  og 
hans  gaadefulde  Hedenfart. 

Det  var  et  Tilfælde,  der  saa  ud  som  en  Tanke, 
at  han  allerede  næste  Morgen  fra  en  ganske  anden 
Kant  skulde  faa  ligesom  en  Fortsættelse  af  Samtalen 
med  Pastor  Lyngbye.  Denne  fik  han  gjennem  et 
stort  Brev,  der  lød  saaledes: 

Højvelbaarne   Hr.  Etatsraad  VVeigell,   Deputeret 
i  Rentekammeret,  Ridder  af  Dannebroge  m.  m. 

Det  er  mig  en  Glæde  at  kunne  meddele  Deres 
Højvelbaarenhed,    at   det   endelig   er   lykkedes   mine 

utrættelige  Bestræbelser  at  faa  den  Mand  i  min 
Magt,  der  af  den  almindelige  Mening  og  de  fore- 
liggende Kjendsgjærninger  er  udpeget  som  den,  der 
har  Mordet  paa  Deres  salig  Broder  paa  sin  Sam- 
vittighed. Det  er  mig  en  Glæde  ikke  blot  for 
Deres  Højvelbaarenheds  og  den  offentlige  Retfær- 
digheds Skyld,  men  jeg  haaber  for  mit  eget  Ved- 
kommende at  lettes  for  det  Tryk,  hvorunder  jeg  af 
denne  Grund  i  det  sidste  halve  Aar  har  levet.  Jeg 
har  ikke  undt  mig  Hvile  Nat  eller  Dag,  saa  at  mine 
faa  Venner  —  jeg  lever  jo  i  denne  Afkrog  et  saare 
stilfærdigt  Liv  —  have  fundet,  at  mit  Udseende  har 
skjæmmet  sig,  men,  hvis  det  lykkes  mig  at  faa 
Forbryderen  til  at  bekjende,  haaber  jeg,  at  jeg, 
trods  mit  medfødte  melankolske  Temperament,  atter 
skal  faa  et  lysere  Blik  paa  Tilværelsen.  Den 
forhenværende  Kaperkaptajn ,  Philip  Bendtsen ,  al- 
mindelig kaldet  Sorte  Philip,  blev  paagreben  igaar 
Morges  og  indbragt  til  Esrom,  hvor  han  sidder 
arresteret  i  Klosterkjælderen  under  saa  ubehagelige 
Forhold,  tror  jeg  at  turde  paastaa,  at  de  ville  kunne 
bringe  den  mest  forstokkede  Forbryder  til  at  be- 
kjende. Han  er  bleven  paagreben  af  den  Skovfoged, 
der  havde  den  Ære  at  give  Deres  salige-Hr.  Broder 
Husly  under  hans  Sygeleje,  men  det  mærkeligste 
er,  at  ved  et  forunderligt  og  uvurderligt  Held,  er 
han  bleven  paagreben  sammen  med  en  anden  Mand, 
hvis  Forhold  til  Philip  vistnok  endnu  ikke  er  fuldt 
opklaret  i  alle  Punkter,  men  som  ikke  alene  synes 
at  have  været  i  Nærheden,  da  Mordet  blev  begaaet, 

men  at  være  nøje  bekjendt  med  visse  Afsnit  af 
Philips  tidligere  Liv,  saa  at  han  muligvis  vil  kunne 
give  Meddelelser  af  ganske  særlig  Interesse.  I  Følge 
det  Løfte,  jeg  i  Efteraaret  havde  den  Ære  at  give 
Deres  Højvelbaarenhed,  skal  jeg  tillade  mig  at  med- 
dele, hvad  der  i  Forhør  igaar  og  idag  foreløbig  er 
kommen  for  Lyset. 

Skovfogden  forklarer,  at.  han  meget  tidlig  Tirs- 
dagen den  23de  Marts  i  Tjenesteanliggender  opholdt 
sig  i  Skoven,  i  den  sydligste  Del  af  sit  Distrikt,  da 
han  pludselig  saa  en  Mand  i  stærkt  Løb  komme 
tæt  forbi  sig,  og  at  han  i  denne  Mand  øjeblikkelig 
kj endte  den  som  mistænkt  for  Mordet  eftersøgte 
Philip  Bendtsen  eller  Sorte  Philip.  Næsten  i  samme 
Øjeblik  saa  han  en  anden  Mand,  lille  af  Væxt,  der, 
skjønt  noget  halt,  i  meget  hurtigt  Løb  forfulgte  den 
første,  og  han  troede  i  denne  at  gjenkjende  en 
Mand,  som  han  i  Vinterens  Løb  ofte  havde  mødt 
i  Skoven,  men  som  iøvrigt  var  ham  fuldkommen 
ubekjendt.  Skovfogden  ilede  nu,  saa  hurtig  han 
kunde,  efter  de  to,  og  da  disse  i  Farten  vare 
komne  ud  paa  en  Lysning  i  Skoven,  saa  han 
Philip  snuble  og  falde,  og  i  samme  Nu  var  For- 
•følgeren  over  ham,  og  der  udspandt  sig  en  voldsom 
Kamp  mellem  dem,  under  hvilken  Skovfogden  saa 
en  Kniv  blinke  i  Luften,  og  var  han  ikke  kommen 
til  i  samme  Øjeblik  og  havde  truet  med  at  skyde, 
tror  han,  at  der  var  forefalden  et  Mord.  Philip 
havde  opgivet  Kampen,  og  det  lykkedes  Skovfogden 
ved    den    anden    Mands    Hjælp    at    bagbinde    ham; 

han  var  i  det  øjeblik  dødtræt  og  helt  ude  af  Stand 
til  at  værge  sig.  Det  faldt  Skovfogden  ind,  at  det 
kunde  være  af  Vigtighed  at  sikre  sig  ogsaa  den 
anden  Person,  der  syntes  at  have  havt  til  Hensigt 
at  begaa  et  Mord,  og  til  hans  Forundring  var  det 
en  meget  let  Sag,  da  denne  anden  Mand  ikke  blot 
selv  tilbød  sig  at  hjælpe  ham  med  at  føre  Fangen 
til  Esrom,  men  ikke  paa  nogen  Maade  vilde  slippe 
sit  Tag  i  Philip,  som  han  bestandig  mistænkte  for 
at  ville  gjøre  et  Forsøg  paa  at  undvige,  og  saaledes 
bragte  disse  to  i  Forening  Fangen  til  Esrom,  hvor 
de  begge  bleve  tagne  i  Forvaring.  En  Time  senere 
havde  jeg  Melding  derom  og  tog  øjeblikkelig  afsted 
for  at  holde  Forhør. 

Philip  erklærer  sig  haardnakket  uskyldig  i  Mordet. 
Han  indrømmer,  at  han  paa  det  Tidspunkt,  da 
dette  fandt  Sted,  tilfældigvis  var  i  Nærheden  at 
Gjærningsstédet  sammen  med  den  Mand,  der  nu 
ligeledes  sidder  arresteret,  og  som  tidligere  har  tjent 
under  ham  paa  Kaperfartøjet  Svalen.  Han  havde 
hørt  Lyden  af  Vogne  og  af  mange  Stemmer  ude 
paa  Landevejen ;  han  havde  ogsaa  hørt  et  Skud, 
og  var  i  Begreb  med  at  ile  den  eller  de  Angrebne 
til  Hjælp,  men  var  i  samme  Øjeblik  selv  bleven 
ramt  af  et  Skud,  uden  at  han  veed,  hvor  det  kom 
fra,  men  tror,  at  det  kom  ude  fra  Vejen.  Haardt 
saaret  var  han  bleven  bragt  ind  i  Skovfogedhuset, 
men  han  var,  trods  Smerten  i  sit  Saar,  undvegen 
derfra  i  Løbet  af  Natten  og  havde  siden  holdt  sig 
skjult  af  Frygt  for  at  blive  indviklet  i  denne  Mord- 

historie,    thi    han    indsaa.    at    om    han    end  tilsi,  st 
vilde    blive    befunden    uskyldig,    vilde    han    nær 
undgaa  et  langvarigt  Fangenskab.     Hans  Forklaring 
er  mig  lidet  trovæn  en   endnu  mindre  kan  jeg 

tro,    at    han,    som   han   forklarer,   har   tilbragt  hc 
Vinteren    dels    i   Skoven    dels    med  at  flakke  om  i 
La  ien  noget  fast  Ophold,  og  at  han  har  levet 

af  en  Sum  Penge,  -om  han  havde  hos  sig,  da 
Mordet  blev  begaaet. 

Den  anden  Mand  opgiver  at  hedde  Lars  Trane, 
men  er  i  mange  Aar  kun  bleven  kaldt  Lars  Tambour 
eller  Lars  Færing,  fordi  han  er  barnefødt  paa  Fær- 
øerne.    Han   har   faret  til    S   -    siden   sin  Barndom, 

i   længs  d    med   en  Færing,   som   han  kai. 

Poul  Xolsø  eller  Nolsøpoul,  men  at  han  sidst  har 
været  ombord  paa  Kutteren  Svalen  ur...  Sorte 
Philips  Kommando.  Han  fortæller,  at  han  ved  et 
Tilfælde  i  dennes  Besiddelse  har  opdaget  en  Kniv, 
som  den  ovennævnte  Nolsøpoul  altid  bar  hos  sig, 
:for  fandt  sig   K  _•:   i   en  Mistanke,    som 

.  allerede  tidligere  havde  næret,  at  Philip  havde 
overfal  poul  i  rum  Sø  og  rimeligvis  efter  at 

have  plyndret  Skibet  havde  tx  iiiigemed  hele 

Besætningen  i  Sænk.  Det  var  i  Anledning  af  denne 
Mi -tanke  kommen  til  et  Slagsmaal  mellem  dem.  da 
Skibet  sidste  Efteraar  laa  i  Helsingørs  Havn,  og  det 
er  hans  Overbevisning,  at  Philip  dengang  vilde  have 
slaaet  ham  ihjel,  hvis  han  havde  kunnet,  men  at 
det  ved  denne  Lejlighed  var  lykkedes  ham  at  fra- 
vriste   ham    den    omtalte  Kniv,   der   netop   var  den, 

med  hvilken  han  under  Kampen  i  Skoven  havde 
truet  sin  ■  Modstander,  og  som  nu  er  i  Rettens 
Værge.  Om  Mordet  siger  han,  at  han  Intet  veed, 
men  at  han,  der  ganske  rigtig  dengang  sammen 
med  Philip  var  i  Nærheden  af  Gjærningsstedet,  saa- 
snart  han  hørte  Larmen,  var  flygtet  saa  stærkt  han 
kunde  for  ikke  at  blive  indviklet  i  Sagen.  Han  har 
den  største  Del  af  Vinteren  opholdt  sig  hos  en 
Kulsvier,  Svend  Sobæk,  en  Mand,  der  ikke  har  det 
bedste  Rygte  med  Hensyn  til  Krybskytteri  og 
Brændetyveri.  Som  Grund  til,  at  han  forfulgte 
Philip,  angiver  han,  at  han  for  enhver  Pris  vilde 
have  ham  straffet  for  det  formente  Overfald  paa 
den  ovenfor  omtalte  Nolsøpoul,  en  Mand,  der  i 
hans  øjne  synes  at  være  en  Slags  Helgen.  Jeg 
skal  endvidere  bemærke,  at  bemeldte  Lars  Færing 
paastaar,  at  Philip  under  deres  Slagsmaal  i  Helsingør 
har  tilkjendegivet,  at  han  virkelig  har  boret  Nolsø- 
poul i  Sænk,  men  raadet  til  at  tie  dermed,  da  visse 
høje  Herrer  i  Kjøbenhavn  ikke  vilde  være  ham 
takhemmelige  derfor,  og  at  han  kun  vilde  opnaa  at 
bringe  sig  selv  i  Ulykke.  Afgjort  er  det,  at  der 
hersker  et  dødeligt  Had  mellem  disse  to  Mænd,  og 
at  Philip  nærer  en  grænseløs  Frygt  for  Færingen, 
hvilket  er  saa  meget  mærkeligere,  som  Philip  altid 
før  har  været  anseet  for  en  ualmindelig  modig 
Mand. 

Saaledes  staar  Sagen  i  øjeblikket;  jeg  skal  ikke 
undlade    at    holde    Deres    Højvelbaarenhed    å   jour 

med    hvad    der    yderligere    maatte   fremkomme   ved 
de  følgende  Forhør. 

Mea  udmærket  Højagtelse 

Deres  Højvelbaarenheds  ydmyge  Tjener 

P.  Skovlund 

Birkedommer  og  Kancelliraad. 

P.  S.    Hvis  Deres  Højvelbaarenhed  skulde  beære 

mig   med   et  Svar   paa    denne   min  Skrivelse,   beder 

jeg    Dem    godhedsfuldt    at    meddele    mig,    om    der 

skulde   være   Noget   i   det  Rygte,   der  i   disse  Dage 

høres    overalt    herude,    at    Kejser   Napoleon    skulde 

være  pludselig  død. 

Dette  Brev  gav  Etatsraaden  meget  at  tænke 
paa.  Som  naturligt  var,  kom  han  i  stærk  Be- 
vægelse ved  Efterretningen  om,  at  den  Mand  var 
paagreben,  paa  hvem  Mistanken  om  at  have  dræbt 
hans  Broder  hvilede,  men  næsten  endnu  mere  grebes 
han  af  Uro  ved  det,  som  det  forekom  ham,  under- 
lige Sammentræf,  at  han  næsten  paa  een  Gang 
hørte,  at  der  paa  Færøerne  gik  Rygter  om,  at  Poul 
Nolsøes  Forsvinden  indirekte  skyldtes  Tilskyndelse 
fra  danske  Embedsmænd,  og  at  der  var  paagreben 
en  Mand,  der  syntes  at  give  disse  Beskyldninger 
en  bestemt  Adresse.  Der  laa  heri  Noget,  der  lignede 
et  Varsel,  og  om  han  end  nok  -saa  meget  kunde 
sige  sig  selv,  at  man  i  Retten  næppe  vilde  lægge 
stor  Vægt  paa  saadanne  løse  Ytringer  af  en  for 
Mord  anklaget  Forbryder,  der  i  Forvejen  havde  et 
slet  Rygte,    saa   var   det   ham   dog  klart,    at  saadan 

Snak,  hvis  den  kom  ud,  let  kunde  medføre  store 
Ubehageligheder.  Men  selv  det  vilde  han  vel  ikke 
have  taget  sig  nær,  hvis  han  ikke  havde  vidst,  at 
der  virkelig  ved  en  bestemt  Lejlighed  var  begaaet 
en  Uforsigtighed,  der  kunde  give  Sladderen  Næring. 
Han  grundede  en  hel  Del  frem  og  tilbage,  satte  sig 
saa  ned  og  skrev  til  Kancelliraad  Skovlund  et  Brev 
til  Tak  for  de  modtagne  Oplysninger,  hvori  han 
søgte  at  indflette  en  halv  spøgefuld  Bemærkning 
om  Hentydningen  til  „de  høje  Herrer  i  Kjøbenhavn", 
for  derved  at  antyde  for  Forhørsdommeren,  at  det 
var  en  Ting,  der  ikke  egnede  sig  til  at  behandles 
som  en  alvorlig  Sag.  Da  dette  Brev  var  afsendt, 
begav  han  sig  hen  til  Konferentsraad  Jantzen. 

Disse  to  høje  Embedsmænd,  Weigell  og  Jantzen^ 
havde  mer  eller  mindre  fulgtes  ad  hele  Livet 
igjennem,  i  Skolen,  ved  Universitetet  og  paa  Em- 
bedsbanen.  Jantzen  var  saa  forskjellig  fra  Weigell, 
som  tænkes  kunde.  Han  var  en  fuldblods  Koleriker, 
energisk,  heftig  og  ærgjærrig.  Han  var  en  frem- 
ragende Embedsmand,  undtagen  naar  Lidenskabelig- 
heden løb  af  med  ham,  da  han  kunde  glemme  at 
veje  sine  Ord,  og  mere  end  een  Gang  havde  den 
milde  og  altid  medgjørlige  Weigell  maattet  rage 
Kastanierne  af  Ilden  for  ham,  naar  han  havde  for- 
løbet sig.  Han  var  Pebersvend,  og  naar  undtages, 
at  han  en  Gang  om  Ugen  spillede  en  høj  L'hombre 
i  Kongens  Klub,  levede  han  stilfærdig  og  ensomt, 
optagen  af  sin  Embedsvirksomhed  og  videnskabelige 
Studier.     En  sjælden  Gang  tilbragte  han  en  Aften  i 

Weigells  Familie,  men  han  befandt  sig  ikke  vel  i 
Dameselskab,  og  det  var  derfor  mere  et  Offer  paa 
gammelt  Venskabs  Alter,  naar  han  gjorde  Etats- 
raadens  Hus  den  Ære,  end  til  Fornøjelse  for  nogen 
af  Parterne. 

Samme  Morgen,  som  Etatsraaden  læste  Kancelli- 
raadens  Brev,  sad  Konferentsraaden  ved  sin  en- 
somme Frokost,  da  Zuschlag  bankede  paa  Døren 
og  bragte  ham  et  Brev.  Det  var  en  skjævt  sammen- 
lagt snavset  Lap,  hvor  Udskriften  var  tegnet  med 
store  kejtede  Bogstaver.  Han  var  saa  vant  til  at 
faa  Tiggerbreve  og  til  disses  Udseende,  at  han  uden 
at  aabne  det  kastede  det  hen  paa  sit  Skrivebord, 
og  læste  videre  i  den  Bog,  der  i  Øjeblikket  delte 
hans  Interesse  med  Frokosten.  Først  da  han  havde 
rejst  sig  fra  Bordet  og  atter  satte  sig  til  sit  Arbejde, 
faldt  hans  Øje  igjen  paa  Brevet,  som  han  ligegyldig 
aabnede,  men  han  sprang  op  som  stukken  af  en 
Bremse,  da  han  læste  følgende  Ord: 

„Philip  er  greben;  sidder  paa  Esrom,  anklaget 
for  Mord.     Frels  ham.     Grib."   . 

Hurtig  ringede  han,  som  om  der  var  Ild  i  Huset, 
og  Zuschlag,  der  ikke  var  et  Mandfolk,  men  tvært- 
imod hans  Husholderske,  kom  farende,  thi  hun 
vidste,  at  naar  han  ringede  paa  den  Maade,  saa 
hastede  det. 

„Hvem  har  bragt  det  Brev?" 

„En  gammel  Kone." 

„Hvor  er  hun?" 

„Hun  gik  strax." 

„Hvorfor  bad  De  hende  ikke  at  vente?" 

„Den  Slags  Folk  plejer  altid  at  vente,  uden  at 
man  behøver  at  bede  dem  derom,  og  desuden 
troede  jeg  — " 

„Troede  De  —  aa,  De  er  et  —  det  er  nok, 
gaa!" 

Det  lod  Zuschlag  sig  ikke  sige  to  Gange,  men 
gik,  og  hun  var  gammel  nok  i  Tjenesten,  til  at 
hun  turde  vove  at  knalde  lidt  med  Døren. 

Konferentsraaden  gik  ogsaa;  han  gik  i  heftig 
lidenskabelig  Bevægelse  op  og  ned  ad  Gulvet;  satte 
sig  et  Øjeblik  med  Hovedet  støttet  til  sin  Haand 
som  for  at  samle  sine  Tanker.  Han  nærmede 
engang  sin  Haand  til  Klokkestrængen,  men  tog 
den  atter  til  sig  og  fortsatte  sin  Gang.  Dette  varede 
vel  en  Time  mindst,  da  var  det,  som  om  han  blev 
overvældet  af  Træthed.  Han  sank  sammen  i  sin 
Lænestol,  lod  Hovedet  synke  ned  paa  sit  Skrive- 
bord, og,  hvis  det  havde  været  en  svagere  Mand 
end  Konferentsraad  Jantzen,  vilde  man  have  troet, 
at  han  —  græd. 

Da  blev  der  ringet  paa  Døren  til  Entreen;  et 
øjeblik  efter  meldte  Zuschlag  Etatsraad  Weigell,  der 
i  det  Samme  traadte  ind. 

Konferentsraaden  var  hurtig  paa  Benene  og 
modtog  sin  gamle  Ven  med  et  saare  naturligt 
lydende : 

„God  Morgen,  kjære  Ven,  god  Morgen!  Hvad 
skylder  jeg  dog  Æren  af  Dit  Besøg  paa  en  Tid  af 


118 


Dagen,    da   Du    allerede    plejer   for    længe  siden   at 
være  paa  Dit  Kontor?" 

Men  kunde  han  end  byde  over  sin  Røst,  saa 
kunde  han  ikke  tilstrækkeligt  byde  over  sit  Ansigt; 
thi  knap  havde  Etatsraaden  gjengjældt  hans  Hilsen, 
før  han  udbrød: 

„Men  hvad  er  der  i  Vejen?    Er  Du  ikke  rask?" 
„Jeg!    Jeg  er  frisk  som  en  Fisk."  *- 

„Det  er  ikke  sandt  —  lad  mig  see  rigtig  paa 
Dig.  Du  er  syg,  eller  Du  skjuler  Noget  for  mig. 
Sæt  Dig  ned !  Du  seer  mig  saa  træt  og  over- 
anstrængt  ud  —  eller  er  der  gaaet  Dig  Noget 
imod?" 

„Aa,  det  er  Intet.  Jeg  arbejdede  maaske  for 
længe  i  Aftes  og  —  oprigtig  talt  —  jeg  føler  mig 
virkelig  noget  træt  idag,  men  det  betyder  Ingenting. 
Tag  Plads  og  tænd  en  Pibe;  her  hænger  Din  egen 
Merskummer  stoppet  til  Dig.  Saa,  det  var  Ret; 
kom  saa  frem  med,  hvad  der  ligger  Dig  paa 
Hjærtet. " 

„Ja,  Du  vil  maaske  synes,  at  jeg  tillægger  den 
Sag,  jeg  vil  tale  om,  for  stor  Betydning,  men  jeg 
kan  ikke  nægte,  den  har  afficeret  mig  noget,  og 
den  angaar  i  Grunden  nærmest  Dig.  Den  angaar 
en  Sag ,  der  før  har  været  paa  Tale  imellem  os, 
engang,  da  jeg  bebrejdede  Dig  en  Uforsigtighed. 
Mon  allerførst  maa  jeg  fortælle  Dig,  at  jeg  har  faaet 
Brev  fra  Birkedommeren  i  Nøddebo,  om  at  Kaper- 
kaptajnen, der  mistænkes  for  at  have  begaaet 
Mordet  paa  min  Broder,  er  bleven  greben." 

„Det  veed  jeg." 

„Det  veed  Du!  Hvorfra?"  udbrød  Etatsraaden 
forundret. 

„Ligemeget,  jeg  veed  det.     Gaa  videre." 

„Ja,  hor  saa  her,  hvad  han  skriver." 

Derefter  oplæste  han  saa  Slutningen  af  Brevet, 
der  handlede  om  Færingens  Udsagn ,  og  fort- 
satte saa: 

„See,  dette  syntes  jeg,  Du  burde  kjende,  da  den 
kan  komme  til  at  angaa  Dig." 

„Mig?    Hvorledes  mener  Du?" 

„Ja,  kjære  Ven,  undskyld  mig;  jeg  tror  at  have 
mærket  før,  at  Du  ikke  holder  af  at  mindes  om 
den  Historie.  Men  Du  husker  nok  dengang  —  for 
fire  eller  fem  Aar  siden  —  da  jeg  søgte  Dig  i  Dit 
private  Kontor,  og  i  Døren  mødte  den  omtalte  Poul 
Xolsø,  der  kom  ud  fra  Dig,  og  at  jeg,  inden  jeg 
var  helt  indenfor  Døren,  hørte  Dit  harmfulde  Udraab : 
„Gid  den  Karl  laa  paa  Havets  Bund!" 

„Ja,  ja,  bliv  ikke  utaalmodig.  Hvem  var  det, 
der  hørte  hint  Udraab  foruden  mig?  Ja,  der  staar 
jeg  overfor  en  Gaade,  jeg  ikke  kan  løse,  og  Du 
husker  vist  min  Forbavselse,  da  jeg  i  Dit  private 
Kontor,  hvor  Du  havde  talt  med  Færingen,  seer 
netop  denne  samme  Philip  Bendtsen,  der  nu  be- 
skyldes for  at  have  dræbt  min  Broder  og  for  at 
have  plyndret  og  formodentlig  myrdet  den  for- 
svundne Færøskipper.  Kan  Du  huske,  at  jeg  alle- 
rede da  foreholdt  Dig  Din  Uforsigtighed  at  lade 
saadan   en    Karl   være   Vidne  til   et  Udbrud   af  Din 


120 


Heftighed  —  og  hvem  veed,  hvilke  andre  Udtalelser, 
han  under  Din  Samtale  med  Poul  Nolsø  kan  have 
hørt.  Er  det  nu  ikke  et  underligt  Træf,  at  jeg  paa 
een  Gang  faar  Meddelelse  fra  to  Sider  om,  at  der 
paa  Øerne  gaar  Rygter  om,  at  denne  Mand  er 
ryddet  af  Vejen  paa  Foranledning  af  den  danske 
Regjering,  og  at  Beskyldningen  i  det  mindste  af  en 
enkelt  Person  rettes  netop  mod  den  Mand,  der  i 
Dit  private  Kontor  har  hørt  et  Ord,  som  denne 
Fribytter  uden  Tvivl  har  i  Sinde  at  benytte,  hvis 
han  dermed  tror  at  kunne  hytte  sit  Skind." 

„Sagen  var  ganske  simpel,"  svarede  Konferents- 
raaden,  „at  Philip  dengang  søgte  at  faa  Kaperbrev, 
men  at  der  fra  en  vis  Side  gjordes  Indvendinger 
derimod.  Han  var  da  af  En  eller  Anden  bleven 
henvist  til  mig,  og  han  var  netop  bleven  modtagen 
af  mig,  da  Færingen  blev  meldt.  Da  jeg  var  kjed 
og  led  af  den  Karl,  lod  jeg  ham  træde  ind  strax, 
uanseet,  at  den  Anden  var  i  Stuen,  i  den  Tro,  at 
jeg  kunde  blive  færdig  med  ham  i  et  Øjeblik;  men 
det  lykkedes  mig  ikke,  og  —  ja,  jeg  tilstaar  det  — 
han  irriterede  mig  ved  sin  Stivhed,  og  mulig  har 
jeg  da  rent  glemt,  at  den  Anden  var  til  Stede  og 
brugt  et  uforsigtigt  Ord.  Det  var  dumt,  men  det 
vilde  dog  være  meningsløst  at  tro,  at  det  kunde 
forstaas  som  en  Opfordring  til  Mord." 

„Staar  vi  virkelig  overfor  en  Mand,  der  har 
begaaet  Sørøveri  og  Mord  og  tror  at  kunne  dække 
sig  bag  Dine  Ord,  saa  kan  man  vente  alt  muligt; 
og  selv  om  Ingen  fæster  Lid  til  en  saadan  Slyngels 

Ord,  saa  kan  det  blive  forbandet  ubehageligt  at 
maatte  forsvare  sig  mod  saadanne  Udtalelser.  Naa 
—  maaske  har  jeg  ladet  mig  forurolige  af  en  vis 
Stemning,  og  det  Hele  har  forhaabentlig  ingen 
Betydning,  men  jeg  synes  dog,  at  man  kunde 
gjøre  Noget." 

„Hvilket?" 

„Vi  kan  lukke  Munden  paa  den  Færing,  der  er 
omtalt  i  Kancelliraadens  Brev?" 

„Hvorledes  mener  Du?" 

„Ganske  simpelt  ved  at  gjøre  ham  bange  og 
saa  lade  ham  løbe.  Han  er  jo  i  Virkeligheden  ikke 
arresteret  for  Andet  end  for  at  have  havt  en  Kniv  i 
Haanden  —  maaske  til  Nødværge  —  under  sine  Be- 
stræbelser for  at  paagribe  en  Mand,  der  er  mistænkt 
for  Mord,  og  han  blev,  saa  vidt  jeg  kan  forstaa, 
kun  arresteret,  fordi  han  vilde  arresteres,  og  det, 
som  det  synes,  udelukkende  for  at  faa  Lejlighed  til 
at  fremsætte  sine  Beskyldninger  mod  Philip  for 
Overfaldet  paa  Skipperen.  Han  kan  altsaa  med 
Lethed  sættes  paa  fri  Fod,  saa  meget  mere,  som 
det  utvivlsomt  er  et  Misgreb,  at  han  er  sat  fast,  og 
kan  man  forinden  jage  ham  en  Skræk  i  Livet,  saa 
er  den  Sag  jo  ude  af  Verden." 

„Maaske,  maaske,  jeg  skal  tænke  derover.  Men, 
om  Philip  —  om  Philip"  —  det  var,  som  om 
Konferentsraadens  Røst  skjælvede  lidt,  da  han  næv- 
nede dette  Navn,  og  han  havde  svært  ved  at  udtale 
det  „men  om  ham  foreligger  der  jo  ikke  Noget, 
der  ligner  et  Bevis." 

„Bevis?    Nej.    Men  en  vel  begrundet  Mistanke." 

„Men  Færingen  da?  og  Skovfogden?  Begge  vare 
jo  i  Nærheden,  da  Mordet  blev  begaaet." 

„Du  maa  dog  indrømme  mig,  at  det  ikke  i 
mindste  Maade  er  sandsynligt,  at  Færingen  frivillig 
skulde  have  givet  sig  i  Rettens  Hænder,  hvis  han 
var  Morderen,  og  Skovfogden  er  saa  almindelig 
bekjendt  for  sin  Hæderlighed,  og  hans  hele  Færd 
ved  den  sørgelige  Lejlighed  og  siden  efter  er  af  en 
saadan  Beskaffenhed,  at  Ingen  vil  falde  paa  at  rette 
nogen  Mistanke  mod  ham." 

„Aa,  man  har  jo  dog  seet  før,  at  de  største 
Skurke  have  forstaaet  at  omgive  sig  med  et  Skin 
af  Hæderlighed.  Der  burde  —  for  hans  egen  Skyld 
—  have  fundet  en  Husundersøgelse  Sted  hos  ham. 
Er  Du  vis  paa,  at  han  ikke  har  tilvendt  sig  nogen 
af  Din  afdøde  Broders  Ejendele?  Og  hvem  var 
det,  der  skjød  paa  Philip  ved  den  Lejlighed?  Det 
kan  efter  min  Mening  ikke  have  været  andre  end 
Skovfogden." 

Den  godmodige  Etatsraad  havde  ligefrem  nogen 
Vanskelighed  ved  at  tvinge  sin  Utaalmodighed  over 
den  Vending,  som  Konferentsraaden  syntes  at  ville 
give  Sagen,  og  som  forekom  ham  en  topmaalt 
Urimelighed,  men  han  tvang  sig  og  sagde: 

„Hvis  Du  havde  seet  og  talt  med  den  Mand, 
Du  omtaler,  vilde  Du  aldrig  have  fremsat  en  saadan 
Formodning,  og  en  Husundersøgelse  hos  ham  vilde 
jeg    ansee    for    en    Krænkelse,    som    jeg,    der   staar 

den  Afdøde  nærmest,  for  enhver  Pris  vilde  mod- 
sætte mig." 

„Ja,  det  bliver  jo  Undersøgelsesdommerens  og 
ikke  Din  Sag,  men  det  forekommer  mig  dog,  at 
det  for  en  Ordens  Skyld  burde  gjøres ;  det  kan  jo 
ske  med  al  mulig  Hensynsfuldhed." 

„Saa  kunde  man  med  samme  Ret  anstille  en 
Undersøgelse  hos  Dig  og  mig." 

„Nej,  min  Ven,  der  fejler  Du.  Den  gode  Skov- 
foged kom  paafaldende  hurtig  til  Stede  ved  Over- 
faldet, og  han  bar  Skydevaaben.  Han  kan  have 
begaaet  Mordet." 

„Jeg  forstaar  ikke,"  udbrød  Etatsraaden  mere 
og  mere  utaalmodig,  „hvor  Du  er  falden  paa  den 
Idee,  da  alle  Tegn  tyde  paa  Philip  som  Morderen, 
først  og  fremmest  det,  at  han  trods  sit  Saar  flygtede 
bort  om  Natten  og  siden  omhyggelig  har  holdt  sig 
skjult." 

„Jeg  paastaar  ikke,  at  Skinnet  er  for  Philip  og 
imod  Skovfogden;  men  jeg  paastaar,  at  Philip  kan 
være  uskyldig,  og  at  Skovfogden  kan  være  Mor- 
deren, og  det  er  rigtigt,  at  alle  Muligheder  tages  i 
Betragtning. " 

..Xaa  —  ja,  det  er  vel  ikke  værd  at  disputere 
videre  derom.  Jeg  har  kun  villet  henlede  Din 
Opmærksomhed  paa  denne  underlige  Passus  i  Birke- 
dommerens Brev,  for  at  Du  skulde  kunne  være 
paa  Din  Post  mod  en  mulig  Dumhed  fra  denne 
Embedsmands    Side.      Farvel,    kjære    Ven,    og    pas 

paa  Din  Helbred,  Du  seer  mig  helt  forandret  ud 
idag  —  Du  burde  tale  med  Din  Læge.     Farvel!" 

Zuschlag  lukkede  Etatsraaden  ud.  Han  gik  noget 
rystet  fra  denne  Samtale  og  sagde  til  sig  selv: 

„Hvad  er  der  i  Vejen  med  Jantzen?  Er  han  syg 
eller  er  der  et  eller  andet  usynligt  Baand  mellem 
ham  og  Philip?" 

Saasnart  Etatsraaden  var  nede  ad  Trapperne, 
ringede  Konferentsraaden  paa  sin  Tjener  og  lod 
ham  øjeblikkelig  bestille  en  Vogn  til  Esrom. 


X. 
I  Kjælderstuen. 


JJet  var  Vand  paa  Gjæstgiver  Skades  Mølle, 
naar  der  var  Nyt  at  tale  om,  og  saadanne  to  Ting 
paa  een  Uang,  som  at  Philip  var  fangen,  og  at 
Napoleon  var  død,  det  var  for  ham  det  Samme 
som  en  extra  Offerdag  for  Præsten.  Baade  den 
Ene  og  den  Anden  skulde  saa  ind  paa  Kroen  at 
spørge  sig  for,  og  vare  de  først  derinde,  saa  kunde 
det  hændes,  at  Nysgjærrigheden  var  stillet  før 
Tørsten,  og  Esrom  Kro  var  saadant  et  rart  centralt 
Sted  for  hele  'Egnen,  og  saa  passede  det  lige  godt 
for  den  finere  Portion,  der  gik  ind  i  Gjæstestuen, 
og  for  den  mindre  fine,  der  søgte  til  Kjælderstuen. 
Her  var  almindeligt  Bedested  for  vejfarende  Bønder 
og  Kulsviere  paa  Vejen  fra  og  til  Helsingør  fra 
alle  de  vestligere  Sogne  helt  op  til  Arresø,  thi  kom 
man  fra  Helsingør,  var  Esrom  Kro  den  første,  man 
traf  paa,  skjønt  der  er  godt  to  Mil  imellem.  Vejen 
gaar  næsten  helt  igjennem  det  udstrakte,  men  paa 
den   Tid    meget   sparsomt  befolkede,   Tikjøb   Sogn, 

hvoraf  store  Strækninger  dengang  endnu  vare  be- 
dækkede med  Lyng,  ja,  man  kunde  lige  til  ind  i 
Fyrrerne  jævnlig  see  store  Røgskyer,  naar  Beboerne 
ved  Sommertiden  „brændte  Lyng",  det  vil  sige,  af- 
brændte den  Lyng,  der  endnu  groede  paa  deres 
Marker.  I  Gjæstestuen  paa  Kroen  kom  ikke  mange 
Rejsende,  men  den  havde  godt  Hold  paa  en  Del 
Stamgjæster.  Dertil  hørte  Kontoristerne  paa  Amt- 
stuen, der  havde  sit  Kontor  oppe  paa  Klosteret; 
saa  var  der  Birkedommeren  og  et  Par  Prokuratorer, 
der  toge  ind  der  paa  Thingdagene,  og  saa  nogle 
Møllere  og  Forstembedsmænd.  Skovauktionerne  og 
Jagterne  samlede  altid  Folk  til  Huset,  men  selv  ved 
Auktionerne  gik  de,  der  selv  regnede  sig  til  Bonde- 
befolkningen, helst  ind  i  Kjælderstuen,  og  der  var 
kun  enkelte  Gaardmænd,  der  vovede  sig  ind  i 
Gjæstestuen. 

Det  var  en  Tirsdag  Morgen ,  at  Philip  var 
bleven  fanget,  og  om  Lørdagen  derefter  var  der 
ualmindelig  livligt  i  Kjælderstuen,  en  Livlighed,  der 
begunstigedes  dels  af,  at  det  var  Lørdag,  hvor  der 
til  alle  Tider  har  været  Stemning  for  at  sætte 
Humøret  en  Grad  eller  to  til  Vejrs,  dels  fordi  Lør- 
dagen var  den  ene  af  Helsingørs  to  Torvedage. 
De  Bønder,  der  saa  Lørdag  Eftermiddag  paa  Hjem- 
vejen fra  Helsingør  svingede  hen  foran  Kroen, 
gjorde  det  med  visse  bratte  Vendinger  og  en  dristig 
Førelse  af  Linerne,  der  tydede  paa  en  løftet  Stem- 
ning.    Saa  smed  man  Tømmerne  til  Staldmesteren, 

Hestene  bleve  i  en  Snup  spændte  fra,  og  saa  var 
Byttet  sikret  for  det  første  Par  Timer. 

I  Kjælderstuen  var  der  fuldt  op  af  Folk;  der 
blev  drukket  tæt,  men  ikke  med  saa  stor  Skrigen 
og  Raaben,  som  man  kunde  have  ventet,  for  der 
var  en  Dør  ind  til  Gjæstestuen,  og  i  Døren  var  et 
lille  rundt  Hul,  og  i  det  lille  runde  Hul  var  Gjæst- 
giver  Skades  Øje  med  ganske  smaa  Mellemrum,  og 
Skade  kjendte  sine  Folk  og  havde  et  vist  Greb  paa 
at  holde  Justits  —  naturligvis;  for,  hvis  de  sloges 
derinde,  saa  drak  de  ikke;  ja,  man  kunde  være 
udsat  for  ikke  at  faa  Varerne  betalte ;  men  hændtes 
det  tilsidst  alligevel  —  og  det  hændtes  undertiden 
—  at  det  gik  løs  paa  Næverne,  saa  trak  Skade  sig 
tilbage  og  lod  Kampen  rase  ud  af  sig  selv,  og 
hvad  Betalingen  angaar,  saa  holdt  han  sig  til  dem, 
der  vare  blevne  tilbage  paa  Valpladsen,  som  det  jo 
til  alle  Tider  har  været  Krigens  Ret,  at  den  Over- 
vundne maa  betale  Krigsomkostningerne. 

De,  der  sidst  vare  ankomne  fra  Helsingør,  bleve 
ansete  for  at '  kunne  give  de  bedste  Bidrag  til 
Spørgsmaalet,  om  Napoleon  var  levende  eller  død, 
ligesom  de  af  de  Tilstedeværende,  der  boede  i  eller 
nærmest  ved  Skoven,  gjaldt  for  Tillidsmænd  i  det 
ikke  uinteressante  Spørgsmaal,  hvor  Philip  havde 
været  i  Vinter,,  hvor  han  havde  været  seet  sidst, 
om  det  var  sandt,  at  Jens  Skovfoged  havde  givet 
ham  et  Skud  Rævehagl  i  Hovedet,  og  om  den 
Mand,  der  var  fanget  sammen  med  ham,  var  fra 
Grønland  og  var  kommen   hertil  ridende  paa  en  tam 

Hvalfisk.  Det  sidste  Rygte  blev  betvivlet,  men  som 
Opfindelse  betragtet  vandt  det  Bifald,  og  kun  Per 
Trunte  troede  det  ubetinget.  Spørgsmaalet  om 
Napoleon  var  omstridt,  thi  Helsingørsfolkene  havde 
ogsaa  delt  sig  i  to  Lejre.  Partiet  omkring  Havnen, 
i  Strandgade  og  Stengade,  holdt  paa  „Død",  men 
Smaagaderne  mod  Vest  og  ud  imod  Grønne  Have 
holdt  paa  „Levende",  og  kun  om  Eet  var  man 
enig,  at  Efterretningen  var  kommen  fra  Sverig,  og 
Smed  Jensen  vidste,  at  Kancelliraaden  med  Niels 
Udrider  havde  faaet  et  stort  Brev  derom,  der  nok 
kunde  see  ud  til  at  være  kommen  fra  Sverig,  hvorfor 
han  var  af  den  Mening,  at  det  var  en  Finte  af 
Pontecorvo,  og  altsaa  var  Løgn.  Efterhaanden  som 
Snapsene  gled,  trak  Stemningen  sig  mere  og  mere 
over  imod  „Død",  og  man  var  for  saa  vidt  kommen 
til  et  foreløbigt  Resultat. 

Saa  kom  Spørgsmaalet  Philip  under  Debat.  .  Det 
var  mærkeligt,  hvor  mange  af  de  Tilstedeværende, 
der  nu  bag  efter  havde  kunnet  give  Oplysninger 
om  ham,  hvis  man  bare  havde  spurgt  dem  i  Tide. 
Jens  Jæger  havde  tidt  seet  ham  luske  om  med  en 
Bøsse,  og  han  var  næsten  vis  paa,  at  det  var 
Philip,  der  havde  anskudt  den  Raabuk,  som  han, 
Jens  Jæger,  havde  havt  det  Uheld  at  finde,  og  som 
havde  skaffet  ham  Extra-Forplejning  paa  Vand  og 
Brød.  Poul  Skræder  mente;  at  han  havde  holdt  til 
i  Esbønderup  Klokketaarn,  og  at  det  var  ham,  der 
Nytaarsaften  havde  taget  sex  Fag  Vinduer  af  i 
Præstegaarden  og  smidt  dem  i  Brønden,  og  Jordmo'r- 

Andres  bandede  paa,  at  han  havde  boet  i  den  hule 
Eg  hele  Vinteren. 

„Sikke  noget  forbandet  Vrøvl,"  lød  der  saa  en 
dyb  og  næsten  højtidelig  Røst  fra  Baggrunden, 
„sikke  noget  forbandet  Vrøvl!  Ikke  er  der  den 
Mand  her  i  Herredet,  der  har  Mod  til  at  være 
en  Nat  i  den  hule  Eg,  siden  den  Nat,  Niels  Aagesen 
var  der." 

Alle  vendte  sig  imod  ham,  der  havde  talt,  og 
der  sad  en  høj,  gammel  Mand,  fattig  klædt,  i  en 
stribet  Kofte,  rød  Hue  og  Knæbuxer,  akkurat  som 
man  i  vore  Dage  har  seet  Jeppe  paa  Theatret,  en 
Dragt,  som  dengang  —  ja,  langt  senere,  til  ind  i 
Trediverne  —  blev  baaren  af  enkelte  gamle  Mænd, 
og  som  omtrent  forsvandt  samtidig  med  de  sidste 
Haarpidske.  De  Fleste  kjendte  Bakkemads.  Han 
var  nu  højt  oppe  i  den  fjerde  Snes,  men  rank  som 
et  Lys.  Han  havde  et  Slags  Privilegium  paa  at 
gaa  og  komme,  som  han  vilde.  Traadte  han  ind 
i  Kjælderstuen,  saa  satte  Kjældersvenden  en  Snaps 
for  ham  uden  at  forlange  Betaling.  Han  boede  i 
et  lille  Hus  oppe  paa  Skovhusbakken  og  havde  en 
Slags  Levevej  ved  at  gaa  omkring  i  Skoven  og 
finde  „snoede"  Stokke.  Dem  solgte  han  for  en 
Mark  Stykket,  hyppigst  paa  den  Maade,  at  man  gav 
ham  Marken  og  lod  ham  beholde  Stokken,  hvilket 
maatte  ansees  for  en  forholdsvis  god  Forretning. 
Han  vidste  Besked  med  Alt,  hvad  der  havde  med 
Skoven  at  gjøre,  og  kjendte  og  kunde  fortælle  om 
alle    de    Smaatrolde    og    alt   det   andet   Djævelskab, 

der  ved  Nattetid  husede  i  Skoven,  og  Alt,  hvad  der 
ellers  havde  tildraget  sig  der,  og  der  var,  naar  han 
havde  Lyst  til  at  fortælle,  for  det  Meste  et  eller 
andet  Spændende  derved,  som  fik  Folk  til  at  lytte, 
selv  om  de  fra  først  af  have  faaet  ham  til  at  for- 
tælle for  at  have  deres  Løjer  med  ham.  I  det  Par 
Ord,  han  havde  udtalt,  var  der  et  Navn,  der  ikke 
kunde  undlade  at  vække  Opmærksomhed,  thi  der 
var  næppe  Nogen  tilstede,  der  ikke  kunde  huske  at 
have  hørt  Et  eller  Andet  om  Niels  Aagesen,  men 
ikke  ret  Mange  vidste  rigtig  Besked  om  ham,  og 
da  saa  En  hidkastede  det  Spørgsmaal,  om  hvordan 
det  var  gaaet  til,  at  Niels  Aagesen  var  kommen 
i  den  hule  Eg,  saa  rykkede  Kredsen  af  sig  selv 
lidt  nærmere,  og  Bakkemads  gav  sig  til  at  fortælle: 
„Ja,  det  er  nu  godt  og  vel  to  Snese  Aar  siden 
Niels  Aagesen  blev  rettet  herude  paa  Thingbakken; 
men  Historien  har  jeg  hørt  af  ham  selv,  for  jeg 
har  tidt  bragt  ham  hans  Finker,  mens  jeg  tjente 
hos  Bastiver,  der  var  Regimentsskriver  og  boede 
oppe  paa  Klosteret,  inden  her  var  Amtstue.  De 
sagde,  at  Niels  havde  skudt  en  Skovrider,  som  han 
var  usaates  med,  og  det  kan  være,  at  han  havde 
skudt  ham,  men  det  kan  ogsaa  være,  at  han  ikke 
havde  skudt  ham,  men  puttet  i  Hullet  blev  han,  og 
det  i  det  selv  samme  Hul,  hvor  Philip  nu  sidder. 
Og  Birkedommeren  vilde  gjærne  have  ham  til  at 
bekjende,  men  det  vilde  Niels  Aagesen  ikke,  og 
saa  blev  han  siddende,  og  han  sad  der  i  otte 
Uger,    men    saa   kunde   han    ikke    mere.     Saa  siger 

han  en  Dag:  „Hr.  Birkedommer,"  siger  han,  „nu 
kan  jeg  ikke  holde  det  ud  længer  for  Spøgeri." 
„Ja,  vil  Du  bekjende,"  siger  Birkedommeren,  „saa 
skal  Du  komme  over  i  Kulhytten."  „Nej,  jeg  vil 
ikke,"  siger  saa  Niels,  „for  jeg  har  ikke  skudt 
Manden."  „Ja,  saa  bliver  Du  siddende,"  siger 
Birkedommeren,  „men  sig  mig,  Niels,  hvad  er  det 
for  Spøgeri,  Du  har  seet?"  „Ja,"  siger  Niels,  „jeg 
veed  godt,  at  det  ikke  er  Andet  end  Rotter  og 
Flagermus,  men  jeg  kan  ikke  holde  det  ud  alligevel, 
og  hvis  De  ikke  slipper  mig  ud,  saa  gaar  jeg  selv." 
„Ho!  Ho!"  siger  Birkedommeren,  „naar  Du  selv 
siger  til,  saa  bliver  Du  nok." 

Men  Birkedommeren  tog  alligevel  fejl,  for  næste 
Nat  gik  Niels  Aagesen;  han  havde  faaet  lavet  sig 
en  Gang  under  den  store  Sten,  der  ligger  under 
Døren,  hvor  Jorden  var  løs,  og  maaske  Andre  før 
ham  vare  komne  ud  samme  Vej ;  men  det  skulde 
han  ikke  have  gjort,  for  nu  blev  det  først  rigtig  galt. 
Han  havde  ikke  noget  Tilhold,  som  han  kunde  stole 
paa,  og  saa  havde  han  tænkt  paa  at  skjule  sig  i  den 
hule  Eg  for  det  Første.  I  kj ender  jo  nok  den  hule  Eg? 
Naar  man  gaar  ind  heroppe  ved  den  røde  Port  og  saa 
gaar  lige  frem  ad  Midterlinien,  til  hvor  Stengjærdet 
gjør  Skjællet  imod  Munkevang,  og  saa  gaar  til 
højre  langs  Gjærdet,  til  man  kommer  næsten  helt 
ud  af  Skoven  igjen  nedenfor  Kohaven,  saa  træffer 
man  syv  store  gamle  Egetræer,  der  er  de  ældste 
Træer  i  Grib  Skov,  men  det,  der  er  længst  ude 
mod  Skovkanten,  er  dog  meget  større  end  de  andre. 


132 


Nu  kan  man  jo  gaa  lige  ind  i  det,  og  der  er  magelig 
Plads,  til  at  man  kan  sidde  og  spille  en  Firkort  der- 
inde, men  dengang  kunde  man  kun  komme  ned  i  det 
ved  at  fire  sig  ned  ovenfra,  men  det  var  der  aldrig 
Nogen,  der  før  havde  vovet.  Men  den  Nat,  da  Niels 
gik,  da  var  han  først  her  henne  paa  Kroen  og  stjal 
her  lige  udenfor  Døren  under  Loftstrappen,  hvor  de 
ny  Træsko  ligger,  et  Stykke  Reb,  og  han  naaede 
ud  til  Egen,  førend  det  var  lyst;  men  inden  han 
var  kommen  op  og  havde  faaet  sit  Tov  gjort  fast 
og  havde  firet  sig  ned  til  Bunden,  var  det  dog 
begyndt  at  lysne  lidt,  og  han  kiggede  ud  igjennem 
de  største  Sprækker  og  prøvede  med  sin  Kniv,  om 
Træet  var  mørt,  for  han  tænkte,  at  han  maaske  kunde 
vide  en  af  dem  ud,  saa  at  han  kunde  klemme  sig 
igjennem  i  Stedet  for,  at  han  skulde  klavre  op  ad 
Tovet  for  at  komme  ud.  Det  var  bleven  lidt 
lysere,  og  Dagningen  trængte  gjennem  Sprækkerne 
ind  i  Træet,  da  han  vendte  sig  om;  men  i  samme 
Øjeblik  fløj  han  tilbage  og  huggede  begge  sine 
Næver  mod  Trævæggen,  saa  Blodet  sprang  af  dem, 
og  havde  han  kunnet,  saa  havde  han  skreget  i 
vilden  Sky,  om  han  saa  skulde  være  bleven  rettet 
paa  Stedet,  for  nu  saa  han,  at  han  var  ikke  alene, 
og  det,  han  saa,  var  værre  end  Rotterne  og  Flager- 
musene." 

Her  gjorde  Bakkemads  en  Pavse  og  drak  sin 
Snaps  med  en  vel  udspekuleret  Langsomhed,  og 
Kjældersvenden  fyldte  hans  Glas  paany;  men  Kro- 
gjæsterne    rykkede    lidt    tættere   sammen    og  gjorde 

agtværdige  Bestræbelser  for  at  see  ædru  ud,  und- 
tagen Per  Trunte,  der  ikke  var  med  og  endnu  ikke 
var  kommen  længere  end  til  Hvalfisken  og  tænkte 
paa,  om  Grønlænderen  havde  havt  Saddel  paa 
Udyret,  eller  om  han  var  reden  paa  det  bare 
Dækken. 

Da  Bakkemads  mærkede,  at  Spændingen  var 
paa  den  passende  Højde,  gik  han  videre  i  sin  For- 
tælling. 

„Der  stod  med  Ryggen  støttet  op  til  den  anden 
Side  af  Trævæggen  en  Benrad,  lige  op  og  ned,  og 
grinte  ad  Niels.  Nogle  gamle  Tjavser  af  Tøj- 
stumper hang  paa  Kroppen  i  Smaastumper,  og  paa 
Hovedet  sad  paa  Sned  Resterne  af  en  svensk 
Chakot,  og  der  sad  en  Livrem  med  en  Kniv  i  løst 
om  Livet  paa  ham.  Niels  rystede  som  et  Espeløv; 
han  turde  ikke  see  paa  ham,  men  han  turde  heller 
ikke  lade  være,  og  han  syntes,  at  Skildvagten 
nikkede  til  ham,  og  det  gjorde  han  maaske  ogsaa, 
for  da  Jordbunden  var  kommen  til  at  ryste  under 
ham,  begyndte  han  at  rangle  med  Bentøjet,  og  det 
gav  et  Spræt  i  Niels,  for  lige  med  Eet  var  det,  som 
om  han  gjorde  et  Tag  med  den  ene  Arm,  og  saa 
tabte  han  en  Haand,  der  faldt  ned  ved  Fødderne  af 
Niels.  Han  gav  et  Skrig  fra  sig  og  raabte:  „Rør 
mig  ikke!"  idet  han  knugede  sig  op  imod  Væggen 
og  famlede  efter  Tovet ;  men  Skildvagten  grinte  kun 
ad  ham,  og  Tovet  maa  vel  i  det  Samme  være 
kommen  til  at  røre  ved  ham,  for  pludselig  sank 
han  sammen  med  en  raslende  Lyd,  og  der  stod  en 

muggen  Røg  op  fra  Gulvet,  men  i  samme  Øjeblik 
væltede  ogsaa  Niels  og  blev  liggende  lige  saa  død 
som  den  Anden." 

Her  gjorde  Mads  sin  anden  Pavse  og  drak  den 
anden  Snaps,  og  Kjældersvenden  skjænkede  ham  i 
en  beklagelig  Distraktion  den  tredje. 

„Hvordan  Fanden  kan  han  dog  være  kommen 
derned?"  ytrede  Poul  Skræder. 

„Ja,  hvordan  kan  Fanden  gaa  ud  igjennem  et 
Nøglehul?"  sagde  Bakkemads,  „men  ellers  kan  det 
da  ha'  været  en  Svensker,  som  for  over  hundrede 
Aar  siden  har  skjult  sig  der,  men  dengang  har 
Hullet  været  saa  snævert,  at  han  er  bleven  klemt 
fast,  og  saa  er  han  bleven  staaende  oprejst.  Men 
ikke  veed  jeg,  om  det  nogensinde  har  været  et 
levende  Menneske,  men  det  veed  jeg,  at  da  Niels 
var  bleven  Menneske  igjen,  han  vidste  selv  ikke, 
hvorlænge  han  havde  ligget  der,  saa  kom  han 
tilsidst  op  ad  Tovet,  og  gik  lige  ned  og  meldte  sig 
paa  Arresten  og  bekjendte,  at  han  havde  skudt 
Skovrideren,  og,  som  jeg  før  sagde,  rettet  blev  han 
herude  paa  Thingbakken.  Og,  seer  I,  Folk,  den 
Historie  kjender  Philip  lige  saa  godt  som  jeg,  og  I 
kan  stole  paa,  at  den,  der  siger,  at  Philip  turde 
ligge  en  Nat  over  i  den  hule  Eg,  han  siger  noget 
Vrøvl." 

Saa  drak  Bakkemads  sin  tredje  Snaps,  tørrede 
sin  Mund  med  sit  Ærme  og  bød  Farvel. 

Saa  længe  Fortællingen  varede,  havde  Skade 
kun    med   Maadehold    luftet    sit  Øje   ved    Kighullet, 

men  han  vidste  af  Erfaringen,  at  Reaktionen  vilde 
indfinde  sig,  naar  Spændingen  var  forbi,  og  Trangen 
til  at  optræde  personlig  paa  Skuepladsen  vilde  melde 
sig,  og  at  den  vilde  melde  sig  med  forøget  Styrke, 
fordi  den  en  Tidlang  var  holdt  nede  ved  kunstige 
Midler. 

Det  slog  til  paa  en  Prik.  Da  Bakkemads  var 
gaaet,  begyndte  Gjæsterne  at  drøfte  Sagen,  hver  fra 
sit  Synspunkt,  og  da  der  ikke  var  en  Eneste  til 
Stede,  der  ytrede  mindste  Tilbøjelighed  til  at  høre 
efter,  hvad  de  Andre  sagde,  begyndte  der  at  ud- 
brede sig  en  ubestemt  Fornemmelse  af,  „at  Ordet 
var  frit",  hvilket  gav  sig  tilkjende  ved  en  forøget 
Anvendelse  af  Forbandelser  over  Medmenneskenes 
øjne,  Hjærter,  Nyrer  og  øvrige  Legemsdele  i  For- 
bindelse med  en  Tilbøjelighed  til  at  trække  Trøjer 
af  og  smøge  Ærmer  op.  Ordet  var  ualmindelig 
frit,  idet  samtlige  Talere  som  oftest  havde  Ordet 
paa  een  Gang,  der  var  en  Trang  til  at  røre  Lem- 
merne og  en  forhøjet  Livsfølelse  hos  dem,  der 
elskede  Kampen  for  dens  egen  Skyld;  der  var  en 
ikke  bestemt  udtalt,  men  en  af  alle  følt,  For- 
nemmelse af,  at  „Nogen"  skulde  have  Prygl,  uden 
at  man  gjorde  sig  klart,  hvem  denne  „Nogen" 
var;  kort  sagt,  der  føltes  kun  Savnet  af  et  Strids- 
æmne,  for  at  Minen  kunde  tændes,  og  det  var  da 
saare  belejligt,  at  „Stærke  Jeppe"  traadte  ind  i 
Kjælderstuen  med  sin  mest  storsnudede  Mine. 

Stærke  Jeppe  var  en  Fisker  fra  Villingebæk,  høj 
og  bred  som  en  Kæmpe,   og   det  var  let  at  see,    at 

han  ikke  bar  sit  Navn  for  Ingenting.  Men  hans 
Selvfølelse  var  stor,  og  han  var  noget  overmodig 
anlagt  fra  Naturens  Haand,  hvorfor  han  ikke  var 
tilstrækkelig  hengiven  til  at  veje  Situationen  og 
rekognoscere  Valpladsen  før  Slaget.  Han  traadte 
altsaa  ind  i  Kjælderstuen  med  Huen  paa  og  Hæn- 
derne i  Lommen  uden  saa  meget  som  at  sige,  som 
man  dengang  sagde,  „Goddag  i  Stuen  1";  han 
kastede  ligesom  et  søgende  Blik  omkring  sig,  hæf- 
tede det  endelig  paa  en  bekjendt  Slagsbroder,  Ole 
Slagter  fra  Græsted,  og  udbrød  uden  nogen  Ind- 
ledning : 

„Det  er  den  Onde  fløjte  mig  Løgn!" 
Denne  Form  at  indlede  en  Konversation  paa  vil 
komme  de  fleste  Nutidsmennesker  noget  over- 
raskende, men  den  er  korrekt;  naturligvis  vil  den  tæn- 
kende Læser  af  sig  selv  falde  paa,  at  Jeppe,  inden 
han  traadte  ind  i  Kjælderstuen,  af  En  eller  Anden 
udenfor  har  hørt,  hvilket  Æmne  der  var  paa  Bane 
derinde.  Vi  ere  en  blødsøden,  alle  mere  eller  mindre 
halvstuderet,  Race,  der  tror,  at  det  er  nødvendigt 
at  føje  en  Indledning  til  sine  Undersøgelser  og  give 
Grunde  for  sine  Paastande,  og  vi  give  i  Regelen 
begge  Dele  lige  slet;  men  det  naturlige  Menneske 
falder  med  Døren  ind  i  Huset,  og  hvis  Grunde  be- 
høves, komme  de  bagefter.  Jeg  maa  derimod  gjøre 
de  eventuelle  Læsere  og  endnu  mere  de  skjønne 
Læserinder  af  disse  Blade  en  Undskyldning  for  at 
jeg  nu  og  da  i  Stedet  for  den  almindelige  Maneer 
at    udfylde    mindre    fine   Talemaader   med    Prikker, 

hvorved  jeg  ikke  indseer,  at  der  vindes  Andet  end 
et  Skalkeskjul,  sætter  disse  Talemaader  rent  ud  i 
al  deres  ufine  Tydelighed ;  thi  da  det  er  min  Hensigt 
med  disse  Blade  ikke  saa  meget  at  fortælle  en  Be- 
givenhed som  at  give  et  Biilede  af  en  Races  Liv  og 
Tænkemaade,  saa  maa  jeg,  hvis  dette  skal  lykkes,  i 
det  Mindste  delvis  tale  disse  Folks  Sprog.  Men  Sagen 
er,  at  der  klæber  en  Plet  ved  mine  kjære  nærmeste 
Stammefrænder,  Kulsvierne,  eller  rettere  sagt  ved 
deres  Sprog,  nemlig  den,  at  det  næsten  ikke  er 
dem  muligt  med  tilstrækkelig  Tydelighed  at  frem- 
sætte den  mest  dagligdags  Paastand  uden  at  ud- 
styre den  med  de  kraftigste  Eder,  og  jeg  tager 
næppe  meget  fejl  ved  at  fremsætte  den  Paastand, 
at  der  ikke  paa  den  hele  vide  Jord  lever  en  Be- 
folkning, der  vilde  kunne  tage  det  op  med  den 
sjællandske  —  især  den  nordsjællandske  —  Land- 
befolkning i  den  Kunst  at  bande.  Jeg  anseer  ikke 
denne  Færdighed  eller  Nødvendighed  for  et  Fortrin, 
men  det  vilde  være  en  grov  Vildfarelse,  hvis  man 
deri  vilde  see  et  ondt  eller  brutalt  Sindelag  eller 
gudsbespottelige  Ord.  Som  jeg  ovenfor  antydede, 
ere  disse  Eder  for  længe  siden  blevne  en  Del  af 
Sproget,  hvori  de  enkelte  Ord  aldeles  have  tabt 
deres  oprindelige  Betydning;  det  er  Talemaader, 
om  man  vil,  rhetoriske  Vendinger,  der  kun  udfylde 
Talens  aabne  Huller,  uden  at  der  tænkes  det  mindste 
Ondt  derved,  ja,  Ingen  tvivler  om,  at  hvis  den, 
der  tankeløst  udslynger  en  Forbandelse  over  Næstens 
øjne   eller  Nyrer,    blev   taget   paa  Ordet,    saa   vilde 

han  blive  greben  af  Forfærdelse  derover.  Hvor 
ildelydende  og  hæslig  denne  Vane  end  er,  lyder  den 
dog  i  mine  Øren  langt  fra  saa  stødende,  som  naar 
man  i  de  saakaldte  dannede  Kredse  hvert  øjeblik 
hører  et  „Ved  Gud"  eller  „ved  Gud  i  Himlen".  Jeg 
hørte  nylig  en  Fortælling,  der  vidner  om,  i  hvilken 
Grad  disse  Eder  læres  sammen  med  Sproget  og  udgjør 
en  Del  deraf.  Jeg  hørte  den  af  en  lærd  Mand,  ja, 
hvad  mere  er,  af  en  theologisk  Professor,  saa  at 
det  ikke  er  Løgn.  Han  fortalte  om  en  Mand,  der 
ude  paa  Landet  ønskede  en  Oplysning  om  Vejen 
af  en  lille  Bondedreng,  men  fik  til  Svar  nogle 
usammenhængende  Lyd :  Je  —  je  —  ve  —  ve  — 
fa  —  fa  —  æ  —  æ  — .  Da  Manden  ikke  kunde 
tyde  disse  mørke  Talemaader,  men  i  det  Samme 
opdagede  Drengens  Moder,  der  stod  i  Nærheden, 
raabte  han  til  hende:  „Hvad  er  det,  Drengen 
siger?",  hvorpaa  Moderen  svarede:  „Aa,  han  mener 
bare:  Jeg  veed  det  Fanden  æde  mig  ikke  —  men 
De  maa  have  Barnet  undskyldt,  for  han  kan  ikke 
tale  rent  endnu." 

Alligevel,  kjære  Landsmænd,  hvem  dette  kommer 
for  øje,  beder  jeg  Eder  at  lægge  den  hæslige  Vane 
af  eller  af  vænne  den  opvoxende  Slægt  af  dermed. 
Den  har  bidraget  meget  til  at  bringe  Kulsvier- 
befolkningen i  slet  Rygte;  den  styrker  Troen  paa, 
at  der  iblandt  Eder  findes  en  Hoben  Raahed  og 
Slethed,  som  i  Virkelighed  er  fremmed  for  Eder 
med  Undtagelse  af  de  daarlige  Personer,   der  findes 

i  alle  Kredse,  lige  til  de  allerfineste,  og  maaske 
mest  der. 

Vi  vende  saa  tilbage  til  Stærke  Jeppe,  der 
traadte  ind  i  Kjælderstuen  med  de  Ord: 

„Det  er  den  Onde  fløjte  mig  Løgn." 

„Hvad  er  Løgn?"  raabte  Ole  Slagter  og  rejste 
sig  op,  idet  han  smed  det  Snapseglas,  han  just 
havde  i  Haanden,  i  Gulvet  og  trampede  det  i  Mas 
under  sin  Hæl. 

„Hvad  rager  det  Dig,  Din  vindøj  ede  Slagter- 
tamp? Jeg  siger,  at  det  er  Løgn,  alt  det  Sludder, 
om  at  Napoleon  er  død." 

Xaar  Stærke  Jeppe  kaldte  Slagteren  „vindøjet", 
saa  var  ogsaa  dette  en  rhetorisk  Overdrivelse,  idet 
Slagterens  øjne  ikke  i  mindste  Maade  gav  grundet 
Anledning  til  denne  Bemærkning,  medens  Jeppes 
brutale  Benægtelse  af  Napoleons  Død  havde  sin 
ganske  bestemte  Grund.  Han  vilde  nemlig  paa 
ingen  Maade  have,  at  Napoleon  maatte  være  død, 
fordi  han  hver  Dag  ventede  at  faa  sit  Kaperbrev  i 
Orden,  og  uden  at  være  Politiker  saaledes  som 
Smeden  i  Nøddebo  havde  han  en  uklar  Fornemmelse 
af,  at  Napoleons  Død  kunde  føre  til  Fred,  og  at 
Kapervæsenet  dermed  var  ude. 

Ole  Slagter  hørte  derimod  til  den  Majoritet,  der 
havde  været  for  Kejserens  Død,  og  betragtede  sig 
i  Øjeblikket  som  denne  Majoritets  Ordfører,  men 
selv  om  han  havde  hørt  til  Minoriteten,  stod  Stem- 
ningen i  Øjeblikket  afgjort  paa  Prygl,  og  følgelig 
;    han   uden    Betænkning   den    tilkastede  Handske 

op,  slog  et  Slag  i  Bordet,  saa  at  Mærkerne  af  hans 
fire  Knoer  sad  deri,  satte  i  et  Spring  over  Bordet 
og  et  Par  Bænke,  og  det  i  en  saadan  Fart,  at  han 
havde  Jeppe  i  Kværken,  inden  denne  havde  gjort 
sig  rede  til  at  afværge  det  pludselige  Angreb. 

Slagterens  uforfærdede  Anfald  paa  Kæmpen  frem- 
kaldte et  almindeligt  Bifaldsraab,  men  Jeppe  var 
dog  den  stærkeste,  og  de  to  Stridsmænd  væltede  i 
et  Øjeblik  Stole,  Borde  og  Bænke  omkring  sig  og 
slog  løs  paa  hverandre  uden  smaalige  Hensyn  og 
hygiejniske  Betænkeligheder.  Havde  nu  de  andre 
Krogjæster  været  almindelige  Hverdagsmennesker 
eller  blot  tilstrækkelig  ædru,  havde  de  vel  ladet 
Kampen  rase  ud  mellem  dem  alene,  med  Deltagelse 
fulgt  Kampens  Omskiftelser  og  i  det  Højeste  slaaet 
til  Yæds  om  Udfaldet,  men  Stemningen  var  „oppe", 
og  da  det  begyndte  at  knibe  for  Slagteren,  be- 
gyndte først  En,  saa  en  Anden,  at  give  ham  en 
Haandsrækning  i  Form  af  et  Spark  eller  et  Næveslag 
til  Jeppe,  og  da  der  ogsaa  vare  nogle  svagere 
Aander  til  Stede  af  den  Slags,  der  have  Tilbøjelighed 
til  at  slaa  sig  paa  den  Stærkeres  Parti,  sloge  de  i 
samme  Grad  løs  paa  Ole  Slagter,  saa  at  Kampen 
snart  rasede  over  hele  Linien.  Paa  dette  Stadium 
forsvandt  Gjæstgiver  Skades  Øje  fra  Kighullet  i 
Døren,  da  Ævret  nu  var  opgivet.  Kontoristerne 
ude  paa  Keglebanen  brød  af  midt  i  en  Pot  Kegler 
og  kom  løbende  for  i  forsigtig  Afstand  ude  fra 
Gaarden  at  see  paa  Forestillingen,  der  ledsagedes 
af  øredøvende   Vræl   og   Skraal,    og    det    var,    kort 

sagt,  et  Kroslagsmaal  efter  de  bedste  Mønstre.  Ole 
Slagter  og  hans  Folk  vare  imidlertid  i  afgjort 
Overtal,  og  skjønt  Jeppe  værgede  sig,  som  det 
sømmede  sig  for  en  Mand,  der  holdt  paa  Napoleon, 
blev  dog  han  og  hans  Tilhængere  efter  nogle  faa 
Omgange  smidte  ud  i  en  yderst  laset  Forfatning, 
og  anbragte  i  et  Lag  Halm  ude  i  Rejsestalden,  thi 
Staldmesteren  havde  den  priselige  Vane,  naar  Kamp- 
bulderet lød  derinde  fra,  at  anlægge  et  første  Linies 
Lazaret,  der  i  Almindelighed  viste  sig  ikke  at  have 
været  overflødigt.  Sejrherrerne  forfulgte  derefter 
ikke  deres  Sejr,  men  gik  eller  kjørte  deres  Vej  saa 
hurtig  som  muligt.  Skade  lagde  Beslag  paa  de 
Overvundne,  der  vare  blevne  tilbage,  for  at  faa 
Krigsomkostningerne  dækkede. 

Napoleons  Død  var  gaaet  sejerrig  igjennem  og 
hævdet  ved  Krigens  Ret;  han  var  i  Esrom  Kro  for 
Øjeblikket  saa  død,  som  man  nogenlunde  kan  taale 
at  være,  og  som  han  for  sin  egen  Skyld  helst 
burde  have  været. 


XI. 
Informatoren. 


lin  Times  Tid  efter,  at  det  sidste  Slag  var  slaaet, 
medens  de  Saarede  endnu  vaandede  sig  paa  Smertens 
Leje  ude  i  Staldmesterens  Lazaret,  hvor  denne  er- 
farne Badskjær  gjorde  en  rig  Anvendelse  af  den 
eneste  ham  bekjendte  Balsam,  Brændevin,  der  for- 
uden Havregrød  er  det  eneste  bekjendte  Lægemiddel, 
der  lige  godt  kan  anvendes  til  udvendig  og  ind- 
vendig Brug,  og  hvormed  han  afvexlende  badede  de 
opsvulmede  Lemmer  og  vederkvægede  de  tørstige 
Halse  —  ikke  mindst  sin  egen  —  og  efterhaanden 
tømte  Lazaretet  for  dem,  der  kunde  taale  at  ud- 
skrives, rullede  Konferentsraad  Jantzen  med  sved- 
dampende Heste  ind  i  Gaarden  og  bestilte  Værelser 
for  et  længere  Ophold. 

Nu  blev  der  Travlhed  i  Kroen;  Skade  var  idel 
Buk  og  Skrabud,  og  hans  rødhaarede  Tærne,  Per- 
nille, svirrede  omkring  som  en  sindssvag  Oldenborre 
med  Støvekoste  og  Karklude  for  at  gjøre  et  Par 
Værelser  nogenlunde  beboelige    for    en    saa   høj  og 

frygtet  Gjæst.  Konferentsraaden  var  kjendt  over 
hele  Landet,  og  naar  han  pludselig  slog  sig  ned  et 
Sted,  saa  blev  Luften  svanger  med  Rygter  og  uklare 
Fornemmelser,  saa  laa  der  i  Atmosphæren  en  Lugt 
af  Kasseeftersyn  og  Kiggen  i  Regnskaber,  Under- 
søgelser omkring  ved  Aaløb  og  i  Skovene,  og  det 
maatte  være  en  svær  skudfri  Samvittighed,  der  ikke 
fik  nogle  klamme  Fornemmelser,  der  alle  mundede 
ud  i  et:  „Hvad  mon  Konferentsraaden  siger  til  det 
eller  det?"  Skade  bukkede  og  skrabede,  og  Pernille 
svirrede  Dag  efter  Dag,  men  hvad  Konferentsraaden 
tog  sig  for,  fik  Ingen  at  vide,  og  man  hørte  hverken, 
at  Kancelliraaden  var  sat  af  eller  Kanalvogteren  arre- 
steret. Hver  Dag  kjørte  han  ud,  snart  til  eet  Sted, 
snart  til  et  andet,  men  der  skete  Ingenting,  og  det 
var  netop  det  hemmeligt  Grufulde,  thi,  hvor  Kon- 
ferentsraaden kom,  plejede  der  ellers  altid  at  ske  Noget. 
Han  spiste,  drak  og  sov  ligesom  et  andet  Menneske, 
og  han  spadserede  stundom  ganske  alene  langs  Ka- 
nalen ned  til  Søen,  ja,  han  kunde  gribes  i  at  sætte 
sig  ved  Bredden  med  et  alvorligt  Ansigt  ved  Siden 
af  en  Intet  anende  Kontorist  fra  Amtstuen,  der  taal- 
modig  sad  Time  efter  Time  for  at  fiske  Aborrer, 
men  aldrig  fik  nogen,  fordi  der  ingen  Aborrer  var. 
Sagen  var,  at  Konferentsraaden  vilde  Noget,  men  til 
dette  Noget  behøvede  han  et  Menneske,  og  han  gik 
omkring  med  sin  Lygte  ligesom  forlængst  afdøde 
Diogenes,  og  det  syntes,  at  han  havde  lige  saa 
svært  som  denne  ved  at  finde,  hvad  han  søgte. 
Saa    hændte    det    sig    en   Eftermiddag,    at  Kon- 

ferentsraaden  atter  gik  med  det  samme  uforstyrre- 
lige Ansigt  langs  Kanalen  og  traf  en  mindst  lige  saa 
uforstyrrelig  Fisker,  der  taalmodig  sad  og  saa  paa 
en  Told,  der  ikke  rørte  sig  af  Pletten,  og  Konferents- 
raaden  satte  sig  i  Græsset  ved  Siden  af  ham  og 
prøvede  paa  at  indlede  en  Samtale.  Fiskeren  var  en 
Mand,  der  saa  ud  til  at  være  henimod  Trediverne, 
lidt  mager  og  lidt  luvslidt  saa  han  ud ;  han  var  iført 
en  gammel,  dygtig  slidt,  blaa  Kjole  med  blanke 
Knapper,  en  falmet  grøn  Kaskjet  med  en  meget  bred 
Skygge,  graa  Buxer  af  hjemmegjort  Klæde  og  lange 
Støvler  uden  paa  Buxerne.  Konferentsraaden  var 
vant  til,  naar  han  indlod  sig  i  Samtale  med  Folk, 
at  de  kjendte  ham  og  strax  fra  Begyndelsen  af  gjorde 
sig  saa  smaa  som  muligt  i  Forhold  til  ham;  men 
han  mærkede  her  til  sin  Forundring,  at  denne  Mand 
ikke  i  mindste  Maade  lod  sig  paavirke  af  hans  For- 
nemhed, skjønt  han  som  en  dannet  Mand  svarede 
høfligt,  men  noget  tilbageholdent,  og  aabenbart 
hverken  følte  sig  forlegen  eller  synderlig  smigret  ved 
Samtalen  med  den  fornemme  Mand,  saa  at  denne 
endog  havde  troet  det  nødvendigt  at  fortælle  ham, 
hvem  han  var,  og  det  var  nærved  at  give  et  Sæt 
i  ham,  da  Fiskeren  besvarede  dette  paa  den  utvung- 
neste  Maade  af  Verden  ved  ligeledes  at  røbe  sit 
Inkognito. 

Den  ligefremme  Maade,  hvorpaa  Fiskeren  talte, 
og  som  i  Begyndelsen  næsten  saarede  Konferents- 
raaden, gjorde  dog  snart  den  Virkning,  som  den  al- 
tid gjør  paa  den  dannede   Mand,    at    han    følte    en 

virkelig  Tilfredsstillelse  ved  Samtalen,  der  havde 
varet  en  halv  Times  Tid  eller  saa,  da  Konferents- 
raaden  søgte  at  dreje  den  ind  i  et  bestemt  Spor. 

„De  er  altsaa  Informator  for  Amtsforvalterens 
Børn  her  paa  Esrom;  det  kan  dog  næppe  være  en 
Stilling,  der  er  synderlig  indbringende  eller  tilfreds- 
stillende for  en  Mand  med  Deres  Forudsætninger." 

„Ja,  Hr.  Konferentsraaden  maa  erindre,  at  mine 
Forudsætninger  ikke  ere  store.  Som  jeg  alt  har  be- 
mærket, er  jeg  rigtignok  Student,  men  ulykkelige 
Familieforhold  hindrede  mig  i  at  komme  videre,  og 
jeg  er  for  Tiden  tilfreds  i  min  Stilling,  og  det  er, 
saa  vidt  min  Erfaring  har  lært  mig,  saare  sjældent, 
at  et  Menneske  kommer  saa  vidt." 

„Ah  —  De  er  Filosof  — " 

„Aa  ja,  en  Smule,  om  De  saa  vil;  det  vil  sige, 
jeg  er  vant  til  at  have  Øjnene  med  mig,  og  jeg  hat- 
sjælden  truffet  Nogen,  han  være  nok  saa  højt  paa 
Straa,  der  ikke  gik  omkring  med  et  eller  andet 
hemmeligt  Ønske,  han  ikke  kunde  faa  opfyldt.  Har 
jeg  ikke  Ret?" 

Konferentsraaden  trak  Øjnene  til  sig,  da  Informa- 
toren ved  dette  Spørgsmaal  vendte  sit  Blik  lige  imod 
ham.    Informatoren  fortsatte: 

„De  seer  paa  den  Told  der;  De  tror  maaske,  at 
der  er  Bid,  nej,  det  var  kun  mig,  der  trak  lidt  ube- 
hændig i  Snoren ;  det  vilde  gjøre  mig  ondt ,  om 
j,(jn  af  de  stakkels  Fisk  skulde  gjøre  sig  skyldig 
i  en  saadan  Dumhed,  men  for  ikke  at  sætte  dem 
yderligere  i   Fristelse,    vil   jeg  nu  trække  min  Snøre 

i  Land  og  lave  mig  til  at  gaa  hjem.  Som  De  seer, 
Hr.  Konferentsraad ,  er  der  dog  ingen  Bid  idag, 
hverken  for  mig  eller  for  --" 

„Eiler  for  hvem?"  afbrød  Konferentsraaden,  da 
Fiskeren  havde  gjort  en  Standsning  i  sin  Tale, 
medens  han  rolig  begyndte  at  rulle  sin  Snøre  om 
Stangen. 

„For  Aborrerne,  Hr.  Konferentsraad.  Det  er 
mig  en  stor  Ære,  De  har  vist  mig  ved  at  ville  være 
Vidne  til  min  uheldige  Fiskefangst  og  at  have  villet 
indlade  Dem  i  Samtale  med  et  saa  ringe  Individ 
som  mig;  jeg  takker  Dem  ærbødigst  og  ønsker  Dem 
en  behagelig  Aften." 

„Fornøjelsen  har  aldeles  været  paa  min  Side, 
Hr.  Informator,  jeg  forsikrer  Dem,  at  det  er  første 
Gang  i  mit  Liv,  at  jeg  er  truffet  paa  et  Menneske, 
der  følte  sig  fuldkommen  tilfreds  og  ikke  undsaa  sig 
ved  at  udtale  det.     Paa  Gjensyn!" 

Med  disse  Ord  rakte  han  den  noget  overraskede 
Informator  Haanden  paa  en  virkelig  hjærtelig  Maade 
og  fortsatte  sin  Vandring  ned  mod  Søen,  medens 
Informatoren  gik  den  modsatte  Vej,  tilbage  mod  Es- 
rom. Konferentsraaden  havde  dog  kun  gaaet  faa 
Skridt,  før  han  standsede,  vendte  sig  om  og  saa 
efter  den  Mand,  fra  hvem  han  nys  havde  taget  Af- 
sked. Han  betænkte  sig  nogle  Øjeblikke,  men  gik 
saa  hurtig  efter  ham  og  naaede  ham,  inden  denne 
endnu  var  kommen  til  Kanalbroen. 

„Har  De  noget  imod,  at  jeg  følger  med  dem?" 
udbrød  han,    da   han  var  paa  Siden  af  ham.      „Jeg 

seer,  at  det  er  bleven  min  Middagstid,  og  jeg  vil 
dog  ikke  lade  Hr.  Skades  gode  Mad  blive  kold." 

„Nej,  det  er  mig  kun  en  Ære,  hvis  mit  ringe 
Selskab  kan  være  Dem  til  nogen  Fornøjelse." 

„Det  kan  det  ganske  vist;  her  er  kun  faa  Folk 
herude,  som  det  er  værdt  at  tale  med.  Befolk- 
ningen her  omkring  er  et  vildt  Folkefærd  og  har 
ikke  det  bedste  Rygte.  De  maa  jo  kjende  den,  da 
De  har  opholdt  Dem  flere  Aar  her." 

„Jeg  kan  forsikre  Hr.  Konferentsraaden,  at  Be- 
folkningen er  langt  bedre  end  sit  Rygte,  fraregnet 
enkelte  vilde  Skud.  Det  er  en  Flok  Børn,  noget 
vilde  og  uregjerlige,  men  med  en  god  Bund." 

„Men  Drukkenskab  og  Slagsmaal  høre  jo  dog 
til  Dagens  Orden,  ikke  at  tale  om  de  idelige  Indgreb 
i  Ejendomsretten,  Vildt-  og  Brændetyveri." 

„Ja,  hvad  det  første  angaar,  er  det  desværre 
sandt;  men  naar  Befolkningen  i  denne  Henseende 
staar  noget  lavere  end  i  Landets  fleste  Egne,  saa 
skyldes  dette  den  isolerede  Beliggenhed  her  Nord 
for  Skovene.  De  maa  erindre,  at  det  ikke  er  meget 
længe  siden,  at  de  nu  spredte  Skovstrækninger 
mellem  Esromsø  og  Øresund  i  Forbindelse  med 
Gribskov  udgjorde  en  sammenhængende  Skovmasse, 
der  dannede  en  bestemt  Adskillelse  mellem  Landet 
Nord  og  Syd  for  Skoven,  ja,  Strækningen  mellem 
Esrom  og  Helsingør  har  jo  endnu  store  uopdyrkede 
lynggroede  Partier.  Civilisationen  har  derfor  havt 
langsommere  ved  at  trænge  frem  til  disse  Egne,  og 
Befolkningen    har    derfor    beholdt   nogle   af  Middel- 

alderens  Unoder,  men  ere  ogsaa  blevne  fri  for 
nogle  af  Civilisationens  Skyggesider.  Drikker  og  slaas 
Folk  her  i  Egnen  lidt  mere  end  andetsteds,  saa 
ere  de  paa  den  anden  Side  i  en  mærkelig  Grad  fri 
for  smaalig  og  egennyttig  Beregning;  de  ere  i 
Regelen  sanddru  og  paalidelige,  men  en  vis  ubændig 
Naturkraft  trænger  stundom  til  at  faa  Luft.  De  ere 
modige  og  stolte,  og  et  Slagsmaal  kan  opstaa  af 
de  ubetydeligste  og  mest  intetsigende  Grunde,  mindre 
af  Fjendskab,  end  fordi  de  trænger  til  at  faa  Kræf- 
terne brugte." 

„Ja,  jeg  har  hørt  Tale  om,  at  der  samme  Dag, 
som  jeg  kom  hertil,  har  været  et  alvorligt  Sammen- 
stød paa  Kroen." 

„Ja,  og  hvorom  drejede  Kampen  sig?  Hverken 
om  mere  eller  mindre,  end  om  Kejser  Napoleon 
var  levende  eller  død,  hvilket  Rygte  var  bleven  ud- 
bredt her  paa  Egnen." 

„Ja,  men  Brændetyverierne,  Krybskytteriet?" 

„En  Befolkning,  der  lever  midt  i  en  saadan 
Overflod  af  Træer  og  Vildt,  kan  nu  een  Gang  ikke 
faa  i  sit  Hoved,  at  det  er  at  stjæle  at  tage  en  Pind 
i  Skoven  eller  en  Raabuk,  naar  Gryden  er  tom. 
Jeg  kan  forsikre,  at  denne  Fornemmelse  ligger  i 
den  Grad  i  Luften,  at  det  er  svært  for  os  Andre, 
ja,  baade  for  Præst  og  Dommer,  ikke  at  smittes 
deraf.  Mangen  fattig  Mand,  der  uden  Betænkning 
stjæler  i  Skoven,  kan  De  betro  utalte  Penge  uden 
at  risikere  det  Mindste.  En  anden  Sag  er  det  med 
de  store  Forbrydelser,  Mord,  Overfald  eller  egentlige 

Tyverier,  men  de  begaaes  mest  af  Fremmede,  der 
søge  hertil,  hvor  de  tro  sig  bedre  sikrede  mod 
Forfølgelsen  end  i  det  øvrige  Land." 

..Jeg  er  ikke  langt  fra  at  misunde  Befolkningen 
en  saa  varm  og  veltalende  Forsvarer,  men  jeg 
tilstaar,  at  jeg  er  noget  overrasket  over  Deres  Op- 
fattelse af  Befolkningen  her;  men  hvad  enten  De 
har  Ret  eller  Uret,  gjør  Deres  Synspunkt  Dem  Ære. 
Jeg  har  selv  i  en  Tid,  der  nu  rigtignok  ligger 
temmelig  fjærnt,  opholdt  mig  en  Del  her  paa  Egnen, 
men  jeg  tilstaar,  at  mit  Indtryk  var,  at  jeg  befandt 
mig  i  en  sjælden  Samling  af  Ityggesløshed  og  Vold- 
somhed." 

„Det  har  —  ja,  undskyld  mig  —  vistnok  været 
Deres  Fejl,  at  De  kun  har  faaet  øje  paa  den  ene 
Side  af  Folkekarakteren.  Har  De  nogensinde  havt 
Lejlighed  til  at  vise  Nogen  af  denne  bagtalte  Be- 
folkning fuld  Tillid?" 

„Nej,  det  skulde  jeg  nok  vogte  mig  for." 

„Ja,  der  har  vi  det.  Menneskene  ere  nu  een 
Gang  det,  som  man  selv  gjør  dem  til.  Jeg  viser 
Enhver  fuld  Tillid,  og  derfor  skuffer  Ingen  mig." 

..Maaske  har  Ingen  seet  nogen  Fordel  ved  at 
skuffe  Dem?" 

)et  skal   Gud    vide,   at   deri    har  De  Ret,    men 

har   Snese   Gange   seet   det   Samme,    hvor  For- 
holdet  var  et  andet.      Jeg    er    saa    lavt   stillet  som 
i  Samfundet,   men    hvor  jeg  kommer,   bliver 
jeg  venlig  og  høflig  modtaget,  og  jeg  har  mere  end 
ring  havt  Lejlighed  til  at  berolige  de  stridigste 

Sind  ved  et  venligt  Ord.  Ja,  undsk}id  mig,  Hr. 
Konferentsraad,  men  dette  er  et  Thema,  der  gjør 
mig  varm,  og  det  er  latterligt  af  mig  at  ville  belære 
en  Mand  med  Deres  Erfaring  og  Menneskekundskab, 
men  tro  mig,  det  er  saa  godt  som  en  Naturlov,  at 
hvor  der  vises  fuld  Tillid,  bliver  denne  ikke  svegen 
een  Gang  af  tusinde,  men  tag  blot  det  mindste 
Gran  af  Tilliden  bort,  saa  har  hele  Resten  ingen 
Værdi.  Men  nu  er  jeg  hjemme  —  der  seer  De 
mine  Drenge  inde  i  Klostergaarden." 

De  skiltes  nu,  og  Konferentsraaden,  der  blev  et 
Øjeblik  staaende  for  at  see  efter  sin  ny  Ven,  blev 
Vidne  til,  at  Informatoren  i  en  Fart  saa  sig  om- 
ringet af  en  Flok  Drenge,  der  kom  springende  med 
det  Udraab:  „Maa  vi  see  Deres  Fisk,  Hr.  Markussen, 
maa  vi  see  Deres  Fisk?" 

„Aa,  Sladder,  Drenge,  I  veed  jo  godt,  at  jeg 
ingen  Fisk  har,  og  at  jeg  ikke  nænner  at  gjøre  de 
smaa  Stakler  Fortræd.  Naa,  Ludvig,  kom  Du  op 
med  mig  paa  mit  Kammer,  saa  skal  vi  have  os 
en  Omgang  med  Badens  Grammatik.  Hans,  Du 
kan  sætte  min  Medestang  hen  i  Skuret,  og  saa  kan 
Du  gjærne  komme  med  op,  saa  skal  Du  faa  Lov 
til  at  see  i  de  gule  Billedbøger,  medens  Ludvig  og 
jeg  tyre  Latinen  —  naa,  af  Vejen,  I  smaa  Hvalpe  — " 
og  saa  gik  Hr.  Markussen  med  et  glædestraalende 
Ansigt  op  ad  Klosterets  brede  Trappe,  bøjede  paa 
første  Sal  til  Venstre  ind  ad  den  stenlagte  Gang, 
indtil  han  henimod  Klosterets  østlige  Ende  kom  til 
sit  Værelse,  ledsaget  af  Ludvig  og  Hans. 

Imidlertid  havde  Konferentsraaden  under  og  efter 
sit  Maaltid  ovre  i  Kroen  tænkt  over  sin  Samtale 
med  Informatoren  og  ikke  ret  kunnet  faa  rede  paa 
den  Fisker,  han  nylig  havde  forladt.  Han  havde 
en  Fornemmelse,  der  var  ham  fremmed,  og  som 
han  ikke  ret  vilde  være  bekjendt  for  sig  selv  —  at 
være  bleven  tilbagevist,  i  visse  Maader  at  have 
staaet  over  for  sin  Overmand,  for  en  Mand,  der 
Intet  frygtede,  fordi  han  Intet  ønskede,  for  en  Mand, 
der  var  tilfreds  i  saa  ussel  en  Stilling,  og,  hvad  der 
var  det  værste,  en  Mand,  der  vistnok  havde  været 
klarøjet  nok  til  at  see,  at  han,  Konferentsraaden,  i 
Øjeblikket  søgte  Hjælp  hos  Informatoren  og  var 
bleven  afvist.  „Der  er  ikke  Bid  idag,  hverken  for 
mig  eller  for  —  for  hvem?  Han  mente  for  mig," 
sagde  Konferentsraaden  til  sig  selv,  „han  mente, 
jeg  tryglede  ham  om  Noget,  og  har  han  ikke  Ret? 
Jeg  maa  have  et  Menneske,  som  jeg  kan  bruge, 
og  som  jeg  fuldt  ud  kan  stole  paa,  og  hvor  faar 
jeg  det,  naar  det  ikke  netop  er  en  Mand,  der  Intet 
frygter,  fordi  han  Intet  begjærer,  og  som  tør 
paastaa,  at  Ingen  bliver  svegen,  naar  han  viser  fuld 
Tillid?  Han  boer  desuden  paa  selve  Klosteret.  Han 
maa  og  han  skal.  Bestikkes  kan  ethvert  Menneske, 
det  gjælder  kun  at  kjende  Individet  for  der  efter  at 
bestemme  Bestikkelsens  Form,  hvad  enten  det  nu 
er  Guld,  Smiger  eller  —  Tillid." 

Samme   Dags    Aften,   et    Par  Timer   efter  Mødet 

nede    ved    Kanalen,    sad   Informatoren    ved    sit    en- 

Aftensmaaltid   af  Smørrebrød    og   varmt   01 

nede  i  sit  yderst  beskedne,  ja,  tarveligt  udseende 
Værelse,  da  der  blev  banket  paa  Døren. 

„Kom  ind!"  raabte  Informatoren  med  Munden 
fuld  af  Smørrebrød,  men  trods  sit  rolige  Væsen  var 
han  dog  nær  gaaet  bagover  med  Stolen,  da  han 
saa  Konferentsraad  Jantzen  træde  ind. 

„Lad  Dem  endelig  ikke  genere,  Hr.   —  Hr.  — " 

„Markussen   — " 

„Lad  Dem  endelig  ikke  genere,  Hr.  Markussen 
—  var  det  ikke  Dem,  jeg  havde  den  Fornøjelse  — " 

„Jo,  det  var  mig,  Konferentsraaden  traf  nede 
ved  Kanalen,  og  som  De,  gjorde  den  Ære  —  behag 
at  tage  Plads." 

„Tak!  hvis  De  tillader  et  Øjeblik,"  sagde  Kon- 
ferentsraaden, idet  han  satte  sig  paa  en  af  de  yderst 
tarvelige  og  ubekvemme  Træstole,  der  aabenbart 
hørte  til  Skolestuens  Inventarium,  „jeg  interesserer 
mig  meget  for  disse  gamle  Bygninger,  og  særlig 
for  denne  —  jeg  anede  i  Sandhed  ikke,  at  dette 
var  Deres  Værelse;  det  var  en  naturlig  og,  som 
jeg  haaber,  tilgivelig  ^sgjærrighed,  der  førte  mig 
hid.  Jeg  har  for  hcnimod  fyrreogtyve  Aar  siden 
havt  meget  at  gjøre  her  paa  Kontoret  og  en  Tid 
endogsaa  havt  Bolig  i  dette  samme  Værelse,  hvor 
vi  nu  sidder,  og  da  jeg  netop  nu  har  havt  et 
Ærinde  inde  paa  Kontoret,  kunde  jeg  ikke  modstaa 
Fristelsen  til  at  gjensee  denne  Del  af  Huset,  som 
jeg  kjendte  saa  godt  i  hin  Tid,  men  det  er  mig  et 
behageligt  Tilfælde,  der  netop  har  bragt  mig  til 
Deres  Dør,    thi,   jeg  tilstaar,    hvor  kort  vor  Samtale 


153 


idag  end  var,  har  den  virkelig  interesseret  mig. 
Det  er  altsaa  Dem,  der  i  disse  yderst  tarvelige 
Omgivelser ,  uden  Udsigter  for  Fremtiden ,  i  et 
Selskab,  der  aabenbart  staar  under  Dem  i  Dannelse, 
finder  Dem  aldeles  tilfreds?" 

„Ja,  Hr.  Konferentsraad,  det  er  mig,  der  netop 
er  i  den  Stilling,  i  hvilken  jeg  for  Tiden  ønsker  at 
være,  og  for  saa  vidt  —  " 

„For  Tiden?"  og  „for  saa  vidt"  —  see  der 
have  vi  jo  allerede  Indrømmelserne,  og  det  glæder 
mig  virkelig  at  have  hørt  dem,  thi  man  bør  ikke 
høre  op  med  at  ønske.  De  har  jo  en  Tid  studeret 
Theologi.  De  kan  dog  ikke  sige  Dem  fri  for  det 
Ønske  at  kunne  faa  Lejlighed  til  at  optage  Traaden 
i  Deres  Studier  og  muligvis  bane  Dem  Vejen  til 
gejstlig  Befordring." 

„Ja,  det  er  sandt,  Hr.  Konferentsraad,  hvis  det 
kunde  ske,  uden  at  jeg  behøvede  at  forandre  mine 
Forhold  her,  men  da  dette  nu  ikke  kan  ske,  har 
jeg  foresat  mig  at  føle  mig  tilfreds,  og  jeg  er  det  i 
Sandhed." 

„Men,  om  jeg  nu  kunde  —  De  veed  for- 
modentlig, at  jeg  ikke  er  uden  nogen  Indflydelse  — 
om  jeg  kunde  — " 

„Nej,  Hr.  Konferentsraad,  riv  mig  ikke  ud  af 
den  Ligevægtstilstand,  som  jeg  — ■  det  tilstaar  jeg  — 
med  nogen  Besvær  har  arbejdet  mig  ind  i.  Jeg  er 
Dem  taknemmelig  for  den  Interesse,  Hr.  Konferents- 
raaden  synes  at  skjænke  min  ringe  Person  —  men 
ja,   tag   mig   nu   ikke   min  Frimodighed  ilde  op  I   — 

jeg  tillod  mig  for  et  Par  Timer  siden  at  henlede 
Deres  Opmærksomhed  paa  en  altfor  ofte  overseet 
Naturlov,  maa  jeg  nu  nævne  Dem  en  anden.  Den 
gjælder  ubetinget  og  for  alle  Forhold  og  lyder  i  sin 
cyniske  Korthed  saaledes:  „Man  faar  Intet  for  Intet 
i  denne  Verden,"  og  jeg  veed,  at  hvis  jeg  vandt 
Noget,  vilde  jeg  komme  til  at  betale  det  med  noget 
Andet,  men  hvad  dette  noget  Andet  er,  veed  jeg 
ikke,  men  —  ja,  tillad  mig  at  sige  det  lige  ud  — 
det  synes,  at  Hr.  ^onferentsraaden  veed  det." 

„Jeg  forstaar  i  Sandhed  ikke,  hvad  De  mener?" 
„Jo,  De  gjor."  Jeg  vil  tale  rent  ud  af  Posen. 
Jeg  er  i  dette  Øjeblik  fuldt  forvisset  om,  at  De  ikke 
er  kommen  her  af  en  ren  Tilfældighed ;  De  er 
heller  ikke  kommen  her  for  min  Skyld,  men  De 
ønsker  at  bruge  mig  til  Et  eller  Andet,  og  De  be- 
gynder med  at  tilbyde  Betalingen.  Maaske  er  det 
en  rigtig  Fremgangsmaade  paa  det  store  Verdens- 
marked, men  i  den  Henseende  er  jeg  ren  Kulsvier, 
jeg  er  ikke  tilfals." 

Med  disse  Ord,  der  vare  udtalte  i  en  fuldkommen 
rolig  og  behersket  Tone ,  uden  Spor  af  Bitterhed 
eller  Vrede,  men  som  Meddelelsen  af  en  Kjends- 
gjærning,  rejste  Informatoren  sig  op,  som  om  han 
derved  indbød  Konferentsraaden  til  at  gjøre  det 
Samme.  Men  denne  blev  rolig  siddende,  trommede 
lidt  med  Fingrene  paa  Bordet,  som  om  han  endnu 
en  Gang  overvejede  en  Beslutning.  Efter  en  lille 
Pavse  udbrød -han: 

..Har  De  Tid,  eller  tillader  De  mig  at  fortsætte 
denne  Samtale  ved  en  anden  Lejlighed?" 

„Jeg  er  ganske  til  Hr.  Konferentsraadens  Raa- 
dighed,"  svarede  Hr.  Markussen,  idet  han  atter  tog 
Plads. 

„Hr.  Markussen,"  begyndte  Konferentsraaden,  og 
der  var  nu  nogen  Usikkerhed  i  hans  Rost,  „De  er 
enten  klogere  eller  retskafnere  end  Folk  i  Alminde- 
lighed. Jeg  har  mest  Grund  til  at  tro  det  sidste, 
og  derfor  agter  jeg  at  give  mig  i  Deres  Hænder 
ved  at  betro  Dem  —  fuldt  ud,  uden  Bagtanke,  i 
Tillid  til  Deres  egen  Lære  —  at  jeg  virkelig  søger 
Dem,  fordi  jeg  trænger  til  Dem,  til  Deres  Hjælp  i 
en  Sag,  der  for  mig  gjælder  mere  end  Liv  og  Død 
—  jeg  vil  betro  mig  i  Deres  Hænder  uden  at  dølge 
Noget  og  uden  at  tilbyde  Dem  Vederlag  eller  Be- 
taling; jeg  stoler  ubetinget  paa  Dem." 

„Det  raader  jeg  Dem  fra,  Hr.  Konferentsraad. 
Hvis  den  Sag,  De  omtaler,  er  af  den  Art,  at  den 
taaler  at  see  Lyset,  vilde  De  næppe  have  betroet 
Dem  til  et  saa  ubetydeligt  Menneske  som  mig,  der 
desuden  er  Dem  fuldkommen  ubekjendt,  og  jeg 
ønsker  ikke  at  komme  ind  i  en  Fortrolighed,  som 
jeg  maa  blues  for." 

„De  har  atter  Ret  —  det  er  virkelig  en  Sag, 
der  ikke  taaler  Lyset,  og  dog  tror  jeg,  at  jeg  netop 
har  henvendt  mig  paa  rette  Sted,  naar  jeg  beder 
Dem  hjælpe  mig  ud  af  en  Vanskelighed,  der"  — 
her  bøjede  Konferentsraaden  sit  Hoved  dybt  mod 
Jorden    og    trykkede    sit   Lommetørklæde   fast   mod 

sit  Ansigt,  medens  Røsten  lød  som  en  Hulken,  da 
han  omsider  fik  Evne  til  at  tale  Sætningen  til 
Ende  —  „der  truer  med  at  bringe  en  Faders 
Hjærte  til  at  briste  af  Samvittighedsnag,  af  Sorg  og 
Fortvivlelse. " 

Konferentsraadens  Regel  holdt  stik;  han  havde 
truffet  det  Middel,  hvormed  den  ærlige  Informator 
lod  sig  bestikke;  hvad  der  ikke  lykkedes  ved  Tilbud 
om  Befordring,  ikke  engang  ved  den  udviste  Tillid, 
det  lykkedes  fuldstændig  ved  Synet  af  den  fornemme 
Mands  Sorg  og  Nød. 

„Hr.  Konferentsraad,"  udbrød  han  med  dybt 
bevæget  Røst,  „er  det  saaledes  fat,  da  er  jeg  til 
Deres  Tjeneste;  men  her  ere  vi  ikke  sikre  for  at 
forstyrres,  behag  at  træde  herind." 

Med  disse  Ord  skjød  han  et  Par  Slaaer  fra  paa 
Siden  af  en  gammel  Bogreol.  Hele  Reolen  drejede 
sig  paa  Hængsler,  og  bagved  kom  en  Dør  til  Syne, 
gjennem  hvilken  Informatoren  førte  sin  Gjæst  ind  i 
et  ganske  lille  Værelse  indenfor,  og  hvor  dybt  be- 
væget Konferentsraaden  end  var  i  Øjeblikket,  kunde 
han  dog  ikke  undlade  at  bemærke  den  paafaldende 
Forskjel  paa  dette  Værelse  og  det  udenfor.  Her 
var  Alt  næsten  indtil  Pertentlighed  pillent  og  rent. 
Møblerne  vare  kun  faa  og  smaa,  men  Alt  var 
ordnet  med  en  vis  ejendommelig  Smag  og  Sands 
for  Hygge,  der  ganske  savnedes  i  det  større  Væ- 
relse udenfor.  Mest  paafaldende  var  det  ham,  at 
der  stod  en  Seng  med  snehvidt'  Omhæng,  men 
altfor    lille,     til    at    en    voxen    Mand     kunde     finde 

Hvile  deri,  og  over  den  hang  en  Sortkridtstegning 
af  en  yngre  Kvinde.  Det  undgik  ikke  Markussens 
Blik,  at  Konferentsraaden  gjorde  en  ufrivillig  Be- 
vægelse som  af  Overraskelse  eller  Beundring  ved  at 
see  det,  hvorfor  han  hurtig  henkastede  de  Ord:  „Det 
er  min  Moder,"  ved  hvilken  Ytring,  der  tilsyne- 
ladende i  Øjeblikket  kunde  være  ham  saa  ligegyldig, 
hin  mere  sank  ned  i  end  satte  sig  i  en  Lænestol, 
der  hurtig  blev  sat  frem  til  ham. 

Det  varede  noget,  inden  han  ved  en  over- 
ordentlig Kraftanstrængelse  vandt  saa  meget  Herre- 
domme over  sig  selv,  at  han  kunde  tage  Ordet 
igjen,  og  Informatoren  var  taktfuld  nok  til  ikke  at 
forstyrre  ham,  før  det  var  kj endeligt,  at  han  selv 
ønskede  at  optage  Samtalens  Traad. 

Da  talte  Konferentsraaden  atter,  men  der  var 
nu  en  anden  Klang  i  hans  Tonefald.  Den  haarde, 
energiske  Embedsmand  var  fuldstænding  forsvunden ; 
det  var  en  sørgende,  bedende  Mand,  der  tiggede 
den  fattige  Skolemester,  og  denne  forstod  Klangen 
i  Røsten,  og  ogsaa  hans  Stemme  lød  dæmpet  og 
bevæget. 

„Kjære  Hr.  Markussen,  tilgiv  en  gammel  Bureau- 
krat, at  han,  som  kun  har  havt  Lejlighed  til  at 
lære  Menneskene  at  kjende  fra  deres  slette  Sider, 
at  jeg,  der  er  vant  til  at  skjære  Alle  over  een 
Kam,  at  jeg  gjorde  Dem  Uret  fra  Begyndelsen  af. 
Ja,  det  er  sandt,  jeg  kom  her  for  at  kjøbe  Dem, 
men    nu   sidder  jeg   her  for  Deres  Fod  for  at  tigge 

og  trygle  Dem.    Her  i  dette  Hus,  hvor  vi  nu  sidde, 
er  der  en  lænket  Fange  — " 

'  „Konferentsraaden  mener  dog  vel  ikke  den  sorte 
Philip?" 

„Jo,  Philip,  anklaget  for  Mord,  maaske  for  flere 
end  eet  —  jeg  kan  ikke  frelse  ham  —  men  De  — " 

„Jeg?    Men  af  hvad  Grund  skulde  jeg  — ?" 

„Fordi  —  fordi  —  han  er  min  Søn." 

Med  en  overmenneskelig  Anstrængelse  rejste 
Konferentsraaden  sig  op,  idet  han  udtalte  det  sidste 
Ord.  Han  stod  dødbleg,  men  stiv  og  ubøjelig  som 
en  Mand,  der  ikke  vil  lade  sig  kue. 

„Nu  har  jeg  udtalt  det  Ord,"  føjede  han  til, 
„der  giver  mig  i  Deres  Magt.  De  kan  uden  Be- 
tænkning sætte  Foden  paa  min  Nakke,  men  De 
kan  ogsaa  frelse  mig  og  min  Søn." 

„Sæt  Dem,  Hr.  Konferentsraad,  og  lad  os  over- 
veje Sagen.  Her  ere  vi  fuldkomne  sikre  mod  at 
blive  hørte  af  Andre,  og  jeg  lover  Dem  paa  Ære 
og  Samvittighed,  at  De  skal  kunne  stole  ubetinget 
paa  mig.  Men  dernæst  —  jeg  seer  endnu  ikke, 
hvorledes  det  skulde  kunne  ske  —  men  hvis  det 
lykkes  at  aabne  Fængslet  for  Philip,  hvad  har  De 
saa  i  Sinde  at  gjøre  med  ham?" 

„Ja,  den  Ting  er  ordnet." 

Der  foregik  i  dette  Øjeblik  en  mærkelig  Forandring 
med  Konferentsraaden,  der  nu  i  den  forretnings- 
mæssige Udvikling  af,  hvorledes  han  havde  udtænkt 
hele  Fremgangsmaaden,  atter  talte,  som  om  han  i 
sit  Kontor  gav  en  Underordnet  en  Anvisning. 

„Den  Ting  er  ordnet.  Jeppe  Nielsen  i  Villingebæk, 
almindelig  kaldet  Stærke  Jeppe,  har  ved  min  Ind- 
flydelse faaet  sit  Kaperbrev  i  Orden  paa  den  Be- 
tingelse, at  han  skal  besørge  den  Mand,  der  kommer 
med  Brev  til  ham  fra  mig,  sat  i  Land  paa  fremmed 
Kyst  eller  ombord  i  udenlandsk  Skib,  og  jeg  har 
Haand  i  Hanke  med  den  Slyngel  i  Anledning  af 
en  gammel  Sag,  som  der  foreløbig  er  groet  Græs 
over,  men  som  det  staar  i  min  Magt  at  grave  op 
igjen,  naar  det  skal  være.  Fra  den  Side  er  jeg 
sikker. 

..Alen  hvorledes  skal  jeg  alene,  thi  det  følger  af 
sig  selv,  at  jeg  ikke  kan  betro  den  Sag  til  Andre, 
hvorledes  skulde  jeg  kunne  aabne  Fængslet  for 
Philip?" 

„Det  er  lettere,  end  De  tror,  jeg  har  taget  mine 
Forholdsregler.  Det  Hele  gjælder  om,  at  De  kan 
komme  til  at  tilbringe  en  eneste  Nat  alene  i 
Kontoret." 

„I  Kontoret?    Her  paa  Klosteret?" 

„Ja,  netop,  og,  vær  saa  god,  den  Nøgle  lukker 
op  dertil." 

Med  disse  Ord  rakte  han  den  forbavsede  Infor- 
mator en  gammel  rusten  Nøgle. 

„Ja,  fortsatte  han  i  fuldkommen  Forretningstone, 
„den  er  noget  gammel  og  rusten,  men  den  passer 
endnu,  jeg  har  for  en  halv  Time  siden,  ligesom  i 
Distraktion,  prøvet  den  i  Laasen,  og  jeg  veed,  den 
passer." 

„Ja,  men  fra  Kontoret  til  Fængslet?" 

„Gaar  der  en  ganske  bekvem  Gang,  som 
maaske  for  øjeblikket  Ingen  kjender  uden  jeg  — 
og  En  til."  Det  sidste  føjede  han  til  med  et 
ængsteligt  og  hurtigt  Blik  til  Portrætet  paa  Væggen. 

Da  Informatoren  spilede  Øjnene  højere  og  højere 
op  ved  disse  Meddelelser,  fortsatte  Konferentsraaden 
med  stigende  Klarhed  og  Nøjagtighed: 

„De  veed,  at  der  indenfor  det  større  Kontor 
findes  et  mindre,  hvor  Fuldmægtigen  har  sin 
Plads." 

„Ja. 

„Har  De  nogensinde  været  derinde?" 

„Ja,  en  enkelt  Gang." 

„Saa  har  De  sagtens  lagt  Mærke  til,  at  der 
derinde  findes  et  meget  dybt  Skab  i  Væggen  i  Klo- 
sterets vestlige  Gavlmur,  og  at  der  inderst  i  Skabet 
staar  en  meget  stor  Bogreol,  hvorpaa  der  opbevares 
en  Del  gamle  Arkivsager." 

„Ja,  jeg  tror,  jeg  har  lagt  Mærke  dertil." 

„Vær  saa  god,  der  er  Nøglen  til  det  Skab." 

„Men  — " 

„Reolen  i  Baggrunden  lader  sig  meget  let  dreje 
paa  Hængsler,  akkurat  som  Deres  egen  Reol  her 
udenfor;  den  er  kun  ubetydeligt  sværere.  Den 
lukkes  op  ved  Hjælp  af  en  Nøgle;  Nøglehullet 
sidder  under  den  midterste  af  de  fem  Hylder,  længst 
til  Højre.  Vær  saa  god,  her  er  Nøglen  dertil. 
Bagved  Reolen  er  et  aabent  Rum  i  den  tykke  Mur, 
hvor  der  gaar  en  noget  ubekvem,  men  dog  ganske 
passabel    Trappe    ned .  til    Kj ælderen ,    hvor    Philip 

sidder  fængslet.  Den  ender  ved  en  Lem  af  meget 
svært  Egetræ,  der  kun  kan  aabnes  inde  fra  Gangen. 
Selv  om  man  kj ender  dens  Tilværelse,  er  det  næsten 
ikke  muligt  at  faa  øje  paa  den  inde  fra  Kjælderen, 
da  den  sidder  temmelig  højt  og  i  et  meget  mørkt 
Hjørne  af  denne.  Det  er  denne  Nøgle;  —  vær  saa 
god  —  det  var  den  fjerde;  nu  har  De  dem  alle. 
Som  De  seer,  ere  De  mærkede  med  1,  2,  3,  4,  saa 
De  kan  ikke  tage  fejl.  De  seer  altsaa,  at  hvis  det 
kan  lykkes  Dem  at  komme  til  at  tilbringe  en  Nat 
i  Kontoret,  er  det  den  simpleste  Sag  af  Verden  at 
lukke  Philip  ud  ad  den  Vej.  De  lukker  alle  Dørene 
til  efter  Dem  igjen;  Skabet  og  Reolen  vil  see  ud 
akkurat  som  Dagen  i  Forvejen,  ja,  der  vil  ikke 
være  flyttet  et  Blad  Papir  i  Reolen.  Kjælderfængslet 
ligesaa.  Ingen  vil  have  nogen  Anelse  om,  hvor- 
ledes Philip  er  undkommen;  man  vil  søge  alle 
mulige  Forklaringer;  thi  Ingen  drømmer  om  Vejen 
gjennem  Kontoret." 

Informatoren  var  som  himmelfalden  ved  at  høre 
Konferentsraadens  Plan  og  ved  at  opdage  hans 
Bekjendtskab  med  Klosterets  hemmelige  Gange; 
han  vilde  have  troet,  at  han  drømte,  hvis  han 
ikke  havde  siddet  med  de  fire  Nøgler  i  Haanden, 
mærkede  1,  2,  3,  4. 

Da  Konferentsraaden  var  til  Ende  med  sin  For- 
klaring, kom  det  ængstelig  bedende  Udtryk  tilbage 
i  hans  Ansigt.  Informatoren  forholdt  sig  i  nogen 
Tid  tavs,  men  endelig  tog  han  Ordet: 

„Det    er    et    Brud    paa    Loven,    altsaa    en  For- 

Johannes  Helios:  Grib.  n 

brydelse,  som  jeg  gjør  mig  skyldig  i  ved  at  hjælpe 
i  en  Sag  som  denne,  og  jeg  vilde  for  to  Timer 
siden  have  svoret  paa,  at  Ingen  skulde  faa  mig  til 
at  vove  Sligt.  Men  —  jeg  veed  næppe  selv,  hvor- 
ledes det  gaar  mig  —  jeg  har  i  dette  øjeblik  en 
Følelse,  som  om  jeg  opfylder  en  højere  Pligt  ved 
at  svigte  en  mindre.  Jeg  opfatter  dette  som  et 
Kjærlighedsbud,  jeg  ikke  tør  vise  fra  mig.  Maaske 
dog  —  ja,  Muligheden  er  jo  altid  til  Stede  —  en 
Kjærlighedsgjærning,  udøvet  af  ren  Barmhjærtighed, 
kunde  øve  en  rensende  Virkning  paa  et  forhærdet 
Sind.  Men ,  forlad  mig  nu ,  Hr.  Konferentsraad, 
lad  mig  være  alene  i  Aften ,  jeg  maa  ordne 
mine  Tanker  og  samle  mit  Sind,  inden  jeg  tør  gaa 
videre  i  denne  Sag." 

Konferentsraaden  rejste  sig,  som  det  syntes  med 
Møje;  han  saa  i  dette  Øjeblik  ud  som  en  Olding. 
Træt  og  sammensunken  syntes  han  et  Par  Tommer 
lavere  end  ellers.  Først  i  det  Øjeblik,  da  han  var 
kommen  ud  i  den  forreste  Stue,  og  Bogreolen  atter 
havde  lukket  sig  efter  ham,  fik  han  atter  sin  Ryg 
rettet;  men  da  han  stod  nede  ved  Stentrappen, 
hvortil  Informatoren  havde  fulgt  ham,  var  det  igjen 
et  Øjeblik,  som  om  han  skulde  falde.  Han  greb 
fast  i  Markussens  Haand,  som'  han  trykkede  fast, 
rev  sig  da  pludselig  løs,  som  om  han  med  Magt 
hindrede  sig  selv  i  at  slutte  den  yngre  Mand  i  sine 
Arme,  og  gik  saa  med  tilsyneladende  faste  og  selv- 
sikre Skridt  over  i  Kroen. 

Da  Konferentsraaden  var  gaaet,  faldt  Informatoren 

hen  i  dybe  Tanker.  Han  kunde  ikke  forklare  sig 
den  hemmelige  Sympathi  med  den  Mand,  der  nylig 
havde  forladt  ham,  en  Sympathi,  der  havde  ført 
ham  til  allerede  nu  at  indlade  sig  dybere  i  denne 
Sag,  end  han  selv  mente  at  kunne  forsvare.  Enhver 
Mand  i  Landet  kjendte  Konferentsraaden  som  den  ener- 
giske, viljestærke,  om  det  behøvedes,  haarde  Mand,  og 
ham  havde  han  nu  seet  ikke  blot  ydmyg  og  sønder- 
knust, men  rede  til  at  bøje  af  fra  Retfærdighedens 
slagne  Vej,  saasnart  Hjemsøgelsen  ramte  ham  selv; 
men  selv  dette  tjente  i  Markussens  Øjne  snarere  til 
at  hæve  ham  op  end  til  at  trykke  ham  ned;  det 
rent  Menneskelige  i  ham  var  endelig  kommen  til 
sin  Ret;  den  stærke  Mand  havde  i  sin  store  Kvide 
havt  Mod  til  at  give  sig  selv  helt  blot  for  ham,  en 
fuldkommen  Fremmed,  rigtignok  for  at  søge  Hjælp 
for  sig  selv,  men  havde  en  Mand  som  Konferents- 
raad  Jantzen  dog  ikke  mange  andre  Udveje  til  at 
frelse  en  vanartet  Søn,  der  —  thi  det  maatte  man 
ikke  glemme  —  dog  endnu  ikke  var  overbevist  om 
eller  dømt  for  nogen  Forbrydelse? 

Fra  Betragtninger  af  denne  Art  gled  hans  Tanker 
umærkeligt  hen  til  at  sysle  med  selve  Planen  til 
Fangens  Befrielse,  en  Gjærning,  der  efterhaanden 
kom  til  at  synes  ham  selv  som  i  og  for  sig  til- 
lokkende, var  det  end  kun  i  det  yderst  svage  Haab 
om  derved  at  virke  til  en  Synders  Omvendelse. 

At  komme  til  at  tilbringe  en  Xat  i  Kontoret  var  ham 

ingen  vanskelig  Sag,  og  det  var  allerede  oftere  sket. 

igen  var,  at  det  var  Regel,  at  en  af  Kontoristerne 

skiftevis,  en  Uge  ad  Gangen,  havde  Vagt,  det  vil 
sige,  sov  i  selve  Kontoret,  og  det  var  ikke  sjælden 
sket,  at  en  af  disse,  der  havde  andet  Steds  Ærinde, 
havde  henvendt  sig  til  hans  af  Alle  kj endte  Tjenst- 
villighed og  bedet  ham  om  at  tage  Vagten  for  sig; 
dette  var  Kontorets  Foresatte  vel  bekjendt  og  skete 
med  hans  Tilladelse,  saa  at  der  ikke  var  noget 
Ulovligt  deri,  og  dette  Tilfælde  kunde  jo  indtræde 
igjen;  men  det  maatte  ske  snart;  thi  siden  Konferents- 
raadens  Ankomst  vare  Forhørene  blevne  fortsatte 
med  Iver,  dog  uden  at  der  var  fremkommen  nye 
Oplysninger  og  Tilstaaelser ;  kun  havde  „Stokke- 
mændene"  (Thingsvidnerne)  ladet  sig  fortyde  med, 
at  Kancelliraaden  i  det  sidste  Forhør  paa  en  noget 
uforklarlig  Maade  havde  trukket  Skovfogden  med 
ind  i  Undersøgelsen  og  ligesom  givet  en  Antydning 
af,  at  denne  vistnok  vidste  mere,  end  han  vilde 
ud  med. 

Informatoren  sov  ikke  meget  den'  Nat,  men 
tidlig  næste  Morgen  modtog  Konferentsraaden  ovre 
i  Kroen  en  Billet,  der  kun  indeholdt  de  Ord :  For- 
søget skal  blive  gjort.     M. 

Samme  Dag  rejste  han  til  Kjøbenhavn.  Skade 
rettede  sin  Ryg,  og  Pernille  lod  sin  Støvekost  hvile. 
Alle  saa  paa  hverandre  og  spurgte  hverandre,  hvad 
han  egentlig  havde  villet  derude,  thi  der  var 
Intet  sket. 


XII. 
Flugten. 


llele  Egnen  aandede  atter  frit,  og  man  slog  sig 
løs.  Der  skulde  være  stort  Bal  i  Nøddebo  Kro, 
just  ikke  i  Anledning  af  Konferentsraadens  Afrejse, 
men  dette  Bal,  som  allerede  tidligere  havde  været 
berammet,  var  bleven  udsat,  da  man  ikke  havde 
havt  Mod  til  at  afholde  det,  saalænge  man  ind- 
bildte sig,  at  en  eller  anden  Fare  lurede  i  Nærheden. 
Xu  skulde  det  altsaa  gaa  løs,  og  „lille  Valberg  med 
de  kolde  Knapper"  kunde  ikke  undværes  der,  da 
han  var  en  af  Hovedpersonerne  ved  slige  Festlig- 
heder. Lille  Valberg  var  Kontorist  paa  Amtstuen, 
og  Tilnavnet  „med  de  kolde  Knapper"  skrev  sig 
fra  nogle  kæmpestore  gule  Hornknapper,  der  prydede 
den  „Chenille"  med  de  mange  Slag,  som  han  iførte 
sig,  naar  han  mødte  op  i  fuldt  Festskrud  ved 
Vintertide.  Hvilken  Humorist  der  fra  først  af  var 
falden  paa  at  opkalde  ham  efter  Knapperne,  der 
unægtelig  bidroge  til  at  udbrede  et  frysende  Præg 
over   hele  Personen,   er  hidtil  undgaaet  Granskernes 

Undersøgelser,  om  end  alt  dengang  de  skarpsindigste 
Hoveder  havde  den  glade  Kancelliraad  i  Nøddebo  mis- 
tænkt for  at  være  Ophavsmanden.  Nok  er  det,  at  „Lille 
Valberg  med  de  kolde  Knapper"  eller  afkortet  „Kolde 
Valberg",  var  en  søgt  Balkavalleer,  og  Rikke  i  Stenholt 
Mølle,  en  Datter  af  ham  med  Aalene,  hvem  Kancelli- 
raaden  saa  uhøvisk  kaldte  Møllerbæstet,  var  ikke 
den  eneste,  der  i  Løn  sukkede  for  ham,  nej,  enten 
det  nu  var  paa  Grund  af  Knapperne  eller  andre 
personlige  Fortrin,  var  det  en  given  Sag,  at  et  Bal 
uden  Kolde  Valberg  var  en  latterlig  Urimelighed. 

Men  nu  traf  det  sig  saa  uheldigt,  at  samme 
Kolde  Valberg  netop  havde  Vagt  i  Kontoret  i  den 
Uge,  og  det  var  jo  et  Spørgsmaal  af  Vigtighed  for 
hele  Kvadratmilen  at  faa  merbemeldte  Kolde  Valberg 
fri  den  Nat,  og  da  de  andre  Kontorister  naturligvis 
ogsaa  skulde  til  Bal  i  Nøddebo  Kro,  saa  fulgte  det 
af  sig  selv,  at  han,  som  han  før  havde  gjort,  tyede 
til  sin  prøvede  Ven  Informatoren.  Da  denne  næste 
Dags  Eftermiddag  atter  sad  ved  sit  uskyldige  Fiskeri 
nede  ved  Kanalen,  sank  den  Kolde  pludselig  ned  i 
Græsset  ved  Siden  af  ham,  paa  den  selvsamme 
Plads,  hvor  Konferentsraaden  havde  siddet  et  Par 
Dage  i  Forvejen. 

„God  Dag,  Markussen,  bider  det  godt?" 

„Nej,  det  gjør  ikke,"  svarede  Markussen  kort, 
thi  hans  Tanker  vare  langt  borte  fra  Fiskeriet,  og 
han  ønskede  at  have  Fred. 

„Jeg  skal  vise  Dem  et  Sted,  hvor  det  bider 
bedre." 

„Tak,  jeg  er  godt  fornøjet  her." 

Men  Kolde  Valberg  var  nu  ikke  til  Sinds  at  lade 
ham  slippe. 

„Holder  De  af  at  danse,  Markussen?  Hvad? 
Saadan  en  Bøhmervals  eller  en  lang  Engelsk,  det 
var  Noget  for  Dem,"  sagde  han,  idet  han  gemytlig 
puffede  Markussen  i  Siden. 

Markussen  anede  nu  strax,  hvor  han  vilde  hen, 
men  da  han  allerede  var  begyndt  at  være  under- 
fundig, var  han  idag  ualmindelig  sendrægtig  til  at 
ville  forstaa,  ja,  han  gik  endog  lidt  videre,  end  han 
var  nødt  til,  og  det  morede  ham  nu  at  drille  Kolde 
Valberg  lidt. 

„Ja,  De  siger  Noget;  det  er  længe  siden,  jeg 
har  været  paa  Bal,  og  jeg  er  bange  for,  at  mine 
Sko  og  Strømper  ikke  ere  i  den  bedste  Orden,  men 
hvis  det  bliver  til  Noget  med  det  Bal  i  Nøddebo, 
har  jeg  rigtignok  i  Sinde  at  see  derned.  Naar  skal 
det  være?" 

„Det  skal  være  paa  Fredag,  og  idag  er  det 
Tirsdag. " 

„Aa,  saa  er  der  jo  Tid  nok.  Vi  kan  vel  følges 
ad,  for  De  skal  naturligvis  ogsaa  derned?" 

„Ja  —  ja,  vist  skal  jeg,  men  —  men  — " 

„Hvad?  Er  der  Noget  i  Vejen?  Fortæl  mig 
ikke,  at  Rikke  fra  Steenholt  Mølle  har  faaet  Mæs- 
linger eller  Kighoste.  Hør,  Valberg,  der  skulde  De 
slaa  til  i  en  Fart.  Mølleren  sidder  godt  i  det  — 
og  sikke  Aal!  og  Rikke  er  dog  en  sjælden  kjøn 
Pig, 

„Ja,  det  er  godt  nok,  men  —  det  er  min 
Vagtuge. " 

„Av!  ja  det  var  kjedeligt;  men  hør!  Jensen 
tager  vist  med  Fornøjelse  Vagten  for  Dem.  Jeg 
skal  helligt  love  Dem,  at  selv,  hvis  De  ikke  kommer, 
skal  jeg  ikke  fri  til  Rikke  paa  denne  Side  St.  Hans 
Dag." 

„Ja,  men  Jensen  vil  selv  derned  og  Skram 
ogsaa,  saa  der  er  ingen  Andre  tilbage  end  — " 

„End  jeg?  Ja,  men  jeg  er  jo  heller  ikke  tilbage, 
naar  jeg  skal  have  mig  en  Bøhmervals  eller  en 
lang  Engelsk.  Hør,  nu  gaar  jeg  lige  op  til  Jens 
Skomager  for  at  faa  mine  Sko  gjorte  i  Stand,  men 
hvis  den  Skomagersnude  narrer  mig  med  Skoene, 
som  han  plejer  at  gjøre,  saa  skal  jeg  tage  Vagten 
for  Dem,  for  det  var  dog  det,  De  vilde  have  mig 
til,  ikke  sandt?" 

„Ja,  men  jeg  vilde  jo  nødig  hindre  Dem  i  at 
faa  den  Fornøjelse  med." 

„Det  kan  jeg  godt  lide  Dem  for.  Tak  skal  De 
have!  —  Det  er  altsaa  iovermorgen,  nej,  paa  Fredag 
—  ja,  saa  maa  jeg  skynde  mig  til  Skomageren." 

Markussen  gik  virkelig  lige  hjem  paa  Klosteret, 
fik  fat  i  et  Par  gamle  Dansesko,  som  han  bragte  ned 
til  Jens  Skomager  for  at  faa  dem  forsaalede  og  kantede, 
og  indskærpede  ham  omhyggelig,  at  de  absolut 
skulde  være  færdige  til  Lørdag  Middag,  saa  skulde 
han  selv  komme  at  hente  dem  eller  sende  Bud  efter 
dem.     Det  lovede  Jens  Skomager  bestemt. 

Saa  gik  Tirsdag,  Onsdag  og  Torsdag  til  Ende  og 

Fredag  indtil  Middag;  da  vare  Jensen  og  Skram  i 
fuld  Puds,  rede  til  at  tage  til  Nøddebo,  og  Per  Saanes 
Vogn  fra  Fabianshuset  holdt  ude  i  Gaarden  for  at 
befordre  de  pyntede  Balgjæster.  Men  Markussen 
havde  ikke  faaet  sine  Sko  endnu,  og  Valberg 
paatog  sig  at  springe  hen  for  at  høre,  om  de  vare 
færdige,  men  kom  hurtig  tilbage  og  meldte  med  et 
straalende  Ansigt,  hvorover  han  forgjæves  søgte  at 
brede  et  medfølende  Skjær,  at  der  vist  maatte  have 
fundet  en  Fejltagelse  Sted,  for  Skomageren  paastod 
bestemt,  at  Markussen  udtrykkelig  havde  sagt,  at 
Skoene  først  skulde  være  færdige  til  Lørdag  Middag, 
men  saa  skulde  de  ogsaa  ganske  bestemt  komme. 
Saa  var  der  jo  ingen  Redning  for  stakkels  Markussen; 
han  maatte  med  Resignation  bringe  det  Offer,  han 
havde  lovet,  og  tage  Vagten  i  Kontoret. 

„Farvel  og  god  Fornøjelse!"  raabte  Markussen, 
da  Per  Saane  greb  Tøjlerne  og  svingede  Pisken,  og 
Vognen  med  de  tre  Balkavallerer  raslede  ud  ad 
Porten  til  Nøddebo. 

Historien  melder  Intet  om,  hvordan  det  den 
Nat  gik  med  de  unge  Hjærter  i  Nøddebo  og 
Omegn,  hvem  der  knuste  og  hvem  der  blev  knust, 
hvilken  Ynde  de  ædle  Kontorister  fra  Esrom  lagde 
for  Dagen  i  deres  Dans  og  hvilken  Finhed  i  deres 
Konversation.  Afgjort  var  det,  at  Ballet  var  mageløst, 
at  Kolde  Valberg  var  Dagens  eller  rettere  Nattens 
Løve  og  Rikke  Løvinden,  og  at  Mølleren  i  Steenholt 
var  saa  henrykt  over  den  Lykke,  hans  Datter 
gjorde,    at  han  drak  Forlig  med  Kancelliraaden,    og 

de  ældre  Herrer  brølede  alle  de  nyeste  Klubviser 
saa  lydeligt,  at  Spillemændene  kom  ud  af  Takten. 
Ballet  var  herligt,  og  det  var  for  længe  siden  lys 
Dag,  da  de  tre  Kontorister  kom  op  paa  Kontoret 
og  toge  Markussen  paa  Sengen.  Han  kom  op  i  en 
Fart  for  at  give  Plads  for  Valberg,  at  han  muligvis 
endnu  kunde  faa  sig  en  lille  Skraber  og  drømme 
om  Rikke,  før  Kontortiden  begyndte. 

Men  dette  Haab  blev  skuffet.  Pludselig  hørtes 
der  høje  Raab  nede  fra  Gaarden;  snart  lød 
mange  Stemmer  i  Munden  paa  hverandre,  Folk 
rendte  frem  og  tilbage,  men  lige  meget  hjalp  det 
—  det  var  en  Kjendsgjærning,  at  Buret  var  tomt, 
og  at  Arrestforvareren  paa  den  uforsvarligste  Maade 
var  bleven  snydt  for  de  tolv  Skilling  om  Dagen, 
som  han  fik  i  Kostpenge  for  en  Fange.  Philip  var 
borte,  men  det  mærkeligste  var,  at  Døren  var 
lukket  som  sædvanlig,  at  der  ikke  var  Spor  af 
Vold  at  see.  nogetsteds  paa  Mur  eller  Tømmer.  Alt 
saa  ud  som  Aftenen  i  Forvejen.  Da  Per  Truntes 
Forklaring,  at  han  var  krøben  ud  igjennem  Skor- 
stenen fandtes  uantagelig  af  den  simple  Grund,  at 
der  ingen  Skorsten  var,  saa  var  der  ingen  anden 
Forklaring  tilbage,  end  at  han  af  En  eller  Anden 
var  lukket  ud  ad  den  regelmæssige  Indgang,  og  at 
Befrieren  havde  lukket  Døren  omhyggelig  af  efter 
sig  igjen.  Der  var  ikke  mindste  Spor  af  nogen 
Art  at  forfølge  —  Sagen  var  og  blev  fuldkommen 
gaadefuld. 

Kancelliraaden   skummede  af  Forbitrelse,    og  da 

han  ikke  havde  nogen  Anden  at  lade  sin  Harme 
gaa  ud  over,  besluttede  han  sig  i  en  Snup  til  at 
føre  et  afgjørende  Slag  mod  Lars  F'æring  eller 
Skovfogden,  thi,  skjønt  Intet  kunde  være  mere 
vanvittigt,  havde  han  strax  sat  sig  i  Hovedet,  at 
en  af  disse  maatte  have  havt  en  Finger  med  i 
Spillet. 

Hvad  Færingen  angaar,  opstod  der  imidlertid 
strax  en  Vanskelighed,  thi  da  man  skulde  i  Færd 
med  ham,  viste  det  sig  til  almindelig  Overraskelse, 
at  han  ogsaa  var  borte,  men  her  var  der  intet 
Hexeri  med  i  Spillet,  thi  der  var  et  bredt  Hul  i 
Væggen,  og  enhver,  der  saa  det,  maatte  indrømme, 
at  det  maatte  have  været  en  ualmindelig  god- 
modig Fange,  der  af  fri  Vilje  var  bleven  der  i 
tre  Uger. 

Xu  var  der  ingen  Anden  tilbage,  som  Lynet 
kunde  slaa  ned  paa  end  paa  Skovfogden,  og  det 
slog  ned,  og  det  —  ramte. 

Inden  vi  gaa  videre  for  at  fortælle,  hvorledes 
det  gik  til ,  at  L\Tnet  virkelig  ramte  den  brave 
Skovfoged,  maa  vi  et  Øjeblik  følge  Philip  paa  hans 
videre  Farter. 

Halvt  fortumlet  og  uden  at  kunne  fatte  Situa- 
tionen, hvilket  var  rimeligt  nok,  fandt  han  sig 
pludselig  hensat  udenfor  Klosterets  Mure.  Han  lod 
sig  lede  som  et  viljeløst  Barn  af  en  Ubekjendt,  der 
gik  foran  ham,  indtil  denne  midt  i  Klosterlunden 
standsede,  vendte  sig  om  imod  ham  og  rakte  ham 
et  Brev  med  de  Ord : 

„De  er  nu  fri;  skynd  Dem  til  Villingebæk  og 
besørg  saa  hurtig,  De  kan,  dette  i  Hænderne  paa 
Jeppe  Nielsen,  og  ret  Dem  saa  efter,  hvad  han  be- 
stemmer." 

Saa  gik  den  Ubekjendte  og  lod  ham  staa  alene 
med  Brevet  i  Haanden. 

Hvor  forstyrret  han  end  var,  gik  det  dog  hurtig 
op  for  ham,  dels  at  Brevet  stod  i  en  vis  For- 
bindelse med  hans  Befrielse,  dels  at  det  gjaldt  om 
at  være  hos  Jeppe  Nielsen,  inden  det  blev  helt  lyst, 
og  der  begyndte  alt  at  vise  sig  svage  Spor  af  den 
gryende  Dag.  Det  var  jo  desuden  klart,  at  det  om 
faa  Timer  vilde  mærkes,  at  Buret  var  tomt. 

Han  gik  derfor  tilbage  over  Mølleaaen,  listede  sig 
hurtig  forbi  Klosteret,  men  kunde  dog  ikke  bare  sig 
for,  da  han  passerede  tæt  forbi  Kulhytten,  at  sende 
en  venlig  Tanke  og  et  bredt  Grin  til  Lars  Færing, 
som  han  vidste  sad  derinde  under  Laas  og  Lukke, 
og  hvem  næppe  nogen  venlig  Fe  denne  Nat  havde 
sluppet  ud  af  Hullet.  Det  Grin  vilde  han  have 
sparet,  hvis  han  havde  havt  nogen  Anelse  om,  at 
Lars  Færing  netop  i  det  selvsamme  Øjeblik  af  alle 
Kræfter  arbejdede  paa  at  faa  Hullet  i  Væggen  gjort 
saa  stort,  at  han  kunde  faa  sin  lille  Person  klemt 
ud  derigjennem,  og  at  det  i  det  Øjeblik,  da  Philip 
beærede  ham  med  sine  venlige  Tanker,  allerede  var 
stort  nok  til,  at  bemeldte  Lars  kunde  see  Nogen 
komme  forbi  paa  Vejen,  hvorfor  han  holdt  sig  stille 
som  en  Mus,  og  da  Lars  kunde  see  som  en  Kat  i 
Mørke,    havde   han   ogsaa  seet,    hvem  det  var,    der 

sendte  ham  de  ømme  Blikke,  hvorfor  han,  saasnart 
Philip  havde  sat  sig  i  Bevægelse  igjen,  atter  klemte 
paa  med  Arbejdet  af  alle  Kræfter,  og  en  halv  Time 
senere  var  ogsaa  han  paa  Vejen  ned  imod  Stranden. 

Philip  fortsatte  sin  Vej  forbi  Kroen  ned  til 
Kanalbroen,  omtrent  fem  til  sex  Hundrede  Alen 
paa  den  anden  Side  af  Kroen;  der  deler  Vejen 
sig;  den,  der  gaar  lige  ud,  fører  til  Helsingør, 
den  til  Venstre  til  Villingerød  og  Villingebæk. 
Philip  valgte  ingen  af  dem,  men  foretrak  at  følge 
Stien  langs  Kanten  af  Kanalen  lige  til  Villinge- 
bæk, dels  fordi  han  der  var  mindre  udsat  for  at 
møde  Folk  end  paa  Landevejen,  dels  fordi  han  i 
fornødent  Fald  med  Lethed  kunde  skjule  'sig  under 
de  Buske,  der  et  langt  Stykke  følge  Kanalen. 

Esrom  Kanal,  der  fra  Søens  nordligste  Ende, 
ved  Sølyst,  naar  ud  til  Stranden  ved  Dronninge- 
møllen, tæt  ved  det  lille  Fiskerleje  Villingebæk,  er 
nu  næsten  helt  tilgroet  med  allehaande  Vandplanter 
og  ikke  længere  til  at  befare  med  Baade  og  Pramme. 
Men  indtil  Gribskovbanen  blev  anlagt,  var  der  en 
livlig  Færdsel,  da  alt  Brændet  fra  Gribskov  ad  den 
blev  transporteret  paa  Pramme  ud  til  Havet,  hvor 
det  saa  paa  Vogne  blev  kjørt  ud  til  de  Jagter,  der 
kunde  lægge  til  saa  tæt  ved  Land,  at  man  kunde 
kjøre  ud  til  dem,  rigtignok  saaledes,  at  Hestene 
maatte  gaa  saa  langt  ud,  at  Vandet  gik  dem  til 
Halsen.  Kudsken  sad  naturligvis  ovenpaa  Brænde- 
net, men  naar  Vognen  kjørte  tom  tilbage,  stod 
han  overskrævs  over  Vognen  med  et  Ben  paa  hver 

Vognfjæl.  Prammene  bleve  paa  det  første  Stykke, 
indtil  Snævred,  trukne  af  Heste,  men  ved  Snævred 
endte  denne  øverste  Kanal  ved  „Faldet".  Der  be- 
gyndte den  anden  Kanal,  der  ligger  langt  lavere, 
og  'der  blev  Brændet  losset  af  de  første  Pramme, 
og  gled  ad  et  højt  Skraaplan,  belagt  med  glatte 
Brædder  („Faldet"),  ned  i  de  lavere  liggende  Pramme, 
hvor  det  blev  stablet  paa  ny,  men  derfra  ud  til 
Havet  ved  Villingebæk  bleve  disse  mindre  Pramme 
trukne  af  Mennesker,  fordi  Jordbunden  langs  Ka- 
nalen paa  dette  Sted  er  saa  blød,  at  Heste  som 
oftest  ikke  kunde  gaa  der. 

Philip  havde  passeret  Snævred  og  var  gaaet  et 
Stykke  langs  den  lavere  Kanal,  da  han  foruroligedes 
af  det  tiltagende  Dagslys,  og  Frygten  for  at  blive 
kjendt  blev  stærkt  levende  hos  ham.  Det  var  jo 
især  hans  stærke  sorte  Haarvæxt,  der  gjorde  ham 
saa  let  kj endelig,  at  det  endogsaa  havde  givet  ham 
et  Tilnavn,  og  han  besluttede  sig  da  til,  inden  han 
gik  videre,  at  gjøre  et  Forsøg  paa  at  berøve  sig 
denne  Prydelse. 

Det  var  ingenlunde  med  let  Hjærte,  at  Philip 
skred  til  denne  Operation.  Hans  Haar  havde  hele 
hans  Liv  været  hans  Stolthed,  og  forfængelig,  som 
han  var,  gik  han  altid  med  de  dertil  hørende 
Toiletapparater  i  sin  Lomme,  og  da  Eftersynet  paa 
hans  Person,  dengang  han  blev  arresteret,  havde 
været  meget  mangelfuldt,  var  han  endnu  i  Besid- 
delse af  Sax,  Kam  og  Lommespejl,  det  sidste 
rigtignok  kun  med  en  Diameter  af  højst  2  Tommer. 

Han  satte  sig  altsaa  under  en  Busk  og  skred  til 
Arbejdet  i  Haab  om,  at  han  kunde  faa  det  besørget 
i  en  Snup. 

Men  de  ikke  Mange,  der  have  gjort  Forsøg  paa 
at  klippe  sig  selv,  oven  i  Kjøbet  i  Halvmørke, 
ville,  ligesom  Philip  denne  Gang,  have  gjort  den 
Erfaring,  at  dette  er  et  saare  mærkeligt  Taal- 
modighedsarbejde,  og  da  Philip  hverken  havde  Tid 
til  at  være  taalmodig  eller  var  det  af  Naturen,  blev 
han  utaalmodig,  og  derfor  gik  Arbejdet  saare  slet 
fra  Haanden.  Han  klippede  og  hakkede  og  rev  og 
sled,  fik  nogle  Tjavser  af  her,  nogle  hist,  men  da 
han  først  var  begyndt,  maatte  han  see  at  komme 
til  Ende  dermed,  for  at  hans  Udseende  ikke  skulde 
blive  endnu  mere  paafaldende  end  før,  og  i  sin 
Ivrighed  tabte  han  saa  noget  sin  Opmærksomhed 
for  Omgivelserne,  og  mærkede  ikke,  at  en  Mand 
kom  gaaende  i  den  bløde  Mosejord,  hvor  hans 
Skridt  ikke  kunde  høres,  førend  han  blev  tiltalt  af 
denne,  der  syntes  i  nogen  Tid  at  have  iagt- 
taget ham. 

„Hvad  ligger  Du  der  og  skjærer  Hakkelse 
efter?  Skal  jeg  hjælpe  Dig  med  at  klø  Dig  i 
Hovedet  eller  med  at  gi'  Dine  Kretur  et  nyt 
Tøj  erslag?" 

Philip  saa  i  Vejret  og  var,  som  de  Fleste  vilde 
have  været  i  hans  Sted,  noget  i  Forlegenhed  med 
at  finde  paa  et  passende  Svar,  men  han  blev 
hjulpen  af  den  Anden,  der  fortsatte: 

„Du  seer  mig  noget  forfrossen  ud,    men  sæt  nu 

den  Hue  paa  og  kom  saa  med  mig;  jeg  er  svært 
i  Forlegenhed  for  en  Mand,  der  kan  trække  i  den 
ene  Sele  for  at  faa  den  lille  Pram  der  slæbt  ned  til 
Dronningemøllen.  Jeg  kom  her  Klokken  tre  og 
skulde  have  havt  Krebse-Anders  med,  men  saa 
har  den  Abekat  været  til  Frederiksborg  Marked 
igaar  og  har  drukket  sig  saa  fuld  som  en  Allike, 
og  nu  staar  jeg  her  og  kan  ikke  komme  af  Stedet, 
og  Skipper  Jans  fra  Dragør  ligger  med  Jagten 
dernøre  og  venter.  Vil  Du  tjene  3  Mark,  inden 
Klokken  er  Otte,  saa  kom  med  og  træk  i  Selen. 
Vil  Du  have  en  Dram  først,  Kammerat?" 

Med  disse  Ord  trak  han  en  Bimpel  op  og  tog 
først  selv  en  dygtig  Slurk  og  rakte  den  saa  til 
Philip,  der  med  Begjærlighed  tog  sig  en  Opstrammer, 
som  han  i  høj  Grad  trængte  til. 

Philip  havde  hurtig  bedækket  sit  halvt  klippede 
Hoved,  og  det  var  ham  strax  klart,  at  han  umulig 
kunde  komme  sikrere  frem  end  ved  at  komme  som 
den,  der  udførte  et  regelmæssigt  og  betalt  Arbejde, 
selv  om  han  derved  maatte  udsætte  sig  for  Dagens 
fulde  Belysning.  Han  gik  derfor  strax  ind  paa 
Tilbudet,  gik  tilbage  til  Snævred,  fik  Selen  om 
Skulderen  og  trak  saa  sammen  med  Skaaninge- 
Lars  Prammen  til  Villingebæk,  hvor  han  fik  sine 
tre  Mark.  Idet  han  skiltes  fra  sin  Kammerat, 
spurgte  han  ham,  i  hvilket  Hus  Jeppe  Nielsen 
boede. 

„Naa,  saa  Du  vil  ud  til  Jeppe,  vil  Du?  Ja,  Du 
seer    mig    nok   ud    til   at   være   af  den  Slags.     Seer 

Du,  derhenne  ligger  Jeppes  Hus.  Kjender  Du 
ham?" 

„Nej,  ikke  videre;  er  det  ikke  den  samme,  som 
de  kalder  Stærke  Jeppe?" 

„Jo,  det  er  nok  saa,  og  nu  da  vi  har  trukket 
og  drukket  sammen,  skal  jeg  gi'  Dig  et  godt  Raad, 
Kammerat.  Seer  Du,  Jeppe  er  en  god  Mand  i 
Land,  naar  han  da  ikke  er  svirendes;  men  naar 
han  er  ombord,  er  han  for  det  meste  fuld,  og  vil 
Du  beholde  Din  Pandeskal  hel,  saa  sig  ham  ikke 
imod,  naar  han  er  i  den  Tilstand.  Der  ligger  for 
Resten  Kutteren  ude,  og  der  kan  Du  see  ham  selv 
gaa  henne  ved  Jollen;  jeg  tror,  han  er  ved  at  gaa 
ombord.     God  Morgen,  Kammerat!" 

Philip  trykkede  sin  Hue  saa  langt  ned  over 
Panden,  som  det  var  ham  muligt,  og  gik  saa  lige 
løs  paa  Jeppe,  der  var  ved  at  skyde  Jollen  i  Søen. 

Kæmpen  gik  med  sine  lange  Støvler  forude  ved 
Jollen,  da  Philip  traadte  hen  til  ham. 

„Holla,  Kammerat,  hvad  vil  Du?  —  men  hvad 
Fanden  i  hede  Hel  -— ."  Her  standsede  han,  idet 
Philip  rakte  ham  Brevet.  Kæmpen  aabnede  det 
hurtigt,  derimod  tog  Læsningen  og  Tydningen  lidt 
længere  Tid;  endelig  heftede  han  sit  Blik  paa  Philip 
og  udbrød: 

„Naa,  saa  det  var  Dem,  Kaptajn,  jeg  skulde 
have  ombord?  Men  see,  det  var  dengang.  Da  var 
De  Kaptajn,  og  jeg  maatte  springe,  naar  De  fløjtede; 
men  nu  er  det,  den  Onde  o.  s.  v.  omvendt.  Nu 
er    det   mig,    der   kommanderer,    og  Dig,    der   skal 

lystre,  Din  Hundetamp.  Forstaar  Du  det?  Naa,  i 
Jollen  med  Dig!  og  staa  ikke  der  og  glo  som  en 
gal  Kat  i  Tordenvejr!  Sæt  af!  Ro  væk!"  og  saa 
satte  Kaptajnen  sig  ved  Roret,  og  Philip  maatte 
trække  ud. 

Saasnart  de  vare  komne  til  Kutteren ,  siger 
Jeppe : 

„Skrup  Dig  nu  ombord  og  kryb  lige  ned  i  mit 
Lukaf,  inden  Nogen  af  Folkene  faar  Dig  at  see,  og 
smid  Dig  i  Køjen,  som  om  Du  var  daarlig.  Vi 
stikker  til  Søs  imorgen  Aften,  men  saa  længe  vi 
ligger  ved  Land,  er  det  ikke  værdt,  at  Nogen  faar 
Dig  at  see,  for  jeg  veed  nok,  hvor  Du  kommer  fra. 
Naa,  rap  Dig." 

Philip  rappede  sig,  men  kastede  i  en  Fart  et 
Blik  om  sig,  og  havde  der  netop  været  en  brugelig 
Gjenstand  ved  Haanden,  havde  han  næppe  mod- 
staaet  sin  Lyst  til  at  flække  Panden  paa  sin  ærede 
Chef,  da  denne  bag  efter  ham  krøb  op  ad  Lej- 
teren,  men  da  der  nu  ingen  saadan  Gjenstand 
var  indenfor  hans  Rækkevidde,  saa  sejrede  Selv- 
opholdelsesdriften endnu  engang  over  ham.  Han 
fandt  ned  i  den  just  ikke  meget  rummelige  Chefs- 
kahyt  og  gik  til  Køjs  med  Følelsen  af,  at  om  han 
end  ikke  længer  sad  i  Fangehullet  i  Esrom,  saa  var 
han  dog  nu  i  en  Mands  Vold,  der  ikke  havde 
mindste  Forestilling  om  delikate  Hensyn.  I  Løbet 
af  Dagen  fik  han  dog  Lejlighed  til  at  fuldende  sin 
afbrudte  Klipningsproces  baade  med  Hensyn  til 
Haar  og  Skjæg,    og   han  blev  kun  forstyrret  et  Par 

Gange  af  en  Mand,  der  bragte  nogen  Føde  ned-  til 
„den  syge  Passager  i  Kahytten". 

Det  var  nemlig  snart  rygtedes,  at  der  laa  en 
syg  Mand  i  Kaptajnens  Kahyt,  og  da  Kaptajnen  i 
Dagens  Løb  mærkede,  at  Rygtet  om,  at  Philip  var 
undvegen  fra  Esrom,  allerede  var  naaet  til  Villinge- 
bæk, lod  han  ingen  Mand  mere  gaa  i  Land.  Kut- 
teren var  i  alle  Maader  klar  til  at  gaa  til  Søs,  naar 
det  skulde  være. 

Philips  Ophold  i  Chefskahytten  var  dog  ikke  af 
lang  Varighed;  thi  da  Landloven  var  stoppet  for 
Folkene,  og  Forbindelsen  med  Land  altsaa  afbrudt, 
blev  han  kommanderet  op  og  sat  til  Arbejde  sammen 
med  Mandskabet.  Dette  mærkede  med  nogen  For- 
undring, at  den  syge  Mand  ikke  blot  ikke  var  syg, 
men  forstod  sig  paa  Tingene  saa  godt  som  Nogen 
ombord,  og  Folkene  vare  tilbøjelige  til  at  indlade  sig  i 
Snak  med  ham,  men  Philip,  der  stadig  var  bange  for 
at  blive  kjendt  af  En  eller  Anden  iblandt  dem,  søgte 
at  trække  sig  ud  af  Kammeratskabet  og  gjorde  sig 
—  hvad  han  ikke  havde  svært  ved  —  saa  tvær 
og  umedgjørlig,  at  de  lod  ham  gaa  og  kun  i  deres 
stille  Sind  lovede  sig  selv  at  give  ham  nogle  Knubs 
ved  Lejlighed. 

Philip  holdt  sig  for  sig  selv  forude,  og  der 
gjærede  i  hans  Hoved  alle  Slags  uklare  Tanker  og 
Formodninger  om,  hvorledes  det  var  gaaet  til,  at 
han  var  sluppen  ud  af  Fangekjælderen  paa  Esrom, 
hvad  der  havde  staaet  i  Brevet  til  Jeppe,  og  endnu 
mere,  hvem  der  havde  skrevet  det,  og  hvad  Skjæbne 

der  var  ham  tiltænkt.  At  der  var  Nogen,  der  paa 
en  gaadefuld  Maade  holdt  sin  Haand  over  ham, 
tvivlede  han  ikke  paa,  men  desto  mere  paa,  om 
det  vilde  lykkes  ham  at  slippe  levende  ud  af  det 
Tag,  som  Jeppe  havde  faaet  i  ham. 

Imidlertid  var  Dagen  gaaet  til  Ende,  Mørket  var 
faldet  paa,  og  Philip  sad  som  sagt  alene  forude  og 
grundede  paa  disse  mange  Gaader,  da  han  hørte  Aare- 
slag  af  en  Baad,  der  nærmede  sig.  Han  hørte  den 
lægge  til  ved  Kutteren,  uden  at  han  gav  videre  Agt 
derpaa,  men  pludselig  foer  han  op  som  stukken  af 
en  Slange,  han  følte  alt  Blodet  strømme  fra  Hjærnen 
og  Sveden  i  store  Draaber  trille  ned  ad  hans 
Pande,  thi  den  Røst,  han  hørte  som  Svar,  da  Jollen 
blev  prajet,  det  var  Røsten  af  den  Mand,  som 
'Philip  af  alle  Mennesker  hadede  og  frygtede  mest, 
det  var  hans  utrættelige  og  uforsonlige  Forfølger, 
hvem  Philip  samme  Dags  Morgen  havde  sendt  det 
brede  Grin,  da  han  troede  ham  bag  sikker  Laas  og 
LukRe  i  Kulhytten. 

Som  ovenfor  fortalt  havde  Lars  Tambour  sagt 
Farvel  til  sin  ensomme  Vraa  paa  Esrom  og  spad- 
serede nok  saa  lystig  forbi  den  sovende  Kro  ad 
den  Vej,  som  han  havde  seet  Philip  tage.  Men 
allerede  da  han  kom  til  Kanalbroen,  hvor  Vejen 
delte  sig,  opstod  der  Tvivl  hos  ham,  om  Philip  var 
gaaet  lige  udad  til  Helsingør,  eller  havde  fulgt  den 
nærmeste  Vej  til  Stranden  over  Villingerød.  Efter 
nogen  Vaklen  besluttede  han  sig  til  at  gaa  Mellem- 
vejen,   og    han    gik    saa   ad  Gangstien,    der  findes 

endnu,  tværs  over  Schæfermarken*)  over  Havreholm 
ad  Hornbæk  til,  saa  meget  mere,  som  han  vidste, 
at  Svalen  havde  ligger  der  i  Vinter,  og  han  tænkte, 
at  Philip  muligvis  kunde  finde  paa  at  søge  Tilflugt 
der  ombord. 

Havde  Philip  sneget  sig  ængstelig  og  forsigtig 
af  sted,  saa  forholdt  det  sig  ganske  omvendt  med 
Færingen.  Han  jublede  over  sin  gjenvundne  Frihed, 
han  følte  sig  styrket  af  den  friske  Morgenluft,  han 
sang  og  han  fløjtede  og  det  baade  paa  Dansk  og 
paa  Færøisk,  og  han  havde  den  rigtige  Fornem- 
melse af,  at  Ingen  vilde  gjøre  ham  Fortræd. 
Rigtignok  gik  han  med  vilde  Hævntanker  i  sit 
Bryst,  men  de  tyngede  ikke  paa  hans  Samvittighed ; 
han  vilde  have  Fingre  i  Philip  og  om  muligt  „faa 
ham  ud  paa  Amager",  hvilket  vil  sige,  faa  Hovedet 
hugget  af  ham,  men  det  var  ingenlunde  for  hans 
egen  Skyld,  det  var  Straffen  for  Nolsøpoul,  han 
vilde  have  fuldbyrdet,  kun  det,  og  det  forekom  ham 
rigtigt  og  retfærdigt.  At  han  havde  mistet  Kniven, 
gjorde  muligvis  ogsaa  hans  Sind  lettere;  han  følte 
sig  nu  ikke  længere  udsat  for  den  Fristelse  at  støde 
den  i  sin  Fjendes  Bryst,  han  vilde  kun  have  en 
rigtig  og  retfærdig  Straf  over  Forbryderen,  men  for 
at  faa  det,  var  han  rigtignok  rede  til  at  vove  og 
lide,  hvad  det  skulde  være. 

Lars  var  ikke  kjendt  af  Nogen  paa  Egnen,  og  Ingen 
vilde  i  den  glade  Morgenvandrer,  der  sendte  en  fornøjet 

og  lydelig  Hilsen  til  hver  Bondedreng  han  mødte,  og 
til  hver  Arbejdsmand,  der  gik  til  sin  Gjærning,  have 
tænkt  at  see  en  udbrudt  Fange.  Han  sendte  i  sit  stille 
Sind  en  Hilsen  til  Svend  Sobæk  og  hans  Rollinger 
med  Tak  for  Husly  i  Vintertiden,  og  han  var 
nærved  at  juble  i  vilden  Sky,  da  han  fra  Hornby 
Bakke  fik  rigtig  Syn  paa  Havet  og  saa,  at  der  ud 
for  Hornbæk  laa  en  nymalet  Kutter,  i  hvilken  han 
ikke  havde  svært  ved  at  gjenkjende  Svalen.  I  det 
Øjeblik  var  ogsaa  Philip  ude  af  hans  Tanker;  han 
fremskyndede  sine  Skridt,  naaede  Hornbæk,  fik 
snart  at  vide,  hvor  han  kunde  træffe  Kutterens  ny 
Chef  Jacob  Reimers,  hos  hvem  han  meldte  sig  til 
Tjeneste.  Denne  havde  saa  tidt  hørt  den  glade  og 
godmodige  Færing  omtale  af  hans  tidligere  Kamme- 
rater, der  næsten  alle  havde  taget  Hyre  paany  om- 
bord paa  Svalen,  at  han  ikke  var  uvillig  til  at  tage 
ham  med,  skjønt  han  egentlig  havde  sit  Mandskab 
fuldtalligt,  og  inden  Middag  sad  Lars  paa  Svalens 
Dæk  og  sang  de  gamle  færøiske  Viser  om  Fuglene, 
som  hans  Kammerater  ikke  forstode  et  Ord  af, 
men  „desto  mere  Piaseer  var  det".  Lars  Tambours 
Tilbagekomst  blandt  Kammeraterne  var  en  Idyl 
midt  i  det  vilde  Kaperliv. 

Men  der  er  ikke  langt  fra  Villingebæk  til  Horn- 
bæk, og  der  var  ikke  gaaet  mange  Timer  af  Dagen, 
før  Rygtet  naaede  ud  til  Svalen,  at  der  ombord  paa 
Hajfisken,  der  laa  ved  Villingebæk,  klar  til  at  gaa 
ud,  var  kommen  en  mystisk  syg  Passager,  og  at 
Jeppe   fra   det  Øjeblik   af  havde  stoppet  al  Landlov 

for  sine  Folk.  Da  gik  der  et  Lys  op  for  den  lille 
Færing,  og  hans  Sange  forstummede,  medens  hans 
Tanker  drejede  sig  om,  hvorledes  han  skulde  faa 
Klarhed  i  den  Sag. 

Ved  Mørkets  Frembrud  bad  han  Kaptajnen  om 
Tilladelse  til  at  tage  Jollen  og  ro  i  Land  efter  nogle 
Sager,  han  ikke  havde  faaet  ombord  i  Formiddags, 
og  da  han  havde  faaet  den,  roede  han  ind  til 
Hornbæk  og  kjøbte  sig  en  Kurv  Fisk,  gik  saa  til 
Søs  igjen  og  roede  af  alle  Kræfter  til  Villingebæk, 
indtil  han  var  Hajfisken  paa  Prajehold. 

„Halløj!  Hvem  der?"  raabtes  der  til  ham  fra 
Udkigsmanden. 

„Fisker  fra  Hornbæk,"  lød  Svaret.  „Dejlige 
nyfangede  Makrel." 

„Her  maa  Ingen  komme  ombord.  Vil  Du 
skrubbe  væk  fra  Lejteren!" 

„Aa,  Sludder,"  svarede  Lars,  idet  han  gjorde 
en  Ende  fast,  og  steg  et  Par  Trin  op,  „jeg  kan  jo 
række  Jer  Kurven  op,  saa  kan  I  see  paa  Va- 
rerne." 

„I  samme  øjeblik  som  Manden  rakte  sig  over 
Rælingen  efter  Fiskene,  var  Lars  ombord.  Men  nu 
fløj  Matrosen  løs  paa  ham  for  at  gjenne  ham  til- 
bage. Færingen  satte  sig  til  Modværge,  Matrosen 
kaldte  Folk  til  Hjælp;  der  lød  Raab,  Trampen  og 
Forbandelser,  og  under  al  den  Hurlumhej  lagde 
Ingen  Mærke  til,  at  en  mørk  Skygge  gled  fra  For- 
enden af  Kutteren  henimod  Lejteren,  før  man  hørte 
et  Spring  ned  i  Færingens  Jolle  og   saa   den  under 

kraftige  Aaretag  forsvinde  i  Mørket.  I  samme 
Øjeblik  var  Jeppe  paa  Pletten,  saa  med  et  halvt 
øje,  hvad  der  gik  for  sig,  og  inden  Nogen  fik  Tid 
til  saa  meget  som  at  aabne  Munden,  greb  han 
Færingen  i  sine  vældige  Arme,  løftede  ham  højt  op 
over  Rælingen  og  kastede  ham  langt  ud  i  Havet. 

Folkene  stode  et  øjeblik  stumme  af  Forfærdelse 
over  denne  uventede  Brutalitet,  men  da  de  hørte 
det  tunge  Pladsk,  gik  Naturen  over  Optugtelsen,  og 
der  lød  et  højt  Raab  fra  flere  Sider  paa  een  Gang: 
„Mand  overbord!" 

„HoldKjæft!  Hvad  kommer  det  Jer  ved?"  brø- 
lede Jeppe  i  Mørket,  men  i  samme  øjeblik  huskede 
han  paa,  at  Kutterens  Jolle  slæbte  agterud,  og  at 
Færingen  kunde  redde  sig  op  i  den;  han  fløj  da 
agterud  for  at  hindre  ham  deri,  men  han  snublede 
i  Mørket  over  Færingens  Fiskekurv,  der  var  bleven 
staaende  paa  Dækket,  og  dette  frelste  Lars  Tam- 
bours  Liv;  thi  hvor  rap  Jeppe  end  var  med  at 
komme  paa  Benene  igjen,  havde  dog  Lars  været 
rappere,  og  da  Jeppe  havde  sit  ene  Ben  over 
Rælingen  for  at  komme  ned  og  kaste  Lars  ud 
af  Jollen,  hvor  denne  allerede  havde  fat  i  Fange- 
linen, som  han  i  et  Øjeblik  fik  kastet  los,  og 
Jeppes  andet  Ben  næsten  var  klart  af  Rælingen, 
og  han  skulde  til  at  slippe  sit  Tag  med  Hæn- 
derne, gled  Jollen  bort  under  hans  Fødder  og 
forsvandt  hurtigt  i  Mørket  i  samme  Retning  som 
den  anden  Jolle. 

Jeppe  rasede,  slog  og  skjældte.    Ikke  blot  havde 

han  mistet  Jollen  —  den  fik  han  nok  igjen  —  men 
han  var  bleven  til  Nar  for  sine  egne  Folk,  thi  i  det 
Øjeblik,  han  hang  udenbords  og  Jollen  gled  væk 
under  ham,  havde  han  hørt  en  Fnisen  over  sit 
Hoved,  men  uden  at  han  vidste,  hvem  den  kom 
fra,  og  det  allerværste  var,  at  Philip  var  borte; 
dermed  svandt  ikke  blot  den  lovede  Belønning,  men 
det  Pant,  der  sikrede  ham  Straffrihed  for  gamle 
Historier.  Jeppe  var  ikke  god  at  komme  nær 
den  Nat. 

Paa  Stranden  fandt  Lars  sin  Jolle.  Den,  hvori 
han  havde  reddet  sig  selv,  trak  han  paa  Land,  og 
roede  i  sin  egen  tilbage  til  Svalen. 

Næste  Dag  begjærede  han  at  afmynstres,  og  da 
som  sagt  Svalens  Mandskab  var  fuldtalligt,  og  han 
kun  paa  Mandskabets  Bøn  var  bleven  taget  med,  fik 
han  med  Lethed  sin  Afsked  igjen,  og  nu  begyndte 
Jagten  paa  ny. 


XIII. 
Uhret. 

JJer  var  gaaet  omtrent  en  Ugestid,  efterat  de 
ovenfor  fortalte  Begivenheder  havde  tildraget  sig, 
da  Etatsraad  Wejgell  modtog  følgende  Brev: 

„Jeg  seer  mig  atter  i  den  sørgelige  Nødven- 
dighed at  maatte  ulejlige  Hr.  Etatsraaden  med  mine 
Skriverier,  thi  i  de  sidste  Dage  har  Undersøgelsen 
angaaende  Deres  salige  Hr.  Broders  saa  sørgelige 
Endeligt  antaget  et  helt  nyt  Udseende  og  synes  at 
ville  føre  til  et  Resultat,  der  er  ligesaa  overraskende 
som  mistrøstende  for  den,  der  som  jeg  idelig  er 
beskjæftiget  med  at  randsage  det  menneskelige  Hjærtes 
Dyb.  De  vil  godhedsfuldt  erindre,  at  jeg  i  min 
forrige  Skrivelse  havde  den  Ære  at  meddele  Dem, 
at  den  for  Mordet  mistænkte  forhenværende  Kaper- 
kaptajn Philip  Bendtsen,  almindelig  kaldet  Sorte 
Philip,  var  bleven  paagreben  sammen  med  en  mis- 
tænkelig Mand,  der  udgiver  sig  for  en  Færing  og 
muligvis  ogsaa  virkelig  stammer  fra  Færøerne,  frem- 
deles,  at  Paagribelsen   især  skyldtes   en   hidtil  her  i 

Egnen  højt  agtet  Skovfoged,  netop  den  samme,  i 
hvis  Hus  Deres  salig  Broder  tilbragte  sine  sidste 
Dage.  Sidst  af  Alle  vilde  jeg  eller  Nogen  af  dem, 
der  kjendte  denne  Mand,  have  kunnet  tro,  at  han 
under  sit  ædle  og  naturlige  Væsen  skjulte  en  Røvers 
og  Morders  grumme  Hjærte,  men  desværre  er  jeg 
nu  næsten  vis  paa,  at  han  og  ingen  Anden  er  den 
skyldige. 

Jeg  veed  ikke,  om  det  er  Deres  Højvelbaarenhed 
bekjendt.  at  Hr.  Konferentsraad  Jantzen  i  en  Uges 
Tid  omtrent  har  opholdt  sig  her  paa  Egnen,  hvor 
hans  Nærværelse  hos  Høje  og  Lave  blev  hilst  med 
uskrømtet  Glæde  og  Taknemmelighed.  I  en  til- 
fældig Samtale  med  denne  udmærkede  Mand  kom 
jeg  lejlighedsvis  til  at  berøre  den  omtalte  Under- 
søgelse; han  hidkastede  da,  men  som  en  aldeles 
løs  Formening,  hvorpaa  han  aabenbart  selv  ikke 
lagde  nogen  Vægt,  den  Bemærkning,  at  man  i  en 
saa  alvorlig  Sag  som  denne  vel  maatte  vogte  sig 
for  forudfattede  Meninger,  at  det  dog  ingenlunde 
var  afgjort,  at  Philip  var  Morderen,  og  at  man 
heller  ikke  burde  tabe  Skovfogden  af  Sigte.  Jeg 
tog  i  min  Forblindelse  slet  intet  Hensyn  til  Kon- 
ferentsraadens  Ord,  men  maa  nu  i  Sandhed  beundre 
denne  sjældne  Mands  skarpe  Blik.  Baade  Philip 
og  Færingen  ere  undvegne  af  Arresten;  den  første, 
der  sad  i  Klosterets  overordentlig  faste  Kjælderrum, 
paa  en  fuldstændig  gaadefuld  Maade.  Færingen 
agter  jeg  at  lade  løbe,  da  han  ikke  synes  at  frem- 
byde nogen  Interesse,  men  vi  have  sat  alle  Kræfter 

i  Bevægelse  for  at  fange  Philip;  desværre  maa  jeg 
bekjende,  at  vi  hidtil  savne  ethvert  Spor. 

Under  disse  Forhold  tog  jeg  mig  for  at  under- 
søge Skovfogdens  Forhold,  men  da  han  er  en 
Åland,  der  her  paa  Egnen  nyder  almindelig  Agtelse, 
gjorde  ieg  det  med  den  største  Hensynsfuldhed, 
idet  jeg  udbad  mig  Tilladelse  til  —  for  hans  egen 
Skyld  —  at  foretage  en  Husundersøgelse  hos  ham. 
Han  syntes  vel  noget  overrasket  og  pinlig  berørt  af 
denne  min  Begjæring,  men  jeg  sporede  ikke  mindste 
Frygt  hos  ham,  snarere  en  hæderlig  Mands  saarede 
Æresfølelse.  Undersøgelsen  blev  foretagen  af  mig 
personlig  i  Forbindelse  med  Sognefogden  og  min 
Fuldmægtig.  Vi  havde  søgt  hele  Huset  igjennem, 
da  vi  i  et  Chatol,  der  staar  i  hans  sædvanlige 
Opholdsværelse,  fandt  et  lille,  særlig  omhyggelig 
aflaaset  Rum,  som  man  ikke  let  lægger  Mærke  til, 
og  det  var  mig  øjensynligt,  at  han  kun  med  Over- 
vindelse udleverede  mig  Nøglen  dertil,  men  hvad 
skildrer  vor  Overraskelse,  da  vi  her  fandt,  om- 
hyggelig indpakket,  et  overordentlig  kostbart  Guld- 
uhr,  indvendig  udstyret  med  mange  Ædelstene,  der 
omgave  et  Navnetræk,  to  sammenslyngede  Bog- 
staver, E.  W.  ? 

Da  disse  Bogstaver  syntes  at  hentyde  paa  Deres 
og  Deres  Hr.  Broders  Navn,  udbade  vi  os  Oplys- 
ninger om,  hvorledes  han  var  kommen  i  Besiddelse 
af  samme,  og  han  fremkom  nu  med  en  højst 
usands3rnlig  Fortælling  om,  at  han,  idet  han  som 
ganske   ungt  Menneske  steg  i  Land  paa  Toldboden 

efter  Slaget  paa  Rheden,  i  hvilket  han  virkelig  har 
taget  en  hæderlig  Dej  ombord  paa  Prammen  Ny- 
borg, har  faaet  det  af  en  ham  ubekjendt  Mand,  og 
at  han,  som  umiddelbart  derefter  faldt  i  Afmagt  paa 
Grund  af  Overanstrængelse,  først  senere  opdagede 
Uhrets  Værdi,  og  at  han  i  Følge  sin  afdøde  Faders  Raad 
—  et  meget  slet  Raad,  som  De  seer  —  skjulte  det 
omhyggeligt  for  Alle  i  det  højst  usandsynlige  Haab, 
at  han  engang  ved  et  Tilfælde  skulde  træffe  paa 
dets  oprindelige  Ejermand.  Hele  denne  Historie 
lignede  i  den  Grad  en  i  Øjeblikket  —  jeg  tilstaar 
det,  ikke  uden  Talent  —  opfunden  Nødløgn,  at  jeg 
saa  mig  i  den  beklagelige  Nødvendighed  at  maatte 
sikre  mig  Skovfogdens  Person,  og  han  er  i  dette 
øjeblik  Arrestant  paa  Esrom. 

Jeg  tvivler  ikke  paa,  at  denne  Meddelelse  vil 
gjøre  Dem  og  især  Deres  Frøken  Broderdatter 
overordentlig  ondt,  da  jeg  erindrer,  at  ogsaa  De 
syntes  at  have  fattet  en  høj  Grad  af  Godhed  for 
og  Tillid  til  den  unge  Skovfoged,  og  jeg  maa  des- 
værre end  yderligere  anmode  Deres  Højvelbaarenhed 
og  Deres  Frøken  Broderdatter  om,  saa  snart  Lejlig- 
heden dertil  gives,  at  komme  herud  paa  Egnen,  for 
om  muligt  at  faa  Uhret  identificeret  som  et,  der 
virkelig  har  tilhørt  Deres  salig  Broder;  muligt  kunde 
jeg  ogsaa  sende  det  til  Dem,  men  hvis  det  kunde 
undgaas,  vilde  jeg  under  de  forhaandenværende 
Omstændigheder  foretrække  ikke  at  lade  det  komme 
ud  af  mine  Hænder,  af  Frygt  for,  at  det  ved  et 
eller    andet    uforudseligt    Tilfælde    skulde    gaa    tabt. 

Jeg  beder  Deres  Højvelbaarenhed  ikke  at  tage  mig 
denne  min  ærbødige  Anmodning  ilde  op,  men .  med 
et  Par  Ord  lade  mig  erfare,  om  vi  kunne  glæde  os 
ved  Hr.  Etatsraadens  Besøg,  og  i  saa  Tilfælde,  til 
hvilken  Tid. 

Denne  Opdagelse  med  Uhret  har  gjort  mig  selv 
megen  Sorg,  da  ogsaa  jeg  hidtil  nærede  megen 
Agtelse  for  den  dygtige  og  tilsyneladende  saa  hæder- 
lige Mand,  men,  hvis  det  er  et  Uhr,  der  kan 
bevises  at  have  tilhørt  Deres  salig  Broder,  er  der 
tilvisse  ingen  Tvivl  om,  at  han  i  ethvert  Tilfælde 
paa  ulovlig  Maade  har  sat  sig  i  Besiddelse  af  en 
denne  tilhørende  meget  værdifuld  Ejendom. 

Endnu  i  en  anden  Henseende  volder  denne  Sag 
mig  Bekymring.  Rygtet  om  Skovfogdens  Arrestation 
og  den  Mistanke,  der  hviler  paa  ham,  har  sat  hele 
den  herværende  Befolkning  i  Uro  og  Bevægelse. 
Der  har  allerede  været  utilbørlige  Sammenstimlinger 
og  højrøstede  Sammenrottelser  i  Esrom  Kro  i  den 
Anledning,  og  Sagen  kunde,  hvis  den  ikke  bringes 
hurtig  til  Ende,  antage  saadanne  Dimensioner,  at 
man  kunde  frygte  for,  at  der  vilde  blive  gjort 
Forsøg  paa  at  befri  den  Fangne  med  Magt,  og 
Deres  Højvelbaarenhed  vil  lettelig  kunne  erkjende, 
hvor  aldeles  magtesløs  jeg  i  saa  Tilfælde  vilde  være 
lige  overfor  en  ophidset  Befolkning,  assisteret,  som 
jeg  er,  af  en  Politibetjent  med  Træben  og  en 
gammel  Sognefoged,  og  jeg  formoder,  at  disse 
oven    i    Kjøbet    ville    være    tilbøjelige    til    at    tage 

Fangens    Parti,    saa    overbeviste    ere    de    om    hans 
Uskyldighed. 

Med  udmærket  Højagtelse 
Deres  Højvelbaarenheds  ærbødigste  Tjener 
P.  Skovlund, 
Kancelliraad  og  Birkedommer. 
P.  S.     Jeg   har  senere  faaet  tilforladelig  Medde- 
lelse   om,    at    det    her    paa   Egnen    for    nogen   Tid 
siden  verserende  Rygte,  om  at  Kejser  Napoleon  var 
død,    ene   hidrørte   fra   en  iøvrigt  hæderlig,    men  til 
Politik     stærkt     hengiven     Smed     og    Skolelærer     i 
Nøddebo,    hvem    en    eller    anden    letfærdig    Person 
havde   givet  den   Historie  at   rende   med.      Det   var 
at    ønske,    at    slige   Rygtesmede  kunde  rammes  af 
Lovens  Arm." 

Under  Læsningen  af  dette  lange  Brev  havde 
Etatsraaden  havt  ondt  ved  at  styre  sin  Utaal- 
modighed,  og  han  var  ikke  fri  for  jævnlig  at  have 
afbrudt  den  ved  et  „Fæ!"  „Dosmerpande!"  eller  et 
lignende  hædrende  Tilraab,  hvilke  alle  gjaldt  hans 
juridiske  Korrespondent  i  Nøddebo.  Da  han  endelig 
var  færdig,  krammede  han  det  sammen  til  en 
Klump  og  slængte  det  med  et  voldsomt  Kast  hen  i 
den  anden  Ende  af  Stuen,  saa  rejste  han  sig  og 
travede,  som  det  i  lignende  Tilfælde  var  hans  Vane, 
i  nogen  Tid  op  og  ned  ad  Gulvet. 

Og  dog  var  det  mindre  Forundring  og  Vrede 
over  Kancelliraadens  Kejtethed  eller  Dumhed,  der 
paa    denne    Maade    gav    sig    Luft,    end    en    bitter 

Følelse  mod  hans  Ungdomsven,  Konferentsraaden ; 
thi  naar  han  sammenholdt  Ytringerne  i  Brevet  med 
dennes  Udtalelser  for  saa  kort  Tid  siden  i  deres 
fortrolige  Samtale,  var  der  for  ham  ingen  Tvivl 
mulig  om,  at  Konferentsraaden  var  Ophavsmanden 
til  Kancelliraadens  Fremgangsmaade,  og  han  gjentog 
atter  og  atter  for  sig  selv  det  Sporgsmaal,  der  alt 
for  havde  fremstillet  sig  for  ham,  i  hvad  Forhold 
denne  stod  til  Philip,  og  hvad  han  tilsigtede  med 
at  vende  Lovens  Arm  fra  denne  til  den  ganske 
uskyldige  Skovfoged.  Ja,  han  kunde  end  ikke  af- 
holde sig  fra  den  Tanke,  at  samme  hans  gode 
Ven  havde  en  Finger  med  i  Spillet  ved  Philips 
gaadefulde  Undvigelse,  uagtet  han  af  Brevets  Datering 
kunde  see,  at  denne  maatte  være  gaaet  for  sig  efter 
Konferentsraadens  Afrejse  fra  Esrom.  Det  var  dog 
umuligt,  at  hans  egne  Bemærkninger  om  Nolsø- 
affairen  kunde  indeholde  tilstrækkelig  Grund  for 
ham  til  saaledes  direkte  at  blande  sig  i  Rettens 
Gang.  Et  Øjeblik  havde  han  i  Sinde  at  begive  sig 
lige  hen  til  ham  for  at  kræve  ham  til  Regnskab, 
men  opgav  det  dog  strax  igjen  i  den  Overbevisning, 
at  han  dog  Intet  vilde  faa  at  vide,  og  han  vidste, 
at  Jantzen  var  for  klog*  til,  at  han  direkte  skulde 
have  givet  Kancelliraaden  Tilskyndelser;  han  havde 
naturligvis  nøjedes  med  ved  Antydninger  og  løst 
henkastede  Bemærkninger  at  indsmugle  den  Fore- 
stilling hos  den  ikke  meget  skarpsynede  Kan- 
celliraad,    at  Skovfogden   lige   saa  godt  kunde  have 

begaaet  Mordet  som  enhver  Anden.  Men  Uhret! 
Et  med  Ædelstene  besat  Gulduhr,  med  Navnetrækket 
E.  W.  var  fundet  i  hans  Besiddelse!  Det  var  hans 
Broders  Uhr,  derom  var  der  ingen  Tvivl.  Vel  var 
det  mange  Aar  siden,  han  havde  seet  det,  men  han 
huskede  det  godt,  det  var  et  gammelt  Familiestykke, 
der  ikke  let  kunde  forvexles  med  noget  andet,  og 
Skovfogdens  Forklaring  var  ham  saa  meget  mindre 
fyldestgjorende,  som  han  bildte  sig  ind,  at  hans 
Broder  paa  den  Dag,  den  2den  April  1801,  ikke 
havde  været  i  Kjøbenhavn.  Der  var  kun  Eet  at 
gjore,  saa  hurtigt,  som  ske  kunde,  at  komme  til 
Esrom  og  om  muligt  faa  Sagen  opklaret.  Han 
skrev  endnu  samme  Dag  til  Kancelliraaden  og 
meldte  sin  og  sin  Broderdatters  Ankomst  uden  at 
indblande  nogen  Bemærkning  om  Undersøgelsen  og 
den  ved  samme  anvendte  Fremgangsmaade. 

Derefter  først  skred  han  til  den  vanskelige  Sag 
at  meddele  Mary  Indholdet  af  Kancelliraadens  Brev 
og  forestille  hende  Nødvendigheden  af,  at  hun 
fulgte  med.  Til  hans  store  Glæde  tog  hun  Sagen 
med  fuldkommen  Ro,  overbevist,  som  hun  var,  om 
at  den  Sag  hurtig  vilde  kunne  ordnes  ved  deres 
Tilstedekomst;  kun  var  hun  endnu  mere  end  han 
ivrig  efter,  at  Afrejsen  skulde  ske  strax,  og  det 
blev  da  vedtaget,  at  Etatsraaden  allerede  Dagen 
efter  skulde  leje  Vogn  til  Esrom  for  sig  og 
Mary.  De  stolede  paa  i  Løbet  af  en  Dag  eller  to 
at  ville  kunne  faa  Skovfogden  befriet,   og   de   vilde 

saa  tilbringe  et  Par  rolige  Dage  i  den  smukke  Egn 
ved  Esrom  Sø  og  Grib  Skov  og  muligvis  gjøre 
en  Udflugt  til  Søborgs  Ruiner  og  gjøre  et  kort 
Besøg  hos  deres  Ven,  den  unge  Præst,  der  nu 
nogenlunde  maatte  være  kommen  i  Orden  i  sin 
Præstegaard. 


XIV. 
Paa  Salsloftet. 


PSu  vender  Fortællingen  sig  til  samme  Præste- 
gaard  og  til  dens  Indehaver,  vor  gamle  Ven  Ras- 
mus Lyngby.  Et  Par  Dage  efterat  det  omtalte  Brev 
havde  lagt  Beslag  paa  alle  Tanker  i  Huset  i  Store 
Kongensgade,  gik  han  en  Aften  og  syslede  paa 
„Salsloftet"  (  i  Søborg  Præstegaard.  Det  var  ikke 
den  nuværende  Præstegaard,  som  først  er  opført 
for  omtrent  en  Snes  Aar  siden,  da  den  gamle  brændte. 
Beboelseslejligheden  laa  dengang  umiddelbart  ud  til 
Kirkegaarden,  en  meget  bekvem  Indretning  for  Gjen- 
gangere  og  Spøgelser  eller  for  dem,  der  vilde  lege 
Gjenganger  og  Spøgelse,  hvis  de  vilde  aflægge 
Præsten  et  Besøg.  De  kunde  gaa  lige  ind  ad  et- 
hvert aabentstaaende  Vindue  uden  at  befatte  sig 
med  Nøglehuller  eller  lignende  mindre  bekvemme 
Adgange.  For  at  komme  til  Haven  fra  Stuehuset 
maatte  man  gaa  over  Gaarden  og  derfra  igjennem 
en  Gang  i  den  nordlige  Sidelænge.  I  denne  Gang 
førte  en  Trappe  op  til  et  rummeligt  Værelse  oven- 
paa,  som  gik  under  Navn  af  Salsloftet. 

13* 

Den  unge  Præst  havde  under  sit  niaarige  Op- 
hold paa  Færøerne  givet  sig  meget  af  med  disse 
øers  Dyreverden  og  havde  medbragt  en  forholdsvis 
betydelig  Samling,  dels  af  udstoppede  Fugle  og  Fisk, 
dels  af  tørrede  Skind,  som  han  nu  var  ivrig  beskjæf- 
tiget  med  at  ordne  og  opstille  paa  Salsloftet,  der 
laa  fortræffeligt  til  at  afgive  Plads  for  hans  Samlin- 
ger. Han  var  den  Aften,  vi  tale  om,  i  travl  Virk- 
somhed dermed,  og  skjønt  Dagene  alt  vare  lange, 
havde  han  maattet  tænde  Lys  for  at  kunne  læse 
Navne  og  Notitser  i  de  talrige  Bøger  og  Blade,  der 
laa  paa  et  Bord  midt  paa  Gulvet,  medens  han  efter- 
haanden  fyldte  Skabene  og  Reolerne  langs  Væggene. 
Et  Par  Træstole  tjente  ham  ligeledes  snart  til  Trappe- 
stige, snart  til  at  sætte  fra  sig  paa. 

Det  var  sent  paa  Aftenen,  ja  rettere  sagt  ud 
paa  Natten,  da  han  hørte  sagte  Trin  udenfor,  der- 
efter Nogen  famle  ved  Døren,  og  han  var  ikke  fri 
for,  at  der  foer  en  overtroisk  Fornemmelse  igennem 
ham,  da  han  endelig  mærkede,  at  Døren  sagte  gik 
op,  og  han  i  det  svage  Lys  saa  en  lille  Kvinde- 
skikkelse træde  næsten  lydløst  ind  ad  Døren  og 
blive  staaende  indenfor  uden  at  sige  et  Ord. 

Præsten  stod  lige  saa  tavs  som  hun  og  stirrede 
paa  den  underlige  Skikkelse,  og  vidste  ikke  ret,  om 
han  havde  en  Levende  eller  en  Død  for  sig,  indtil 
hun  endelig  talte.  Røsten  lød  dæmpet  og  sørg- 
modig. 

„God  Aften,  Hr.  Pastor,  for  det  er  vel  Dig,  der 
hedder  Rasmus  Lyngby?     Kjender  Du  mig?" 

„Nej,  jeg  gjør  ikke.  Hvem  er  I?  og  hvor  kom- 
mer I  fra  saa  sent?" 

„Da  har  Du  seet  mig  før,  Rasmus  Lyngby,  men 
det  er  længe  siden,  Du  saa  mig  sidst,  vel  en  Snes 
Aar  eller  mere,  men  da  var  Du  en  lille  Dreng.  Jeg 
er  Grib,  som  de  kalder  mig." 

„Grib!  Grib!"  udbrød  Præsten  og  tog  sig  om 
Hovedet,  som  naar  man  med  Vold  vil  tilbagekalde 
et  forlængst  udslettet  Minde.  „Grib!  Ja  jeg  husker 
det  Navn  og  har  ogsaa  seet  Jer  engang  før  —  jeg 
fulgte  med  gamle  Erhard,  og  I  kom  og  talede  med 
ham  —  men  —  ja  undskyld  mig,  jeg  har  været 
mange  Aar  borte  fra  Landet;  men  nu  husker  jeg 
tydeligt  fra  min  Barndom  Gribkonen  —  er  det  Jer? 
Siden  I  søger  mig,  især  paa  denne  Tid  af  Døgnet, 
saa  maa  der  være  noget  Vigtigt,  noget  Tungt,  der 
driver  Jer.  Kom  nærmere,  Moder,  I  maa  være  træt, 
sæt  Jer  ned  og  sig  mig,  hvad  I  har  paa  Hjærte. 
Baade  som  Menneske  og  som  Præst  er  jeg  pligtig 
til  at  tjene  Jer,  om  det  staar  i  min  Magt." 

„Tak,  Rasmus  Lyngby;  ja  det  ventede  jeg  mig 
af  Dig,"  udbrød  Konen  og  satte  sig,  „ja  Du  bliver 
vel  ikke  vred  over,  at  jeg  siger  Du  til  Dig,  men 
jeg  er  nu  —  jeg  kan  ikke  gjøre  ved  det  —  jeg  er 
nu  ikke  mere  som  andre  Mennesker." 

„Bryd   Jer   ikke   om  det,  Moder;  kan  jeg  være 
Jer  til  Hjælp  og  Trøst,  er  jeg  rede." 

„Ja,  jeg  tænker,  Du  kan  saa." 

Atter  gjorde  hun  en  lang  Pavse;  det  var,  som 
om   hun   kæmpede   med   sig   selv,  inden  hun  kunde 


198 


faa  det  over  Læberne,  som  det  nu  var  hendes  Agt 
at  sige. 

Endelig  begyndte  hun  igjen : 

„Kan  Du  fra  Dine  Drengeaar  huske  Lise  Maans- 
datter  fra  Gilleleje?" 

„Lise  Maansdatter?  ja,  jeg  har  hørt  tale  om 
hende,  bi  lidt,  var  det  ikke  hende,  som  druknede 
sig?     Men  det  maa  have  været,  før  jeg  blev  født." 

„Visselig  havde  vor  Herre  handlet  naadig  mod 
hende,  hvis  hun  var  sunket  i  Havet,  før  hun  sank 
endnu  dybere ;  men  rigtigt  er  det,  som  Du  siger ; 
de  Fleste  troede,  hun  havde  druknet  sig,  da  hun 
forsvandt  fra  Esrom  Kloster,  og  Ingen  hørte  Noget 
til  hende  siden;  men  drukne  sig!  nej,  den  Synd  er 
hun  gaaet  fri  for,  for  her  sidder  hun,  Lise  Maans- 
datter, og  ikke  har  jeg  aabenbaret  for  Nogen  i 
fyrretyve  Aar,  før  nu,  da  den  højeste  Nød  driver 
mig,  hvad  jeg  hed,  før  jeg  blev,  som  jeg  nu  er, 
og  jeg  flygtede  til  Skoven,  og  de  kaldte  mig  Grib." 

„Lange  og  tunge  Tider  har  I  levet  der,  Moder, 
for  allerede  fra  mine  Drengeaar  af  hørte  jeg  jo 
Gribkonen  omtale,  og  dengang,  jeg  saa  Jer,  saa  I 
allerede  ud  som  en  gammel  Kone;  men  hvad  er 
der  nu  sket,  der  kan  bringe  Jer  til  at  røbe  for  mig, 
hvad  I  har  skjult  for  alle  Andre?" 

„Der  er  sket  det,  at  vor  Herre  har  aabnet  mit 
Øje.  Da  jeg  var  flygtet  bort  og  fandt  mig  selv 
som  et  vildt  Dyr  i  Skoven,  da  svor  jeg  en  for- 
mastelig Ed.  Sig  mig  nu,  Rasmus  Lyngby,  for 
Du   er  jo  Præst,  siger  Guds  Lov,  at  jeg  skal  holde 

eller  bryde  den  Ed,  og  tør  Du,  efter  at  jeg  har 
brudt  den,  give  mig  det  hellige  Sakramente,  som 
jeg  har  tørstet  og  hungret  efter  i  fyrretyve  Aar?" 

„Ja,  visselig  tør  og  skal  I  bryde  den  Ed,  I  svor, 
hvis  den  var  formastelig,  og  veed  I  da  ikke,  at  der 
er  større  Glæde  i  Himlen  over  een  Synder,  som 
omvender  sig,  end  over  ti,  som  ikke  have  Omven- 
delse behov.     Men  hvad  var  det,  I  svor? 

„Jeg  svor,  at  jeg  vilde  bære  min  Sorg  alene; 
at  Mennesker,  Menneskers  Nød  og  Menneskers 
Glæde  skulde  være  for  Intet  at  regne,  at  ikke  skulde 
nogen  Nød  være  mig  saa  svær,  at  jeg  vilde  ty. til 
Menneskers  Samfund;  men  nu  —  nu  staar  et  godt 
og  uskyldigt  Menneskes  hele  Fremtid,  maaske  et 
Menneskes  Liv  i  Fare  for  min  Synds  Skyld;  nu 
sværger  jeg  paa  Evangeliebogen"  —  her  tog  hun 
det  gamle  Exemplar  af  det  ny  Testamente,  af  hvilket 
hun  havde  læst  for  de  Døvstumme  Juleaften,  op  af  sin 
Lomme,  lagde  det  paa  Bordet  og  lagde  sin  Haand 
derpaa  —  „nu  sværger  jeg  paa  Evangeliebogen  og 
paa  Guds  hellige  Ord,  at  jeg  skal  gjøre,  hvad  et 
Menneske  i  min  usle  Stilling  formaar  for  at  hjælpe 
Skovfogden,  skal  jeg  end  staa  til  Spot  og  Skjændsel 
for  Alle,  der  endnu  kunne  huske  Lise  Maansdatter 
—  hun,  som  druknede.  Sig  mig,  Rasmus  Lyngby, 
vil  Du  høre,  hvad  jeg  har  at  fortælle,  og  naar  Du  har 
hørt  det,  lyse  Forbandelse  eller  Velsignelse  over  mig?" 
\  saa  begyndte  hun  sin  sørgelige  Fortælling 
om  et  Liv  saa  grufuldt  og  forpint,  som  kun  faa 
har   fristet,    kun    holdt  oppe    ved   eet   Lysglimt,    der 

skinnede  paa  hendes  Sti,  men  selv  det  blev  hende 
til  Angst  og  Kvide,  da  hun  selv  var  den,  der  holdt 
det  nede  og  altid  flygtede  for  at  slukke  det  helt. 

Men  hendes  Fortælling  varede  det  meste  af  Nat- 
ten, det  er  derfor  nødvendigt  at  give  Indholdet  derat 
i  stærkt  sammentrængt  Form. 

Det  var  paa  den  Tid,  for  næsten  fyrretyve  Aar 
siden,  da  den  bekj endte  Mordproces  blev  ført  der  i 
Egnen,  da  Niels  Aagesen  blev  beskyldt  for  at  have 
myrdet  en  Skovbetjent.  Niels  Aagesen  blev  tilsidst 
dømt  og  henrettet  som  Følge  af  hans  egen  Til- 
staaelse,  men  der  var  allerede  dengang  Mange,  der 
troede,  at  han  var  uskyldig,  men  at  hans  Forstand 
var  bleven  forstyrret  ved  et  Syn,  han  bildte  sig  ind 
at  have  havt  Natten  efter,  at  han  var  brudt  ud  fra 
Kjælderfængslet  paa  Esrom.  Under  denne  langvarige 
Proces  var  der  til  Bistand  for  Birkedommeren  bleven 
sendt  en  ung  Lovkyndig  ved  Navn  Jantzen  ud  til 
Esrom,  hvor  han  havde  havt  Bolig  paa  Klosteret. 
Der  blev  han  bekj  endt  med  Lise,  der  tjente  hos 
Regimentsskriveren  Bastiver;  der  udviklede  sig  et 
brødefuldt  Forhold  imellem  dem,  og  da  Lise  kj endte 
nogle  hemmelige  Gange  i  Klosteret,  blev  det  let  for 
dem  at  mødes. 

Kort  efterat  Undersøgelsen  var  sluttet,  rejste 
Jantzen  tilbage  til  Kjøbenhavn,  og  det  var  ikke  længe 
derefter,  at  Lise  forsvandt;  det  var  en  almindelig 
Tro,  at  hun  var  druknet,  skjønt  man  aldrig  fandt 
hende,  og  hun  var  snart  glemt  der  paa  Egnen. 
Men  hun  levede  i  Kjøbenhavn,  hvor  Jantzen  havde 

skaffet  hende  en  af  alle  ukjendt  Bolig,  og  her  fødte 
hun  ham  en  Søn,  der  fik  Navnet  Philip,  og  først 
sex  Aar  senere  atter  en  Søn,  der  fik  Navnet  Henrik. 
Hvorledes  det  var  gaaet  til,  at  den  ældste  fik  Fa- 
milienavnet Bendtsen,  den  yngste  Navnet  Markussen, 
det  vidste  hun  ikke,  det  havde  Jantzen  faaet  ordnet 
saaledes.  Jantzen  gjorde  iøvrigt  baade  for  hende 
og  Børnene,  hvad  der  stod  i  hans  Magt,  men  den 
ældre,  Philip,  viste  allerede  fra  sin  Barndom  et  for- 
underlig vildt  og  stridigt  Sind,  medens  den  yngste, 
Henrik,  altid  var  mild  og  kjærlig,  men  blev,  saasnart 
han  var  stor  nok  dertil,  altid  tirret  og  tyranniseret 
af  Philip  og  spottet,  naar  han  ikke  vilde  tage  Del 
i  hans  og  hans  Kammeraters  uvorne  Streger.  Naar 
Jantzen  en  sjælden  Gang  —  det  blev  sjældnere  og 
sjældnere  — ■  besøgte  dem,  rystede  han  paa  Hovedet 
og  sagde:  „Han  maa  til  Søs,"  og  skjønt  Moderen 
frygtede  for,  at  det  vilde  blive  hans  sikre  Undergang, 
gav  hun  dog  tilsidst  sit  Minde  dertil ;  og  saasnart 
han  var  bleven  konfirmeret,  gik  han  ud  som  Skibs- 
dreng. Nu  gik  der  nogle  Aar  i  Angst  og  Jammer; 
hvor  længtes  hun  ikke  efter  sin  smukke  Dreng  med 
det  store  sorte  Haar,  men  hvor  skælvede  hun  ikke 
ved  Tanken  om,  i  hvilken  Skikkelse  hun  vilde  faa 
ham  at  see  igjen.  Jantzen  slog  aldrig  helt  Haanden 
af  hende,  han  besøgte  hende  engang  imellem,  dog 
altid  naar  Henrik  var  i  Skole;  thi  han  betalte  Skole- 
gang for  ham  i  en  anseet  Skole,  og  det  glædede 
ham  i  høj  Grad,  naar  han  hørte,  hvor  flink  han 
var,  men  han  vilde  aldrig  sees  af  ham,  og  Drengen 

anede  ikke  og  maatte  ikke  ane,  at  denne  fremmede 
Mand,  som  han  kun  en  sjælden  Gang  flygtig  havde 
seet  og  aldrig  videre  lagt  Mærke  til,  var  hans  Fader. 
Men  naar  Moderen  talte  til  Jantzen  om  Philip,  ry- 
stede han  paa  Hovedet  og  sagde:  „Bed  til,  at  han 
maa  være  død." 

Under  disse  Forhold  følte  hun  stundom,  at 
hun  blev  mere  og  mere  tung  i  sit  Sind,  ja  under- 
tiden, at  hendes  Tanker  forvildedes,  og  aldrig 
vovede  hun  at  sende  dem  til  sit  Barndomshjem, 
hvor  nu  en  gammel  Moder  —  hvis  hun  da  levede 
endnu  —  sikkert  sørgede  over  hendes  Død.  Da 
faldt  pludselig  det  tunge  Slag  over  hendes  Hoved, 
der  skilte  hende  fra  Menneskenes  Samfund. 

Hendes  lille  Dreng,  hendes  Glæde  og  Haab,  det 
Eneste,  der  bandt  hende  til  Livet,  blev  syg,  og  det  viste 
sig,  at  det  var  Børnekopper.  Drengen  blev  indlagt 
paa  Hospitalet,  og  den  ulykkelige  Moder  søgte  Gang 
efter  Gang  forgjæves  at  faa  ham  at  see  eller  i  det 
Mindste  at  høre,  hvorledes  det  stod  til  med  ham. 
En  Vinteraften  var  hun  atter  bleven  afvist,  og  da 
hun  trængte  paa  for  dog  om  muligt  at  faa  det  trø- 
stende Ord,  hørte  hun  en  raa  Stemme  raabe:  „Naa, 
er  den  forbandede  Kj ælling  her  igjen?  Sig  hende, 
at  hvis  Ungen  ikke  er  død,  saa  kreperer  den  i  Nat!" 
og  dermed  blev  Døren  slaaet  haardt  i  foran  hende. 
I  sin  store  Fortvivlelse  gik  hun,  hvad  hun  havde 
lovet  aldrig  at  gjøre,  til  Jantzen  i  hans  Hjem.  Alle- 
rede paa  Trappen  hørte  hun  Latter  og  Sang  af 
mange  Stemmer,  og  paa  hendes  ængstelige  Spørgs- 

maal  blev  der  svaret,  at  hun  ikke  kunde  faa  ham 
i  Tale,  der  var  Selskab.  Hun  fik  dog  ved  at  trygle 
og  bede  En  af  Husets  Folk  til  at  kalde  ham  ud  i 
Entréen,  men  der  blev  hun,  hvad  enten  han  ikke 
tilfulde  forstod  hele  Omfanget  af  hendes  Fortvivlelse, 
eller  han  ansaa  det  for  nødvendigt  at  værne  om  sit 
Rygte,  overøst  med  voldsomme  og  bitre  Ord  og 
tilsidst  formelig  vist  Døren.  Hun  ilede  som  en  Van- 
vittig gjennem  Gaderne,  uden  at  hun  ret  vidste, 
hvor  hun  kom  hen,  men  pludselig  befandt  hun  sig 
i  en  larmende  og  skrigende  Hob ;  et  Par  Politi- 
betjente trak  afsted  med  en  Matros,  og  da  Flokken 
tilfældigvis  kom  forbi  en  Lygte,  og  Lygteskjæret 
faldt  paa  Matrosens  Ansigt  —  hvad  saa  hun?  Den 
fangne  Sømand,  som  under  Mængdens  spottende 
Tilraab  førtes  afsted  af  Politiet,  det  var  hendes  Søn, 
Philip.  Hun  kunde  ikke  lade  det  være,  hun  raabte 
hans  Navn;  han  svarede  med  en  raa  Ed:  „Kjæl- 
lingen  er  fuld!",  saa  faldt  hun  om  og  blev  liggende. 
Hun  blev  anseet  for  drukken,  der  var  jo  En,  der  havde 
raabt,  at  hun  var  fuld,  og  hun  blev  af  Vægterne 
bunden  til  en  Stige  og  i  et  nyt  Triumftog  bag  efter 
sin  Søn  baaret  til  Raadstuen  for  at  sove  Rusen  ud. 
Xæste  Xat  flygtede  hun  bort,  og  der  gik  en 
Tid,  hvorom  hun  ingen  Minder  havde.  Hvor 
hun  i  den  Tid  var,  hvor  hun  fik  Føde,  hvorledes 
hun  undgik  at  dø  paa  Landevejene,  derom  vidste 
hun  Intet.  Endelig  kom  hun  til  Bevidsthed  om,  at 
hun  levede  og  i  nogen  Tid  maalte  have  levet  i  en 
stor    Skov;    men    hun    betragtede   sig   som  død  for 

Verden,  og  Verden  for  hende,  og  hun  svor  den  for- 
mastelige Ed,  at  hun  vilde  leve  alene,  alene  for  sig 
og  sin  Elendighed,  og  saaledes  blev  hun  til  den 
Grib  eller  Gribkonen,  som  Alle  havde  hørt  tale  om, 
som  Nogle  ansaa  for  en  ond  Trold,  Andre  for  en 
stakkels  vanvittig  Kvinde;  hun  var  Noget  af  begge 
Dele.  Men  hun  kunde  ikke  holde  sin  Ed  helt;  hun 
maatte  tage  imod  Menneskers  Hjælp,  hvis  hun  ikke 
vilde  begaa  Selvmord,  og  det  vilde  hun  ikke,  og 
hun  maatte  ogsaa  være  taknemlig  derfor,  hun  kunde 
i  Følge  sin  Natur  ikke  lade  det  være,  men  hun 
indskrænkede  sine  Fornødenheder  ikke  blot  til  det 
mindst  mulige,  men  langt,  langt  under  det,  de  fleste 
Mennesker  vilde  have  anseet  derfor. 

Det  lykkedes  Jantzen,  da  han  først  havde  faaet 
opsporet  hende,  at  holde  en  Slags  Forbindelse  med 
hende  i  Live  ved  Hjælp  af  et  Par  underordnede 
Skovbetjente,  gamle  Erhard  og  Mads  i  Fændrike- 
Huset,  Fændrike-Jens's  Fader.  Hun  skrev  endogsaa 
et  Par  Ord  til  ham  en  Gang  om  Aaret.  Han  havde 
nemlig  ladet  hende  vide,  at  Sønnen  Henrik  ikke  var 
død  paa  Hospitalet,  men  frisk  og  sund,  og  haabede 
derved  at  kalde  hende  tilbage  til  Menneskene,  og 
om  ham  drejede  sig  ogsaa  alle  hendes  Tanker,  thi 
i  hendes  aarlige  Brev  til  Jantzen  stod  altid  det 
samme:  „Pas  paa  Henrik,  at  han  ikke  kommer  i 
Ledtog  med  Philip,  skil  dem  ad,  lad  Henrik  aldrig 
faa  at  vide,  at  han  har  en  Broder  i  Live."  Det  var 
nu  en  let  Bøn  at  opfylde,  thi  Philip  gik  sine  egne 
Veje   og  ønskede   ikke  at   gjøre  noget  Familieskab 

gjældende,  og  det  er  ikke  sikkert,  at  det  nogensinde 
har  været  klart  for  ham,  at  han  og  Henrik  vare 
Brødre,  saa  meget  mere,  som  de  jo  bare  forskjellige 
Familienavne. 

Imidlertid  tog  Jantzen  sig  vedblivende  af  Henrik, 
dog  uden  at  ville  see  ham;  han  holdt  ham  i  Skole 
og  i  Huset  hos  brave  Folk,  hvor  han  voxede  op 
til  et  dygtigt  og  lovende  ungt  Menneske.  Han  vidste 
Intet  om  sin  Fader,  om  hvem  han  antog,  at  han 
var  død  i  hans  spæde  Barndom,  og  om  Moderen, 
hvem  han  mindedes  med  den  inderligste  Kjærlighed, 
troede  han,  at  hun  var  død,  medens  han  som  Dreng 
laa  paa  Koppehospitalet.  Han  blev  Student,  og  da 
hans  Plejefader  ved  den  Tid  lod  ham  vide,  at  nu 
var  den  Sum  sluppen  op,  der  var  udsat  for  hans 
Opdragelse,  tog  han  med  Energi  fat  paa  sit  theo- 
logiske  Studium,  samtidig  med,  at  han  ved  Under- 
visning og  hvad  Arbejde,  han  ellers  kunde  faa, 
underholdt  sig  selv. 

Men  pludselig  hørte  hans  Bekj endte  til  deres 
Forundring,  at  han  havde  kastet  Alt  overbord  og 
havde  taget  imod  en  ringe  Plads  som  Informator 
hos  Amtsforvalteren  paa  Esrom,  og  de  Forsøg,  der 
ble  ve  gjorte  fra  hans  Venners  Side  paa  at  faa  ham 
tilbage  derfra,  vare  fuldstændig  frugtesløse. 

Det  var  et  uforsigtigt  Ord  af  den  Mand,  i  hvis 
Hus  han  havde  boet  siden  Moderens  Flugt,  og  som 
maa  have  vidst  mere,  end  Jantzen  holdt  af,  »der 
bragte  ham  til  at  faa  et  Indblik  i  Begivenhedernes 
rette   Sammenhæng    og   bragte   ham   paa   Moderens 

Spor,  og  det  var  fra  det  øjeblik,  at  han  slog  sig 
ned  paa  Esrom,  hvor  han,  som  Læseren  veed,  „var 
tilfreds" ;  thi  han  satte  fra  det  Øjeblik  sit  Liv  ind 
paa  at  kunne  være  Noget  for  sin  ulykkelige  Moder. 
At  føre  hende  tilbage  til  Mennesker  havde  han  snart 
opgivet,  men  han  fik  hende  saavidt,  at  hun  vilde 
tage  imod  hans  barnlige  Kjærlighed,  ja  engang  imel- 
lem, med  lange  Mellemrum,  førte  han  hende  i  Nat- 
tens Mørke  ind  i  sit  Allerhelligste,  hvor  hun  et  Par 
Gange  om  Aaret  sov  en  kvægende  Søvn,  medens 
Sønnen  vaagede  over  hende,  og  naar  han  saa  sang 
hende  i  Søvn  som  et  lille  Barn,  saa  følte  hun,  at 
selv  hun,  det  usleste  og  elendigte  af  alle  Mennesker, 
ikke  havde  saaet  Kjærlighed  forgjæves.  Men  hun 
vidste  ogsaa,  at  Henrik  for  hendes  Skyld  havde 
givet  Afkald  paa  al  Forfremmelse  i  Livet,  og  at 
Intet  vilde  kunne  bevæge  ham  til  at  søge  bort  fra 
det  Sted,  hvor  han  kunde  være  hende  til  Hjælp  og 
Trøst,  saa  længe  hun  levede,  og  dette  blev  hende 
til  en  ny  Byrde. 

Alt  dette  og  meget  mere  fortalte  Grib  i  Løbet 
af  Natten.  Hun  fortalte  ogsaa  om,  hvorledes  hun  i 
Vinter  havde  plejet  Philip  i  Huset  hos  de  to  Døv- 
stumme i  Gadevang,  men  ellers  undgik  hun  saa 
meget  som  muligt  at  nævne  hans  Navn. 

Men  saa  lang  Fortællingen  end  var,  saa  var  det 
dog  endnu  ikke  gaaet  op  for  Præsten,  hvad  det  Ny 
var,  der  var  kommen  til,  der  havde  aabnet  hendes 
øje  for,  at  det  var  Synd  med  Bevidsthed  at  trække 
sig   udenfor   Mennesker  og  Samliv  med  Mennesker, 

at  leve  med  sig  selv  og  sine  egne  Lidelser  i  Stedet 
for  efter  Evne  at  leve  for  Andre,  og  han  gjentog, 
da  han  havde  ladet  hende  fortælle  til  Ende,  sit 
Spørgsmaal  fra  før. 

„Har  jeg  ikke  sagt  Dig  det  endnu?  ja,  saa  hør. 
Imorgen  vil  de  paa  Thinghuset  ved  Esrom  dømme 
Skovfogden  for  Tyveri  af  et  Uhr,  ja  maaske  for 
Mord,  og  han  er  ligesaa  uskyldig  deri  som  Du  og 
jeg,  men  er  der  noget  Menneske,  der  kan  vidne  for 
ham,  saa  er  det  Dig,  og  derfor  skal  Du  møde  paa 
Thinget  imorgen  og  sværge  ham  fri." 

Præsten  fik  ved  disse  Ord  en  Formodning  om, 
at  Konen  dog  ikke  var  rigtig  i  Hovedet,  men  han 
svarede  med  Venlighed: 

„Ja,  jeg  har  nok  hørt  lidt  om  det  Mord  og  det 
Uhr,  men  I  glemmer,  at  det  Altsammen  er  Noget, 
der  er  sket,  medens  jeg  var  langt  borte,  og  at  jeg 
først  for  faa  Uger  siden  er  kommen  hjem.  Hvor- 
ledes skulde  jeg  kunne  vidne  for  en  Mand,  jeg  aldrig 
har  seet?" 

„Aldrig  seet!  Rasmus  Lyngby,  jo,  hvis  noget 
Menneske  i  Verden  kan  sige  Noget  om  dette  Uhr, 
saa  maa  det  være  Dig.  Seer  Du  ikke  Guds  Finger 
i,  at  Du  netop  er  kommen  tilbage  i  rette  Tid  for 
at  kunne  sværge  for  Fændrike-Jens?" 

„Fændrike-Jensl"  raabte  Præsten  og  sprang  op, 
„Fændrike-Jens!    Hvad  fortæller  I  mig  om  ham?" 

„Men  veed  Du  da  ikke,  at  Skovfogden,  som  de 
siger  har  skudt  Manden  for  at  stjæle  hans  Uhr,  at 
det  er  Fændrike-Jens?" 

„Nej,  det  havde  jeg  ingen  Tanke  om;  jeg  har 
hørt,  at  en  Skovfoged  Madsen  var  arresteret  —  men 
Fændrike-Jens !  Han  skulde  have  begaaet  en  saa 
lumpen  Forbrydelse!" 

„Ja,  han  forklarer,  at  han  har  faaet  det  den 
2den  April,  den  Dag,  da  I  to  var  sammen  — " 

„Ja,  det  har  han  jo  ogsaa,  og  Gud  velsigne  Jer, 
at  I  kom  for  at  minde  mig  derom.  Det  Uhr  har 
jeg  seet  i  hans  Eje  for  ni  Aar  siden.  Vær  rolig, 
Moder,  han  skal  ikke  blive  dømt." 

„Saa  være  vor  Herre  da  med  Dig,  Rasmus 
Lyngby,  og  holde  sin  Haand  over  Dig  og  Dit  Husl 
Aa,  hvor  det  lettede,  at  jeg  har  kunnet  sidde  her 
og  fortælle!  Tror  Du  saa,  at  vor  Herre  vil  tage 
mig  til  Naade  igjen,  og  vil  Du  tage  mig  til  Alters, 
hvis  jeg  kommer  og  begjærer  det  af  Dig?  nej,  Du 
skal  Ingenting  sige,  Du  kunde  fortryde  det  —  men 
giv  mig  saa  min  Bog  —  og  Farvel!" 

„Vent  et  øjeblik,  Moder.  Maa  jeg  gjøre  eet 
Spørgsmaal  endnu?  Hvor  er  Philip?  Kan  der  ikke 
gjøres  Noget  for  ham?" 

Da  satte  hun  sig  igjen  et  øjeblik  ned,  bukkede 
Hovedet  og  holdt  sine  Hænder  for  Ansigtet,  rejste 
sig  saa  og  sagde  ganske  sagte: 

„Nej,  Rasmus  Lyngby,  der  maa  Vor  Herres 
egen  Haand  til,  der  er  Menneskers  for  svag.  Farvel 
og  Tak." 

Saa  forsvandt  hun  lydløst  ud  ad  Døren  og  ned 
ad  Trappen,  som  hun  var  kommen;  men  Dagslyset 
overraskede   Præsten   paa   Salsloftet,   og  han  fik  fra 

den  Dag  den  Vane,  naar  han  arbejdede  derovre,  at 
sørge  for,  at  den  ene  af  de  to  Træstole  altid  stod 
tom,  uden  Fugle,  Fiske  og  Papirer;  den  stod  for  at 
vente  paa  den  gamle  Kone,  for  at  hun  strax  kunde 
finde  Hvile,  hvis  hun  skulde  komme  igjen;  men 
han  saa  hende  aldrig  mere,  og  Ingen  veed  over 
Hovedet  at  have  seet  Noget  til  hende  siden  den 
Xat  paa  Salsloftet  i  Søborg  Præstegaard. 


Johannes  Helms:     Grib.  14 


XV. 
Paa  Thinge. 


Jbtatsraaden  og  hans  Broderdatter  vare  ankomne 
til  Esrom.  Vel  bleve '  de  modtagne  med  Skrabud 
og  Buk  af  Skade,  medens  den  rødhaarede  Tærne 
Pernille  svirrede  rundt  med  Støvekost  og  Karklude, 
men  de  havde  dog  ikke  en  Fornemmelse  af  at  være 
velkomne.  Retten  sattes  kun  hver  Torsdag,  og  de 
vare  komne  om  Tirsdagen,  saa  at  de  havde  en 
Dags  Tid  at  løbe  paa,  i  hvilken  de  saa  sig  lidt  om 
i  Egnen.  Men  hvor  de  kom,  havde  de  den  samme 
Fornemmelse.  Mary  gjensaa  jo  ikke  saa  Faa,  som 
kj endte  hende  fra  hendes  Vinterophold  i  Nyhegn, 
men  naar  hun  i  Skovhusene  mødte  Børn  og  Koner, 
med  hvem  hun  saa  tidt  havde  talt  et  venligt  Ord, 
saa  hun  ikke  de  milde  Ansigter,  der  altid  før  havde 
mødt  hende,  tværtimod,  man  skyndte  sig  forbi  med 
saa  kort  en  Hilsen  som  mulig. 

Det  var  Kancelliraaden,  der  var  Skyld  i  denne 
uvenlige  Modtagelse.  Det  forholdt  sig  ganske  rigtig, 
som    han   havde  skrevet  til  Etatsraaden,    at  der  var 

opstaaet  stor  Uvillie  i  Anledning  af  Skovfogdens 
Fængsling.  Der  havde  været  Folk  hos  ham,  der 
havde  vovet  at  forlange  Grunde  og  Regnskab  af 
ham,  ja,  der  ymtedes  om,  at  en  ikke  ringere  Person 
end  Per  Voxtrup  havde  slaaet  i  Bordet  for  ham  i 
hans  eget  Kontor;  der  havde  været  blæst  til  By- 
stævne  baade  i  Esbønderup  og  Saltrup,  og  forme- 
lige Raadslagninger  vare  blevne  holdte.  At  arrestere 
Skovfogden  som  mistænkt  for  at  have  dræbt  den 
Fremmede  og  stjaalet  Uhret,  var  i  Alles  Øjne  en 
utrolig  Dumhed,  og  med  en  rigtig  Fornemmelse 
havde  de  faaet  Færten  af,  at  Kancelliraaden  her 
havde  handlet  efter  Fremmedes  Indskydelser,  og 
hvem  anden  kunde  det  have  været,  der  havde  havt 
sin  Næse  i  den  Sag,  end  den  Konferentsraad,  der 
havde  støvet  omkring  derude,  uden  at  Nogen  havde 
faaet  at  vide,  hvad  han  egentlig  vilde,  og  det  vilde 
man  ikke  finde  sig  i  og  sagde  det  højt,  saa  tidt 
der  var  Lejlighed  dertil. 

Under  disse  vanskelige  Forhold  havde  Kancelli- 
raaden tabt  Hovedet,  han  var  rent  ud  sagt  bleven  bange, 
og  saasnart  han  havde  faaet  Brev  fra  Etatsraaden  om, 
at  han  vilde  komme  derud,  fik  han  det  Indfald  at  ville 
dække  sig  bag  denne  og  true  med  Etatsraaden.  Havde 
det  været  galt  før,  saa  blev  det  nu  kun  saa  meget 
desto  værre,  da  Ankomsten  af  en  ny  høj  Embeds- 
mand blev  holdt  frem  for  dem  som  en  Trusel.  Uroen 
tog  til,  og  om  Onsdagen,  der  foruden  Lørdag  var 
edag  i  Helsingør,  var  der  henad  Aften,  da 
Folk    begyndte   at  vende   hjem   fra  Torvet  og  tage 

ind  i  Esrom  Kro,  ligefrem  ikke  hyggeligt.  Der 
kom  Folk  af  alle  Slags,  ikke  blot  de  almindelige 
Krogjæster.  Der  var  ikke  blot  Per  Trunte  og 
Bakkemads,  Smed  Jensen  og  Svend  Sobæk,  men 
der  var  Storbønder  fra  Egnen,  som  ellers  aldrig 
satte  deres  Ben  i  Kroen ;  der  var  baade  Per  Voxtrup 
og  Terkel  Nielsen  fra  Hov  foruden  mangfoldige 
Andre,  som  Dagens  brændende  Spørgsmaal  efter- 
haanden  samlede.  Der  var  saa  underlig  dæmpet 
derinde  i  Kjælderstuen;  der  taltes  ikke  højt,  endnu 
mindre  talte  de  i  Munden  paa  hverandre,  for  de  vilde 
ikke  have,  at  man  inde  i  Gjæstestuen  skulde  høre, 
hvad  der  blev  sagt,  og  da  Skades  øje  hvert  øjeblik 
blev  observeret  i  Kighullet  i  Døren,  var  der  nogen 
Grund  til  at  formode,  at  hans  Øren  ikke  vare  langt 
derfra.  Stemningen  stod  ikke  paa  Oprør  og  Vold, 
men  der  var  en  Tendens  til  paa  en  høflig  Maade 
at  bede  Etatsraaden  om  at  gaa  Fanden  i  Vold  og 
ikke  blande  sig  i  deres  Sager.  Kancelliraaden  vilde 
nok  selv  hitte  ud  af,  hvad  der  var  Ret,  og  Retten 
skulde  have  sin  Gænge,  men  de  vilde  ikke  finde 
sig  i,  at  der  kom  en  høj  Herre  ud  fra  Kjøbenhavn 
for  at  stikke  Næsen  i  deres  Gryde. 

Dette  var  omtrent  Tankegangen  i  de  Ytringer, 
der  faldt,  hvorom  der  ikke  var  nogen  Menings- 
forskjel  af  Betydning.  Smed  Jensen  holdt  et  lille 
Foredrag  over,  hvad  Frederik  den  Store  under  de 
Forhold  vilde  have  gjort,  men  som  Ingen  forstod 
at  anvende  paa  den  nærværende  Situation,  men 
hans  Hensigt   var    nok  ogsaa  egentlig  kun   den  at 

henlede  Opmærksomheden  paa  hans  egen  Person, 
da  han  tiltroede  sig  særlige  Evner  til  at  klare  sig 
mellem  fornemme  Folk  og  derfor  ønskede  at  sendes 
som  Deputation.  Men  han  slog  ikke  an  i  Øjeblikket, 
ligesaa  lidt  som  Per  Trunte,  der  foreslog  at  sende 
Bakkemads  ind  for  at  forære  Etatsraaden  en  snoet 
Spadserestok. 

Stemningen  var  mest  for  at  vælge  Per  Voxtrup 
til  Ordfører,  og  denne  var  ikke  saa  meget  uvillig, 
men  ytrede  dog,  at  det  let  kunde  være,  at  den  fine 
Herre  fra  Kjøbenhavn  vilde  smøre  ham  om  Næsen 
med  Talemaader  og  give  ham  en  Sludder  for  en 
Sladder.  Man  var  altsaa  lidt  i  Forlegenhed,  da 
man  saa  Informatoren  gaa  forbi  med  sin  Medestang 
paa  Skulderen. 

„Der  har  vi,  min  Sjæl,  Manden!"  raabte  Terkel 
Hov.  „Lad  os  faa  ham  herind  og  snakke  et  Ord 
med  ham." 

„Det  er  rigtigt!"  lød  det  fra  mange  Kanter. 
„Informatoren,  han  kan  s'gu  snakke  for  sig;  ham 
skal  det  være." 

Hurtigt  blev  nu  Markussen  hentet  ind  og  sat 
ind  i  Forholdene,  hvilket  han  for  Resten  var  i 
Forvejen.  Han  tilbød  sig  virkelig  at  gaa  ind  for 
at  tale  med  Etatsraaden,  men  kun  paa  den  Be- 
tingelse, at  han  maatte  gaa  alene,  og  at  de  vilde 
forholde  sig  fuldkommen  rolige,  medens  han  var 
derinde. 

Dette  blev  lovet,  og  Markussen  gik  ind  i  Gjæste- 
stuen    og    bad    den    forfærdede  Skade   om  at  melde 

ham  hos  Etatsraaden ,  og  faa  Minutter  derefter 
befandt  de  sig  Ansigt  til  Ansigt  i  Etatsraadens 
Værelse. 

Først  nu  gik  det  op  for  denne,  hvad  de  uvillige 
Ansigter  betød,  der  havde  mødt  ham  overalt,  og 
da  han  hverken  havde  Lyst  eller  Grund  til  at  op- 
træde som  Kancelliraadens  Bussemand,  gjorde  han 
sig  netop  Umage  for  at  tage  bestemt  Afstand  fra 
denne. 

Han  bad  Markussen  at  bringe  det  Bud  tilbage, 
at  han  og  hans  Broderdatter  kun  vare  komne  for 
at  afgive  Erklæring,  om  Uhret  virkelig  var  et,  der 
havde  tilhørt  hans  afdøde  Broder. 

„Jeg  maa  naturligvis  afgive  en  sandfærdig  Er- 
klæring, derom  kan  der  ingen  Tvivl  finde  Sted, 
men  behag  at  tilføje  for  dem,  i  hvis  Navn  De  er 
kommen,  at  selv  om  Uhret  viser  sig  at  være  min 
afdøde  Broders,  saa  er  det  min  saavelsom  min 
Broderdatters  inderste  Overbevisning,  at  han  er 
kommen  i  Besiddelse  deraf  paa  fuldkommen  lovlig 
Vis,  og  vi  skulle  i  Retten  paa  enhver  mulig  Maade 
søge  at  faa  dette  konstateret.  Jeg  finder  som  De, 
at  det  er  et  Misgreb  af  Kancelliraaden,  at  han  har 
arresteret  Skovfogden,  men  jeg  kan  ikke  gribe  ind 
i  Retten.  Jeg  haaber  sikkert,  at  det  skal  lykkes 
at  paavise  Skovfogdens  Uskyldighed,  og  kan  dette 
lykkes,  vil  Ingen  glæde  sig  mere  derover  end  jeg 
og  min  Broderdatter." 

Da  Informatoren  atter  traadte  ind  i  Kjælderstuen, 
opstod   der   pludselig   en   fuldkommen    Tavshed,    og 


215 


da  han  klart  og  tydeligt  havde  fremstillet,  hvad 
Etatsraaden  havde  sagt,  slog  Stemningen  pludselig 
helt  om. 

.,  Længe  leve  Etatsraaden!"  Hurra!  Hurra! 
Hurra ! 

„Og  Markussen  med!"  Hurra  I  Hurra!  Hurra! 

Da  opklaredes  Skades  Øje,  for  hidtil  var  der 
næsten  ikke  bleven  drukken  en  Snaps,  men  nu  be- 
gyndte de  at  klemme  paa  øllet  og  Brændevinen  i 
en  forhaabningsfuld  og  løftet  Stemning.  Der  var  i 
Aften  Ingen,  der  skulde  have  Prygl,  Staldmesteren 
opgav  det  alt  paabegyndte  Lazareth,  man  skiltes 
ad  i  passende  Tid,  og  Mange  lovede  hverandre  at 
mødes  paa  Thingbakken  næste  Morgen. 

Torsdag  Morgen  var  Kancelliraaden  tidlig  oppe 
og  i  en  ikke  ringe  Uro.  At  holde  Forhør  over,  at 
dømme  eller  frikjende  Folk  som  Jens  Jæger  og 
Svend  Sobæk,  at  kuske  dem  til  at  bekjende  og 
afsige  Dommen  med  en  vis  Gemytlighed,  det  var 
hans  daglige  Mad  og  Drikke ;  men  at  holde  Forhør 
i  denne  Sag,  i  hvilken  han  havde  en  Følelse  af,  at 
han  allerede  havde  kjørt  sig  fast,  og  at  gjøre  det  i 
Nærværelse  af  en  Deputeret  i  det  kgl.  Rentekammer 
i  Kjøbenhavn,  der  højst  sandsynlig  vilde  finde,  at 
han  i  det  Hele  havde  baaret  sig  ad  som  en 
Æsel,  det  var  rent  ud  sagt  en  nederdrægtig 
ubehagelig  Historie,  men  det  var  hans  faste  Be- 
slutning, og  dertil  strammede  han  sig  op  af  alle 
Kræfter,  at  Etatsraaden  skulde  mærke,  hvem  der 
var   Herre    i   Thinghuset,    naar   Retten    var  sat,    og 

ikke  skulde  han  lade  sig  kuske  en  Tomme  fra  den 
Vej,  han  selv  vilde  følge. 

Saa  kom  han  da  Klokken  Ti  Torsdag  Formiddag 
til  Thinghuset,  saa  kom  Stokkemændene,  saa  kom 
Etatsraaden  og  Mary,  saa  kom  Skriveren,  og  saa 
førtes  Fangen  ind.  Han  saa  bleg  ud,  da  han  kom 
gaaende  udenfor  paa  Vejen  og  hilste  til  de  Bønder, 
der  havde  samlet  sig  udenfor,  og  som  tog  Hatte  og 
Huer  af  for  ham  med  et  venligt:  „God  Dag,  Skov- 
foged" ;  men  da  han  traadte  indenfor  og  fik  øje 
paa  Etatsraaden  og  Mary,  steg  Blodet  ham  voldsomt 
til  Hovedet,  og  han  var  ikke  langt  fra  at  falde. 
Etatsraaden  traadte  rask  hen  til  ham  og  rakte  ham 
i  Tavshed  Haanden,  og  da  saa  Mary  gjorde  det 
Samme,  blinkede  en  Taare  i  hans  Øje,  men  Kancelli- 
raaden  saa  arrigt  paa  dette,  som  han  ansaa  for  et 
Brud  paa  god  Skik  og  Orden,  slog  et  Par  hurtige 
Slag  i  Bordet  og  sagde:   „Retten  er  sat". 

Kancelliraaden  lod  saa  strax  føre  til  Protokols, 
„at  i  Retten  var  mødt  Etatsraad  Wejgell,  Deputeret 
i  Rentekammeret,  Ridder  af  Dannebrog  m.  m."; 
„ikke  forhen  befunden  straffet",  føjede  han  til  med 
et  spørgende  Blik  paa  Etatsraaden,  der  nikkede  be- 
kræftende med  et  Smil,  der  irriterede  Kancelliraaden; 
„ligeledes  Frøken  Mary  Wejgell,  Datter  af  afdøde 
Konsul  Wejgell,  heller  ikke  hidtil  befunden  straffet" 
—  samme  spørgende  Blik  til  Etatsraaden  og  samme 
irriterende  Smil  —  „og  blev  fremlagt  det  i  den 
Anklagedes  Værge  fundne  Uhr,  og  bleve  samme 
Etatsraad   Wejgell  og   Frøken   Mary  Wejgell  inden 

Retten  udspurgte,  om  de  kj endte  bemeldte  Uhr  som 
et,  der  havde  tilhørt  afdøde  Konsul  Wejgell."  Da 
dette  var  ført  til  Protokols,  bød  han  Skriveren  at 
fremlægge  Uhret. 

Etatsraaden  betragtede  det  længe  og  nøje  og 
afgav  da  den  Erklæring,  at  det  aldeles  utvivlsomt 
var  et  Uhr,  der  i  flere  Slægtled  havde  tilhørt 
Familien  og  sidst  havde  været  i  hans  afdøde 
Broders  Eje. 

„Naar  har  De  sidst  seet  det  i  hans  Besiddelse?" 
spurgte  Kancelliraaden. 

„Det  er  mig  umuligt  at  sige,  men  jeg  har 
ganske  bestemt  ikke  seet  det  i  den  sidste  halve 
Snes  Aar. 

Ganske  den  samme  Forklaring  gav  Mary,  men 
hun  tilføjede,  at  hun  ikke  saa  bestemt  som  Onkelen 
kunde  sige,  at  det  var  det  samme  Uhr,  som  hun 
havde  seet  hos  sin  Fader,  da  hun  ikke  havde  seet 
det,  siden  hun  var  en  ganske  lille  Pige.  „For  saa 
vidt,"  føjede  hun  til,  „er  der  Intet  til  Hinder  for,  at 
Hr.  Madsen  kan  have  ejet  det  siden   1801." 

„Derom  har  jeg  ikke  spurgt  Dem,"  bed  Kancelli- 
raaden hende  af. 

Derefter  blev  Skovfogden  opfordret  til  i  Vid- 
nernes Nærværelse  at  afgive  sin  Forklaring  om, 
hvorledes  han  havde  faaet  Uhret.  Han  fortalte 
nøjagtig,  men  kort  og  bestemt,  hvad  der  derom 
stod  fast  i  hans  Hukommelse,  en  Fortælling,  der 
ikke   undlod   at  gjøre  sin  Virkning  paa  alle  de  Til- 

leværende,    Stokkemændene   inklusive,    undtagen 

paa  Kancelliraaden,  der  havde  foresat  sig  „ikke  at 
ville  være  svag"  i  Etatsraadens  Nærværelse. 

„Men,  hvis  nu  dette  forholder  sig  saaledes, 
hvorfor  har  De  da  aldrig  vist  Uhret  til  Nogen  eller 
talt  om  det?"  spurgte  Kancelliraaden. 

„Ja,"  svarede  Skovfogden,  „heri  har  jeg  visselig 
handlet  urigtigt  eller  i  ethvert  Tilfælde  uforsigtigt. 
Men  kan  De  ikke  forstaa  den  Følelse,  der  førte 
mig  til  at  gjemme  det?  Jeg  vidste  bestemt,  at  den 
fremmede  Mand  havde  givet  mig  Uhret,  lagt  det  i 
min  Haand  og  var  saa  hurtig  gaaet  sin  Vej,  men 
jeg  kunde  hos  mig  selv  ikke  tilbageholde  en  Tvivl 
om,  at  han  havde  givet  mig  det  med  fuldt  Overlæg; 
han  havde  vistnok  gjort  det  i  et  Øjeblik  af  stærk 
Bevægelse,  og  han  tænkte  maaske  i  øjeblikket  ikke 
paa,  hvor  stor  Gaven  var,  ligesom  jeg  ikke  var  i 
Stand  til  at  dømme  derom.  Men  da  dette  senere  gik 
op  for  mig,  forekom  det  mig  ofte,  at  jeg  strængt 
taget  ikke  besad  Uhret  med  Rette,  og  jeg  gjemte 
det  i  det  Haab,  at  jeg  engang  ved  et  Tilfælde 
skulde  opdage,  hvem  Giveren  var,  for  at  jeg  da 
kunde  give  det  tilbage,  og  nu  veed  jeg  bestemt,  at 
den  Mand,  der  lagde  Uhret  i  min  Haand,  det  var 
Deres  Fader,  Frøken  Wejgell,  og  jeg  beder  Dem  at 
tage  det  tilbage." 

„Nej,  min  Far,"  udbrød  Kancelliraaden,  „tror 
De,  at  man  saadan  uden  videre  kan  disponere  over 
sine  Tyvekoster?  Nu  er  Uhret  i  Rettens  Værge,  og 
der  bliver  det." 

Ved  Ordet  „Tyvekoster"  havde  Skovfogden  gjort 

en  voldsom  Bevægelse,  men  han  tvang  sig.  Etats- 
raaden  lod  et  tydeligt  Hm!  Hm!  høre,  og  Mary 
blev  saa  rød  som  Blod. 

Kancelliraaden  mærkede,  at  han  havde  dummet 
sig;  han  slog  i  Bordet  og  sagde:  „Stille  i  Retten!" 
skjønt  Ingen  havde  sagt  et  Ord.  Men  han  syntes 
nu,  at  hans  Ære  bød  ham  at  blive  i  Stilen. 

„Og  hvem  tror  De,  Hr.  Skovfoged,"  fortsatte 
han,  „der  vil  tro  paa  saadan  Passiar,  om  en  gal 
Mand,  der  løber  om  og  giver  Gulduhre  bort?" 

„Det  vil  jeg,"  svarede  Mary  ham  og  traadte  et 
Skridt  frem  og  sagde  med  høj  og  tydelig  Røst: 
„Jeg  tror  Dem  ubetinget,  og  naar  De,  Hr.  Kancelli- 
raad,  tillader  Dem  at  betegne  den  Mand,  der  har 
givet  Hr.  Madsen  Uhret,  som  en  gal  Mand,  saa 
gjør  det  mig  kun  ondt  for  Dem,  at  De  ikke 
forstaar  den  stærke  Følelse,  der  i  et  saadant  Øjeblik 
kan  bringe  en  varmtfølende  Mand  til  at  give  netop 
det  Kostbareste,  han  har  ved  Haanden,  til  den,  han 
seer  komme  lige  ud  af  Kampen.  Dette  Træk  ligner 
netop  i  høj  Grad  min  Fader,  og  jeg  er  glad  ved, 
at  det  her  er  kommen  frem  og  ført  til  Protokols, 
thi  det  er  Mange  bekjendt,  at  det  netop  var  min 
Faders  bitre  Sorg,  at  han,  der  elskede  sit  Fædreland 
saa  højt  og  oprigtigt,  at  han  paa  Grund  af  en 
fremmed  Bilyd  i  sin  Udtale  idelig  blev  antaget  for 
en  Englænder  og  lagt  for  Had  som  saadan;  og  det 
var  jo  netop  denne  Sorg,  der  tilsidst  var  bleven 
ham  til  en  fix  Ide,  der  forledte  ham  til  det  forunder- 
lige Flugtforsøg,  der  kostede  ham  Livet.    Hr.  Madsen, 

jeg  husker  ogsaa,  at  De  engang  tidligere  har  omtalt 
for  mig,  at  det  forekom  Dem,  at  De  havde  seet 
min  Fader  engang  før,  men  ikke  kunde  gjøre  det 
klart  for  Dem  selv,  ved  hvilken  Lejlighed  det  havde 
været.  Det  har  naturligvis  været  dengang,  da  han 
gav  Dem  Uhret.  Jeg  er  overbevist  om,  at  det  er 
Deres  med  fuld  Ret,  thi  det  er  givet  Dem  af  et  op- 
rigtigt og  varmt  Hjærte,  og  jeg  kan  ikke  paa  nogen 
Maade  forstaa,  at  Kancelliraaden  skulde  have  nogen 
Myndighed  til  at  nægte  mig  Retten  til  at  bede  Dem 
om  at  beholde  det.  Thi  hvis  det  er  det  samme 
Uhr,  og  det  ikke  er  Deres,  saa  er  det  med  Nød- 
vendighed mit,  da  jeg  er  min  Faders  eneste  Arving, 
—  ikke  sandt,  Hr.  Kancelliraad?" 

Helt  forbløffet  havde  Kancelliraaden  hørt  paa 
denne  Tale,  og  lavede  sig  til  at  sætte  et  meget 
højtideligt  Ansigt  op,  da  han  blev  opmærksom  paa, 
at  der  havde  samlet  sig  en  stor  Flok  Mennesker 
lige  udenfor  Thinghusets  Vinduer,  og  at  der  fra 
disse  lød  Støj  og  højrøstet  Tale. 

Han  aabnede  et  Vindue  og  raabte  i .  en  stærkt 
ophidset  Tone:   „Respekt  for  Retten!" 

„Hvad  for  Noget?"  lød  en  Røst  fra  Baggrunden, 
„sagde  han  Rødspætter?",  en  Bemærkning,  der  blev 
efterfulgt  af  en  skraldende  Latter. 

„Vær  saa  god  at  gaa  tilbage!"  raabte  han  igjen. 
„De  maa  ikke  staa  saa  nær  ved  Huset,  det  for- 
styrrer Retten." 

„Ja,  see  saa  til,  at  De  kan  blive  færdig,"  sva- 
rede   en  gammel  Bondemand,    „for  her  vil  vi  blive 

staaende,  til  Jens  Skovfoged  gaar  herfra  som  fri 
Mand." 

„Er  han  gal,  Lars  Frederiksen?",  raabte  Kancelli- 
raaden  ude  af  sig  selv,  „hvor  tør  han"  — ■  længere 
kom  han  ikke,  thi  der  lød  et:  „Længe  leve  Kancelli- 
raaden!",  der  kom  fra  Baggrunden,  „og  hans  Kone 
med!"  raabte  en  Anden,  og  saa  fulgte  Hurraraab 
og  Lattersalver  mellem  hverandre. 

Kancelliraaden  opgav  Ævret  og  slog  Vinduet  i, 
tørrede  Sveden  af  sin  Pande,  satte  sig  paa  sin  Plads 
og  slog  i  Bordet. 

„De  har  altsaa,"  begyndte  han  igjen,  henvendt 
til  Skovfogden,  „staaet  i  den  Formening,  at  Uhret 
ikke  med  fuld  Ret  tilhørte  Dem,  var  det  ikke  saa- 
ledes,  De  sagde?" 

„Ja,  jeg  har  virkelig  i  mit  stille  Sind  undertiden 
næret  en  saadan  Frygt." 

„Altsaa,  sæt  ogsaa,  at  De  har  faaet  Uhret  paa 
den  af  Dem  forklarede  Maade,  saa  har  De  ikke 
troet  Dem  fuldt  berettiget  til  at  besidde  det,  og  De 
vil  altsaa  forstaa,  at  De  da  burde  have  afleveret 
Uhret  til  Politiet,  og  da  De  har  undladt  det,  vil  De 
ikke  kunne  undgaa  at  dømmes  for  ulovlig  Omgang  med 
Hittegods  eller  uhjæmlet  Besiddelse  af  anden  Mands 
Ejendom,  men  frikjendes  kan  De  paa  ingen  Maade." 

„Med  Deres  Tilladelse,  Hr.  Kancelliraad,"  tog 
Etatsraaden  Ordet,  „saa  tror  jeg,  at  De  her 
tager  fejl.  Under  Forudsætning  af,  at  hans  For- 
klaring er  rigtig,  og  det  er  der  al  Grund  til  at  tro, 
er    han    jo    paa    fuldkommen    lovlig  Vis    kommen    i 

Besiddelse  deraf.  Det  har  ved  Siden  deraf  fra  et 
retslig  Synspunkt  aldeles  ingen  Betydning,  om  han 
af  en  overdreven  Samvittighedsfuldhed  har  faaet  den 
Forestilling,  at  Uhret  er  givet  ham,  om  jeg  saa  maa 
sige,  i  Overilelse.  Det  er  det  paa  en  Maade  virkelig, 
for  saa  vidt  det  er  givet  ham  i  et  stærkt  bevæget  ' 
Øjeblik,  men  der  er  ikke  mindste  Grund  til  at  tro, 
at  min  Broder  har  fortrudt  at  have  givet  efter  for 
denne  bevægede  Følelse.  Desuden  synes  De,  Hr. 
Kancelliraad,  at  være  kommen  bort  fra  det  Spørgs- 
maal,  der  foreliggerj  om  Skovfogden  har  benyttet 
sig  af  Deres  Broders  Sygdom  og  Død  til  at  sætte 
sig  i  Besiddelse  deraf,  og  dette  vil  kunne  afgjøres, 
hvis  det  kan  bevises,  at  Uhret  har  været  i  hans 
Værge,  før  Ulykken  ramte  Deres  Broder.  Jeg  vil 
derfor  —  med  Hr.  Kancelliraadens  Tilladelse  — 
spørge  Dem,  Hr.  Skovfoged,  om  De  virkelig  er 
ganske  vis  paa,  at  de  ikke  en  eneste  Gang  i  disse 
mange  Aar  har  vist  Uhret  til  Nogen.  Jeg  beder 
Dem  nøje  at  ransage  Deres  Hukommelse,  thi  det 
var  jo  i  højeste  Grad  ønskeligt,  at  der  kunde  til- 
vejebringes et  fuldkomment  Bevis  for  Deres  Uskyl- 
dighed, siden  det  lader  til,  at  Hr.  Kancelliraaden 
ikke  vil  nøjes  med  mindre." 

„Ja,  jeg  har  nok  vist  det  til  Een,  men  han  har 
sagtens  glemt  det,  og  er  desuden  saa  langt  borte. 
Det  var  en  god  Ven  og  Kammerat  af  mig,  der 
sammen  med  mig  var  ombord  paa  Nyborg  den 
2den  April.  Han  har  for  mange  Aar  siden  seet 
Uhret    hos   mig  og   veed  ogsaa,    hvorledes  jeg  har 

faaet  det.  Jeg  tror  nok,  han  er  paa  Færøerne. 
Han  hedder  Rasmus  Lj'ngby. 

„Rasmus  Lyngby!  Paa  Færøerne!"  raabte  med 
een  Mund  Etatsraaden  og  Mary,  „men  veed  De  da 
ikke,  at  Rasmus  Lyngby  nu  er  her?  Det  er  jo  den 
ny  Præst,  der  er  kommen  til  Søborg." 

„Er  det  ham,  der  er  bleven  Præst  i  Søborg?", 
udbrød  Skovfogden,  „det  er  aldrig  falden  mig 
ind  — " 

I  dette  øjeblik  svingede  en  Vogn  hurtig  op 
foran  Døren  til  Thinghuset;  ned  sprang  i  en  Fart 
den  Søborg  Præst,  foer  lige  ind  i  Thingstuen  og 
raabte:   „Jeg  kommer  vel  tidsnok?" 

„Hvad  behager?"  siger  Kancelliraaden  med  Vær- 
dighed, „hvor  tør  De  saaledes  trænge  Dem  ind  i 
Retten  uden  at  være  stævnet?" 

„Jeg  beder  meget  om  Forladelse,  da  jeg  er 
ukjendt  med  Formerne.  Jeg  er  Præsten  i  Søborg, 
Rasmus  Lyngby,  og  jeg  vidner,  at  jeg  for  ni  Aar 
siden  i  Fændrike  Huset  her  nede  ved  Esrom  Sø 
har  seet  det  Uhr,  som  Skovfoged  Jens  Madsen  med 
Urette  beskyldes  for  at  have  stjaalet,  i  hans  Eje, 
og  jeg  veed,  at  han  den  2den  April  1801  har  faaet 
det  af  en  ham  ubekjendt  Mand  paa  Kjøbenhavns 
Toldbod,  ligesom  han  steg  i  Land  efter  Slaget. 
Maa  jeg  faa  dette  mit  Udsagn  ført  til  Protokols." 

„De  maa  i  ethvert  Tilfælde  først  godtgjøre  Deres 
Identitet." 

„Det  er  ikke  saa  vanskeligt,  hvis  De  ellers  tager 
Etatswad    Wejgells    og    Frøken    Wejgells    Ord    for 

gode,  ikke  at  tale  om  min  Barndomsven,  Fændrike- 
Jens.  Naa,  Gud  velsigne  Dig,  min  Dreng,  dengang 
bliver  Du  hverken  halshugget  eller  kagstrøget.  God 
Dag,  Hr.  Etatsraad,  God  Dag,  Frøken,  hvorledes 
befinder  De  Dem?" 

Denne  fuldkommen  formløse  Optræden  i  Retten 
var  Kancelliraaden  i  høj  Grad  imod,  men  da  Præstens 
Vidnesbyrd  var  ført  til  Protokols,  maatte  Kancelli- 
raaden indrømme,  at  der  ikke  længer  var  Grund  til 
at  holde  Skovfogden  arresteret.  Han  blev  derfor 
dimitteret  og  udenfor  modtaget  med  et  rungende 
Hurra  af  den  stadig  voxende  Mængde. 

Kancelliraaden  tog  en  højst  formel  Afsked  med 
Etatsraaden  og  Frøkenen  og  steg  op  i  sin  Vogn 
med  Følelsen  af,  at  han  havde  prostitueret  sig; 
ogsaa  han  fik  et  Hurra,  der  dog  havde  en  ironisk 
Bilyd,  men  da  Etatsraaden  kom  med  Mary  under 
Armen  for  at  begive  sig  tilbage  til  Kroen,  ledsaget 
af  Skovfogden,  da  fløj  alle  Hatte  og  Huer  af  Ho- 
vedet, og  der  var  Fylde  og  Varme  i  de  Hurraer, 
der  lød. 


XVI. 
Hestene. 


Oiden  Skovfogden  var  bleven  frikjendt,  var  Alt 
ligesom  kommen  i  den  gamle  Gænge  igjen.  Etats- 
raaden  og  Mary  vare  rejste  hjem,  efter  at  de  dog 
først  havde  aflagt  et  Besøg  baade  hos  Præsten  i 
Søborg  og  hos  Skovfogden.  Det  sidste  skulde  de 
dog  maaske  hellere  have  ladet  være ;  thi  de  taabelige 
Drømme,  han  havde  kæmpet  haardt  med  i  den 
sidste  Tid,  Mary  havde  boet  under  hans  Tag,  de 
vendte  mægtigt  tilbage,  da  hun  saa  dristig  tog 
Kampen  op  for  ham  i  Thinghuset,  men  da  hun 
tredje  Dagen  derefter  sammen  med  Onkelen  kom 
spadserende,  og  hun  efterat  have  hilst  paa  Skov- 
fogden indgik  en  Sammensværgelse  med  Maren,  om 
at  de  vilde  blive  og  spise  til  Middag  i  Skovfoged- 
huset Skinke  med  Grønærter  og  Tykmælk  — , 
og  da  de  tre  saa  fik  en  saa  fornøjelig  Middag, 
som  sjælden  er  smagt,  og  Mary  lagde  for  og 
agerede  Husmoder,  saa  gik  den  sidste  Rest  af  den 
brav^  Skovfogeds  Forstand  fuldkommen  fløjten. 

Jol  '  Jims  :     Grib.  IS 

Skades  øje  vandrede  atter  sin  regelmæssige 
Gang  til  og  fra  Kighullet  i  Døren  ind  til  Kjælder- 
stuen,  og  Pernilles  Støvekost  fik  sig  et  Hvil  til 
Trøst  og  Opmuntring  for  Ædderkopperne,  der  nu 
atter  spandt  deres  Garn  i  alle  Kroge  og  Kanter  paa 
Esrom  Kro.  Markussen  sad  om  Eftermiddagen 
nede  ved  Kanalen  med  sin  Medestang  og  saa  saa 
uskyldig  ud,  at  hvis  Nogen  var  falden  paa  at  nævne 
hans  Navn  i  Forbindelse  med  Philips  Flugt,  vilde 
han  øjeblikkelig  være  bleven  spærret  inde. 

Kolde  Valberg  havde  det  med  Hede,  og  Rikke  i 
Stenholt  Mølle  sukkede  som  altid  i  Løn,  og  Lørdag- 
Eftermiddag  sad  hun  paa  Bænken  udenfor  og  spej- 
dede efter  Knapperne,  og  tiere  og  tiere  spejdede  hun 
ikke  forgjæves. 

Men  intet  Sted  vare  Forholdene  i  den  Grad 
komne  i  den  gamle  Gænge  som  hjemme  hos 
Svend  Sobæk,  hvor  Lars  Tambour  igjen  gik  og 
trissede  om,  gravede  i  Haven,  puslede  om  Rol- 
lingerne, tørrede  En  om  Næsen  og  hjalp  en  Anden 
med  at  fiske  Træskoene  op  af  Vandhullet,  sang 
sine  Viser  og  hjalp  Svend  ved  Milerne,  kort  sagt, 
gjorde  Alt,  hvad  der  behøvedes,  for  han  kunde 
bruges  til  Alt  og  gjorde  Alt  med  det  samme  ven- 
lige og  fornøjede  Ansigt. 

Hvis  Kancelliraaden  lod  søge  efter  Philip,  saa 
gjorde  han  det  fint,  for  Ingen  mærkede  Noget  til 
det.  Lars  Tambour  søgte  ogsaa;  men,  som  han 
altid  plejede,  drev  han  Forretningen  paa  egen 
Haand,    for    det    var    ham    ikke    nok   at   faa  Philip 

afleveret  til  Øvrigheden,  han  vilde  personlig  tage 
Del  deri.  Hvormeget  han  end  sagde  til  sig  selv, 
at  han  kun  vilde  have  den  retfærdige  Straf  over 
Morderen,  saa  dæmrede  der  dog  i  Baggrunden  af 
hans  Sjæl  den  samme  Følelse,  der  hos  alle  halv- 
vilde Folkeslag  fremkalder  Blodhævn.  Han  følte 
det  som  en  Pligt  mod  Poul  Nolso.  Men  Tanken 
herom  hindrede  ham  ikke  i  at  snakke  løst  og  fast, 
med  hvem  det  skulde  være,  om  hvad  det  skulde 
være;  han  var  lige  saa  villig  til  at  drøfte  Spørgs- 
maalet  om  Sjælens  Udødelighed  som  de  formodede 
Grunde,  til  at  den  graa  Kat  ikke  vilde  drikke 
Kjærnemælk,  og  Svend  Sobæk,  der  nu  og  da  følte 
Trang  til  at  faa  sin  Kundskabskreds  noget  udvidet, 
fandt  en  Fornøjelse  i  under  deres  fælles  Beskjæf- 
tigelse  at  drage  sig  Lars's  rige  Erfaringer  til  Nytte, 
og  saaledes  træffe  vi  en  Dag  disse  to  Videnskabs- 
mænd, medens  de  gik  og  læssede  Vognen,  der  om 
Eftermiddagen  skulde  gaa  til  Kjøbenhavn  med  Kul, 
midt  i  en  Undersøgelse  om  det  aldrig  tilstrækkelig 
uddebatterede  Spørgsmaal,  om  Jorden  er  rund. 

„Du  har  nu  rejst  farlig  meget,  Lars,"  sagde 
Svend  Sobæk,  „saa  Du  maa  ha'  seet  det,  hvis  det 
da  ikke  er  Løgn." 

„Ja,"  svarede  Lars,  „rund  maa  den  vel  være, 
for  jeg  har  sejlet  rundt  om  den;  rund  maa  den 
være,  enten  man  nu  kan  see  det  eller  ikke." 

„Ja,"  sagde  Svend,  og  saa  meget  dybsindig  ud, 
„jeg  kan  jo  ogsaa  kjøre  rundt  om  hele  Grib  Skov. 
Jug   kan   kjore   ind    nøre   ved  Kloster   gjenncm    den 

røde  Port,  hvis  da  ellers  Lassen  vil  laane  mig 
Nøglen,  og  saa  rundt  om  Nøddebo  Holt  og  Sten- 
holt Vang,  og  saa  kan  jeg  kjøre  helt  ud  til  Freds- 
borre  og  om  ad  Alsynderup,  og  saa  kan  jeg  kjøre 
tilbage  forbi  Kagerup  og  Maarum  Bumskole  lige 
igjennem  Valdby  til  Græsted  og  saa  op  igjennem 
Saltrup  og  Esbønderup  og  nør  til  den  røde  Port 
igjen,  men  derfor  bliver  min  Salighed  Gribskov 
ikke  rund,  saa  man  kan  trille  med  hende  henad 
Landevejen." 

„Ja,  men  hvis  Du  var  bleven  ved  at  kjøre 
ligefrem,  saa  var  Du  ikke  kommen  tilbage  til 
Kloster." 

„Ja,  det  tror  Fa' en.  Men  saa  tosset  er  jeg  da 
heller  ikke.  Her  var  en  Student  eller  saadan  en 
Fyr  forgangen  Aar,  han  sagde,  at  Jorden  løb 
ligesom  en  Keglebos  paa  en  Keglebane,  men  hvordan 
skulde  man  saa  kunne  passe  paa  altid  at  holde  sig 
paa  Ovensiden?  Nej,  lidt  vind,  tror  jeg  nok,  at  hun 
er,  men  at  hun  skulde  være  saadan  rigtig  rund, 
det  gaar  over  min  Forstand.  Har  Du  seet  nogen 
ildspruttende  Bj  erge  ? " 

„Ja,  nogle  har  jeg  seet." 

„Er  det  sandt,  at  der  er  ligesom  en  Tud  oveni, 
og  at  man  kan  sætte  en  Kjedel  Vand  derover,  og 
saa  er  det  kogt  med  det  samme?" 

„Ja,  men  det  maa  være  en  farlig  'stor  Kjedel, 
for  det  Hul  kan  være  lige  saa  stort  som  hele 
Jer'  Lod." 

„Ja,   Du   tænker   vel  som  saa :    Vil  Du  ikke  tro 

Løgn,  saa  skulde  Fanden  fortælle  Dig  Noget?  men 
lad  nu  det  være  godt.  Lad  os  nu  gaa  ind  og  faa 
en  Bid  Mad,  saa  jeg  kan  komme  afsted." 

Under  denne  belærende  Samtale  vare  de  nemlig 
blevne  færdige  med  at  faa  Kullene  stablede  og 
gjorte  fast  paa  Vognen.  De  gik  saa  ind  og  fik 
den  omtalte  Bid  Mad,  fik  Øgene  spændt  for,  og 
Svend  satte  sig  paa  Agebrættet  lige  ude  paa  For- 
smækken og  lod  Benene  dingle  udenfor.  Da  saa 
Alt  var  klart,  siger  Lars: 

„Maa  jeg  age  et  Stød  med,  Svend?" 

„Hvor  vil  Du  hen,  Lars?" 

„Bare  et  Stykke  op  i  Skoven,  Svend,  at  see  mig 
om  efter  et  Skaft  til  en  Møggreb,  men  jeg  skal 
nok  være  tilbage  for  at  gjøre  rent  under  Grisene 
og  faa  vandet  og  flyttet,  før  det  bliver  mørkt." 

„Ja,  saa  kravl  op  da." 

Saa  kravlede  Lars  op.  „Hyp!  Hyp!"  sagde 
Svend,  og  saa  trissede  han  af  til  Kjøbenhavn  med 
sit  Læs. 

De  havde  kjørt  et  Stykke,  da  de  saa  Skov- 
fogden gaa  foran  dem  paa  Vejen  i  samme  Retning, 
i  hvilken  de  kjørte.  Da  de  vare  ham  paa  Siden, 
sagde  Svend  Sobæk: 

„God  Dag,  Jens,  hvor  skal  Du  hen?" 

„Jog  skulde  op  og  snakke  lidt  med  gamle 
Erhard." 

„Vil  Du  age  med?" 

„Der  er  nok  daarlig  Plads." 

„Aa,    vi   kan    nok   knibe  os  lidt  sammen.     Kan 

Du  humme  Dig  lidt,  Lars?  Saa.  Kryb  nu  bare 
op.  Ja,  I  to  kjender  jo  nok  hverandre;  det  er 
ham,  Lars  Tambour,  der  i  Foraaret  hjalp  Dig  at 
tage  Philip." 

„Ja,  nu  seer  jeg  det  jo  nok,"  sagde  Skov- 
fogden, „men  hør,  Du  er  jo  ogsaa  løben  bort 
fra  Kulhytten.  Hvor  tør  Du  saadan  gaa  frit  om- 
kring her?" 

„Aa,  jeg  tænker,  der  er  Ingen,  der  bryder  sig 
om  at  faa  fat  paa  mig  igjen,  for  det,  jeg  vilde  sige 
Kancelliraaden,  det  kunde  jeg  nok  mærke,  at  han 
ikke  vilde  have  at  vide,  og  da  det  saa  ikke  var  til 
nogen  Nytte  mere,  at  jeg  blev  der,  saa  gik  jeg 
min  Vej.     Men  hvor  mon  Philip  nu  er  henne?" 

„Ja,  vidste  jeg  det,  saa  kunde  vi  hjælpes  ad 
en  Gang  endnu  med  at  tage  ham." 

„Ja,  han  er  her  i  Skoven,"  sagde  Lars. 

„Hvoraf  veed  Du  det?"  sagde  Skovfogden  og 
begyndte  at  blive  opmærksom. 

„Jo,  hvor  skulde  han  ellers  være?" 

„Ja,  han  kunde  jo  være  saa  mange  Steder." 

„Nej,  ikke  ret  godt;  han  er  her  i  Nærheden. 
Jeg  har  fulgt  hans  Spor  fra  Villingebæk  til  Søborg 
Slot.  Der  har  han  ligget  i  Hullerne  et  Par  Dage, 
men  han  maatte  jo  ud  for  at  bjærge  Føden  et  Sted, 
og  jeg  tror,  han  har  Tilhold  hos  Grib." 

„Hos  Grib?"     Hvorfor  tror  Du  det?" 

„Jo,  for  Grib  var  i  Søborg  i  Onsdags  Nat,  og 
jeg  tror  ogsaa,  at  Grib  har  holdt  ham  skjult  forrige 
Vinter,    for    ellers   er  det  ikke  til  at  vide,   hvor  han 

har  været  henne,  og  vist  og  sandt  er  det,  at  hun 
var  i  Søborg  i  Onsdags  Nat,  og  hun  var  ogsaa 
ude  ved  Slottet,  men  da  var  Philip  allerede  væk 
derfra;  men  hør!  hvad  er  det?" 

,,Saa,"  siger  Skovfogden,  „nu  har  vi  det  gamle 
Spektakel  igjen.  Der  er  Nogen,  der  er  tosset  nok 
til  at  jage  Hestene.  Der  sker  en  Ulykke  engang; 
i  den  sidste  Uge  har  de  været  rent  vilde,  men  de 
gjør  aldrig  noget  Menneske  Fortræd,  naar  man 
lader  dem  passe  sig  selv.  Kjør  til  Svend,  vi  maa 
see,  hvad  der  er  i  Vejen. 

De  kjørte  til  og  Svend  smurte  dygtig  paa,  for 
man  hørte  alt  for  tydeligt,  at  der  var  noget  Usæd- 
vanligt paa  Færde;  man  hørte  ikke  blot  Hestene 
vrinske  og  trampe,  men  formelige  Hvin  gjennemskar 
nu  og  da  Luften,  og  idet  Vejen  gjorde  en  Krum- 
ning, inden  de  kjørte  ud  paa  Ostrup  Sletten,  fik  de 
Øje  paa  et  Menneske,  der  lige  i  Udkanten  af 
Skoven  stod  med  Ryggen  op  imod  et  Træ  og  med 
ældig  Knippel  søgte  at  holde  sig  Hestene  fra 
Livet  ved  at  slaa  om  sig  til  Højre  og  Venstre. 
Vrinskende  og  snøftende  kredsede  Hestene  omkring 
ham  med  løftede  Haler  og  vildt  spilede  Næseboer. 
Undertiden  standsede  en  med  Front  imod  ham, 
som  om  den  vilde  fare  ind  paa  ham,  gjorde  saa 
pludselig  omkring,  satte  et  Stykke  afsted  i  vild 
Gallop,  løftede  Hovedet  højt  og  vrinskede,  som  om 
den  kaldte  andre  til  Hjælp,  galloperede  saa  atter 
tilbage  og  løb  stampende  og  pustende  frem  og  til- 
bage foran  sin  Fjende. 

„Er  Du  gal,  Mand?"  raabte  Skovfogden  af  sine 
Lungers  fulde  Kraft,  saasnart  de  vare  saa  nær,  at 
han  troede,  han  kunde  høres. 

„Kast  Knippelen  fra  .Dig  og  kom  herhen." 

„Manden  vendte  Hovedet  om  og  saa  efter  den, 
der  raabte. 

„Philip!"  brølede  Lars  Tambour. 

„I  samme  øjeblik  gjorde  Manden  et  voldsomt 
Spring  fremad  lige  mod  de  nærmeste  Heste,  slog 
vældige  Slag  til  begge  Sider  og  satte  i  vild  Flugt 
ind  imellem  dem.  De  sprang  et  Øjeblik  skræmmede 
til  Side,  men  i  næste  Nu  satte  hele  Flokken  sig  i 
Fart  efter  ham  med  høj  Vrinsken  og  ildevarslende 
Hvin." 

„Nu  er  han  fortabt,"  sagde  Skovfogden,  „af 
Vognen!  og  lige  efter  dem!" 

„Nej,  kald  Du  Hestene  tilbage,  Jens,"  sagde 
Svend  Sobæk. 

„Det  er  for  silde  —  vi  maa  jage  efter  dem. 
Kaster  han  sig  saa  i  en  Grøft  eller  et  Vandhul, 
kan  det  være,  at  de  fare  lige  over  ham  uden  at 
gjøre  ham  Fortræd.     Løb  til!" 

Saa  løb  de  alle  tre  saa  hurtig  de  kunde,  idet  de 
raabte  og  skreg,  for  at  faa  Hestene  i  vild  Fart  og 
ikke  give  dem  Tid  til  at  standse,  men  de  havde 
ikke  løbet  langt,  før  de  fandt  Philip  ligge  med  An- 
sigtet nedad.  De  vendte  ham  om ;  han  var  bleg 
og  blodig.  En  eller  flere  Heste  havde  knust  hans 
Baghoved  under  deres  Hove,  og  han  var  sand- 
synligvis   død    strax.      Efterat  de   havde  forsøgt  at 

rejse  ham  overende,  lagde  de  ham  atter  i  Tavshed 
ned;  Skovfogden  tog  sin  Hat  af  og  bad  en  stille 
Bøn  for  ham,  og  saa  gjorde  de  andre  to  det 
Samme. 

„Ja,  ja,"  sagde  Lars  Færing,  „nu  slap  Du  nem- 
mere, end  om  Du  var  kommen  ud  paa  Amager. 
Denne  Gang  lod  vor  Herre  de  vilde  Bæster  holde 
Dom  over  Dig,  saa  slap  vi  andre  fri." 

Dermed  trak  Lars  et  dybt  Pust  fra  Brystet  som 
en  Mand,  der  har  lagt  en  tung  Byrde  fra  sig;  nu 
var  hans  Mission  endt. 

Den  Nat  kom  Svend  Sobæk  ikke  til  Kjøbenhavn 
med  sit  Læs;  de  læssede  Kullene  af  ude  i  Skoven 
og  kjørte  med  Liget  op  til  Esbønderup  Sygehus  og 
afgave  med  det  Samme  Melding  til  Sognefogden. 


XVII. 
Slutning. 


JNaar  Forfatteren  er  kommen  til  Ende  med  sin 
Fortælling,  er  det  hans  Haab,  at  det  er  lykkedes 
ham  at  bibringe  Læserne  nogen  Interesse  i  det 
mindste  for  nogle  af  de  Personer,  han  har  ladet 
optræde,  og  at  de  som  Følge  heraf  ikke  ere  blot- 
tede for  Medfølelse  med  Hensyn  til  disse  Personers 
senere  Skjæbne,  og  han  føler  det  da  som  en  Pligt 
at  give  enten  virkelige  Oplysninger  herom  eller  saa- 
danne  Vink,  at  de  deraf  kunne  drage  deres  Slut- 
ninger. 

Fik  Informatoren  nogensinde  at  vide,  at  det  var 
hans  egen  kjødelige  Broder,  hvem  han  hin  Nat 
førte  fra  Fængslet  ud  i  Klosterlunden  til  en  kort- 
varig Frihed,  der  efter  faa  Dages  Forløb  endte  med 
hans  voldsomme  Død?  Der  er  Grund  til  at  tro  det, 
thi  der  indtraadte  omtrent  et  Aarstid  efter  denne 
Begivenhed  en  Forandring  i  hans  Skjæbne,  der 
tyder  paa,  at  han  paa  ny  er  traadt  i  et  personligt 
Forhold   til    Konferentsraaden   og  har  faaet  de  Op- 

lysninger  om  sine  egne  og  Broderens  Forhold,  som 
før  vare  ham  ubekj endte,  eller  som  han  kun  har 
anet. 

En  Eftermiddag  omtrent  et  Aar  efter  Philips  Død, 
sad  han  paa  sin  sædvanlige  Fiskeplads  nede  ved 
Kanalen,  da  Valberg  med  Knapperne  ligesom  ved 
en  tidligere  Lejlighed  slog  sig  ned  i  Græsset  ved 
Siden  af  ham. 

„Bider  det  godt  idag?" 
„Nej,  det  gjør  ikke,"  svarede  Markussen. 
„Jeg  tror  egentlig  talt,  at  De  aldrig  fanger  Noget." 
„Det  gjør  jeg  heller  ikke." 
„Men  hvorfor  fisker  De  da  egentlig?" 
„Jeg   fisker   egentlig  heller  ikke,  men  dette  Sted 
er    bleven    mig   det   samme   som   Tankekrogen   var 
for  Robinson.     Jeg  har  her  en  saadan  dejlig,  frede- 
lig Plads  til  at  sysle  med  mine  egne  Tanker  —  nej, 
De  behøver  ikke  at  gaa  —  jeg  vil  endogsaa  gjerne 
tale  baade  med  Dem  og  Andre  her,  for  De  har  vel 
nok  lagt  Mærke  til,  at  naar  man  sætter  sig  ned  og 
taler    med    En,    der    sidder    med    en    Medestang    i 
Haanden,  saa  taler  man  saa  dejlig  dæmpet  og  sagte, 
og  der  har  været  Begivenheder  i  mit  Liv,  der,  som 
De  jo  nok  veed,  ingenlunde  har  gjort  mig  menneske- 
sky,   men    har  gjort  mig  til  en  Fjende  af  Alt,  hvad 
der  volder  Uro  og  Støj." 

„Veed  De,  hvorfor  jeg  vil  tale  med  Dem  idag?" 
„Nej,    men   jeg   kan   see   paa   Dem,  at  det  maa 
være  noget  Glædeligt." 

„Jeg  vil  bede  Dem  til  Biyllup  i  Stenholt  Mølle 
paa  Fredag  i  næste  Uge." 

„Naa,  er  det  endelig  bleven  til  Noget?  Til  Lykke! 
kjære  Valberg." 

„Ja,  og  det  skylder  jeg  Dem  —  thi  den  Nat, 
da  De  ifjor  tog  Vagten  for  mig,  blev  et  Vendepunkt 
i  mit  Liv." 

„I  mit  ogsaa." 

„Hvad?    Blev  De  ogsaa  — " 

„Nej,  ikke  paa  den  Maade,  men  clet  er  nu  ikke 
værdt  at  tale  om.  Tak  skal  De  have  for  Deres 
Indbydelse,  men  jeg  maa  bede  Dem  at  have  mig 
undskyldt  og  ligeledes  bringe  Deres  Kjæreste  min 
Undskyldning  og  Tak.  Jeg  kan  desværre  ikke 
komme,  for  i  næste  Uge  forlader  jeg  Esrom.'' 

„For  bestandig?" 

„Ja,  rimeligvis.  Konferentsraad  Jantzen  har  skaf- 
fet mig  en  Stilling  i  Kjøbenhavn,  som  gjør  mig  det 
muligt  at  fortsætte  mine  afbrudte  Studeringer,  og 
de  Grunde,  der  hidtil  holdt  mig  fast  her  paa  Esrom, 
ere  ikke  længer  for  Haanden.  Maa  jeg  benytte 
denne  Lejlighed  til  at  sige  Dem  Tak  for  alt  det 
Venskab,  De  har  vist  mig;  jeg  vil  ikke  gaa  rundt 
og  tage  Afsked,  men  De  er  nok  saa  god  at  lade 
Alle  vide,  hvor  lykkelig  jeg  i  Grunden  har  følt  mig 
herude. 

Lille  Valberg  var  nær  ved  at  græde,  da  han 
trykkede  Markussens  Haand. 

Næste    Fredag    stod    Bryllupet  i   Stenholt  Mølle 

med  Sang  og  Klang,  og  Informatoren  tog  Afsked 
med  sine  Drenge,  forærede  dem  sine  Medestænger 
og  rejste  til  Kjøbenhavn. 

Fem  Aar  senere  gjenfinde  vi  Markussen  som 
Præst  i  en  Skovegn  i  Jylland,  og  der  er  han  til 
Br3rllup,  ja,  hvad  mere  er,  han  viede  Skovrider  Mad- 
sen paa  Grev  N.  N.'s  Gods  og  Frøken  Mary  Wei- 
gell.  Mary  ejede  vel  selv  en  lille  Formue,  men 
hendes  Onkel,  Etatsraaden,  havde  dog  givet  Ud- 
styret, der  var  smukt  og  rigeligt  efter  Datidens  tar- 
velige Fordringer,  og  med  den  skjønne  og  frejdige 
Husfrue  droge  rige  Fremtidssyner  ind  i  den  festlig 
smykkede  Skovridergaard.  En  Skuffelse  var  det, 
at  Præsten  fra  Søborg  var  udebleven.  Man  havde 
ventet  ham  for  tre  eller  fire  Dage  siden.  Han  var  med 
en  Fiskerbaad  sejlet  fra  Gilleleje  til  Grenaa,  men  var 
bleven  opholdt  af  Modvind.  Bryllupsgjæsterne  sad 
ved  Bordet  og  skulde  lige  til  at  rejse  sig,  da 
Præsten  kom  kjørende  og  blev  modtagen  med  stor- 
mende Jubel,  men  hvorfor  blev  Thora  rød  lige  op 
over  Ørerne?  ja,  det  kan  Ingen  begribe.  Gjæsterne 
satte  sig  igjen,  og  Sangene  og  Talerne  begyndte 
saa  at  sige  forfra.  Foruden  den  egentlige  Bryllups- 
sang,  der  naturligvis  var  sungen,  havde  Markussen 
endnu  en  i  sin  Lomme,  men  som  han  havde  holdt 
tilbage,  fordi  den  Søborg  Præst  ikke  var  kommen. 
Den  var  paa  Melodien :  „Saa  kæmpe  de  Helte  af  anden 
April,"  og  var  en  Hilsen  til  Skovrideren  og  Pastor 
Lyngby,  og  da  han  derefter  holdt  en  Tale  for  disse 

to,  der  havde  indgaaet  Fostbroderlag  hin  2den  April, 
og  lod  skimte  et  Haab  om,  at  de  i  Fremtiden  vilde 
blive  endnu  nærmere  knyttede  sammen  —  hvorfor 
blev  saa  Thora  igjen  blussende  rød?  Ja,  det  kan 
heller  Ingen  begribe. 

Skovrideren  og  hans  Hustru  levede  lykkeligt  i 
mange  Aar;  Uhret  gik  i  Arv  til  den  ældste  Søn  og 
opbevares  endnu  i  Slægten. 

Mellem  Konferentsraad  Jantzen  og  Etatsraaden 
indtraadte  der  i  nogle  Aar  en  vis  Kulde,  men  det 
kom  til  Forklaringer  imellem  dem,  da  de  engang 
mødtes  i  Markussens  Præstegaard.  Men  Jantzen 
trak  sig  bestandig  mere  og  mere  tilbage  i  sin  En- 
somhed; han  tog  forholdsvis  tidlig  sin  Afsked,  ogsaa 
fra  Klubben,  og  Etatsraaden  var  saa  hans  eneste 
Omgang.  Han  lod  sig  mere  og  mere  kommandere 
af  Zuschlag,  og  han  manglede  Midler  til  at  tilbage- 
erobre sit  Herredømme,  da  hun  efterhaanden  blev 
stokdøv. 

Svend  Sobæk  var  en  af  de  sidste  rigtige  Kul- 
sviere, for  hvem  Kulsvieriet  var  Hovednæringsvej, 
ikke  Bibeskjæftigelse.  Om  ham  er  at  melde,  at 
han  tidlig  blev  Enkemand,  og  saa  flyttede  hans 
Moder  Ingeborg  hjem  til  ham  og  holdt  Hus  for 
ham  i  Sobækkehuset.  Ingeborg  kjørte  ham  i  stramme 
Tøjler,  lige  til  hun  døde  i  en  Alder  af  102  Aar,  og 
lige  til  sin  sidste  Dag  kaldte  hun  Svend  for  „Dren- 
gen". Han  døde  omtrent  paa  samme  Tid  som  hun, 
henimod  firsindstyve  Aar  gammel. 

Anders  Færing  sang  sig  ind  i  Alles  Hj ærter  og 
tilsidst  sang  han  sig  ind  i  Hjærtet  hos  Skades  rød- 
haarede  Tærne,  Pernille  med  Støvekosten  og  det 
Hele.  Hun  havde  Lidt  til  bedste,  og  de  fik  sig  et 
Hus  med  en  lille  Jordlod  oppe  i  Saltrup,  hvor  de 
levede  lykkeligt  i  mange  Aar  og  fik  en  stor  Flok 
Børn,  af  hvilke  hveranden  var  rødhaaret.  Desværre 
glemte  han  efterhaanden  sine  færøiske  Viser,  men 
det  glade  Ansigt  og  det  krumme  Ben  beholdt  han  til 
sin  Død. 

Fem  Aar  efter  Bryllupet  i  Skovridergaarden  laa 
Kancelliraaden  en  Efteraarsdag  i  1821  i  eller  rettere 
ud  af  sit  aabne  Vindue  i  Nøddebo  og  røg  sin  Mor- 
genpibe  i  Skjorteærmer,  medens  Valberg  med  de 
kolde  Knapper,  der  nu  var  hans  Fuldmægtig,  passede 
Kontoret.  Saa  kom  Smed  Jensen  gaaende.  Han 
havde  nu  trukket  sig  tilbage  fra  Skolemesterembedet, 
men  haandterede  endnu  sin  Hammer  og  Tang. 

„God  Morgen,  Mester!"  raabte  Kancelliraaden, 
Hvad  Nyt  fra  Fyrst  Metternich?" 

„Ja,  spot  kun  De,  Hr.  Kancelliraad,"  svarede 
Jensen,  men  jeg  kan  dog  idag  bringe  Nyt,  som  De 
ikke  skal  grine  ad.  Jeg  har  i  Aftes  læst  i  Stats- 
tidenden^) ude  i  Frederiksborg  — " 

..Xaa,  saa  er  det  vel  sandt,  at  St.  Petersborg 
er  sprungen  i  Lufte: 

„Nej,  det  tror  jeg  ikke,  den  er,  men  Kejser  Na- 
poleon er  død. 

')  Berlingske  Tidende. 


240 


„Ha,  Ha,  Ha,"  brølede  Kancelliraaden,  „har  De 
ikke  endnu  glemt  den  gamle  Historie?  Det  var  jo 
Dem  selv,  der  rendte  med  den." 

Ja,  men  det  var  Dem,  der  gav  mig  den  at 
rende  med,  og  dengang  var  det  Løgn,  men  nu  er 
det  min  Salighed  sandt.  God  Morgen,  Hr.  Kan- 
celliraad ! " 

